Darels Džeralds

Tiešā trāpījumā

Džeralds Darels

Tiešā trāpījumā

Džeralds Darels

Tiešā trāpījumā

PRIEKŠVĀRDS

Domāju, ka ir nepieciešams sniegt kādu racionālu izskaidrojumu tik jokainam grāmatas nosaukumam [1] .

Ja prasīsiet padomu vārdnīcai par vārda "shoot" daudzajām nozīmēm, kaut kur pa vidu starp "iesist vārtus" un "dzīt asnus" atradīsiet apzīmējumu "fotografēt vai uzņemt filmu". Tādējādi grāmatas nosaukuma ideja radusies (jo šī ir hronika par filmēšanu gada garumā, ar ko noņēmās mana sieva Lī un es pats), veidojot trīspadsmit pusstundu garas sērijas televīzijas programmai ar nosaukumu "Dabaspētnieks amatieris".

Pirms kāda laika mani rosināja uzrakstīt grāmatu, ko varētu nosaukt "Dabaspētnieka - amatiera pilnīga rokasgrāmata". Es nekavējoties iebildu pret vārdu "pilnīga" nosaukumā. Teicu, ka ikviens, kas raksta rokasgrāmatu un pasludina to par pilnīgu, uzprasās uz nepatikšanām, bet lietot vārdu "pilnīgs" saistībā ar dabu, kurā atklājumi tiek izdarīti ātrāk, nekā tos iespējams pierakstīt, vispār ir bīstami, lai neteiktu vairāk. Tāpēc tika nolemts grāmatu nosaukt vienkāršāk - "Dabaspētnieks - amatieris".

Sākumā bija iecerēta neliela brošūra, kas veltīta vienīgi Britu salām. Tad kāds ierosināja, ka būtu jauki iekļaut arī Eiropu, vēlāk kāds cits daiļrunīgi ierunājās, ka šādā grāmatā nepieciešams aprakstīt Amerikas dabu, tad vēl kāds apgalvoja, ka pilnīgi obligāti jāietver arī Austrālija un Jaunzēlande, Dienvidāfrika un zemes tālāk uz ziemeļiem, dienvidiem, austrumiem un rietumiem. Tobrīd viss projekts sāka šķobīties.

Es zināju, ka nespēšu rakstīt tādu grāmatu un veikt tai nepieciešamos pētījumus, tāpēc ierosināju Lī, lai viņa pārstāj tikai labi izskatīties un meklē rokā savu filosofijas zinātņu doktora grādu (kas nebija lietots kopš mūsu laulībām), izvēdina to un uzņemas pārraudzīt projektu, kas apjoma un vēriena ziņā nupat jau draudēja pārspēt "Britu enciklopēdiju". Mana sieva čakli ķērās pie darba un, izstrādājusi grāmatas struktūru (mēs to sadalījām pa ekosistēmām, nevis pa valstīm, kas nebūtu ne parocīgi, ne bioloģiski pamatoti), ķērās pie gigantiskā uzdevuma - pārskatīt tūkstošiem grāmatu, daudzkārt pārbaudīt visu informāciju (jūs nespējat pat iedomāties, cik pretrunīgas ir dažādu dabaspētnieku teorijas), kā arī apzvanīt neskaitāmus zinātniekus padomu meklējumos.

Visa šī informācijas gūzma nogūla uz rakstāmgalda, un mans uzdevums nu bija pārvērst to, izsakoties Lī netaktiskajiem vārdiem, par manu "purpura prozu".

Grāmatas pabeigšana prasīja mazliet vairāk nekā divus gadus, un, vienīgi pateicoties Lī pacietībai un iecietībai, šis pasākums nebeidzās ar laulības šķiršanu. Grāmata nekavējoties guva milzu panākumus, un mēs, pašapziņā starodami, atzvēlāmies sēdekļos un uzskatījām, ka esam pelnījuši brīvdienas. Taču visi bija par grāmatu tādā sajūsmā, ka nepaguvām ne attapties, kad jau bijām piekrituši pēc tās materiāla veidot televīzijas programmu. Tagad - gandrīz astoņpadsmit mēnešus vēlāk - arī šis darbs ir pabeigts.

Programmas producente bija Paula Kvigleja (mums zināma kā Kvigersa) - mēs viņu mīlējām un jau sen pazinām, bijām kopā strādājuši Maurīcijā un Madagaskarā, veidojot televīzijas programmu "Šķirsts dodas ceļā". Paula bija maza auguma slaida sieviete ar tumšu, sprogainu matu ērkuli, uzrautu pekinieša degunu un tām īpašajām acīm, kas varēja izskatīties gan zilas, gan zaļas - atkarībā no tā, kas viņai mugurā. Viņai bija arī neticami garas skropstas, kādas redzētas tikai žirafēm. Papildus parastajam, ļoti patīkamajam un sievišķīgajam soprānam, kādā viņa mēdza runāt, Paula spēja ari aurot tā, ka neapšaubāmi iegūtu pirmo vietu jebkurās heroldu sacensībās; mums tas bija ļoti izdevīgi, jo netikām budžetā paredzējuši rāciju vai ruporu iegādi. (Ja Paula atradās komandā, neviens no šiem balss pastiprinātājiem mums nebija vajadzīgs.)

Programmai bija divi režisori - Džonatans Hariss un Alistērs Brauns. Alistēram vajadzēja uzņemt septiņas, Džonatanam - sešas sērijas. Alistērs izskatījās izcili kārtīgs, jo matu līnija atkāpjoties bija piešķīrusi viņa pierei cildenas proporcijas. Viņa gaišzilās acis aiz briļļu stikliem mirdzēja tik noslēpumaini kā Balto Bruņiniekam [2] (vismaz mūsu iztēlē), turklāt viņš gandrīz nepārtraukti smaidīja. Alistēram bija paradums turēt galvu piešķiebtu uz vienu pusi un lēni griezt to riņķi, tā precīzi atgādinot "Pakārto" no Taro kārtīm. Viņa paradums runāt aprautos, šķietami savstarpēji pilnīgi nesaistītos teikumos apgrūtināja sazināšanos ar viņu, taču tajos brīžos, kad mūsu režisors tiktāl uzbudinājās, ka izklausījās runājam patagoniešu valodā, Paula, par laimi, darbojās tulka lomā. Džonatans, gluži pretēji, bija tumsnējs, savā ziņā tikpat kvēli nikns un pievilcīgs kā Hītklifs [3] , runāja piesmakušā balsī un tik sīkumaini, ka pirmajā mirklī likās īsts pedants, līdz atklājās viņa šķelmīgais humors.

Joprojām nav skaidrs, vai divu režisoru nodarbināšana bija laba vai slikta doma. Protams, tas piešķīra jautru sacensības garu - tomēr, ja diviem režisoriem ļauj vaļu, tie sāk pārlieku aizrauties, un šajā konkrētajā gadījumā abi ņēmās sacensties, kurš piespiedīs mūs ielaisties bīstamākās, šausminošākās afērās, un bez Paulas maigās gādības mēs ar sievu varbūt vairs nestaigātu pa šo zemi; ja režisors ieņēmis galvā ideju par kādu epizodi, viņu nekas vairs neatturēs, un mēs drīz atklājām, ka abu acīs esam kļuvuši par patēriņa būtnēm. Šāda veida attieksmi precīzi raksturo Hičkoka izteiciens - "es nesaku, ka aktieri un aktrises ir lopi, es vienkārši uzskatu, ka pret viņiem jāizturas kā pret lopiem". Lai nu kā, tagad ir mana kārta atspēlēties.

Visu pasākumu padarīja riskantu fakts, ka ne Paula, ne Alistērs vai Džonatans nebija dabaspētnieki. Mēs drīz atklājām, ka viņu zināšanas par dabu varētu ietilpināties olu biķerītī, atstājot vietu vēl arī olai. Visi trīs ar lielām grūtībām un pēc krietnām pārdomām spēja atšķirt peli no žirafes, krabi no haizivs, vardi no žņaudzējčūskas un tauriņu no ērgļa, bet tad arī viņu spējas bija izsmeltas. Taču darba procesā atklājās, ka mūsu komanda pilnveidojas un iemanto rudimentāras, tomēr reālas zināšanas par dabu, un tas viesa cerību par sekmēm, jo šīs programmas mērķis bija likt ikvienam cilvēkam visā pasaulē - deviņgadīgam vai deviņ- desmitgadīgam - atvērt acis un kļūt par dabaspētnieku - amatieri.

Par spīti daudzajām grūtībām, ar kādām saskārāmies, esam priecīgi par šīs programmas tapšanu. Ļoti gan šaubos, vai mēs būtu ķērušies pie tāda pasākuma, ja zinātu, ko nāksies pārdzīvot. Tomēr apceļot pasauli uz kāda cita rēķina ir viena no dzīves baudām - īpaši man, jo daudz ko no redzētā un filmētā es jau biju piedzīvojis, toties Lī tas viss bija jauns, un prieks bija vērot viņas sajūsmu.

Lai nofilmētu programmas trīspadsmit sērijas, mēs divpadsmit mēnešu laikā nobraucām četrdesmit deviņus tūkstošus jūdžu - no Kanādas Klinšu kalniem līdz Panamai, no Dienvidāf- rikas līdz Britu salu vistālākajam ziemeļu nostūrim. Nobeigumā gribu pateikt tiem cilvēkiem, kuri uzskata mūsu dzīvesveidu par laisku un eksotisku: kaut arī šādi ceļot ir aizraujoši, trīspadsmit televīzijas sēriju veidošana ir sasodīti grūts un nogurdinošs darbs, la pēc šāda projekta pabeigšanas mēs vēl spējām palikt draugi, tas uzskatāms par vienu no pasaules lielākajiem brīnumiem.

TERMINI

Visā grāmatā palaikam ir izmantoti vairāki filmēšanas termini. Riskēdams garlaikot lasītāju, es esmu izveidojis dažu vispierastāko terminu definīcijas, lai lieki nesamocītu tekstu, skaidrojot tos vēlāk grāmatā.

1.  Cienījamais mākslinieks - Lī vai es, vai jebkurš cits, kas ir gana dulls, lai pārstāvētu sēriju.

2.    Tuvplāns - pilns ekrāns ar runātāja ilgos izlaidības gados nošņurkušo seju. Vai pilns ekrāns ar daiļumu, ja tā ir Lī.

3.   Vidējais plāns - runātājs parādīts aptuveni no ceļgaliem uz augšu, detalizēti izceļot gadu gaitā izveidojušās gardu maltīšu un aromātisku vīnu sekas. Lī izskatās slaida kā izcili klīrīga mailīte.

4.  Tālais plāns - paldies dievam, runātājs gandrīz nav saredzams, viņa defektus notušē liels daudzums koku, kalnu un citu dabas

sastāvdaļu.

>

5.  Panorāma - kamera nežēlīgi seko runātājam no labās puses uz kreiso (vai otrādi), kamēr viņš staigā (vai klumburo), cenzdamies atcerēties savu tekstu un neiepīt mikrofona vadu krūmos.

6.  Pievilktais kadrs - runātājs atrodas pusjūdzes attālumā, bet tad visnegaidītākajā mirklī kamera pēkšņi parādās divu pēdu attālumā no viņa sejas, un kadrā uzskatāmi redzams, ka stāstītājs nav izsukājis bārdu. Ar teicamu fokusējumu panākams, ka viņš izskatās vēl atbaidošāk, nekā pašam šķitis. Lī šādā brīdī kaitinoši parādās vēl lieliskāk nekā Džekija Onasis pēc ilgas diendusas, tvaika vannas un luksusa masāžas.

7.   Kameras uzruna - runātājs cenšas skatīties uz kameru kā uz savu labāko draugu un vērsties pie tās mīļā balstiņā, nesajaucot tekstu.

8.  Kļūme - gadās, ka kameras uzrunas laikā runātājs pasaka nevis "iesim uz upi", bet "ieliesim zupu", vai pieļauj tamlīdzīgu aplamību. Kļūmēm diemžēl piemīt tieksme vairoties - tiklīdz viena izlabota, gadās otra, līdz runātājs aptver, ka buldurē galīgi aplam, tāpēc viņam jāiet atgulties zem koka, ļaujoties sievas lutināšanai un režisora dusmām.

9.   Budžets - naudas summa, kas tā precīzi aprēķināta, lai nepietiktu projekta īstenošanai.

10.    Pirksts ekrānā - kad runātājs piecpadsmitajā reizē beidzot sekmīgi ticis galā ar īpaši sarežģītu ainu, operators paziņo, ka kadrā noslēpumainā kārtā trāpījusies prāva apkārtējās ainavas daļa, tādējādi filma ir sabojāta un visu nepieciešams uzņemt no jauna, dodot runātājam iespēju pieļaut jaunas .kļūmes un saputrot tekstu. Ir zināmi gadījumi, kad nokaitināti cienījamie mākslinieki un režisori tāpēc pārgriezuši operatoriem rīkles.

PIRMAIS KADRS

Nima Provansā cieta no karstuma viļņa. Cilvēki bija pārguruši, karstais gaiss, ko tie ieelpoja, nešķita apmierinām dzīves nepieciešamību. Pilsēta ar tās platajiem, koku ieskautajiem bulvāriem un šauru sānieliņu labirintu, kur oda pēc svaigi ceptas maizes, notekūdeņiem, augļiem, dārzeņiem un kaķiem, bija izplājusies zem cepinošajiem saules stariem un liegi vizēja.

Pilsētas centrā pletās romiešu arēna - kā viduslaiku kronis, kas, koraļļu nobružāts un saplaisājis, pēc tūkstoš gadiem izvilkts no jūras. Tā zvēroja saules nežēlīgajā speltē, un ikkatrā kroņa stūrītī un plaisiņas ēnā smagi dvašoja un plātīja knābjus baloži. No koka uz koku elsdami vilkās suņi, no mēlēm tiem strūkliņām tecēja baltas slienas. Lielajās, plankumainajās platānās, kas auga abpus bulvāriem, nerimtīgi skanēja cikādes. Kafejnīcās glāzēs saliktais ledus kusa acu priekšā. Cik karsts bija? Pietiekami, lai arēnas smiltīs uzceptu vērsi. Pietiekami, lai Jardin de la Fontaine dīķos izvārītu olu. Pietiekami, lai uz jebkuras Nimas mājas jumta varētu grauzdēt maizi - vismaz

mums tā šķita. Ēnā temperatūra sakāpa līdz simt grādiem un vēl augstāk, ķermenis likās darināts no mitras gumijas - smirdīgs un neciešams. Sidnejs Smits [4] reiz žēlojies - esot tik karsts, ka griboties novilkt miesu un sēdēt vienos kaulos. Mēs sapratām, kā viņš juties.

Pilsētas nomalē, kur sākās sažuvusi gariga [5] , mēs centāmies uzskaistināt savu namu. Sienas bija apdauzītas, kārniņi noņemti, durvis izgāztas. Šajā karstumā bija grūti strīdēties un pārliecināt mūrniekus, galdniekus un santehniķus, kad paši bijām svelmes pārņemti, noreibuši un pārguruši no neauglīgajiem pūliņiem dzīt karsto gaisu cauri plaušām. Tajā brīdī padzirdējām, ka visi "Dabaspētnieka - amatiera" uzņemšanai nepieciešamie kontrakti ir parakstīti un nekavējoties jāsākas filmēšanai. Pirmajā sērijā bija paredzēts stāstīt par dzīvniekiem, kas mīt kalnos un klinšainās krastmalās, turklāt mēs vēlējāmies akcentēt, ka gan jūras krasts, gan klintis pie tā ir atsevišķas zonas, kuras apdzīvo atšķirīgi dzīvi radījumi.

Runā, ka kontrasti esot noderīgi. Mēs nudien izbaudījām kontrastu. Pametām svelmē mirgojošo Nimu, pametām Pro- vansas "Punch and Judy" nazālos akcentus un lidojām uz Britu salu vistālāko ziemeļu galu - Unstas salu Šetlendā, kur gaiss bija maigs, ne siltāks par tikko slauktu pienu, un kurā izruna tik neskaidra kā kameņu maigā zumēšana.

Pēc parastā neaprakstāmā jucekļa, kas neizbēgami rodas, kad plānošanu uztic ekspertiem - ceļojuma aģentiem -, mēs pēkšņi apjēdzām, ka lidojam pāri maigi pasteļzaļai ainavai un, jau mazliet atvēsuši, nolaižamies uz Aberdīnas ar gudronu klātās šosejas. Tur mēs satikāmies ar uzņemšanas grupu. Operators Kriss bija maza auguma drukns, bārdains virs, kurš radīja ap sevi absolūtas kompetences gaisotni un izskatījās kā nācis no ilustrācijas kādā brīnišķīgā "Rūķu grāmatā". Skaņu operators Braiens ar tumšajiem, cirtainajiem matiem un izcili eleganto ārieni vairāk atgādināja bankas pārvaldnieku kaut kur Pendžā vai Surbitonā nekā cilvēku, kurš gatavs uz vēdera gulēt krūmos un brīnumainā kārtā gūstīt dabas radītās skaņas. Kriša asistents - glīts puisis, vārdā Deivids, - mani zināmā mērā šokēja. Nākdams cauri lidostas zālei, viņš izskatījās tikai par mata tiesu no nervu sabrukuma un vēl krietni sirgstam ar svētā Vita deju. Šķita savādi, ka puisis ar tik nelāgu kaiti iecelts par operatora palīgu. Tikai vēlāk, kad Deivids bija pienācis tuvāk, es atklāju, ka viņš austiņās klausās kaut kādu cilšu mūziku un pie- dejo ritmā līdzi; mana līdzjūtība pret cietēju strauji aprāvās.

Aberdlna bija skaista, jauka pilsēta ar svinīga izskata mājām, kuru pelēkie šīfera jumti atsauca atmiņā bītlu frizūras; gar ielu malām ierīkotas platas rožu dobes, puķu milzīgās, zīdaini maigās, daudzkrāsainās ziedlapiņas priecēja gan aci, gan nāsi. Mani ielīksmoja, ka nokļūšana īstajā laikā Šetlendā bija saistīta ar sarežģījumiem un tāpēc mums nācās no Aberdīnas lidot uz Lerviku - salas tālāko dienvidu punktu -, lai tad ar mikrobu- siņu dotos uz Unstu, pa ceļam divas reizes kā saldēdienu izbaudot braucienu ar prāmi.

Pirmo pārsteigumu sagādāja krāsas. Tās bija tik maigas, it kā viss zaļais un brūnais būtu klāts ar kritu, lai tādējādi padarītu toņus blāvākus un pievilcīgākus; zemie mākoņi izskatījās gluži kā pelēkas un gaiši brūnas aitu vilnas kušķi, kas saķērušies dzīvžogos un ērkšķu puduros. Zemie pakalni bija gaiši, krē- mīgi smaragdzaļi, savukārt vietās, kur auga virši, - koši brūn- ganmēļi. Dzīvžogus gar ceļa malām zeltainus vērta gundegas un pienenes, šur tur uzliesmoja pa purpursarkanai zeltenei, bet mitrajās ielejās kā karogi pletās zeltaini īrisi zaļu, piķiem līdzīgu lapu armijas ielenkumā. Sazin kāda iemesla pēc man tas viss atgādināja Jaunzēlandē redzētos kailos plašumus un ceļus, pa kuriem nebrauca gandrīz neviena mašīna, - šai ainavai piemita tieši tāda pati pamestības dvesma. Atsevišķās vietās no zemes bija izrakti kūdras gabali - tur virši bija pārcirsti kā ar zobenu. Šis kūdras briketes, kas izskatījās leknas un tumšas kā plūmju kūka, bija sakrautas lielās, juceklīgās kaudzēs žāvēties netālu no mazajām fermām. Galu galā mēs nonācām pie sava moteļa jūras piekrastē; tikko bijām iekārtojušies, mums pievienojās Džonatans, tālredzīgi paķēris līdzi pudeli blāvi dzeltenā dievu nektāra - Glenmorangie*.

-    Tā, - viņš teica, atzinīgi iemalkojis dzērienu, - rīt mēs kāpsim baltajos kalnos - tie ir Hermanesa zemesragā, kur ir liela jūras kraukļu kolonija. Mēs kāpsim lejup pa klinti…

-     Pag, pag, - es pārtraucu. - Pa kādu klinti? Neviens mani netika brīdinājis par klintīm.

-    Ak, pa gluži parastu klinti, - Džonatans bezrūpīgi attrauca. - Tur dzīvo daudz visdažādāko putnu - kairas, Atlantijas stru- piķi, trīspirkstu kaijas un tā tālāk. Tā ir viena no lielākajām jūras putnu vairošanās kolonijām Ziemeļhempšīrā.

-     Kas tā par klinti? - es neļāvos novirzīties no temata.

-    Nu, mums jākāpj lejup pa to, - Džonatans paskaidroja, - citādi netiksim pie putļiu filmēšanas.

-    Cik tā ir augsta?

-    Ne pārāk, - režisors izvairīgi noteica.

-Cik?

-            Ak, nu… kādas četrsimt vai piecsimt pēdas, - Džonatans atteica, tad, ievērojis manu sejas izteiksmi, aši piemetināja, - ceļš lejup ir teicams, rezervāta darbinieki to visu laiku izmanto.

-     Es jūs tiku brīdinājis, ka man no augstuma reibst galva, mister Haris, vai tā nebija? - es noprasīju.

-    Jā gan.

-    Zinu, ka ciest no kaut kā tāda ir muļķīgi, bet es tur neko nevaru darīt. Esmu mēģinājis ārstēties, bet bez panākumiem. Ja manām kurpēm piesit jaunus papēžus, man galva reibst vēl apmēram divas nedēļas. Lūk, cik spēcīgi tas mani ietekmē.

-    Izsaku līdzjūtību, - Džonatans teica tādā tonī, kas nerosināja ticēt teiktajam, - bet ar tevi viss būs kārtībā. Tas ir tik vienkārši, kā divus pirkstus apčurāt.

-    Nevaru teikt, ka šī metafora būtu sevišķi izdevusies, - es dzēlīgi aizrādīju.

Nākamajā rītā mēs ārkārtīgi pārsteigti konstatējām, ka mākoņi ir izklīduši un debesis gandrīz tikpat skaidras un zilas kā virs Vidusjūras. Džonatans jutās līksmi satraukts.

-    Brīnišķīga diena filmēšanai, - viņš sacīja, kā pūce blenzdams uz mani caur brillēm. - Kā tu jūties?

-    Ja šā jautājuma mērķis ir noskaidrot, vai manas bailes no augstuma pa nakti brīnumainā kārtā izzudušas, tad atbilde ir noliedzoša.

-     Ar tevi viss būs kārtībā, - Džonatans tramīgi apgalvoja. - Tici man, takas ir teicamas. Cilvēki tās izmanto visu laiku un nekad nav bijis nekādu atgadījumu.

-     Man ļoti nepatiktu radīt šim likumam izņēmumu, - es noteicu.

Piebraucām tik tuvu, cik vien iespējams, tad pa viršu un smaragdzaļās zāles klātajām nogāzēm devāmies lejup uz Her- manesa klintīm. Starp viršiem garāmlidojošu kukaiņu gaidās rasenes slēja savas nevainīgās, lipīgās sejiņas, gatavas sagūstīt

Siguiuas pilsētas BIBLIOTĒKA

un norit savus upurus, gluži tāpat kā daudzi sīciņi astoņkājaiņi starp raganu slotām līdzīgo viršu saknēm. Viscaur zaļajā zālē, ko aitas ganīdamās bija nograuzušas līdzenu kā spēļu laukumu, lielos daudzumos auga spilves. No attāluma lauks izskatījās apsnidzis, bet, soļojot tam cauri, likās esam pilns ar miljoniem zaķu ļipu, kas mirgo un plivinās, tiklīdz uzpūš vējš.

Mums virs galvas, milzīgos spārnus iepletušas, planēja šokolādes brūnas klijkaijas un piesardzīgi mūs vēroja, jo viršos slēpās viņu jaunuļi. Vienu putnēnu maza cālīša lielumā mēs pamanījām. Tas bija burvīgs mazulis - ar melnu seju un knābi un milzīgām, tumšām, jūtīgām acīm, klāts ar blāvi dzeltenbrūnu pūku. Putnēns streipuļiem metās bēgt cauri viršiem, mēs ar Lī viņu vajājām, bet mazuļa vecāki piķēja lejup uz mums - kopskats bija nudien iespaidīgs. Sasprindzinājušas milzīgos spārnus, klijkaijas traucās lejup, vējam svilpjot spalvās, un izskatījās pēc dīvainām, kafijas brūnām Concordes lidmašīnām. Pašā pēdējā mirklī, jau nonākuši pāris pēdu attālumā no mūsu galvām, lielie putni cirtās sāņus, ar loku atgriezās gaisā un atkal traucās lejup. Lī pa to laiku bija noķērusi mazuli, tāpēc vecāki savus uzbrukumus nu koncentrēja tikai uz viņu. Es zināju, ka klijkaijas ar vienu spārna belzienu spēj notriekt cilvēku no kājām, tāpēc paņēmu putnēnu pats, tādējādi piesaistīdams sev pieaugušo putnu uzbrukumus; uzbrucēji katru reizi piķējot nonāca man aizvien tuvāk, vējam skaņi dūcot caur to spārniem. Sākumā es katru reizi instinktīvi sarāvos, bet tad atklāju, ka putni paši raujas prom, ja ļauju tiem pielaisties kādu divpadsmit pēdu attālumā un tad pavēcinu tiem pretī roku.

- Nofilmēsim klijkaijas, kamēr tas burvīgais mazulis tup tev klēpī, - Džonatans ierosināja.

Tika uzstādīta kamera un man pie kakla nomaskēts mikrofons. Šī rosība abas pieaugušās klijkaijas padarīja divtik nervozas, un tās vēl enerģiskāk bombardēja gan mani, gan kameru, pienākdamas bīstami tuvu. Kad kamera bija sagatavota, es notupos viršos un nosēdināju tuklo mazuli sev uz ceļiem. Tikko biju atvēris muti, lai sāktu aizraujošu lekciju par klijkaijām, kad putnēns pēkšņi pietrūkās kājās, ar knābi iecirta man īkšķi,

tā ka es aizmirsu savu sakāmo, un ņēmās skali un raženi ķēzi-

' > > >

ties man klēpī.

-     Dabas nežēlīgais, baltais vaigs [6] , - džonatans deklamēja, kamēr es ar mutautiņu tīrīju sev no biksēm lipīgo, pēc zivīm smirdošo ķēpu. - Nedomāju vis, ka šo kadru mēs varēsim izmantot filmā.

-     Kad būsi beigusi smieties, - es uzrunāju Lī, - tev varbūt patiktos aizvākt to stulbo putneli un palaist vaļā. Domāju, ka vienai dienai esmu bijis gana intīmās attiecībās ar klijkaijām.

Lī paņēma manu resno, izspūrušo draugu un nolika viršos apmēram desmit pēdas tālāk. Putnēns pieslējās uz savām plakanajām pēdām un, kājas iepletis, sakņupis metās bēgt, izskatīdamies pēc kažokā tērpušās pavecas, resnas dāmas, kas lēkšo pakaļ autobusam.

-    Viņš ir tik jauks, - Lī ilgpilnā balsī teica. - Es vēlos, kaut mēs varētu viņu paturēt.

-     Es gan ne, - atteicu. - Ķīmiskās tīrītavas rēķini mūs iedzītu bankrotā.

Klijkaijas, protams, ir vienas no graciozākajām plēsoņām debesis. Tās vajā citus putnus kā saules zeltīti pirāti, un dzenas pakaļ tik ilgi, kamēr tie ir spiesti atlaist savas noķertās zivis. Klijkaijas tad šaujas uz priekšu un gaisā pārtver laupījumu.

Klijkaijas ir tik prasmīgas jūraslaupltājas, ka ir pat zināmi gadījumi, kad tās noķērušas jūras kraukli aiz spārna gala, lai piespiestu palaist vaļā savu lomu. Klijkaijas ēd pilnīgi visu un neatsakās pat aplaupīt putnu mazuļus - vienalga, vai tie ir jūras kraukļi vai kairas, turklāt nobauda arī to olas un pašus putnēnus.

Mēs turpinājām ceļu; aitu bari atgādināja krējuma kunkuļus uz zaļā velēnu galdauta, virs galvas spoži mirdzēja saule. Bijām silti saģērbušies, lai būtu pasargāti no Šetlendas salām raksturīgā bargā klimata, tāpēc tagad svīdām un vilkām nost mēteļus un puloverus. Drīz vien nogāze kļuva kraujāka un zem mums parādījās Atlantijas okeāns, zils kā genciānu ziedi. Visapkārt šaudījās akmeņčakstītes, viņu pēcpuses, dancojot mums pa priekšu, uzplaiksnīja kā mazas, baltas uguntiņas. Divi kraukļi, melni kā sēru lentes, lēni lidoja gar klints malu un sērīgi sakraucās. Augstu debesīs sastindzis trīsinājās cīrulis un skaļi, gari trellināja savu brīnišķīgo dziesmu. Ja krītošā zvaigzne spētu dziedāt, tā noteikti vīterotu kā cīrulis.

Drīz mēs nonācām pie klints kores. Lieli, gludi, zili viļņi apmēram sešsimt pēdu zemāk triecās pret krastu un spraucās starp akmeņiem kā baltu krizantēmu dobes. Gaisu pieskandināja bangu krākšana un tūkstošu tūkstošiem jūras putnu klaigas, kuri kā sniegputenis virpuļoja gar klintīm. Prāts mulsa no tāda daudzuma. Simtu simtiem jūras kraukļu, trīspirkstu kaiju, ziemeļu orkānputnu, Austrumatlantijas kormorānu, lielo alku, kaiju, klijkaiju, desmitiem tūkstošu Atlantijas strupiķu. Vai tiešām jūra spēj nodrošināt pietiekami daudz zivju, lai pabarotu šo kakofoniski trokšņojošo spārnainu armiju un viņu neskaitāmās ģimenes, kas bija noklājušas klinšu sienas?

Klints malā, kur zeme pietiekami mīksta rakšanai, bija Atlantijas strupiķu īpašā vieta. Te viņi ar spēcīgajiem knābjiem un nagiem raka savas alas. Atlantijas strupiķi simtiem tupēja klints malā un gandrīz vai ļāva sev kāpt virsū; tikai tad tie laidās prom, strauji sizdamies spārniem un nostiepuši aiz sevis pēdas kā mazas, oranžas galda tenisa raketes. Zaļās klinšu malas noklāja simtiem šo komisko, gāzelīgo putnu, kuri tupēja, taisni izslējušies, un likās valkājam glītu, melnbaltu smokingu un milzīgu, oranžsarkani svītrainu karnevāla degunu knābja vietā; aina šķita kā ieskats klaunu konferencē. Lai skatu padarītu vēl smieklīgāku, daudzi putni bija tikko atgriezušies no tāljūras zvejas (Atlantijas strupiķi lido pēc zivīm pat trīssimt kilometrus tālu), un viņu košie knābji bija pilni ar ņurņikiem. Zivtiņas bija rūpīgi sakārtotas visgarām knābim un nokārās abās pusēs kā ūsas. Visneparastākais bija tas, ka ņurņiki knābjos bija novietoti glīti viens otram līdzās kā sardīnes bundžā. Kā putni pamanās zivis saķert un vēl tik pedantiski sakārtot, tas nudien uzskatāms par neparastu varoņdarbu.

Tālāk klints malā mēs satikām divus vīrus, kas nodevās ārkārtīgi dīvainai nodarbei - Atlantijas strupiķu zvejai. Zināju, ka nomaļos zemes nostūros ļautiņi kļūst īpaši ekscentriski, taču nekad vēl nebiju redzējis kaut ko tamlīdzīgu. Apsēdušies zemē, viņi lēni šļūca uz klints malu, kur sapulcējušies svinīgā izskata putni piesardzīgi vēroja cilvēku tuvošanos. Vienam no vīriem rokās bija garš miets ar cilpu galā. Noskatījis kādu Atlantijas strupiķi, viņš uzmanīgi līda tam tuvāk, rūpīgi manevrējot ar cilpu, līdz dabūja to ap vienu no putna oranžajām kājām un tad putnu, kurš plivināja spārnus un ķērca, parāva uz savu pusi. Tiklīdz medījums bija sasniedzams, otrs vīrs to sagrāba. Es nodomāju, ka šādi izturēties pret putniem nudien ir dīvaini. Tomēr vēlāk, kad piegājām tuvāk, es ieraudzīju, ka vīri ap putnu kājām apliek gredzenus. Šie gredzeni ir Atlantijas strupiķu pases jeb identifikācijas kartes. Ja kāds atrod slimu vai beigtu putnu, vai vienkārši noķer to tīklā, gredzens vēstī, kad un no kurienes putns nācis. Attiecībā pret putniem tā ir tāda kā birokrātija, taču paplašina mūsu zināšanas par jūras putnu noslēpumaino dzīvi tālu no piekrastes, kamēr vairošanās sezona vēl nav iestājusies.

Abi rezervāta darbinieki mums stāstīja, ka uz Hermanesa klints ligzdojot simt tūkstoši Atlantijas strupiķu un tos iespējams apgredzenot tikai vairošanās sezonā, kad putni uzturoties piekrastē. Viņi pasniedza man noķerto Atlantijas strupiķi, lai es ar to rokā varētu teikt "kameras uzrunu", komentētu šo putnu dzīves īpatnības. Ļoti drīz atklāju, ka Atlantijas strupiķi varbūt izskatās komiski un mazliet plānprātīgi, taču lieliski prot sevi aizstāvēt. Es paņēmu vienu rokās diezgan nevērīgi, un resnais, kā bārdasnazis asais knābis acumirklī sagrāba manu īkšķi kā liels žurku slazds, vienlaikus putna asie nagi (gluži kā kaķim) saskrāpēja manu roku skrandās. Pabeidzis savu stāstāmo, es jutos vairāk nekā priecīgs palaist vaļā kareivīgo ekrāna zvaigzni un ļaut, lai Lī sniedz pirmo palīdzību manām saplosītajām rokām.

-     Un nu, kad šis Atlantijas strupiķis man gandrīz izgāzis zarnas, - es vērsos pie Džonatana, - kādus pārsteigumus tu vēl esi man pietaupījis?

-    Tagad kāpsim lejā, - Džonatans atbildēja.

-    Kurā vietā? - es noprasīju.

-    Tepat, - viņš teica, norādīdams uz klints malu, kas, ciktāl es spēju novērtēt, veidoja spēju krauju pret jūru sešsimt pēdu zemāk.

-    Bet tu taču teici, ka tur ir taka, - es iebildu.

-    Ir jau ari, - Džonatans apgalvoja. - Ja pienāksi tuvāk malai, tu to ieraudzīsi.

Juzdams vēderu raujamies čokurā, es piesardzīgi piegāju pie klints malas. Starp zāles puduriem lejup līkumoja tikko manāma stldziņa - izskatījās, it kā kaut kad, sensenos laikos, pa klints sienu lejup būtu steberējis ieskurbušu kazu bars, lai nodotos dievs vien zina kādām alkoholiskām orģijām.

-   Tu to sauc par taku? - es apvaicājos. - Ja es būtu kalnu kaza, varbūt tev piekristu, bet neviens sievietes dzemdēts cilvēks pa to lejā netiks.

Kamēr es runāju, Kriss, Deivids un Braiens ar smagajām mugursomām plecos pagāja man garām un nozuda lejup pa rē- gaino taku.

-     Lūk, - Džonatans teica, - nekādas vainas. Vienkārši nomierinies. Es gaidīšu lejā. - Viņš cēlā gaitā bezrūpīgi nosoļoja lejup pa pilnīgi stāvo klints sienu. Mēs ar Lī pavērāmies viens otrā. Es zināju, ka ari viņu moka bailes no augstuma, tomēr ne tik lielā mērā kā mani.

-    Vai mūsu līgumā ir minēts kaut kas par kāpšanu no klintīm? - es vaicāju.

-    Droši vien sīkajā drukā, - Lī skumīgi noteica.

Noskaitījuši īsu lūgsnu, mēs sākām kāpienu.

Dažādās pasaules malās daudzkārt bijuši gadījumi, kad mani pārņēmušas bailes, bet šī kraujā klints bija visšausminošākais, ko jebkad tiku piedzīvojis. Pārējie bija kā pastaigādamies aiz- soļojuši pa šo tikko samanāmo taku kā pa platu, līdzenu lielceļu, kamēr es līdu uz vēdera, kā neprātā tverdamies pie zāles kušķiem un kusliem augiem, kuri - es skaidri zināju - pēc mazākā pieskāriena atrausies no klints sienas; pa sprīdim vien taustījos pa sešas collas plato taku, izmisīgi cenzdamies neskatīties lejup uz gandrīz pilnīgi kraujo nogāzi, - manas rokas un kājas pamatīgi drebēja un viss ķermenis mirka sviedros. Tā bija gaužām nožēlojama izrāde, es kaunējos pats no sevis, bet neko nespēju iesākt. Bailes no augstuma ir neārstējamas. Kad sasniedzu leju, mani kāju muskuļi trīcēja tik stipri, ka vajadzēja desmit minūtes sēdēt zemē, pirms spēju paiet. Es adresēju dažas rupjības Džonatana senčiem un izteicu vairākus ierosinājumus (diemžēl praktiski neīstenojamus), ko viņam vajadzētu ar sevi darīt.

-      Re nu, leja tu tiki pavisam labi, — Džonatans mierinaja. - Tagad atliek vienīgi raizēties par tikšanu augšā.

-    Negrasos to darīt, - es skarbi atteicu. - Tu varētu nosūtīt mums lejā telti un nodrošināt pārtikas sainīšu piegādi. Mēs ar sievu paliksim te uz dzīvi kā Unstas vientuļnieki.

Patiesību sakot, tādam nolūkam šī būtu gluži fantastiska vieta. Lejā, kur izbeidzās tā sauktā taka, pletās ar velēnām klāts līdzenums, pa kuru abos virzienos varēja iet gar klints sienu. Krasta līniju veidoja milzu laukakmeņu gūzma, daži no tiem bija vidējas istabas lielumā, un starp akmeņiem vilnīja, putoja un krāca tumšzilā jūra. Cik vien tālu saredzams, akmeņainā piekraste mudžēja no putniem, tie virpuļoja gaisā mums virs galvas kā gigantiskas sniegpārslas. Klaigu kakofonija bija apbrīnojama. Itin visur uz klintsradzēm plecu pie pleca tupēja kairu grupiņas. Daudzas no tām starp pēdām auklēja savu vienīgo plankumaino brīnišķīgās krāsās tērpto olu. Olas bija zaļas, brūnas, dzeltenas, dzeltenbrūnas, plankumainas un lā- sumainas - divu vienādu nebija, gluži kā nav vienādu pirkstu nospiedumu. Kairas grūstījās savā starpā un arī ar jaunajiem putniem, viņu dīvainajiem, ņurdošajiem kliedzieniem atbalsojoties starp klintīm. Mēs bijām ieradušies par vēlu, lai novērotu kairu brūtēšanos, taču viņu īpatnējos rituālus es kā apburts biju vērojis citur. Droši vien visdīvainākā aplidošanas daļa ir putnu grupu savdabīgā deja jūrā. Viņi izvijas un griežas jūras viļņos, tad pēkšņi kā pēc noslēpumaina signāla visi reizē ienirst, un deja turpinās zem ūdens. Putnu bari arī reizēm nododas neparastiem lidojumiem - ap simt putnu liels bars tad griežas, vijas, ceļas un krīt kā viens vesels. Nav iespējams aptvert, kādus nemanāmus signālus tie dod cits citam, lai panāktu šo neparasto sinhronitāti, taču tik nevainojamas saskaņas panākšanai kādi signāli noteikti ir nepieciešami.

Uz citām radzēm klints sienā dubļu un saknīšu ligzdas bija sabūvējušas trīspirkstu kaijas - glītas kautrīga izskata kaijas, ja citu sugu kaijas pametušas jūru un tagad meklē barību zemes iekšienē - seko arkliem vai rakņājas atkritumu izgāztuvēs, konservatīvās trīspirkstu kaijas nelokāmi palikušas jūras putni. Mazās trīspirkstu kaijas ir tik trausli, bikli radījumi, ka cilvēku zināmā mērā pārņem šoks, kad tās atver knābjus un ļauj atskanēt savam aizsmakušajam ķērcienam, no kura tās guvušas savu jauko vārdu. Es ievēroju, ka Hermanesas trīspirkstu kaijas ir ļoti saimnieciskas; simtiem putnu, tupēdami ligzdās, nemitīgi noņēmās, pārkārtojot saknes, oļus un dubļus savu olu šūpuļos.

Lejpus trīspirkstu kaiju kolonijai starp lielajiem akmeņiem mitinājās skaistuļi lielie alki ar glīto, melnbalto apspalvojumu un slepkavnieku dunčiem līdzīgajiem knābjiem ar jaukiem, baltiem plankumiem. Viņi izskatījās pēc nevainojamu komersantu kopsapulces. Tomēr reizēm kāds no putniem nostājās tādā kā ekstātiskā pozā, sacēla knābi pret debesīm un ņēmās to klabināt kā kastaņetes, kamēr partneris knibināja un posa viņa kaklu. Šādai procedūrai es personīgi neesmu redzējis nododamies nevienu komersantu - pat visjautrākajā noskaņojumā ne.

Vēl citās klints nogāzes vietās ligzdoja Ziemeļu orkānputni ar tumšpelēkām mugurām un astēm un baltām galvām un krūtīm. Kaut kas šo putnu izskatā jokaini atgādina baložus, un līdzību vēl vairāk izceļ Ziemeļu orkānputnu apaļās nāsis. Kaut arī izskatā lēnīgi, pat kautrīgi, viņi prot pasargāt savus mazuļus. Ja kāds iedrošinās pienākt par tuvu ligzdai, pieaugušie putni plati atver knābjus un izšļāc no mutes pretīgi smirdošu, lipīgu šķidrumu, turklāt dara to neparasti trāpīgi. Kad es pastāstīju Džonatanam par šo Ziemeļu orkānputnu paradumu, viņš par visu vari pūlējās pierunāt mani aizkāpt līdz kādai ligzdai, lai varētu nofilmēt, kā putnēna vecāki mani izmērcē. Paziņoju, ka kaut kas tāds manā līgumā pilnīgi noteikti nav paredzēts un ka es kategoriski atsakos visu turpmāko dienu smirdēt pēc vaļu mednieku kutera. Teicu, ka klijkaijas mēslu traipi uz biksēm pilnībā izsmēluši manu gatavību iesaistīties šādos pasākumos.

Iedalījums zonās šajās klintīs bija pilnīgi acīm redzams. Pirmajā mirklī te izskatījās pēc gigantiska, neprātīgi juceklīga putnu pūļa, taču, aplūkojot tuvāk, bija skaidri saskatāms, cik teritorijas akurāti sadalītas. Austrumatlantijas kormorāni bija aizņēmuši pirmā stāva apartamentus, tālāk sekoja lielie alki, pēc tam kairas un alki. Uz augstākajām klintsradzēm rindās bija izvietojušās trīspirkstu kaijas un Ziemeļu orkānputni, bet pašās klinšu galotnēs mitinājās klauniem līdzīgie Atlantijas strupiķi. Plaisās un alās starp juceklīgajiem, šļakatu izmērcētajiem klintsbluķiem ligzdoja Austrumatlantijas kormorāni, putnu zaļganīgi melnās spalvas spīdēja kā nolakotas, zaļās acis mirdzēja kā dārgakmeņi. Druknie, šokolādes brūnie mazuļi bailēs pieplaka zemei, kad mēs rāpāmies gar ligzdošanas vietām, bet viņu vecāki ar atplestiem knābjiem, zibošām acīm un saslietiem, izspūrušiem cekuliem zākāja mūs aizsmakušos ķērcienos. Es nodomāju, ka tikai īsts drosminieks uzņemtos bāzt roku viņu ligzdā, jo putnu knābji izskatījās asi kā naži.

Uz lielajiem akmeņu krāvumiem jūrā ligzdoja jūras kraukļi. Šie putni izskatījās ļoti līdzīgi Austrumatlantijas kormorāniem, atšķirība bija vienīgi spožajā bronzas krāsas apspalvojumā, baltajos vaigos un zodos. Viņi tupēja uz akmeņu radzēm, taisni izslējušies un gluži heraldiskā manierē iepletuši spārnus. Šādā veidā viņi precīzi atgādināja milzīgos vārtu stabus, kas apsargā piebraucamos ceļos senajās Francijas pilīs. Es nodomāju, ka jūras krauklis, šādi nostatījies, lai apžāvētos, izskatās savādi aizvēsturisks. Tādā pozā varētu būt tupējuši pterodaktili.

Tieši pretī savam novērošanas punktam dažus simtus pēdu no krasta mēs redzējām milzīgu krāvumu, kura forma atgādināja gigantisku, plakaniski nostatītu Čederas siera šķēli. No tālienes tas pirmajā acu uzmetienā tiešām atgādināja apsnigušu siera gabalu; tomēr tuvākā apskatē tas vairāk līdzinājās daudzās rindās sadalītai, ļoti nevīžīgai kamīna dzegai, uz kuras dučiem sakrautas šausmīgās, kādreiz populārās balta fajansa figūriņas ar uzrakstu "Dāvana no Bornmutas". Tā bija sullu pilsēta - balta klints, uz kuras ligzdoja tūkstošiem jūras kraukļu. Griezīgo, ķērcošo klaigu vilnis, kas plūda no klints, šķita gandrīz taustāms. Teikt, ka jūras kraukļu pilsēta bija rosīga vieta, nozīmētu nepateikt neko. Salīdzinājumā ar to Ņujorka maksi- mumstundā izskatītos gluži sastingusi. Sullas reizē perēja, baroja mazuļus, flirtēja, kopojās, spodrināja spalvas un šķietami bez mazākās piepūles lidinājās, izstiepuši savus sešas pēdas garos spārnus. Tie bija iespaidīgi un ļoti skaisti putni ar krēmīgi baltu ķermeni, melniem kā ahāts spārnu galiem un oranžu galvu un skaustu. Ja, staigādami pa zemi, tie mazliet gāzelējās un izskatījās lempīgi, tad, atrāvušies no klintīm un aizslīdējuši pa gaisu, sullas tūlīt kļuva par ārkārtīgi elegantiem un iznesīgiem lidoņiem. Garie, slaidie spārni ar melnajiem galiem, smailā aste un dunča formas knābis piešķīra šiem lidaparātiem gludenu, nāvējošu izskatu. Mēs vērojām putnus slīdam lejup no debesu augstumiem līgani kā oļus pa ledu; spārnus praktiski nekustinādami, tie izmantoja dažādās gaisa straumes. Nolaidušies tik tuvu klintij, ka spārnu gali gandrīz skārās tai klāt, jūras kraukļi iegriezienā pēkšņi sakļāva spārnus un nosēdās tik veikli, ka piezemēšanās bridi ar aci nemaz nevarēja nofiksēt. Vienu mirkli tie bija lieli, melnbalti krusti gaisā - nākamajā jau saplūda ar citiem trokšņainajiem un rosīgajiem ņudzošas kolonijas iemītniekiem.

Mēs vērojām arī sullu apbrīnojamo zvejošanas tehniku tālāk jūrā. Viņi slīdēja gaisā kādas simts pēdas virs viļņiem, ar blāvajām acīm rūpīgi vērodami ūdeni. Pēkšņi zvejnieki sagriezās gaisā un šāvās lejup, izstiepuši milzīgos spārnus aiz muguras un kļūdami par tādām kā dzīvām bultām. Milzīgā ātrumā ietriekušies ūdenī un uzšļākuši šļakatu pušķi, lielie putni nozuda dzelmē, taču jau nākamajā mirklī atkal iznira ar zivi knābī. Skats, kā trīsdesmit vai četrdesmit sullas gandrīz vienlaicīgi ienirst pēc zivīm, patiesi ir elpu aizraujošs un iespaidīgs.

Mēs čakli strādājām visu dienu, filmēdami gigantisko putnu gūzmu, un pārtraucām darbu tikai tāpēc, lai ieturētu ļoti kārotās pusdienas, līdzpaņemtas piknika grozā. Laiks joprojām bija brīnišķīgs, no karstās saules un tās atspulga ūdenī mums visiem bija apdegušas sejas. Lī kļuva pat tik sarkana, ka uzslavēju viņas līdzību ar Atlantijas strupiķi parūkā; sazin kāda iemesla dēļ šis salīdzinājums viņu tomēr neuzjautrināja. Līdz vakaram mēs bijām nofilmējuši jūras putnus itin visās to dzīves situācijās, un šī iespēja pavadīt veselu dienu tik tuvā kontaktā ar daudzām sugām patiesi bija uzskatāma par milzu panākumu; turklāt putni, žigli pieraduši pie cilvēku klātbūtnes, mūs pilnīgi ignorēja un nodevās vienīgi saviem svarīgajiem uzdevumiem: audzināja mazuļus, samīļoja partnerus un ecējās ar kaimiņiem gluži kā cilvēki.

Kad gaisma sāka dzist un debesis no gaišzilām vērtās lavan- das krāsā, mēs savācām ekipējumu un negribīgi pametām jūras putnu metropoli. Es neaprakstīšu savu svempšanos augšup klintī - pietiks, ja atzīšu, ka tā bija vēl nogurdinošāka par kāpienu lejup. Ticis augšā, es pa velēnām aizrāpoju pēc iespējas tālāk no klints malas, apgūlos uz muguras un blenzu blāvajās vakara debesīs, kamēr Džonatans, izrādīdams tik reti sastopamo kristieša instinktu, sadabūja savā somā pudeli Glenmorangie un dāsni mani pacienāja. Pēc tam soļojām atpakaļ pa samtaino zāli cauri virsājam, kas mijkrēslī izskatījās pur- purbrūns; visapkārt zibēja spilves un nemitīgi švīkstēja milzīgo, tumšo klijkaiju spārni, lielajiem putniem pustumsā joprojām piķējot uz mums.

Likās neticami, ka vienas dienas laikā esam spējuši nofilmēt visu sērijai nepieciešamo materiālu. Vēl bija vajadzīgi vienīgi daži ainavas kadri, un nākamajā dienā nofilmējām arī tos. Filmēšana fantastiskajās Hermanesa klintīs bija galā, tāpēc mēs atgriezāmies Džersijā.

Šeit bijām iecerējuši filmēt klinšaino krastu dzīvi. Kaut ari sala ir tikai deviņas reiz piecas jūdzes liela, tās krasta līnija ir neparasti robaina, un rezultātā pat tik mazai teritorijai veidojas milzīgi gara klinšaina piekraste. Turklāt jūra visapkārt salai ir samērā maz piesārņota un bēguma laikā atkāpjas veselas trīsdesmit četras pēdas, tādējādi atklādama akriem vien apbrīnojamu, akmeņainu dīķīšu, kuros ņudz visa iespējamā jūras dzīvība.

Jūra ir brīnišķīga pasaule. Tā šķiet gluži kā cita planēta, jo turienes dzīvības formas ir tik atšķirīgas un savdabīgas, tik apbrīnojami košas un krāsainas. No dabaspētnieka viedokļa, jūras krasts ir aizraujoša ekosistēma, kurā daudzi radījumi mīt vispretrunīgākajos apstākļos, - reizēm vairāku pēdu dziļumā zem krācošajiem viļņiem, reizēm - pilnīgā sausumā. Protams, tie daudzos un dažādos veidos pieskaņojas tik sarežģītai dzīvei. Piemēram, vienkāršās jūrasbļodiņas - tik parastas, ka bieži tās paliek neievērotas. Viņas perfekti pielāgojušās šādiem apstākļiem. Jūrasbļodiņu teltsveidigā čaula apbrīnojamā kārtā veidota tieši tā, lai pretotos viļņu spēcīgajām gāzmām. Pašam dzīvniekam izveidojusies apaļa, muskuļota pēda, ar ko tas spēcīgi pieķeras akmeņiem. Mēģinādams ar rokām atraut molusku no klints, ikviens var pats pārliecināties, cik spēcīgs ir jūrasbļodiņu tvēriens. Muskuļotā pēda veidota kā īpašs piesūceknis, kas arī ļauj dzīvniekam sīksti pieķerties virsmai. Visapkārt jūrasbļodiņas ķermenim kā aizkari izvietojušās īpašas žaunas. Ja bēguma laikā šie trauslie veidojumi izžūtu, radība nespētu elpot un nobeigtos. Taču čaula piekļaujas akmenim tik nevainojami, ka saglabājas ūdens rezervuārs un tādējādi līdz bēgumam tiek nodrošināts žaunām nepieciešamais mitrums. Savukārt ciešā piekļaušanās akmenim iespējama tikai tāpēc, ka jūrasbļodiņa ar pēdu un čaulu trinas gar to. Tādējādi tiek panākts divējāds efekts: griežoties apkārt, gliemis atrod pēc formas pieskaņotu akmeni, kā arī spēj ciešāk piekļauties virsmai.

Ganīdamās jūrasbļodiņas lēni pārvietojas pa ūdenszāļu klātajiem akmeņiem, izbāzušas ārpusē mazās galvas ar taustekļu pāri, un šūpo ķermeņus no vienas puses uz otru. Tādā veidā darbu sāk radula - radījuma mēle. Radula ir lentveida orgāns, ko klāj mikroskopiski, raupji zobiņi, ar kuru palīdzību gliemene nobrucina aļģes un ūdenszāles. Jūrasbļodiņas ganās plašā lokā visapkārt nofiksētajai mājiņai. Protams, ir ļoti svarīgi, lai, sākoties bēgumam, dzīvnieks tiktu atpakaļ čaulas patvērumā un paglābtos no izžūšanas; šā iemesla dēļ gliemenes izstrādājušas noteiktus mājas instinktus. Kā šie instinkti darbojas, joprojām paliek noslēpums - neliekas, ka tiem ir kāds sakars ar radījuma diezgan ierobežoto redzi, ožu vai tausti. Ir jauki apzināties, ka pat tādam radījumam kā parastā jūrasbļodiņa ir savi, joprojām neatklāti noslēpumi un ka dabaspēt- niekam - amatierim joprojām ir mīklas, ko risināt un varbūt pat atklāt. Jūrasbļodiņu seksuālā dzīve mulsina visus, izņemot pašas gliemenes. Kā jau daudzi jūras radījumi, tās samērā viegli spēj mainīt dzimumu, un ir pierādīts, ka jaunie dzīvnieki parasti ir tēviņi, savukārt vecākie - pārsvarā mātītes. Daudzas jūrasbļodiņas piedzimst par puisīšiem un līdz pusaudža gadiem ir vīrieši, bet tad kļūst par sievietēm un tādas paliek līdz mūža galam. Līdzās šim noslēpumainajam dzimumu stāvoklim jūrasbļodiņas arī uzvedas atšķirīgi no citiem piekrastes gliemjiem - tās vienkārši izkaisa savus pēcnācējus jūrā; mazuļi tur attīstās par sīciņu, bezbēdīgi peldošu planktonu, kamēr sāk tvert dzīvi nopietnāk un pieķeras akmeņiem.

Tāpat kā jūrasbļodiņas, pusmitru un pussausu dzīvesveidu piekopj daudzi citi radījumi: dažādi gliemji, mitrenēm līdzīgās ligijas, smilšu sānpeldes, visdažādākās jūraszāles un daži sūkļi, kā arī daudzi kuģurbēji. Taču tieši caurspīdīgajos dīķīšos, ko starp akmeņiem atstāj aizplūstošais bēguma vilnis, var atrast viskrāsainākos un neparastākos radījumus. Šeit atklājas ne tikai dīvainas vairošanās metodes, bet arī ģeniāli aizsardzības paņēmieni un satraucoši barības iegūšanas veidi. Piemēram, parastā jūraszvaigzne. Šis radījums ne tikai pašas spēkiem spēj atraut vaļā divvāku gliemi (uzdevums ne pa jokam, ja vien kādreiz esat mēģinājuši atvērt austeri), bet ari pamanās izstumt uz āru savu vēderu, iegremdēt to pietiekami plaši atvērtajās čaulas pusēs un sākt gremošanu. Ir arī kāds tunikāts ar jauku, austrumniecisku nosaukumu oikopleura - sīciņš, kurkulim līdzīgs radījums, kas prot iegūt barību pavisam neparastā veidā. No gļotām tā veido īpatnējas lamatas planktonam, kuras izskatās pēc sīciņa, resna un caurspīdīga dirižabļa, un, asti luncinādama, pati sēž tajā iekšā. Luncināšanas rezultātā ūdens straumes plūst cauri abām lūkām dirižabļa galos; abas lūkas ir klātas ar aizsargsietu, kuram cauri spēj izkļūt vienīgi vismazākās slkbūtnes. Dirižabļa iekšpusē iebūvēti vēl citi gļotu filtri, kas sagūsta mikroskopiskos, planktonu veidojošos organismus. Šajās gļotainajās lamatās izveidota arī avārijas izeja, pa kuru oikopleura var izbēgt ienaidnieka uzbrukuma gadījumā.

Ir milzumdaudzas barības ieguves metodes un tikpat daudz arī aizsardzības un dzīvības glābšanas paņēmienu - sākot no ūdens iešļākšanas acīs, ko pieskaršanās gadījumā izmanto jūras anemones, un beidzot ar kājas nomešanu muskuļu saraušanās rezultātā, uz ko spējīgs piekrastes krabis, ja to noķer aiz ekstremitātes (vēlāk tā ataug). Astoņkāji, kalmāri un trauslie jūras zaķi spēj izšļākt tintes mutuļus, tādējādi apmulsinot ienaidnieku un padarot to aklu, kamēr paši aizbēg. Jūraszvaigzne var atļauties cīņā zaudēt vairākus starus, jo pavisam viegli spēj ataudzēt to vietā jaunus. Ķemmes gliemene aizbēgšanai no ienaidnieka izmanto reaktīvo principu, izšļācot tik spēcīgu ūdens strūklu, ka tās čaula aiztraucas vairākas collas uz priekšu pa jūras dibenu.

Zemūdens sekss ir daudzējādā ziņā mulsinošs. Piemēram, austere parasti sāk dzīvi kā vīrietis, tad pārvēršas par sievieti, un visbeidzot, lai radītu galīgu apjukumu, turpmākajā dzīves gaitā pamīšus ražo gan spermu, gan olšūnas. Tunikātam ar ērmīgo nosaukumu doliolum ir ļoti sarežģīts dzīvesstāsts. No olas vispirms izšķiļas kurkulim līdzīgs kāpurs, kas vēlāk pārtop par muciņai līdzīgu radījumu. Pēc tam noteiktā vietā uz doliolum ķermeņa sāk veidoties pumpuri. Ar laiku pumpuri pārvietojas astei līdzīgu izaugumu galos un peld, kurp vecāki tos velk. Ar laiku atvases pamazām pārvēršas par tādiem pašiem mucveidīgiem radījumiem un beidzot atraujas no vecāku ķermeņiem.

Nav brīnums, ka Džonatans, redzēdams piekrastē un dīķīšos tik bagātīgu dzīves ritmu, zināmā mērā apstulba. Laiks, kas Unstā bija mums tik labvēlīgs, tagad pilnīgi sabojājās. Pūta auksts vējš, un jūra, kas Džersijas apkārtnē nekad nav bijusi īpaši silta, tagad kļuva ledaina, nemanīja ne mazākā saules atspulga. Mēs katru rītu braucām uz piekrasti un drebēdami stāvējām starp dīķīšiem, lai gaidītu sauli. Tikko mākoņi kaut mazliet sakustējās, mums ar Lī vajadzēja raut nost kurpes un zeķes, uzrotīt bikšu galus, grābt ciet tīklus un spaiņus un mesties iekšā ledusaukstajā jūrā.

-    Mēģini radīt iespaidu, ka tev tas sagādā prieku, - Džonatans auroja no drošas vietas krastā. - Smaidi, smaidi!

-     Es nevaru smaidīt, kad man klab zobi, - atkliedzu. - ja gribi, lai es smaidu, atnes pudeli ar karstu ūdeni.

Deguni mums tecēja, acis asaroja un kājas no ceļgaliem uz leju ledainajā ūdenī bija kļuvušas nejūtīgas.

-     Jauki, jauki, - Džonatans turpināja kliegt. - Tā, izdari to vēlreiz. Iebrien dziļāk. Smaidi! Atceries, tev tas sagādā prieku.

-   Man tas nesagādā nekādu prieku! Kas es, pēc tavām domām, esmu, kāds sasodīts polārlācis?

-    Vienalga, lai skatītāji domā, ka tev patīk.

-    Pie velna skatītājus!

-    Tā tu nedrīksti teikt, - Džonatans sašutis aizrādīja.

-    Es pateikšu kaut ko vēl ļaunāku, ja tu drīz nebeigsi šo nolādēto epizodi. Jūtos tā, it kā man jau tagad būtu abpusējs plaušu karsonis, un manas sievas deguns kļuvis tik zils kā man- drila pakaļa!

-    Vēl tikai vienu reizīti, un tad varēsi nākt ārā, - Džonatans labinājās. Rezultātā mums ar Lī piemetās pamatīgas iesnas; to kompensēja vienīgi Paula, kas tagad bija pievienojusies komandai, - sadabūjusi vairākas pudeles Glenmorangie, viņa pēc kārtas ņēmās liet mums pamatīgus mēriņus, kamēr atkal jutāmies kā cilvēki.

OTRAIS KADRS

Pasaulē nav daudz tādu vietu, kas vēl vairāk pakļautas visiem vējiem kā jaukās Šetlendas salas, sevišķi to vistālākais ziemeļu gals, kurā tobrīd darbojāmies. Tieši tāpēc pārcelšanās uz krāšņo, silto Kamargu Francijas dienvidos bija patīkama pārmaiņa.

Tā ir dīvaina vieta, kas nav līdzīga nevienai citai Francijā, pat ne visā Eiropā. Šo vietu biezi apdzīvo visdažādākās savvaļas būtnes, tur tiek audzēti arī baltie Kamargas zirgi un mazie, melnie, niknie cīņas vērši. Plašajos muklājos un niedrājos, kurus uztur lielas upes ūdeņi, dzīvo papilnam mežacūku, bebru, Dienvidamerikas nutriju, ūdensžurku un briežu. Katru gadu cauri šai vietai desmitiem tūkstošu putnu no Āfrikas migrē uz savām dzimtajām vietām Eiropā. Simtiem putnu sugu paliek ligzdot arī pašā Kamargā, tādējādi tur veidojas unikāls un ļoti nozīmīgs rezervāts.

Šajā sērijā mēs vēlējāmies parādīt, cik pārmitrās zemes svarīgas ne tikai tādiem dzīvniekiem kā mežacūkas, kas tur dzīvo cauru gadu, bet arī radījumiem, kuri šos apvidus apciemo tikai vairošanās sezonā. Dīvainā kārtā cilvēki visur pasaulē sliecas

uzskatīt, ka mitrzemes ir tiem naidīgas teritorijas. Nokļuvis tādā brīnišķīgā, savvaļas radījumu apdzīvotā purvā vai dum- brājā, cilvēks nejūtas laimīgs, iekams nav visu noklājis ar pesticīdiem, izšāvis visus ēdamos dzīvniekus, nosusinājis, uzaris, apsējis ar nevajadzīgiem graudaugiem un visu šo antibiolo- ģisko aktivitāšu rezultātā leknās, līdzsvarotās, raibas dzīvības pilnās teritorijas vietā radījis sterilu erodētas zemes pleķi. Šī smieklīgā un bīstamā politika cilvēkiem pašiem par postu tiek piekopta visā pasaulē. Tādas vietas kā Kamarga tūkstošiem gadu nodrošinājušas cilvēkiem pārtiku - zīdītājus, putnus, zivis un citus saldūdens un jūras radījumus, niedres māju apjumša- nai, žogu būvēšanai vai kurināšanai, kā ari visdažādākos savvaļas augus garšvielu un ārstniecības līdzekļu gatavošanai. Kamarga turklāt bija arī patvērums, kur savvaļas radījumiem dzīvot un vairoties, - tādējādi, loģiski spriežot, šī bija vieta, kas pastāvīgi papildināja cilvēka klētis, viņam pašam neieguldot ne darbu, ne līdzekļus. Vajadzīga bija vienīgi neiejaukšanās. Tāpēc mēs vēlējāmies mēģināt parādīt šā Eiropā visbrīnišķīgākā dzīvās dabas stūrīša nozīmīgumu, pirms Kamarga (kaut arī tā skaitās nacionālais parks) vēl nav iznīcināta, - nežēlīgais spiediens, ko eifēmiski dēvē par "progresu", to nešaubīgi kādreiz izdarīs.

Man un Lī pret Kamargu bija īpaša vājība, jo mūsu mazā mājiņa - Mas Michel- atrodas garigas divdesmit piecos neapsaimniekotos akros Nimas pilsētas pievārtē, un tā savukārt ir tikai divdesmit piecu minūšu braucienā no lielās mitrzemes centra. Mēs tur bijām ieturējuši daudzas neaizmirstamas maltītes un izdzēruši lielu daudzumu laba vīna, peldējušies un sauļojušies, vērojuši saulrieta mākonim līdzīgus aveņkrāsas flamingo, kā opālus vizošus kukaiņdzeņus un lašrozā badadzeguzes. Arlas ielās mēs bijām vērojuši Kamargas gardiens (šā apvidus kovbojus) jājam baltos rumakos, vai vizinām daiļas dāmas veclaicīgos tērpos. Vēlāk viņi, zirgos sēdēdami, izkārtojās tādā kā bultas uzgalī, ielenkdami mazu, velnišķīgi melnu vēršu bariņu, un auļos aizdzina tos pa ielām līdz arēnai; publika pa to laiku visiem spēkiem centās izjaukt šo bultas uzgali, lai dotu vēršiem iespēju izklīst, - ja tas izdotos, gardiens būtu pamatīgi apkaunoti. Tad mēs grūstīdamies tikām līdz mazajai, glītajai romiešu arēnai, kas celta no meduskrāsas akmeņiem; cilvēku piepildīta, tā nu izskatījās pēc savādas vāzes ar kustīgām puķēm. Pēc tam gaisu pievirmoja "Karmenas" skaņas, durvis atsprāga vaļā. Reiz no šīs telpas, iespējams, bija parādījušies lauvas, ziloņi un viņu upuri, toties tagad izskrēja viens vientuļš vērsis - melns un spožs kā no ahāta, mazs, muskuļots, ar ziloņkaula baltiem, mirdzošiem ragiem un īsām, stingrām kājām, kas kustējās veikli kā balerīnai. Durvis atkal aizvērās, un vērsis palika stāvam kā mazs, melns tintes traips uz blāvās smilšu grīdas fona. Viņš skatījās apkārt, sprauslāja, parikšoja pāris soļu uz priekšu, tad nolaida asos ragus un kārpīja smiltis, mezdams izaicinājumu visiem apkārtējiem. Cīņa bija sākusies.

Pirms vēl mans sašutušais lasītājs nomet šo grāmatu, ķer spalvu un iemērc to sarkasma tintē, lai aprakstītu man vēršu cīņu nežēlību, es aši piebildīšu, ka pastāv divu veidu vēršu cīņas, un šajā konkrētajā neviens vērsis netiek nogalināts. Patiesībā tieši vērsim ir lieliskas izredzes pamatīgi, reizēm nāvīgi sakropļot savus pretiniekus - razateurs, un es pats esmu pārliecinājies, ka vērsis, tiklīdz pieradis pie cīņām, to pat izbauda. Ka- margas melnie vērši saprot, ka šī ir īpatnēja spēle, taču tie ir tik nikni, ka var nogalināt cilvēku, to pat neplānodami.

Cīņa notiek šādi. Pirms vērsi ielaiž arēnā, viņam pie ragiem ar gumijām piestiprina mazus, krāsainus pušķīšus. Tos sauc par kokardēm. Cīņas (patiesībā to varētu saukt par ātruma un prasmes sacensību) mērķis - razateurs (vai matadoriem, ja jums tā labāk patīk) noteiktā laika posmā jānotrauc šīs kokardes no vērša ragiem. Neviens vērsis neuzturas arēnā ilgāk par divdesmit minūtēm. Šajā laikā arēnā ieiet razateurs, kas pilnīgi nepiemēroti gadījumam ģērbušies baltos kreklos un flaneļa biksēs, it kā būtu sagatavojušies tenisa spēlei. Viņu vienīgie ieroči ir žiglas kājas un dīvains, zirgu skrāpim līdzīgs priekšmets, kas piesiets pie labās rokas un ērti piekļāvies plaukstai. Ar šā instrumenta palīdzību viņi var mēģināt notraukt kokardes no vērša ragiem. Katrai kokardei ir zināma vērtība naudā. Jo ilgāk kokarde, tā sakot, paliek vērša īpašumā, jo augstāk sakāpj cena. Daži razateurs, kuriem gadās darboties ar jauniem muļķa vēršiem, novilcina kokaržu notraukšanu līdz pašām divdesmit minūšu perioda beigām, tādējādi iegūstot augstāko cenu. Ja savukārt gadās stāties pretī pieredzējušam vērsim, var izrādīties, ka pēc divdesmit minūtēm kokardes joprojām atrodas dzīvnieka ragu galos. Tādā gadījumā cīņa beidzas, un vērsim par godu tiek atskaņots svinīgais maršs no "Karmenas", uzvarētāju izved no arēnas un ar kravas mašīnu nogādā atpakaļ uz Kamargas zaļajām, zaigojošajām ganībām un niedrājiem. Pirms dažiem gadiem es veidoju filmu par Course Libre (tā šīs cīņas sauc) un filmēšanas dēļ nācās noskatīties daudzas sacensības, tādējādi es pats savām acīm pārliecinājos, ka pieredzējušam vērsim šī cīņa patiesi sagādā baudu.

Pieredzējis vērsis iesoļo ringā un pārlaiž visiem ciešu skatienu kā aktieris, kas pirms dienas izrādes novērtē publiku. Tad viņš izņem cauri parasto "rau-cik-esmu-negants!" rituālu - sprauslā, mētā galvu un kārpa smiltis. Viņš nepārprotami nav pamanījis razateurs baltajās biksēs, kas ienākuši ringā un tuvojas viņam. Tad pēkšņi vērsis apbrīnojami ātri un veikli apsviežas un noliektu galvu nesas pretiniekiem pakaļ, bet razateurs lido viņam pa priekšu kā vēja nestas sniegpārslas. Vērsis aiztrenc viņus līdz sešas pēdas augstai koka barjerai, kurai tie pārlido pāri ar tādu dedzību, ka šos lēcienus apskaustu pat Nurijevs [7] . reizēm vērsis, vēlēdamies pierādīt savu mežonī- gumu, ietriec ragus starp dēļiem un izsvaida tos kā sērkociņus. Citkārt, pārlieku aizrāvies, vērsis mēģina lēkt pāri barjerai kopā ar razateurs; šādos gadījumos var redzēt, kā publika no trīs pirmajām skatītāju rindām steidzīgi izklīst, kamēr vērsis tiek ievilināts atpakaļ ringā. Daudzkārt biju redzējis vērsi tik ļoti uzjautrināmies, ka pēc divdesmit minūšu cīņas beigu gonga tas atsakās pamest ringu un vēlas turpināt sacensības. Šādos gadījumos arēnā iesūta vērsi-vadoni ar zvaniņu ap kaklu, lai tas izvilinātu nepaklausīgo cīnītāju ārā. Reiz kādā neaizmirstamā pēcpusdienā vadonis tika iesūtīts ringā, lai izvilinātu sugasbrāli, taču tik ļoti aizrāvās, kā arī pats sāka vajāt razateurs, tāpēc nācās iesūtīt arēnā vēl trešo vērsi, lai izdabūtu ārā tos divus. Kamargas apciemojums nebūs pilnīgs, ja nepavēro- siet kādu no šīm uzjautrinošajām cīņām. Daudzu vēršu vārdi kļūst slaveni, provansieši seko viņu karjerai tik dedzīgi, it kā tie

būtu bokseri, cīkstoni vai futbolisti, un cilvēki ceļo daudzas

' > ' t

jūdzes, lai redzētu kāda izcili slavena vērša uzstāšanos.

Tā kā mūsu mazais miteklis joprojām atradās santehniķu, mūrnieku un galdnieku rokās, mēs apmetāmies burvīgā viesnīcā Arlas nomalē; šīs viesnīcas skaistajā dārzā mēs sēdējām koku paēnā, iedzērām un noturējām scenārija apspriedes. Pēc dažu minūšu brauciena jau bijām pašā Kamargā. Laiks bija mums labvēlīgs, kā parasti Francijas dienvidos, tāpēc celšanās rīta agrumā ar apziņu, ka visa diena būs nemainīgi saulaina, uz mūsu režisora nerviem iedarbojās ļoti nomierinoši. Pirmais uzdevums bija apmeklēt dažādās rezervātā izveidotās slēptuves un mēģināt nofilmēt milzīgos, purvos sapulcējušos ūdensputnu barus, no kuriem daļa ligzdoja, daļa bija vienkārši apmetušies atpūsties pa ceļam uz citām vairošanās vietām.

Mūsu gids šajā apvidū bija Bobs Britens - tievs maza auguma vīriņš ar blēdīga eža seju un pamatīgu zināšanu krājumu par Kamargu, kurā bija vairākus gadus dzīvojis un mācījies. Viņš tika nekavējoties nokristīts citā vārdā - par Britāniku, un šis pavārds Bobam dīvainā kārtā piestāvēja.

Šis milzīgais ūdens un sauszemes putnu daudzums savā ziņā bija tikpat iespaidīgs kā viss, ko tikām redzējuši Šetlendas salās. Sēdēt karstajās slēptuvēs un vērot daudzos vizošā ūdens un koši zaļās purvaines akrus, ko klāja mūžam kustīgs putnu palags, bija lielisks piedzīvojums. Milzums meža pīļu ar zaļām galvām, rudgalvainu baltvēderu, zaļacainu krīkļu, Sāmsalas dižplļu savos karnevāla tērpos, kuros mirgoja visas krāsas no zaļganmelnas līdz koši kastaņbrūnai, rudgalvainas brūnkakles - tie visi ņirbēja ūdenī vai spurdza gaisā, baros traukdamies no vienas purva malas uz otru. Seklumā zvejoja stārķi. Laiku pa laikam stārķu pāris nostājās viens otram pretī, atmeta galvas atpakaļ, un sarkanie knābji klabēja kā Liliputijas muskešu vie- suļuguns. Sniegbalti ibisi ar īpatnējiem lāpstiņas veida knābjiem kā deformētām galda tenisa raketēm svinīgi pastaigājās un kāsa planktona pilnās dūņas. Seklumā kā milzīgas rožu ziedlapas grozījās flamingo un nemitīgi pļāpāja savās neglītajās, spalgajās balsīs, kas tik ļoti nesaderējās ar šo putnu eleganci un daili. Tur bija arī dzeltenie gārņi blāvā karameļu krāsā ar ziliem un melniem knābjiem un priekā par vairošanās sezonu piesarkušām kājām. Dumpji savos pieticīgajos tērpos stāvēja niedrēs sērīgi kā banku pārvaldnieki, apcerēdami kontu pārtēriņu, tur bija ari pirātiem līdzīgie naktsgārņi ar melnām mugurām, melniem knābjiem, labsirdīgi nokārtiem baltiem cekuliem un vērīgām, sarkanām acīm. Līdzās tiem stāvošie rudie gārņi ar garajiem kastaņkrāsas kakliem un aizsmakuša- jiem kliedzieniem atsauca atmiņā lokanas čūskas vai savdabīgu, spalvām apaugušu Uriju Hīpu [8] . citi bridējputni tiem līdzās bija pilnīgs kontrasts: šņibīši dipināja pa dūņām kā skolas skuķi savās pirmajās augstpapēžu kurpēs, pļavu tilbītes un lielās tilbītes, melnspārņi ezermalu ķekatkāji ar garām kājām kā amerikāņu skaistules, kurām tās šķiet sākamies tieši zem zoda. Avozetas, šīs visu bridējputnu pērles, izskatījās kā ģērbušās melnbaltos, neapšaubāmi Parīzes visdārgākajā modes namā modelētos tērpos; viņas eleganti kustināja kājas, kas bija negaisa mākoņu zilumā, aristokrātiski uzrautie knābji ik pa brīdim iemirka ūdenī un šaudījās no vienas puses uz otru kā izsmalcināti, krāšņi metronomi. Krastos gar purvu malām, mirgodami jūras zaļās un zilās krāsās, ligzdās iekšā un ārā šaudījās kukaiņdzeņi, bet priežu puduros, kas spiedās kopā kā zaļi, pūkaini lietussargi, ligzdoja govju gārņi kā baltas zvaigznes zaļās debesīs. >

Rosības visapkārt bija tik daudz, ka grūti saprast, ko tieši filmēt. Tik daudz flirtēšanas un aplidošanas, tik daudz barības meklēšanas, tik daudz ķildošanās un kīvēšanās, tik daudz vir- puļojošu putnu ņirbēja debesīs un ar šļakatu gūzmām ie- plunkšķēja atpakaļ rāmajos ūdeņos. Pat šeit, slēptuvēs, mūsu uzmanību pastāvīgi novērsa gan skrejzirneklis, kas spožām acīm lavījās klāt viendienītei, gan tauriņa šķilšanās no kokona. Gar slēptuves malām drūzmējās niedres, ar zaļajiem stublājiem aizdambējot grāvjus; tajās slēpās gan resnas, krāšņas vardes, kas spīdēja kā nolakotas, gan varžu lokanās vajātājas - čūskas. Uz katras šķēpveidīgās niedru lapas kā mazi, melni, saules uzspiesti zīmogi vīdēja koku varžu ēnas. Uzmanīgi pavēršot lapu otrādi, atklājās smaragdzaļais īkšķa naga lieluma abinieks ar milzīgām, tumšām acīm, mikls un lipīgs kā konfekte.

Šādas programmas filmēšanu galvenokārt sarežģī tas, ka scenārijam jābūt pēc iespējas brīvākam, saskaroties ar nejaušībām. Es, piemēram, ierosināju nofilmēt bebrus, jo lielākā daļa cilvēku tos uzskata par īstiem kanādiešiem un nemaz neaptver, ka šie dzīvnieki uzturas arī Eiropā. Tomēr filmēšanas gaitā mēs sadūrāmies ar tādām grūtībām, ka laika trūkuma dēļ nācās šo ideju atmest. Bebru vietā mums bija jāfilmē vieglāk pieejamās nutrijas.

Nutrijas, protams, nav Eiropas pamatiedzīvotājas. Tāpat kā daudz citu radījumu, kas nu kļuvuši par kaitniekiem (piemēram, ūdeles), nutrijas savulaik ievestas no Dienvidamerikas lielajām upēm, lai tās nebrīvē audzētu skaistā kažoka dēļ, un Eiropā ari ieguvušas šo savu vārdu. Kā jau vienmēr notiek, daži dzīvnieki izbēguši, atzinuši Anglijas un Eiropas upes par savai gaumei piemērotām, iekārtojušies un milzīgi savairojušies. Nutrijas nudien bija atradušas paradīzi, jo šajās vietās nedzīvoja viņu dabiskie ienaidnieki, kas noturētu populāciju normas robežās, tāpēc tās netraucēti vairojās. Nutrijas ir lieli dzīvnieki (pieaudzis tēviņš var svērt līdz pat divdesmit septiņām mārciņām [9] ), kas rok upju un kanālu krastos iespaidīgas alas, tāpēc tie kļuvuši par visīstākajiem kaitniekiem, izraisot plūdus un augsnes eroziju.

Nutrijas ir jocīgi un visnotaļ burvīgi radījumi - mēs to atklājām, kad devāmies uz Kamargas mazo kanālu biežņu tās filmēt. Šie kanāli izvago līdzenumu, reizēm tie ir ne vairāk kā trīsdesmit pēdu plati un divas vai trīs pēdas dziļi. Saules sasildītais ūdens plūst lēni, krastus klāj lekni, zaļi augi, tādējādi kanāli veido grauzējiem ideālu mājvietu. Tamariska krūmi gar krastiem bija viscaur klāti ar blāvajiem pelēkrozā ziediņiem kā ar nevīžīgām parūkām, un šur tur spilgti iezīmējās dzeltenu Irisu grupiņas, no tālienes atgādinot milzīgas sviesta pikas. Mums visapkārt ventre-a-terre[10] lidinājās bezdelīgas, knābdamas milzum daudzos kukaiņus āboliņa pļavās, ko izraibināja margrietiņu zvaigznes un košie pavirši. Virs niedrāja un saules pielietajiem, ziedošajiem krastiem kā lidojošas puķes plivinājās milzīgi, tlģersvītroti dižtauriņi. Ieraudzījuši daudz nutriju mēslu šūpojamies kanāla ūdeņos un mētājamies krastā, mēs sapratām, ka esam nonākuši nutriju zemē; mēsli izskatījās visai iespaidīgi - daži pat divarpus collas gari, pēc formas un krāsas atgādinot īsus, druknus cigārus. Tie bija no viena gala līdz otram smalki rievoti kā dažu vaboļu segspārni.

Mums bieži vajadzēja šķērsot kanālus, izmantojot primitīvus tiltiņus, kas lielākoties bija sapuvuši baļķi vai dēļi, šā tā sastiprināti kopā un nevīžīgi pārmesti pāri ūdeņiem, tādēļ izcili nedroši. Šā iemesla pēc mums nācās sastāties ķēdē, lai būtu pārliecināti, ka vērtīgās un ārkārtīgi dārgās kameras un skaņu ierakstu aparatūra droši tiks pāri. Pārcelšanās norisa diezgan trokšņaini, kaut arī mēs centāmies uzvesties pēc iespējas klusāk. Tomēr, sasnieguši galamērķi, neglābjami konstatējām, ka nutrijas mūs sadzirdējušas un paslēpušās.

- Nolādēts, - Džonatans sodījās. - Ko lai tagad darām?

-    Gaidīsim, - es īsi atteicu.

-    Mēs tā zaudējam labu filmēšanas laiku, - Džonatans žēlojās.

-    Tu filmē savvaļas zvērus, nevis filmzvaigznes, mīļo zēn, - es jau kuro reizi atgādināju. - Dzīvnieki režisūrai nepakļaujas.

-    Un kā tad Lesija un Rintintins? - viņš atcirta.

-     Holivudas produkcija, - es teicu. - Tev vienkārši nāksies būt pacietīgam. Paskaties uz šiem burvīgajiem mēsliem.

-     Es nevaru veidot pusstundu garu sēriju par nutriju mēsliem, - Džonatans zināmā mērā pamatoti (biju spiests to atzīt) aizrādīja.

-    Pacietību, - es mierināju. - Viņas atgriezīsies.

Taču es kļūdījos. Viņas neatgriezās, un pēc vairāku stundu ilgas gaidīšanas, kuru laikā es centos Džonatanu nomierināt, deklamēdams visus sev zināmos liriskos un humoristiskos dzejoļus un atstāstīdams līdzīgus neveiksmīgas dzīvnieku filmēšanas gadījumus no savas prakses (neviens no tiem mierinošu efektu nesniedza), mēs nolēmām pieņemt Britānika padomu un atgriezties vakarā, kad nutrijas iznāks baroties, - vismaz tā viņš apgalvoja.

Tā nu mēs devāmies prom un filmējām putnus, tad atgriezāmies vēlu pēcpusdienā. Tagad mēs jau zinājām takas un tiltus, tāpēc kustējāmies ātrāk un klusāk un drīz vien iekārtojāmies starp biezi saaugušajiem tamariskiem, kas veidoja lielisku slēpni, ja nutrijas parādītos, mēs nolēmām vispirms nofilmēt visus nepieciešamos skatus, un pēc tam Lī un es mēģinātu piekļūt iespējami tuvāk, jo Džonatans dedzīgi vēlējās iedabūt cienījamos māksliniekus un dzīvniekus vienā kadrā.

-      Man līdz nāvei apnikušas tās programmas, kurās redzams, kā cienījamais mākslinieks caur binokli blenž tālumā un spraucas pa krūmiem, bet pēc tam uzreiz seko kadrs, kurā pingvīns griež skotu deju, - viņš aizsmakušā čukstā atzinās, - un ir gluži skaidrs, ka mākslinieks varbūt pat nekad nav to pingvīnu redzējis.

-    Tiem cienījamiem māksliniekiem, kas redzējuši pingvīnu izpildām šādu priekšnesumu, gan velnišķīgi palaimējies, - es prātīgi aizrādīju, - taču es saprotu tavu domu.

-    Es gribēju teikt… - Džonatans iesāka, bet Lī viņu apsauca.

-    Man liekas, es tur ūdenī redzu kaut ko melnu, - viņa norādīja.

-    Laikam vēl kādu strēķi mēslu, - Džonatans sērīgi noteica. Mēs ar cerībām blenzām kanālā un tad ieraudzījām no ūdens iznirstam tuklu, ūsainu galvu ar smieklīgiem, dzelteniem milzu zobiem, peldot tā atstāja aiz sevis ūdens ņirboņu V formā. Mēs izmisīgi centāmies piesaistīt Kriša uzmanību, jo viņš atradās gabalu tālāk, bet operators jau bija kustību pamanījis un dedzīgi filmēja.

Nutrijas galva pieslīdēja pie krasta, un tuklais dzīvnieks tūļīgi izvilkās krastā, atklādams skatienam gigantisku pēcpusi kā resnu, spalvainu balonu. Dzīvniekam bija lielas, kailas, plakanas pēdas un gara, resna, zvīņota aste kā žurkai. Viņš attupās uz apjomīgā dibena un aizdomīgi ošņāja gaisu, savilcis priekš- ķepas smieklīgās dūrēs; milzīgo, dzelteno izvirzīto zobu dēļ izskatījās, ka nutrija smaida. Likās, vajadzīgs tikai monoklis un veca skolas laika kaklasaite, un rezultāts būs vidusmēra anglis, kādu to iztēlojas vidusmēra amerikānis. Apmierināts, ka nekas bīstams nav saskatāms, lielais grauzējs ņēmās ar priekšķepām sevi rūpīgi kopt. Nutrijai ir divi tauku dziedzeri, kas atrodas mutes kaktiņā un pie anālās atveres. Tās kažoks sastāv no biezas, diezgan raupjas virsējās kārtas un plānas, smalkas pavilnas. Kad nutrijas izmanto komerciālos nolūkos, kažoka raupjo slāni atdala un atstāj vienīgi mīksto kārtu. Mēs uzjautrināti vērojām, cik uzcītīgi dzīvnieks sukā, kārto un ietauko kažoku, cik rūpīgi un ar vislielāko koncentrēšanos nododas darāmajam. Kamēr pirmā nutrija apkopās, virs ūdens parādījās vēl vairākas galvas un krastā izlīda arī citi dzīvnieki - no gluži jauniņiem līdz lielām, tuklām matronām. Drīz vien krastā jau tupēja un posās pusducis nutriju, pārējās peldējās kanālā un nira. Pabeigusi posties, katra nutrija sāka klaiņot pa krastu sulīgu augu meklējumos. Nutrijas izskatījās apburošas, rāmas un labi audzinātas - īsta ainavas rota, ja vien beigtu uzvesties kā inženieru bars, kas izrakņā ikvienu krastu, pie kura tiek klāt.

Drīz vien Kriss deva mums mājienu, ka ir nofilmējis visu nepieciešamo, un ar žestiem skubināja Lī un mani tuvoties bezrūpīgajām nutrijām, lai tiktu pie Džonatana kārotajiem kadriem. Vakars bija pavisam rāms, tāpēc nevajadzēja raizēties par vēja virzienu. Mums nācās vienīgi uzmanīties, lai mūsu galvas neiezīmētos uz debesu fona. Saliekušies trijos līkumos kā indiāņu pēddziņu pāris, mēs ar Lī virzījāmies uz kanāla pusi. Tikuši pie tamariska ar nolauztu zaru, ko bijām norunājuši izmantot par zīmi, mēs atradāmies iepretī nutriju kolonijai. Lēni, collu pa collai mēs slējāmies kājās, ik pēc brīža ieturēdami pauzi. Pēc tam nostājāmies visā augumā, atrazdamies apmēram divdesmit piecas pēdas no nutrijām.

Mēs stāvējām pilnīgi nekustīgi, un likās, ka dzīvnieki nepamana mūsu klātbūtni, jo mierīgi turpināja posties un peldēties. Mēs lēni slīdējām tuvāk. Tas bija gluži kā spēlēt smieklīgo rotaļu, ko sauc par "statujām" vai "vecmāmiņas soļiem" - spēlētāji tuvojas vadītājam, kas pagriezis citiem muguru, un tiem acumirklī jāsastingst, ja vadītājs pēkšņi pagriežas pret viņiem, ja tiek ievērota visniecīgākā sakustēšanās, dalībniekam jāizstājas. Tā nu mēs ar Lī spēlējām "vecmāmiņas soļus" ar nutrijām, šādā veidā pamanoties tikt tām pavisam tuvu, un Krišam izdevās nofilmēt mūs vienā kadrā ar dzīvniekiem. Mēs stāvējām sastinguši, kad pirmais krastā parādījies tēviņš pēkšņi pagriezās un blenza pāri kanālam uz mums, viņa deguns raustījās, ūsas sabozās, oranžie zobi vērsās pret mums kā liki austrumnieku zobeni. Tā kā mēs stāvējām nekustīgi, tad nevarējām saprast, kas viņu uztraucis, taču iespējams, ka sīka vējpūtiņa no nepareizas puses bija aiznesusi tēviņam mūsu smaku. Lai nu kā, tēviņš pēkšņi nolaidās uz visām četrām, mērķtiecīgi metās lejup pa krastu un ieklupa ūdenī, saceldams tik lielam rumpim apbrīnojami niecīgu šļakstu. Nākamajā mirklī panika izsējās arī starp pārējiem dzīvniekiem, tie visi auļoja lejup un ielēca kanāla drošībā, strauji uzmutuļojot rāmos ūdeņus.

Vēlāk vakarā, kad mēs zaļajā mijkrēslī ar dzērienu glāzēm rokās sēdējām zem platānām viesnīcas dārzā, Džonatans izskatījās apmierināts un gandarīts par sekmīgo filmēšanu.

-     Šī bija veiksmīga diena, - viņš teica. - Tagad mums tikai jādabū cūkas un vērši. Kā ar Cūku sievieti?

-     Viņa ieradīsies rīt ap saulrietu, - Britāniks atbildēja. - Es jūsu vietā paņemtu labi daudz moskītu atbaidīšanas līdzekļa.

-     Ak kungs, tikai ne moskītus! - Braiens novaidējās, izbolīdams acis. - Jūs jau zināt, cik mīļš es viņiem esmu.

-    Tur ir lielākā moskītu koncentrācija Eiropā, tā man liekas, - Britāniks šķelmīgi turpināja. Braiens dobji novaidējās.

-    Nesaprotu, kāpēc visi saceļ tādu brēku pāris moskītu dēļ, - Džonatans bezrūpīgi paziņoja. - Mani tie nepavisam neuztrauc.

-    Nedomāju, ka sevi cienošs moskīts vispār alktu tev iedzelt, - Kriss prātīgi aizrādīja, demonstrēdams vispārzināmo, operatoriem raksturīgo mīlestību un cieņu pret režisoriem.

-    Kas ir Cūku sieviete? - apvaicājās Paula. Pārlieku aizrāvusies ar La Belle France treknajiem ēdieniem un vīniem un nebūdama apveltīta ar tādu dzelzs kuņģi kā mēs pārējie, viņa visu dienu bija apdomīgi palikusi gultā un zināmā mērā atpalikusi no notikumu gaitas.

-    Cūku sieviete, - Džonatans ar baudu skaidroja, - ir jauna zooloģijas studente, kas apgūst visu par Kamargas mežacūkām. Viņa tās noķer lamatās, apliek kaklasiksnas ar raidsignālu un tad braukā apkārt furgonā un zīmē cūku pārvietošanās shēmas. Mēs to filmēsim.

-    Vai viņa to nevar darīt dienā, kad apkārt nav moskītu? - Braiens cerīgi ievaicājās.

-     Cūkas pa dienu daudz apkārt nestaigā, - Džonatans atteica, - es tā domāju. Taisnība, Britānik?

-     Jā, - Britāniks apstiprināja, - lielākoties sus scrofa[11] barojas naktīs, sevišķi tajos apvidos, kur tās pa dienu var tikt nomedītas. Tieši šobrīd arī ir medību sezona.

-     Nabaga radījumi, - Lī sašutusi teica. - Kāpēc gan viņas vajadzētu medīt?

-    Nu, zini, kad padomā par postījumiem, kādus tās rakņādamās nodara sējumiem, kā arī, ja ņem vērā faktu, ka pārticīgas barošanās gadā tās spēj divos metienos laist pasaulē līdz pat sešiem sivēniem, fermeri uzskata, ka dzīvnieku skaits zināmā mērā jākontrolē, - Britāniks paskaidroja.

-    Nemaz nerunājot par to, ka mežacūkas gala tiek uzskatīta par delikatesi, - es piebalsoju.

-       Taisnība, - Britāniks smaidīdams piekrita. - Esmu pārliecināts, ka atsevišķās Kamargas vietās cūku nodarītie postījumi tiek pārspīlēti, lai attaisnotu medīšanu.

Vēlu pēcpusdienā mēs braucām tikties ar Cūku sievieti. Starp mēļo paltlapu limoniju laukiem, kuri no attāluma izskatījās pēc blāvas dūmu segas apmēram divu pēdu augstumā virs zemes, ceļi stiepās taisni kā ar lineālu novilkti, sāls kārtiņa tos vērta baltus. Šur un tur bija redzami biezi vītolu budleju puduri - sudrabaini zaļie koki bija apmēram sešas pēdas augsti un ļoti kupli, jaunie kociņi no tālienes izskatījās tik biezi un sprogaini, it kā kāds būtu praktizējoties tos izcirpis īpatnējā formā. Pāris jūdžu tālāk vītolu budlejas kļuva biezākas, un visbeidzot mēs nonācām vizoši baltās, biezo krūmu ieskautās krustcelēs. Zilās debesis klāja smalka zeltaina vizma, vairāki blāvi mākoņi kā sīkas spalviņas nekustīgi karājās rietumos virs horizonta, no baltiem vērsdamies zeltaini, tad rožaini. Mēs novietojām mašīnu stāvvietā un gaidījām Cūku sievieti. Drīz vien, lēkādams pa zemesceļu, parādījās viņas sīciņais, nobružātais Deux Chevaux furgons; no mašīnas jumta stiepās gara antena, kas grozījās un raustījās kā makšķere ar lielu sašutušu zivi galā. Viņa nočīkstināja bremzes, apturēja furgonu, izkāpa un soļoja uz mūsu pusi. Nezinu, kāpēc, bet palama "Cūku sieviete" manā prātā bija uzbūrusi kaut ko no šausmu stāsta - urkšķošu pussievieti-puscūku ar šņukuru, milzu ilkņiem un noslienātu žokli, tādu, kurai neapšaubāmi piemīt nelāgi paradumi, piemēram, savu mazuļu ēšana. Tāpēc es jutos zināmā mērā atvieglots, kad man stādīja priekšā slaidu un skaistu jaunu sievieti, kurai nepiemita neviena no cūku dzimtas visnepievilcīgākajām īpašībām. Jaunās sievietes vārds bija Marisa, un viņa mūs vēroja ar dzirkstošām jautrības pilnām acīm, kamēr Džonatans izskaidroja savas vēlmes. Viņa nepārprotami secināja, ka mēs esam galīgi jukuši, tomēr bija laimīga pakalpot ekscentriskajiem anglais. Tā kā saule jau rietēja, Džonatans pirmām kārtām vēlējās, lai Marisa braukātu savā furgonā ar visu šūpojošos antenu cauri vītolu budleju audzēm, kā to parasti darītu, pēc tumsas iestāšanās izsekojot cūkas. Šos skatus vajadzēja nofilmēt pirms saulrieta, lai, attīstot laboratorijā, tie izskatītos kā uzņemti tumsā. Viņa pakalpīgi izpildīja šo vēlēšanos, un, kad bijām beiguši, jau bija gandrīz pilnīgi tumšs.

Kā pēc signāla no apkārtējiem laukiem gaisā pacēlās moskīti un sablīvējās ap mums monolītā sienā. Allaž biju apgalvojis, ka neviena vieta pasaulē moskītu daudzuma ziņā nevar sacensties ar Paragvajas Čako netālu no Brazīlijas lielo mežu rajona. Pēc Kamargas piedzīvojuma es sāku apšaubīt, vai Paragvajai pienākas pirmā vieta. Lai kurp vien paspīdinātu kabatas lukturīti, tā gaismā virmoja biezs, kustīgs, gandrīz necaurredzams moskītu šķidrauts. Saprātīgāk likās elpot caur degunu, ja nevēlējāmies ieelpojot pieraut ar tiem pilnas plaušas. Mūsu rokas, sejas un kakli vērtās melni no moskītiem. Cauri matiem tie dzēla mums galvā un cauri plānajām vasaras drēbēm tika klāt itin visām mūsu ķermeņu daļām. Pāris sekunžu laikā Braiens virpuļoja kā dervišs, pliķēdams un vaidēdams. Viņš gan bija pamatīgi piesūcinājies ar tā saukto moskītu atvairīšanas līdzekli, taču nekādu labumu no tā neguva. Kamargas moskīti smirdīgo atvairītāju acīmredzot uzskatīja par kaut ko līdzīgu aperitīvam pirms nodošanās asiņu maltītei. Mēs ar Lī sapratām, ka izrādīt savu bezrūpību pret moskītu uzbrukumiem nozīmētu radīt draudus mūsu dzīvībai. Protams, ir kaitinoši, kad šie kukaiņi ieskrien acī vai degunā, taču gan Lī savā divus gadus ilgušajā Madagaskaras pētījumā, gan es savos pasaules klejojumos bijām sev uzaudzējuši īstu degunradža ādu, un tikai daži no kodieniem izraisīja kaut vai niezi. Taču īstenam cietējam kaut ko tādu teikt nevarējām, ja nevēlējāmies tikt nolinčoti.

Kamēr komanda, lādēdamās un pliķēdamās, uzstādīja gaismas nākamajai ainai, Marisa, Lī un es sēdējām viņas furgonā kopā ar apmēram diviem miljoniem moskītu un klausījāmies viņas stāstījumu par pētījumu gaitu. Senās dienās ikvienam, kas vēlējās izzināt, kur dzīvnieki staigā un ko dara, vajadzēja paļauties tikai uz savu redzi un pēddziņa spējām. Šobrīd, izmantojot darbā radio, to iespējams izdarīt daudz efektīgāk un precīzāk. Dzīvniekam kaklasiksnā piestiprinātais mazais radio raidīja īpašus signālus. Tie tika uztverti ar ierīci, kas pēc visiem rādītājiem bija mazs radara ekrāns. Pārnesot signālu vietas no ekrāna uz apkārtnes karti, bija iespējams izsekot pētāmo dzīvnieku gaitām, tos neapgrūtinot vai tiem netuvojoties. Marisa nepārprotami bija ļoti aizrāvusies ar mežacūkām, viņa aizrautīgi stāstīja un nepievērsa moskītiem nekādu uzmanību. Vai mēs zinot, ka tām ir apbrīnojami plašs pārtikas klāsts? Kaut arī lielākā daļa ēdiena bija veģetāras dabas - ozolzīles, dižskābarža augļi, zāle un visdažādākie augi -, mežacūkas ēdot arī apbrīnojami daudz citu lietu, tajā skaitā maitu, uz zemes ligzdojošus putnus, to olas un putnēnus, ķirzakas un čūskas, dažādus kukaiņus, krabjus, un esot pat novērots, ka tās iemanījušās ķert peles. Meklēšanās laikā, Marisa turpināja stāstīt, lielie kuiļi iesaistoties visšausminošākajos mīlas turnīros, uzšķēržot viens otru ar asajiem kā bārdasnazis ilkņiem. Parasti tie mēdzot uzbrukt viens otra pleciem, un, lai aizsargātos no aszobainā pretinieka, katram kuilim šajā periodā plecos uzaugot tāda kā bieza miesas kārta, kas aizsargājot pret uzbrukumiem kā viduslaiku bruņinieku tērauda bruņuplātnes. Kad mātīte esot gatava atnesties, tā nošķiroties no pārējiem un atrodot biežņā klusu vietu, kur izveidojot ērtu migu, reizēm pat apjumtu, un tad laižot pasaulē sivēnus.

Pa to laiku gaismas bija uzstādītas, apgaismojot moskītu apsēstā furgona iekšpusi un Marisas ekipējumu, un mēs bijām gatavi nofilmēt to visu darbībā. Marisa sagatavoja savas kartes un ieslēdza mazo radara ekrānu, tad sāka lēni grozīt makšķerei līdzīgo antenu uz furgona jumta. Drīz vien uz ekrāna kā sīciņš zaļš punktiņš parādījās pirmais signāls, tad vēl un vēl viens, līdz beidzot bija redzama vesela plejāde. Bija aizraujoši iedomāties, ka mēs, sēdēdami furgonā, varbūt pat jūdzes attālumā no cūkām, varējām sekot šo izvairīgo un piesardzīgo radījumu gaitām, toties cūkas par mūsu veikto uzraudzību neko nezināja. Visbeidzot mēs - viscaur sakosti, toties laimīgi - pateicāmies Marisai par palīdzību, atstājām viņu darbojamies un paši atgriezāmies viesnīcā, norunājuši agri nākamajā rītā visi kopā apstaigāt Cūku sievietes izliktās lamatas.

Debesis austrumos bija tikko iekrāsojušās blāvā narcišu dzeltenumā, kad mēs jau traucāmies pa taisnajiem, baltajiem ceļiem un ienirām tumšā, noslēpumainā vītolu budleju biezoknī. Apkārt skanēja daudzu putnu dziesmas, pret aizvien gaišākajām debesīm melni iezīmējās pīļu kāsis, putni laidās baroties uz purva nomaļākajām vietām. Drīz vien mēs apturējām mašīnas, izkāpām un pagājām pāris simtus jardu līdz izcirtumam, kur Marisa bija izlikusi lamatas - milzīgu koka, tērauda un stiepļu kasti ar visdažādākajiem kārumiem pievilināšanai. Bija ļoti svarīgi pārlūkot lamatas mazā gaismiņā, jo, atstātas lamatās pēc saullēkta, cūkas var nobeigties no saules- dūriena. Apmeklēt lamatas un prātot, vai pūliņi būs vainagojušies panākumiem, vienmēr ir interesanti. Man ir nācies izlikt lamatu rindas itin visur pasaulē, un vienmēr esmu jutis to pašu priecīgo satraukumu, agros rītos pārlūkodams lamatas un pārbaudīdams, ko esmu noķēris, ja vispār laimējies. Šajā reizē mēs tikām bagātīgi atalgoti, jo lamatās bija saskrējis vesels sivēnu metiens - seši cūcēni apmēram terjera lielumā ar rūsganiem kažokiem un jau gandrīz izzudušām mazuļu svītrām. Marisai par lielu prieku, vienam ap kaklu bija viņas apliktā kaklasiksna ar radio. Acīmredzot viņš bija atvedis savus brāļus un māsas uz tām pašām lamatām, kurās pats bija noķerts.

Sivēni grūstījās ciešā bariņā, rībināja kājām, urkšķēja un kvieca, nepārprotami satraukušies par mūsu parādīšanos. Marisa un viņas palīgi darbojās ļoti ātri. Darbu vajadzēja paveikt tik aši, cik vien iespējams, lai sagādātu sivēniem mazāk stresa. Katru sivēnu no lielajām lamatām iedzina tādā kā tuneļveida slazdā, no kurienes to, apdullinoši kviecošu, uzmanīgi izcēla un izveicīgi aplika radio kaklasiksnu; jau nākamajā mirklī sivēns tika palaists vaļā un sīkos rikšos laidās mukt starp kokiem, saslējis astes gredzenu sašutuma pilnā jautājuma zīmē; pats to neapzinādamies, viņš tagad nesa līdzi instrumentu, kas ļaus mums ieskatīties viņa privātajā dzīvē. Bija gluži tā, it kā vietējā policija ievietotu novērošanas kameru krietna pilsoņa guļamistabā. Tomēr, ja vēlējāmies pienācīgi aizsargāt savvaļas dzīvniekus, mums vajadzēja zināt to rīcību un vajadzības, un šis bija viens no daudzajiem paņēmieniem, kā informāciju iegūt.

Nākamajā rītā, pilnām mutēm gremodams kruasānu, Džonatans gavilējoši un nepārprotami paziņoja:

-     Esmu noorganizējis vēršus.

-    Jauki, - es izklaidīgi atteicu. - Kādus vēršus?

-    Nu, tu taču teici, ka nevar parādīt Kamargu, neietverot cīņas vēršus, tāpēc esmu dažus noorganizējis.

-     Bet šajā gadalaikā cīņas nenotiek, - es aizrādīju.

-      Es nedomāju cīņas, - Džonatans paskaidroja. - Es domāju, mēs tos aplenksim.

-     Vai tu lieto "karaļu daudzskaitli", - es piesardzīgi apvaicājos, - vai varbūt "mēs" nozīmē ari mani un Lī?

-     Protams, ari jūs, - Džonatans sacīja tādā tonī, kādā sola bērnam kārumu. - Jūs dosieties uz muklāju, aplenksiet lielu vēršu baru un dzīsiet garām kamerai.

-    Kā tu to domā, dzīsim garām kamerai? - es noprasīju. - Tie ir vērši, nevis slaucamas govis.

-     Viss būs kārtībā, jūs jāsiet zirgos, - Džonatans paskaidroja.

-    Ak, cik tas būs jautri! - Lī aizrautīgi iesaucās.

-    Tas nepavisam nebūs jautri, - es viņai apgalvoju. - Vai tu saproti, ka neesmu sēdējis zirga mugurā gandrīz trīsdesmit gadu? Un tu gribi, lai aulekšoju apkārt, aplenkdams cīņas vēršus?

-    Ar tevi viss būs kārtībā, - Džonatans nerimās. - Tas ir tik vienkārši, kā…

-    Tikai nevajag, - es viņu pārtraucu. - Šo pašu metaforu tu lietoji, aprakstīdams to klinti Unstā, un tas nekādā ziņā nebija tik vienkārši, kā divus pirkstus apčurāt.

-    Viņi mums varētu sagādāt ļoti vecus zirgus, - Lī pakalpīgi ierosināja.

-    Ciktāl tas attiecas uz mani, vienīgajam zirgam, kuram esmu gatavs rāpties mugurā, jābūt jau ceļā pie dīriķa, - es paziņoju.

-     Būs jau labi, - Džonatans mierināja. - Viņi apsolīja izmeklēt īpaši mierīgus zirgus.

-     Tu nekad tā neizturētos pret cienījamo mākslinieku, ja Paula nebūtu piesaistīta gultai, - es žēlojos. - Viņa gan prot lutināt zvaigznes.

Izraudzītie zirgi galu galā izrādījās masīvi, labsirdīgi lopiņi, kas paklausīja katrai mūsu pavēlei, un amerikāņu stila segli bija tik ērti un pamatīgi polsterēti kā klubkrēsli, tātad arī izkrist no tiem būtu tikpat grūti kā no krēsliem. Kameras bija nogādātas muklāja malā un uzstādītas starp tamarisku audzēm; tad mēs, desmit vai divpadsmit čigāniska izskata gardiens pavadībā, jājām pa muklāju, meklēdami vēršus.

Aktīvi darbojoties, jāšana zirga mugurā ir gandrīz vai vispatīkamākais dabaspētnieka ceļošanas paņēmiens. Iespējams pārvietoties tik lēni vai tik ātri, cik pašam gribas. Var apstāties un aplūkot kādu objektu, no zirga nenokāpjot, turklāt rumaks ļauj apmeklēt tādas vietas, kur ne ar vienu citu transporta līdzekli nevar piekļūt. Par papildu labumu uzskatāms fakts, ka dzīvā radība cilvēku zirgā uztver par mazāku draudu nekā cilvēku, kas iet kājām.

Tā nu mēs devāmies ceļā cauri rožainajiem un zaļajiem tamariskiem, saulei karsējot mūsu muguras; debesis bija zilas kā pavirši, zirgu nagi šļakstināja sešas collas dziļo, dzidro ūdeni virs sulīgās zāles un niedrāja. Šur tur vīdēja dzeltenu skalbju puduri, kas saulē vizēja kā zelts. Tālāk muklājā ūdens kļuva nedaudz dziļāks un, zirgu nagiem ietriecoties tajā, ik reizi uzšļak- stījās sīku pilīšu strūklaka; katra ūdens pērlīte, gaisā uzšauda- mās, saulē iezaigojās un uz mirkli pārvērtās par sīciņu, visās varavīksnes krāsās vizuļojošu planētu. Spožas vardes metās ūdenī, izvairīdamās no biedējošajiem zirgu nagiem, mums visapkārt šaudījās milzīgas zilas un sarkanas spāres. Kad šļakstinājāmies garām, no skalbju skupsnām gaisā pacēlās par spārēm trauslāko, blāvi pelēkzilo un spoži pāvu zilo krāšņspāru bari. Reiz garām, mirdzinādama spārnus, aizdūca milzīga, koši sarkana spāre, kas nesa žokļos sagrābtu dzidri zilu krāšņspāri. Mums visapkārt lāsmojoši kukaiņdzeņi un tumšas bezdelīgas uzklupa kukaiņu miriādēm kā vanagi, bet iztālēm redzējām gārņus, dumpjus un naktsgārņus starp tamariskiem vajājam vardes un sīkas zivtiņas.

Pēkšņi mēs sev priekšā ieraudzījām vēršus. Apmēram simt dzīvnieku liels pulks ganījās zem kokiem un uz muklāja zaļā fona izskatījās kā melna, bīstama klints. Gardiens lika mums uz brīdi pavirzīties malā, tad sadalījās un, svilpdami un uzmundrinoši klaigādami, ielenca sprauslājošos, aizdomu pilnos radījumus. Pamazām viņi virzīja vēršus uz mūsu pusi, mums garām; tad mēs ieņēmām pozīcijas bara aizmugurē un jājām kopā ar viņiem. Sākumā vērši kustējās lēnām, bet, gardiens uzmundrināti, uzņēma riksi, un visbeidzot bars, ragus mirdzinot un ūdeni dūšīgi šļakstinot, laidās auļos, bet mēs lēkšojām tiem pakaļ. Bija patiesi uzjautrinoši jāt pakaļ baram, kas pērkonīgi dimdināja ūdens paisuma vilni, klaigāt un svilpt tāpat kā gar- diens.

Tad pēkšņi jautrība beidzās.

Vērši sasniedza diezgan pamatīgu tamarisku biezokni un kaut kāda sev vien zināma iemesla dēļ nosprieda, ka otrpus biežņai slēpjas briesmas. Viņi apstājās, pagriezās un visi kā viens pērkonīgi rībināja mums virsū. Pirms mirkļa mēs bijām līksmi vajājuši vēršus, nākamajā brīdi situācija mainījās, un mēs jau bijām nokļuvuši vajāto lomā. Mums aiz muguras dārdināja milzīga draudīgu, melnu muskuļu masa, kam pāri slējās asu, līku ragu mežs. Pagāja izcila apjukuma pilnas un drudžainas piecas minūtes, līdz gardiens pamanījās savaldīt panikā bēgošos vēršus. Viņi ļāva baram pāris minūtes paganīties, lai vērši atgūtu garīgo līdzsvaru (mums atgūt savējo bija vēl ne- pieciešamāk), pēc tam mēs nedaudz mazāk enerģiski aiztrencām tos uz kameru pusi.

Tā bija mana lieliskākā iespēja atspēlēties Džonatanam. Stāvēdams ar kameru kādus simt jardus tālāk, viņš nebija īpaši labi paslēpies aiz trausla tamarisku pudura. Vērši no jauna satraucās. Šoreiz viņi nosprieda, ka briesmas uzglūn no aizmugures, tāpēc dimdošos auļos metās kameras virzienā. Pēc scenārija bija paredzēts nofilmēt vēršus rāmos rikšos dodamies garām filmētājiem, un nu - pirms gardiens spēja kaut ko saprātīgu iesākt - milzīgā vēršu straume kā monolīta, melna lavīna, panikā izšķaidīdama un notriekdama savā ceļā diezgan pamatīgus tamariskus, vēlās virsū gan Džonatanam, gan kamerām. Par laimi, vērši bija tik ļoti panikas pārņemti, ka pat nepamanīja ne Džonatanu, ne Krišu un no abām pusēm aiznesās tiem garām, aizraudami lielāko daļu tamarisku audzes sev līdzi.

Es piejāju pie pamatīgi satriektajiem Džonatana un Kriša.

-     Kas vainas, Haris? - es dzīvespriecīgi uzsaucu. - Vai nebija jautri?

-     Jautri? - Džonatans aizsmacis izgrūda. - Es jau domāju, ka mums gals klāt. Nekad mūžā nebiju tik traki pārbijies.

-    Tu cel brēku par niekiem, - es bezrūpīgi atteicu. - Tie bija tikai pāris vēršu.

-    Pāris vēršu! - Džonatans sašutis iesaucās. - Viņu tur bija simtiem! Mūs varēja nogalināt!

-     Nudien nesaprotu, par ko tu raizējies, - es teicu. - Viss bija tieši tā, kā tu teici.

-    Kā tad? - Džonatans, pieri slaucīdams, aizdomīgi noprasīja.

-     Nu, tu taču teici - tik viegli, kā divus pirkstus apčurāt, - es mīlīgi paskaidroju. - Un tā arī bija!

Hariss uzmeta man tādu skatienu, ar kādiem režisori aplaimo nogrēkojušos cienījamos māksliniekus, - vienu no tiem skatieniem, kas padarīja slavenu nelaiķi Borisu Karlovu.

TREŠAIS KADRS

Kaut ari Kamargā laiks ir karsts un turienes purvājos mīt papilnam savvaļas radījumu, dzīvība tur nav ne tuvu tik lekna kā īstos tropos, un filmā mēs vēlējāmies parādīt tieši šo bagātību. Pa vidu Ziemeļamerikai un Dienvidamerikai kā smilšu

»

pulksteņa iežmauga atrodas Panamas zemesšaurums; pa šauro strēmeli Brazīlijas tropi, no dienvidu kontinenta pārbēguši uz ziemeļiem, tālāk ieplūst Ekvadorā, Hondurasā un Meksikā, turpina ceļu ziemeļu virzienā un, tuvojoties Amerikas Savienoto Valstu mērenākā klimata apgabaliem, pamazām nozūd.

Panama ir fantastiska zeme - īsts dabaspētnieka sapnis, jo šeit viņš no rīta var pētīt lietus mežu neaprakstāmo leknumu un sarežģītību, bet pēcpusdienā mesties peldus no brīnišķīgi krāsainas, ņudzošas dzīvības pārpilnas zemūdens klints. Tieši šā iemesla dēļ mēs izvēlējāmies Panamu, jo ierobežotais limits neļāva slaistīties pa visu pasauli, toties šeit mums mazā teritorijā bija pieejama gan jūra, gan mežs. Mēs vēlējāmies parādīt, cik dažādos veidos līdzīga struktūra ir koraļļu rifam un tropu mežam: ja koraļļus un ūdenszāles aizstātu ar kokiem, bet zivis, vēžus un citus jūras iemītniekus ar putniem, zīdītājiem un rāpuļiem, varētu tikai pabrīnīties, cik abas ekosistēmas ir līdzīgas.

Panamai no mūsu viedokļa piemita vēl viena priekšrocība - pēc kanāla izbūvēšanas un ar to saistītās neatliekamās appludināšanas bija radusies Barrokolorado sala, ko Smitsona institūts [12] daudzus gadus izmantoja par savu tropu izpētes bāzi. Smitsona institūtam piederēja arī rifu izpētes stacija Sanblasas salās pie Kārību piekrastes - apmēram stundas lidojumā no Panamasitijas. Ja zinātnieki laiku pa laikam sapulcējas kādā noteiktā vietā, varējām būt droši, ka tie būs iepazinuši vai ikvienu lapu kokā, un šādas zināšanas filmu veidotājiem ar ierobežotu laika limitu ir izcili noderīgas.

Mēs ar LI ieradāmies Panamasitijā, laika joslu maiņas dēļ stipri nomocījušies, jo bijām lidojuši pāri Atlantijas okeānam un tālāk no Ņujorkas lejup uz Panamu. Tomēr nekāds pārgurums nespēja nomākt mūsu prieku par to, ka atkal bijām nonākuši tropos; pa logu redzējām slaidos zilkakla strazdus, kas melni un svinīgi kā bērinieki soļoja starp puspabeigtajiem dzīvojamo māju blokiem līdzās viesnīcai, vērojām viesnīcas dārzā mirgojošos kolibri un tauriņus plaukstas lielumā, un jo sevišķi izbaudījām mitro, aromātiski karsto gaisu, kas smaržoja kā plūmju kūka tikko atvērtā pavarda mutē un vēstīja, ka atkal esam visbagātīgākajā vietā uz zemes - tropos.

Nākamajā dienā, kad bijām atguvušies, mēs satikāmies ar Paulu un Alistēru, lai noturētu īsu sanāksmi. Alistēram piemita ļoti dīvains sarunāšanās paņēmiens ar saviem "sugasbrāļiem". Tas nudien bija tik īpatnējs, ka pat es, kaut arī lepojos ar savām spējām saprasties ar cilvēkiem visā pasaulē, jutos spiests pieaicināt Paulu par tulku. Alistēra metode bija pasviest klausītājam pusteikumu vai, vēl ļaunāk, divus savstarpēji pilnīgi nesaistītus pusteikumus, un sarunas partnerim tad pašam nācās izdomāt trūkstošos vārdus, lai saprastu, ko mūsu režisors gribējis teikt. Tas bija gluži kā minēt The Times krustvārdu mīklu bez norādēm. Šobrīd viņš, mīli mums uzsmaidīdams, teica:

-     Laika maiņa pārdzīvota? Labi… es domāju… vai ziniet… Sanblasa vispirms. Rifi tā kā… vai drīzāk kā… meži, zivis, nudien kā putni, tikai bez spārniem. Vai jums tā nešķiet? Tāpēc salas… skaisti… to jums nevajag… redzēsiet, kad tur nokļūsim. Tad mēs varēsim, ēē, Barrokolorado, vai ne?

Es ieņēmu pamatīgu malku no savas dzēriena glāzes. Bija pagājuši vairāki mēneši kopš iepriekšējās strādāšanas Mau- rīcijā kopā ar Alistēru, un laiks bija žēlsirdīgi sadziedējis dažas no brūcēm, ko biju guvis īpaši šausminošos mēģinājumos sarunāties ar viņu. Uzmetu Paulai mēma lūguma pilnu skatienu.

-     Lūk, ko Alistērs cenšas pateikt, dārgumiņ, - Paula mierinoši iesāka. - Viņš domā - ja mēs gatavojamies salīdzināt zemūdens klintis ar mežu, tad ar rifu būs lielākas grūtības, jo jāfilmē zem ūdens. Tāpēc viņš ierosina, ka vispirms mums vajadzētu doties uz Sanblasas salām. Labi?

-    Lai notiek, - es piekritu, - man nav iebildumu.

-    jauki, tad rīt dosimies ceļā. Vai tas jūs abus apmierina?

-    Protams, - Lī atteica, bet tad pieļāva kļūdu, mēģinādama izdabūt no režisora papildu informāciju. - Kādas ir tās Sanblasas salas?

-    Tās klāj… zini… visādi jaukumi, palmas, kas ir uz salas… hmm, lielākoties indiāņi, valdība to nespēj kontrolēt… sievietes… zelts nāsīs, un tā tālāk. Rifi, tādi milzīgi, - Alistērs stāstīja, enerģiski mādams ar rokām. - Tev tur patiks… pilnīgi noteikti… Konrāds.

- Vai tev nav kāda ceļveža? - Li cerīgi vaicāja Paulai. Alistērs kā gids pilnīgi noteikti nebūtu īpaši sakarīgs, toties enerģijas pārpilns. Es bieži domāju - ja marsieši kādreiz ierastos uz Zemes, tiem ļoti palaimētos, ja viņi kā pirmo cilvēku rases pārstāvi satiktu šo neapšaubāmi jauko, dāsno, taču pilnīgi nesakarīgo vīru.

Tā nu agri nākamajā rītā mēs sapulcējāmies sīciņā lidlaukā pilsētas nomalē. Šīs sērijas operators bija Rodžers Moridē - gara auguma glīts francūzis, kurš izskatījās un runāja kā nelaiķis Moriss Ševaljē. Viņš zināja kaudzēm anekdošu un tēvišķīgi izturējās pret dāmām.

Mēs iekrāvām savu daudzveidīgo ekipējumu lidmašīnā, kas bija paredzēta divpadsmit pasažieriem, un iesēdāmies paši; vēlāk mums pievienojās daži glīti, drukni, kafijas brūni indiāņi ar izteikti mongoliskiem vaibstiem. Vīriešiem mugurā bija krekli, bikses un cepures ar ļenganām malām, sievietēm - košas krāsas svārki, lakatiņi un spilgti apdrukātas, ārkārtīgi skaisti piegrieztas blūzes. Vienai sievietei blūzes priekšpusē bija redzams liels, kliedzoši košs tukans ar šķelmīgām acīm, citai - divas milzīgas, sarkanas zivis, kas vērās viena uz otru ultramarīna krāsas jūrā; trešās dāmas krūtežu greznoja apgarota ainava, kas rādīja kanoe laivā vairākus mazus, melnus zvejniekus, kuri ar ārkārtīgi trauslu un neefektīvu makšķeri centās izmakšķerēt baru zivju kašalotu lielumā. Visām dāmām, kas bija košas un krāsainas kā papagaiļi, par papildu rotājumu kalpoja degunos ievērti laulības gredzeniem līdzīgi zelta riņķi, bet vaigus bagātīgi klāja ciklamenu sarkans smiņķis. Tie bija Sanblasas salu iedzimtie un izskatījās vienkārši lieliski.

Pēc mazliet drebelīga lidojuma pāri centrālajai Panamai mēs drīz sasniedzām Kārību piekrasti un nu laidāmies virs zilas, caurspīdīgas jūras un zemūdens klintīm, kas izskatījās pēc dīvainiem, zilā dzintarā iekusušiem jūras briesmoņiem. Visapkārt bija izkaisītas simtiem Sanblasas salu, katra no tām maza un nevainojama; ap balto pludmali kā laulības gredzens stiepās zemūdens klints, palmu pinkainās parūkas atgādināja Dienvidjūras salu maketus rotaļlietu veikala skatlogā. Drīz vien pilots, man par nelielām izbailēm, sāka nolaisties zemāk un zemāk virs zilajiem ūdeņiem, uzņēmis kursu uz tik mikroskopisku saliņu, ka cerība uz tās nosēsties likās pilnīgi neiespējama -ja nu vienīgi avārijas gadījumā. Ap to laiku, kad lidmašīna jau gandrīz skāra ūdens virsmu, Alistērs (kurš neieredzēja mazus lidaparātus, gluži tāpat kā es necietu augstumu) jau šķita pagalam nobažījies. Mēs bijām pārliecināti, ka avārijas nosēšanās jūrā ir pilnīgi neizbēgama, bet tad pārlaidāmies pāri sniegbaltai pludmalei, un tūlīt aiz tās sākās ar gudronu klāta šoseja. Lidmašīna pieskārās zemei un tad, sīki kratīdamās pa šoseju, bremzēm kaucot, ņēmās slīdēt uz priekšu. Kad beidzot apstājāmies, kļuva skaidra šādas nosēšanās nepieciešamība. Skrejceļš precīzi ietilpa salā, vai varbūt labāk būtu teikt, ka sala ietilpa skrejceļā, un nekādām kļūmēm vietas neatlika. Ja nosēšanās netika izdarīta perfekti, bija gan iespējams nolaisties vienā skrejceļa galā, bet skrējienu beigt jūrā salas pretējā pusē; domāju, ka Alistērs nebija vienīgais, kas jutās gauži priecīgs, ticis ārā no lidaparāta.

Pēc nosēšanās mēs kādu laiku gaidījām; mūsu bagāžas kalns tostarp cepinājās saulē, un to bija apsēduši brūni un zaļi sienāži, kuriem šī kaudze šķita neatvairāmi pievilcīga. Mūsu ceļabiedriem pakaļ bija atbraukušas laivas, un tie, izklīzdami uz visapkārt gar horizontu izkaisītajām salām, jau izskatījās pēc maziem punktiņiem vizošajā jūrā. Visbeidzot redzeslaukā parādījās liela, dziļa kanoe; laiva pietauvojās pie steķiem, un no tās izkāpa mazs, drukns, līkkājains vīrietis, kas tik ļoti izskatījās pēc tibetieša, it kā nāktu tieši no Lhasas. Izrādījās, ka tas ir Iz- raels - mūsu viesnīcas īpašnieks.

Seklā jūra bija silta kā asinis un dzidra kā džins, virs tās smilšainā dibena šaudījās un trīsinājās mazi daudzkrāsainu zivju bariņi. Mēs atstūmāmies no krasta un drīz vien īrāmies pāri rāmajiem ūdeņiem uz palmām biezi apaugušu saliņu, kas izskatījās apmēram četrus vai piecus akrus liela. Apmetuši loku, tuvojāmies mazam cementa molam, aiz kura atradās viesnīca - celtne, no kuras izskata man aizrāvās elpa.

-    Paskati vien uz to, - Lī priecīgi iesaucās. - Vai nav brīnišķīga? Nekad neko tādu neesmu redzējusi.

-    Visneparastākā viesnīca, kādu jebkur pasaulē esmu redzējis, - es piekritu. - Visu cieņu, Alistēr. Mums te patiks.

-    jauki, vai ne? - Alistērs pārvaicāja, starojoši smaidīdams, īsos teikumos viņam varēja uzticēties.

Viesnīca bija burvīga. Divstāvu ēka ar palmu lapu jumtu bija lielā "L" burta formā, celta no bambusiem, kas bija komplicēti savīti kopā ar kaut ko līdzīgu rafijas šķiedrai. Visgarām "L" burtam stiepās dubulta veranda, un no tās pirmajā un otrajā stāvā durvis veda, kā likās, uz guļamistabām. Visa konstrukcija balansēja virs dziļa, cementēta baseina, kurā peldēja krāsainu zivju miriādes kopā ar diviem tukliem bruņurupučiem. Līdzās viesnīcai atradās vēl viena šķība bambusa celtne ar palmu lapu jumtu, virs kuras nobružāta plāksne vēstīja - "BĀRS". Pa vidu garas, līkas palmas berzēja cita pret citu savas tumši zaļās lapas un vējā čabēja. Leknie hibisku un citu tropu augu krūmi bija piebērti ar ziediem. Visam kompleksam saules košajos staros piemita kaut kāda nerealitātes aura. Tas izskatījās uz mata kā Holivudā veidota butaforija kādam dižam Dienvid- jūras seriālam. Neviļus gaidījām (bet tā arī nesagaidījām), ka pa ļodzīgajām bambusa trepēm lejup kāps Somersets Moems ar īgnu sejas izteiksmi un nevainojamām, baltām buru audekla biksēm kājās. Tomēr nācās samierināties vienīgi ar abiem bruņurupučiem, kuru nievājošās sejas izteiksmes bija ievērojami līdzīgas gaidītajām.

Mūsu guļamistaba, maigi izsakoties, bija jauninājums. Logi nebija vajadzīgi, jo gaisma ieplūda pa sienu šķirbām, turklāt dažas no tām bija tik lielas, ka pavēra mums teicamu skatu uz jūru un apkārtējo salu. Milzīgās gultas bija vidusdaļā ielikušas un reiz nepārprotami cietušas no smaga izgulējuma. Smiltis uz grīdas patīkami kraukstēja zem kājām un piešķīra istabai īpašu brīvdabas sajūtu. Mūsu medusmēneša apartamentu priekšā atradās maza būdiņa zārka lielumā, darināta no izdauzītām petrolejas kārbām un pārsegta ar nobružātu vaskadrānu kliedzoši rūtainā skotu rakstā. No šīs skotu konstrukcijas ārā spraucās maza caurulīte - eksperimenti pierādīja, ka, pagriežot krānu, no tās tieši acīs ietriecās jūras ūdens strūkla. Šī nebija nekāda Riča viesnīca, taču ko tādu šajā idilliskajā vidē nemaz negaida.

Mēs tik tikko bijām izkravājuši mantas un glīti sakarinājuši drēbes uz vienīgā krēsla atzveltnes, kad pāri verandas margām ieraudzījām tuvojamies kanoe, ko airēja brīnišķīgi zeltaini brūns jauneklis kopā ar jaunu blondīni. Tas izrādījās Marks, kas Smitsona institūta izpētes bāzē veica īpašu pētījumu par zivīm; bāzes ēku puduris bija neērti uztupies rifa korē apmēram ceturtdaļjūdzi tālāk. Marks bija norīkots mūsu viesošanās laikā par gidu un padomdevēju. Viņš bija ļoti pievilcīgs cilvēks ar mazliet austrumnieciskiem vaibstiem - vēlāk es atklāju, ka viņa māte ir japāniete. Būdams izcili kompetents, Marks nekavējoties kļuva par mūsu skolotāju un draugu, tāpat arī viņa līdzstrādniece - studente Ketija. Tajā pēcpusdienā Marks aizveda mūs uz apmēram jūdzi attālo rifu, kur veica savus pētījumus un prata nosaukt vārdā gandrīz ikvienu zivi. Noenkurojām laivu rifa malā - sešas pēdas virs smilšainā jūras dibena, uzlikām maskas un ienirām siltajā ūdenī.

Es aizvien nevaru beigt sajūsmināties par to brīnumaino mirkli, kad pēc ieniršanas pāri galvai sakļaujas tropiskās jūras kristālskaidrais ūdens. Maska bija kā maģiskas durvis - atveroties tās izlīdzina ūdens vilnīšus un apļus un ļauj bez pūlēm ieslīdēt pasaku zemes neizsakāmajā burvībā. Sākumā mēs dreifējām pāri zeltainajām smiltīm, virs kurām spožā saule veidoja ņirbīgas, nemitīgi kustīgas ķēdīšu virtenes, un redzējām dze- loņrajas kā dīvainas, lāsmojošas cepešpannas slīdam prom no mūsu ceļa. Šur un tur bija redzamas mazas koraļļu saliņas, kas kvēloja kā milzīgi dārgakmeņi, klātas ar daudzkrāsainām ūdenszālēm un izgreznotas koši krāsainiem sūkļiem un ascīdi- jām; katrai saliņai apkārt šaudījās zivju svīta - oranžas, koši sarkanas, zilas kā pusnakts debesis, dzeltenas kā pienenes, svītrainas, plankumainas, klātas krokām un rievām, visneiedomājamākajās formās. Mēs turpinājām peldēt, un drīz vien priekšā neskaidri iezīmējās zemūdens klints aprises - neparastas grotas, kanāli, apslēpti sūkļu dārzi un sarežģītas formas koraļļi, lielas koraļļu pilis ar ūdenszāļu karogiem, kas plivinājās no cietokšņu mūriem. Bija tādi koraļļi, kas atgādināja prāvas milžu smadzenes, it kā to īpašnieki būtu krituši kaujā, ievēlušies jūrā un pārvērtušies rifu sastāvdaļās. Visapkārt skanēja zivju "sarunas", cīniņu un ēšanas radīti trokšņi - klikšķēšana, murrāšana, skrāpēšanās un pīkstoņa. Bija interesanti izvēlēties vienu no līčloču kanāliem un izsekot tā zuša gaitai līdzīgajām ejām. Vienu brīdi ūdenszāles maigi berzās gar peldētāja sāniem, pie daudzkrāsainajām sienām vīdēja pieķērušies jūras eži kā zemūdens zirgkastaņu čaulas, pa priekšu šaudījās zivis, kā vilinādamas tām sekot. Nākamajā mirklī šaurais kanāls pēkšņi pārtapa mazā klajumā ar žilbinoši filigrānu smilšu dibenu, ko klāja tuklas, melnas holotūrijas, it kā šeit kāda zemūdens delikatešu piegādes mašīna nejauši būtu izgāzusi savu saucisson[13] kravu. Pēc tam šaurais kanāls spēji pārvērtās plašā, zivju pilnā alejā; kā putnam peldot pāri rifam, varēja just jūras pulsu, tai ceļoties un grimstot, bet tad pēkšņi rifa mala nogrima jūras dzīlēs un nozuda samtainajā tumsībā, un lejā bija redzams vairs tikai noslēpumains, ļaunvēlīgs melnums.

Gan virs šī, gan citiem rifiem Marks jutās kā savā piemājas dārziņā. Viņš, piemēram, ierosināja peldēt pa kādu noteiktu kanālu, pagriezties pa kreisi, tad pa labi, tad vēlreiz pa kreisi gar kādu lielu "smadzeņu koralli", un divdesmit pēdas tālāk varēja atrast tieši to sūkli, koralli vai zivi, ko vēlējāmies. Viņš rādīja mums ceļu zemūdens pasaulē - kā varētu rādīt ceļu savā dzimtajā pilsētā, un, protams, bez viņa padomiem un norādījumiem mēs daudz ko būtu palaiduši garām neredzētu vai nesaprastu. Putnu, zīdītāju un zināmā mērā arī rāpuļu valoda lielā mērā sastāv no sīkiem žestiem un pozām, un paiet labs laiks, kamēr vērotājs apgūst šīs kustības - piemēram, kamēr iemācās saprast, ko vēstī vilka astes vicināšana. Saskarsmē ar zemūdens radījumiem jāmācās pavisam cita valoda. Nemitīgi rodas jautājumi - kāpēc zivs guļ uz sāniem? Kāpēc tā stāv uz galvas? No kā šī tik dedzīgi aizstāvas, un kāpēc tā otra tik nepārprotami uzmācas citu sugu zivīm, gluži kā staigule? Bez Marka palīdzības mēs nespētu saprast pat miljono daļu no visa redzētā.

Ņemsim, piemēram, koraļļasari. Šie mazie, tuklie, samtaini melnie radījumi ir aizrautīgi dārznieki. Katra no zivīm bija izvēlējusies sev noteiktu, ūdenszālēm apaugušu koraļļu apgabalu un rūpīgi to uzmanīja, turklāt tā bija ne tikai zivs personīgā teritorija, bet ari pieliekamais. Zivs šo dārziņu aizsargāja pret visiem garāmgājējiem, turklāt darīja to ar vērā liekamu drosmi. Vienu no zivīm mēs novērojām un visbeidzot ari nofilmējām - tai piederēja apmēram sešas reiz divpadsmit collas liels dārziņš uz prāva "smadzeņu koraļļa". Šo zivi ievērojām tāpēc, ka viņa neizprotamā kārtā un visai enerģiski uzbruka melnam, adatu spilventiņam līdzīgam jūras ezim, kas nevainīgi pastaigājās garām. Tuvāki pētījumi tomēr pierādīja, ka eža klejojums to veda, tā sakot, buldozera gaitā tieši pāri koraļļasara pagalma mauriņam, tādējādi izraisot mājas saimnieces kausllgumu. Kādu ritu mēs ieraudzījām savu koraļļasari trakojam gandrīz kā jukušu, jo viņas dārgo dārziņu bija apciemojis bariņš papagaiļa zivju. Šis lielās, koši zaļās, zilās un sarkanās zivis ar papagaiļa knābjiem līdzīgām mutēm dižojās visapkārt rifam kā daudzkrāsains laupītāju bars un ar asajiem knābjiem skrapsti- nāja koraļļus tik skaļi, ka to varēja dzirdēt apbrīnojami tālu. Papagaiļa zivju bija tik daudz, ka mūsu nabaga mazais koraļļasaris nespēja saprast, kurai uzbrukt pirmajai. Laupītājām bija arī sava stratēģija. Viena iešāvās dārziņā un norāva gabaliņu ūdenszāļu, koraļļasaris tai nekavējoties uzbruka un padzina, kaut arī laupītāja bija reizes divdesmit lielāka. Taču, kamēr koraļļasaris vajāja vienu papagaiļa zivi, pārējās iebruka dārzā. Koraļļasaris galu galā atgriezās un izklīdināja iebrucējas laupītājas, un viss sākās no gala. Par laimi, mūsu parādīšanās papagaiļa zivis aizbiedēja, pirms vēl tās bija nodarījušas pārāk lielu postu. Tomēr koraļļasaris mums nekad tā īsti neuzticējās, kaut ari mēs tam tik ļoti palīdzējām. Viņam bija aizdomas, ka Lī pārtiek tikai un vienīgi no ūdenszālēm, un pārliecība, ka manai sievai ir ļauni nodomi attiecībā uz tā dārziņu, tāpēc viņš enerģiski uzbruka, kad vien Lī piepeldēja pārāk tuvu.

No visiem apbrīnojamiem zemūdens klints iemītnieku dzīves aspektiem, ko mums atklāja Marks, nekas nebija intriģējošāks un mulsinošāks par zilkakla lūpzivju dzimumdzīvi, ja Freids uzskatīja, ka vidusmēra cilvēka dzimumdzīve ir kaut kas komplicēts, viņš dabūtu nervu sabrukumu, ja būtu spiests veikt zilkakla lūpzivju psihoanalīzi. Jāsāk jau ar to, ka Freidam vienmēr nāktos šaubīties, vai uzrunā lūpzivs kungu vai kundzi, tādējādi dzimuma noteikšana vien jau sagādātu tam galvassāpes.

Kad zilkakla lūpzivis ir jaunas, to galvas nemaz nav zilas. Teikšu skaidri un gaiši - tās ir dzeltenas un nemaz neizskatās pēc zilkakla lūpzivīm. Tomēr nevajag krist izmisumā. Pieaugdamas tās uzsāk biedējošu krāsas maiņu un kļūst samtaini tumši zilas ar gaišzilām galvām. Tēviņš tad iezīmē savu teritoriju koraļļu kalnu korēs, aizsargā to pret svešiniekiem un gaida dāmu parādīšanos. Viņš ir liels, apburošs un spēj kopoties ar vismaz simt mātītēm dienā - šāds fakts liek pašiem leģendārākajiem cilvēku dzimtes donžuāniem nobālēt savas nenozīmības priekšā. Mātītes, šīs kvēles apžilbinātas, uzskata viņu par neatvairāmu un dučiem vien apciemo tēviņa mājokli koraļļos. Tomēr šajā brīdī sākas problēmas. Lūpzivju jaunuļi, kas ir pārāk "zaļi", lai ierīkotu un apsargātu savus vecpuišu mitekļus, sapulcējas ap pieaugušā tēviņa teritoriju un gaida dāmu ierašanos. Jaunuļu bari spiež mātītes kā raķetes traukties augšup un izlaist ikrus; tad tie izšļāc spermu un ikrus apaugļo. Tomēr šis process nav īsti apmierinošs un nudien uzskatāms par neprecīzu afēru. Ideālā gadījumā jaunajiem tēviņiem pienāktos iezīmēt un aizsargāt teritoriju, šādā veidā piesaistot mātītes sev un apaugļot pat lielāku to skaitu. Tādējādi viņu stratēģija ir izaugt gana lieliem un iegūt labiekārtotu dzīvokli.

Un ko pa to laiku iesākt lūpzivs mātītei? Pilnīgi skaidrs, ka tas ikru daudzums, ko viņa spēj iznērst, un mazuļu skaits, ko var laist pasaulē, ir ļoti mazs, salīdzinot ar to leģionu, ko pieaudzis tēviņš spēj apaugļot. Ko viņa dara šādā situācijā? Mums tas izklausās apbrīnojami, bet lūpzivīm tas ir kaut kas pilnīgi parasts. Viņa vienkārši maina dzimumu - no dzeltenas mātītes kļūst par lielu, zilu tēviņu, kas ir gana stiprs, lai iekarotu un apsargātu teritoriju. Tieši tā viņa rīkojas un drīz vien katru dienu sparīgi kopojas ar dučiem mātīšu. Domāju, ka tā ir tāda kā zemūdens sieviešu brīvības iegūšana zivju sabiedrībā. Mīlestība lūpzivju pasaulē ir apburoša, tomēr pirmajā mirklī spēj apmulsināt dabaspētnieku - amatieri.

Mēs sagatavojām visu, lai nofilmētu koraļļasari, kas apsargā savus dārzus, zilkakla lūpjzivju neparastās seksuālās aktivitātes un daudz ko citu. Reiz Alistērs pārmēru aizrāvās ar centieniem dot rīkojumus zem ūdens un aizmirsa, ka niršanas ekipējumam nav megafona, tāpēc gandrīz noslīka. Visā visumā filmēšana bija ārkārtīgi patīkama un veiksmīga.

Mūsu nākamā pietura bija Barrokolorado, taču zinājām, ka paies labs laiks, pirms uzņemšanas grupa tiks ar visu galā, tāpēc mēs ar Lī nolēmām pāris dienas uzkavēties Sanblasas salās, jo ne jau bieži laimējas atrast tik ideālu, nesabojātu nostūri. Tomēr es jutu, ka man ir pienākums doties pie viesnīcas īpašnieka Izraēla un nopietni ar viņu aprunāties. Man nav nācies bieži cīnīties ar viesnīcu īpašniekiem, taču šajā reizē uzskatīju, ka tas ir pamatoti. Galu galā mums nebija iebildumu pret smiltīm uz guļamistabas grīdas, pret faktu, ka pašiem jāklāj gultas, ja vien spējam atrast palagus, ne arī pret to, ka jūras ūdens dušā pēkšņi izsīkst, kad caurulēs salīdis pārāk daudz garneļu, vai arī pret to, ka mazmājiņa, kurai trūkst divu skrūvju, ikreiz palēcās kā rodeo zirgs un caur bambusa sienu gandrīz izkaisīja atpūtniekus jūrā. Nē, mēs samierinājāmies ar šiem niecīgajiem, kaitinošajiem traucējumiem pašas vietas burvības dēļ. Vienīgais, pret ko mums patiesi radās iebildumi, bija ēdiens. Brokastis sastāvēja no kafijas, grauzdiņa, marmelādes un kukurūzas pārslām - gluži apmierinoši, toties pārējās maltītes dzina mūs izmisumā. Tā nu es, apņēmies būt stingrs, uzsāku sarunu ar Izraēlu.

-    Izrael, - es, silti smaidīdams, iesāku, - vēlos ar jums parunāt par ēdienu.

-     Mm? - Izraels noprasīja. Mūsu viesnīcas īpašnieka angļu valodas zināšanas bija rudimentāras, tāpēc ar viņu vajadzēja runāt ļoti uzmanīgi, jo ikviena jauna doma, kas parādījās Izraēla dzīvē, varēja novest lāga vīru panikā, un viņš kļuva tikpat nesaprotams kā Alistērs.

-    Par ēdienu, - es atkārtoju. - Brokastis ir ļoti labas.

Izraels starojoši pasmaidīja.

-     Brokastis ir labas, vai ne?

-    Ļoti labas. Bet mēs te dzīvojam jau divas nedēļas, Izrael, vai saprotat? Divas nedēļas.

-    Jā, divas nedēļas, - viesnīcnieks pamāja.

-    Un ko mēs esam katru dienu ēduši pusdienās un vakariņās? - es vaicāju.

Izraels brīdi apdomājās.

-    Omāru, - viņš atbildēja.

-   Tieši tā, - es piekritu. - Omāru - katru dienu. Omāru pusdienās, omāru vakariņās.

-    Jums taču garšo omārs, - viņš sarūgtināts aizrādīja.

-   Man tas kādreiz garšoja, - es izlaboju. - Tagad mēs vēlētos ēst kaut ko citu.

-    Jūs grib kaut ko citu? - Izraels vaicāja, lai viss kļūtu pavisam skaidrs.

-    Jā, kā būtu ar astoņkāji?

-    Jus grib astoņkaji? -Jā.

-    Labi, es jums došu astoņkāji, - viesnīcnieks teica, paraustīdams plecus, - un nākamās piecas dienas divreiz dienā cēla mums galdā tikai astoņkāji.

Mūsu aizbraukšanas dienā, kamēr zem palmām baudījām atvadu dzērienu, Izraels pēkšņi parādījās un izgāza pār mani savas īpatnējās angļu valodas straumi. Viņš runāja ļoti strauji un likās esam ārkārtīgi satraukts, kaut parasti izturējās gluži bezkaislīgi. Viesnīcnieks vienā laidā rādīja ar pirkstu uz kanoe, kas bija atvedusi šurpu vairākas sievietes un bērnus - košus un krāsainus kā orhideju kravu; pirms tam viņš ar tiem tika dedzīgi strīdējies. Es secināju, ka mēs pie trača neesam vainojami, un mudināju Izraēlu nomierināties un runāt lēnāk, kamēr beidzot izdevās uztvert stāsta būtību.

Iepriekšējā vakarā no kaimiņu salas, kas atradās apmēram trīs ceturtdaļas jūdzes tālāk, bija atairējies kāds indiānis, lai ko nebūt nosvinētu. Viņš dzēris ilgi un sirsnīgi, līdz beidzot, apmēram desmitos vakarā, diezgan grīļīgi aizstūrējis māju virzienā. Kad ap rītausmu no viņa vēl nebijis ne miņas, indiāņa sieva aizņēmusies kanoe un kopā ar savu māti un visu ģimeni devusies vīru meklēt. Izdevies atrast tikai svinētāja tukšo kanoe zvārojamies virs zemūdens klintīm. Nu visi bija ieradušies viesnīcā un sauca Izraēlu par slepkavu, jo tas pārdevis vīram dzeramo, un apgalvoja, ka viņa pienākums esot sameklēt līķi. Šobrīd Izraels gluži vienkārši vēlējās zināt, vai mēs palīdzēsim viņam to sameklēt.

Lielākā daļa sieviešu paģībtu, padzirdējušas tādu ierosinājumu, - tikai ne mana sieva.

-    Cik interesanti, - viņa teica. - Tā arī darīsim. Mums vēl ir laiks, vai ne?

-   Jā, - es apstiprināju, - būtu jauki vēl pēdējo reizi nopeldēties kopā ar līķi.

Mēs jau grasījāmies doties ceļā, kad uz skatuves parādījās nesen ieradusies viesnīcas iemītniece un tuvojās mums. Tā bija seksīga, apaļīga sieviete ar spožiem, melniem matiem, vizošu brūnu augumu un lielu daudzumu mirdzošu, baltu zobu. Dāmas sauļošanās losjonu pa vējam bija iespējams saost jūdzes attālumā, un soļodama viņa melodiski šķindēja, jo bija apkārusies ar milzumdaudzām mirdzošām rotām. Kas šādai būtnei bija meklējams tik primitīvā vietā kā Sanblasas salās, man palika neskaidrs. Izskatījās, ka viņa daudz labāk iederētos Cote d'Azur[14] vai Copacabana[15] pludmalē. Dāmas baltais bikini bija tik mikroskopisks, ka viņa tikpat labi būtu varējusi to nemaz nevalkāt.

-     Atvainojiet, - viņa teica, apžilbinādama mūs ar saviem baltajiem zobiem. - Vai jūs dodaties peldēties?

-    Ēēē… zināmā mērā jā, - es atbildēju.

-    Vai jums nebūs iebildumu, ja es piebiedrošos? - viņa valdzinoši apvaicājās.

-     Nepavisam, - es sirsnīgi atteicu, - tomēr man jābrīdina, ka mēs dodamies meklēt līķi.

-    Jā, - viņa teica, piešķiebusi galvu. - Jūs neiebilstat?

-    Nē, ja vien arī jūs neiebilstat, - es galanti teicu, un dāma, šķindēdama kā mūzikas kastīte, iekāpa laivā, gandrīz nosmacējot mūs ar savu Chanel Nr. 5 un Ambre Solaire sauļošanās losjona kombināciju.

Izraels izstūrēja laivu uz kādu mums nepazīstamu zemūdens klinšu apgabalu, kur bija atrasta kanoe. Apgādnieku zaudējusī ģimene jau bija tur, braukāja šurpu turpu, cerīgi blenzdama pēdas divpadsmit dziļajā, kristālskaidrajā ūdenī. Izraels teica, ka meklēšot vienā rifa malā, un lai mēs ar Lī meklējot otrā. Mis Copacabana jau bija eleganti ieslīdējusi jūrā un turējās pie laivas malas, izskatīdamās šajā vidē neparasti neiederīga.

-     Vai jūs palīdzēsiet Izraelam vai paliksiet ar mums? - es vaicāju.

-      Es palikšu ar jums, - viņa atbildēja, uzmezdama man kaislu skatienu. Tā nu mēs trijatā sākām meklējumus. Desmit minūtes vēlāk mēs visi satikāmies virs ragveidlgu koraļļu meža. Lī neko nebija atradusi, es arī ne. Ūdenī pagriezos pret Copacabana dāmu.

-    Vai jūs to redzējāt? - es vaicāju.

-     Ko redzēju? - viņa jautāja.

-    Līķi, - es paskaidroju.

-    Redzēju… ko?

-     Līķi. Nu, ziniet, beigtu cilvēku.

-     Beigtu cilvēku? - viņa iespiedzās. - Kādu beigtu cilvēku?

-    To, kuru mēs meklējam, - es sakaitināts atteicu. - Es taču jums teicu.

-    Madre de Dios![16] beigtu cilvēku? Šeit, uz rifa? -Jā.

-    Un jūs pieļaujat, ka es te peldu kopā ar līķiem? - viņa sašutusi noprasīja. - Jūs pieļaujat, ka es te peldu kopā ar beigtiem rumpjiem?

-    Jūs pati vēlējāties nākt līdzi, - es aizrādīju.

-    Es aizeju, - viņa paziņoja.

Viņa rekordātrumā aizpeldēja līdz laivai un ierausās tajā.

-    Ak, lai nu būtu, - Lī filosofiski noteica, - viņa vienīgi saceltu histēriju, ja mēs to atrastu.

Bija pienācis laiks steigties uz lidmašīnu. Līķi mēs nebijām atraduši, toties bijām aizbaidījuši Copacabana dāmu. Tomēr, kad vēlāk to visu apsvēru, es sliecos domāt, ka tikām rīkojušies zināmā mērā muļķīgi. Ja tā padomā, kas gan vēl labāk noderētu par haizivju pievilinātāju kā tukls indiāņa līķis?

Tā nu mēs iesēdāmies mazītiņajā lidmašīnītē un, lidodami pāri daudzām mazām, pinkainu palmu apaugušām saliņām kā zaļu pērlīšu birumam un kvēlojošajam rifam, kas vīdēja zem vizošā jūras ūdens kā dīvainas ūdenszīmes, nozvērējāmies vēl kādreiz atgriezties šajā burvīgajā vietā, lai papeldētos un mēģinātu paplašināt Izraēla gastronomiskos centienus.

CETURTAIS KADRS

Brauciens laivā uz Barrokolorado salu Panamas kanālā bija pusstundu garš un sniedza mums pirmo skatu uz mežu, kurā grasljāmies strādāt. Motorlaiva pukšķināja uz priekšu šerija krāsas ūdenī - garām blīvai daudzkrāsainu koku sienai. Lapotnes bija biezas un savijušās kā senlaicīgs adījums - spilgta zaļo, sarkano un brūno toņu masa, tai cauri šur tur slējās spalvains, blāvi zaļš koks, kura sudrabaini baltos zarus greznoja koši sarkani un smaragdzaļi epifīti un purpursārti un rožaini samudžināti orhideju kušķi. Kādā brīdī mūsu takai smagnēji un slinki pārlaidās tukanu pāris ar milzīgiem, spīdīgiem knābjiem banānu dzeltenumā; kad motorlaiva piekrastē uzskrēja uz sēkļa, mēs redzējām starp koku sīkajiem ziediņiem šaudāmies kolibri kā gaisā pamestu opālu sauju. Debesis bija koši zilas, kaut arī bija tikai agrs rīts, un saule jau bija gana karsta, lai sviedru lāsītes

zem krekla straumēm vien ritētu pa muguru. Mūs apņēma meža tīkamā, piesātinātā smarža - miljoniem ziedu, tūkstošu tūkstošiem sēņu un augļu smalkais aromāts un pamazām trūdošo lapu kvadriljonu tvans, kas cēlās no mūžam mainīgā, mūžam mirstošā un mūžam atdzimstošā meža viruma.

Drīz vien redzeslokā parādījās sala. Vienādsānu trijstūriem līdzīgos kalnus līdz pašai galotnei sedza meži, to atspulgi brūnajos ūdeņos parādījās izplūduši un miglaini kā pasteļa zīmējums. Kad motorlaiva piestāja pie mola, parādījās morfīda dižtauriņa lielumā un ņēmās mūsu priekšā gaisīgi griezt piruetes kā atdzīvojies debesu gabaliņš un tad atkal nozuda, lai apgaismotu kādu tumši zaļā meža nostūri. Mēs izkrāvām savu ekipējumu un tad saskārāmies ar faktu, ka mūsu priekšā slejas gandrīz pilnīgi vertikālas cementa kāpnes uz kalna galu - man tās nepatīkami atgādināja vienu no visstāvākajiem, mokošākajiem acteku pieminekļiem, kādā mēs ar Lī bijām trausušies pirms pāris gadiem Meksikā. Kāpnēm līdzās stiepās viensliežu dzelzceļš, uz kura bija uztupināts kas līdzīgs vilciena lokomotīvei ar plakanu virsmu. Uz tās mēs sakrāvām savu bagāžu un blenzām augšup uz kokos gandrīz pilnīgi paslēptajām mājām.

- Nu ko, - es apņēmīgi teicu, - šo vienu reizi es augšā uzkāpšu - tikai lai varētu teikt, ka esmu to izdarījis, bet turpmāk šis Austrumu ekspresis būs man labs diezgan.

Reti kad man nācies tik loti nožēlot kādu lēmumu. Ticis līdz

>

pusceļam, es jau jutos pilnīgi nokausēts un viscaur mirku sviedros. Sasniedzis virsotni, tik vien vairs spēju, kā aizgrīļoties līdz krēslam un pakampt alus kausu, ko Paula gādīgi turēja pa tvērienam. Lieki piebilst, ka Lī, man par izcilu sarūgtinājumu, bija tikusi līdz virsotnei pat neaizelsusies un joprojām izskatījās nevainojami.

Kopš ierašanās brīža mūsu komanda bija darbīgi meklējusi filmēšanai piemērotas vietas un labākās dzīvnieku fotografēšanas iespējas. Lielākā daļa salas dzīvnieku bija jau pieraduši pie dedzīgu zinātnieku pūļiem, kas vandās apkārt pa mežiem, tāpēc vēl viens pieplūdums neko daudz nenozīmēja.

-     Esam jau atraduši daudz ko labu. Nu, kad saku "labu", varbūt… montēšanas telpas grīda, bet… ēēē, izklausās pavisam labi, nu jā, šis tas no… aurojošie radījumi… pērtiķi, jā, bļauri un daudzi šitie milzīgie koki, pilni ar epitetiem, - Alistērs ziņoja par sasniegumiem.

-    Epitetiem? - es vaicāju, prātodams, vai tas būtu kāds man vēl nepazīstamas, Barrokolorado sastopamas sugas parazītaugs.

-     Jā, - Alistērs apstiprināja, - zini, tiem spicajiem, orhidejām līdzīgajiem.

-    Varbūt tu domā epifītus? - es vaicāju.

-    Ak, nu jā, es zināju, ka kaut kā tamlīdzīgi tos sauc, - Alistērs milzīgi pašpārliecināti piekrita, - un tad vēl tur bija tie radījumi ar gariem… ēēē… deguniem, jokaini vārdi.

-    Tapīri?

-     Nē, gari deguni, tādi raustelīgi un jocīgi, - Alistērs teica. Viņu kaitināja mans trulums, saskaroties ar tik detalizētu bioloģisku aprakstu.

-    Skudrulāči?

-    Nē, nē, nē, tie staigā pa zemi.

-    Skudrulāči tieši to dara, - es aizrādīju.

-    Vietējie tos sauc "cocas" vai kaut kā tamlīdzīgi, - Alistērs teica.

Es iegrimu pārdomās. Sarunāšanās ar Alistēru jau tāpat bija gana sarežģīta, taču tādos brīžos, kad viņš vai nu nespēja atcerēties vārdu, vai lietoja to nepareizi, sarunas biedru pārņēma tāda sajūta, it kā viņš censtos ar portugāļu-eskimosu valodas vārdnīcas palīdzību atšifrēt Nāves jūras tīstokļus [17] .

-    Vai nevarētu būt, ka tu domā degunlācīšus? - es skaidrības mirklī noprasīju.

-   Tos pašus, tos pašus! - Alistērs triumfējoši iesaucās. - Garš deguns, raustelīgs, un rāpjas kokos.

Drīz vien mēs devāmies savā pirmajā sirojumā pa salas vidusdaļu, lai apskatītu Alistēra nolūkotās vietas un mēģinātu uzmest aci dažiem dzīvniekiem. Es spriedu - lai cik bieži cilvēks apmeklē tropus, viņš tā arī netiek vaļā no satraukuma, no jauna ielauzdamies krēslā starp gigantiskajiem kokiem. Ieejot mežā no saules pielietā klajuma, acīm jāpierod pie pustumsas. Pirmais iespaids ir vēsums - tāds kā sviesta traukā valdošs drēgnums, tomēr drīz atklājas, ka šī sajūta ir relatīva, jo svīšana joprojām turpinās. Pēc tam apbur apkārt valdošā milzīgā augu un koku pārbagātība. Kur vien veries, visur redzamas jaunas sugas, un pārņem sajūta, ka zem kājām viss kustas, kaut arī leknais pamežs ir stings. Gigantiskos, simt pēdas augstos kokus, kas žākļveidā balstās uz izvirzītajām saknēm kā viduslaiku katedrāles uz sānu balstiem, kopā sasaista ložņaugu un liānu tīkls, tā ka tie atgādina daudzu avarējušu, pamestu šoneru augsto mastu jūkli ar saplosītām zaļām burām, kurus tikai liānu vantis notur stāvus.

Dažās vietās meža grīda izskatījās pēc dzīva, kustoša zaļa paklāja. Šo halucināciju panāca lapgraužu skudru straumes, kas steidzās uz saviem pūžņiem ar laupījumu plecos - trīsstūrai- niem zaļu lapu gabaliņiem īkšķa naga lielumā. No skudru izvēlētā koka, ko tās čakli zāģēja gabalos, līdz pūznim varēja būt pat vairāki simti jardu, tāpēc šīs zaļās kolonnas nebeidzamā straumē jnaršēja pa tumšo meža grīdu pāri baļķiem un zem krūmiem un tuvumā atgādināja Liliputijas kuģu regati ar zaļām burām.

Virzīdamies dziļāk mežā, mēs sev virs galvas dzirdējām dobjus, vibrējošus aurus, kas liecināja par melno bļauru bara klātbūtni. Šī iespaidīgā skaņa ir kaut kas vidējs starp gaudošanu, rēkšanu un aizsmakušu guldzināšanu un apbrīnojamā veidā satricina un pievibrē visu mežu. Drīz vien mēs viņus ieraudzījām - mazu, ahāta melnu ģimenīti; daži bezrūpīgi slaistījās pa zariem, citi gozējās saules apspīdētos klajumiņos un bāza mutēs lapas un pumpurus, pārējie vienkārši šūpojās, ar vingrajām tvērējastēm iekārušies zaros, un vēroja savu gaisa dārzu. Ieraudzījuši mūs, bļauri nekavējoties kļuva modri un aizdomīgi glūnēja uz mums; kad turpinājām savu ceļu un atradāmies tieši zem bara, pērtiķi satraucās un kļuva kareivīgi, rāva no kokiem sīkus zariņus un lapas un svieda mums virsū, izmantojot arī nepievilcīgāku munīciju.

-    Nu gan, tas jau ir par traku! - Alistērs iesaucās, kad cauri lapām dažu pēdu attālumā no viņa galvas sparīgi aiztraucās liels mēslu bambālis.

-    Nu, nu, neiekarsti, Alistēr, - Paula mierināja. - Viņi dara tikai to, ko ikviens vēlas darīt ar režisoru.

Kad pērtiķi virs mūsu galvām saprata, ka žagaru un mēslu viesuļuguns vajadzīgo efektu nesniedz, tie uzsāka milzīgu bļāvienu kori, cenzdamies mūs pārliecināt, lai atstājam viņu teritoriju. Sajūta bija tāda kā tukša peldbaseina dziļākajā galā klausoties Sarkanās Armijas kora uzstāšanos, kura dalībnieki vienlaikus izpilda katrs savu dziesmu mongoļu valodā.

-    Mēs nudien esam izveduši viņus no pacietības, - Paula secināja, pārkliegdama trako ļembastu.

-      Mums noteikti vajag, ziniet… aurošana, jā… kaut kur augstu… kokos, - Alistērs teica.

-     Runa ir par torni, - Paula tūlīt pat iztulkoja. - Pētnieki teica, ka mežā esot augsts tornis, ko viņi esot izmantojuši, pētot lapotni.

-    Tieši to es domāju, - Alistērs piekrita.

-     Apmēram simt piecdesmit pēdu augsts, - Paula dedzīgi turpināja.

-     Cik burvīgi, - es teicu. - Man būs prieks vērot Alistēru rāpjamies tajā.

-    Ak, saldumiņ, es aizmirsu, ka tev nepatīk augstums, - Paula teica. - Tas nekas, mēs uzsūtīsim komandu augšā, un tu kopā ar Lī paliksi lejā.

-    Tu nu gan esi jauka producente, - es uzslavēju.

Mēs gājām dziļāk mežā, uzmanīgi kāpdami pāri lapgraužu skudru kolonnām. Skudru bija tik daudz, ka atlika vien pabrīnīties, kā visas lapas mežā vēl nav nograuztas. Šī lapu vākšana patiesībā ir dārzkopības paveids, jo skudras aiznes lapas uz savām plašajām pazemes mājām (reizēm tāda māja var aizņemt ceturtdaļakru [18] lielu platību) un tur tās sapūdē, iegūstot mulču savas barības - sēņu audzēšanai. Kaut kādā veidā skudras saprot, ka nāksies drīz vien mirt badā, ja visiem kokiem pūžņa tuvākajā apkārtnē lapas būs nograuztas, tāpēc viņas rūpīgi izvēlas apstrādājamos kokus un no katra ievāc tikai zināmu daudzumu ražas.

Otrajā dienā mēs nonācām meža klajumā, kas bija izveidojies, nogāžoties vienam no milzīgajiem kokiem. Lietusgāzes bija izskalojušas augsnes virskārtu zem slīpumā augošā koka saknēm, savukārt vēja brāzmas bija tās izrāvušas no zemes tik viegli, kā zobārsts izrauj zobu no žokļa. Šis fakts skaidri liecināja, kāpēc tropiskie meži ir tik vārīgi. Augsnes virskārta ir pavisam plāna, tāpēc kokiem vajadzīgas milzīgās balsta saknes, lai noturētos stāvus. Patiesību sakot, gigantiskie koki barojas paši no sevis, jo nobirušās lapas bez kavēšanās satrūd un veido humusu, ar ko saknēm baroties. Šis process ir tik straujš, ka spēj izveidoties tikai pavisam plāna augsnes kārta. Tālab pēc koku izciršanas, kas tik šausminošā tempā notiek visā pasaulē, atbrīvojusies augsnes kārta vienīgi pavisam īsu brīdi ir derīga lauksaimniecībai vai ganībām. Pēc tam notiek pilnīga erozija. Tomēr dabiska koku krišana (kā mūsu tikko atrastā) dod mežam labumu. Milzīgais koks gāzdamies sašķaida un nogāž mazākos kokus savā ceļā un izrauj plaisu biezajā meža baldahīnā. Pa atvērušos plaisu mežā iespīd saule, un krūmi, ložņ- augi un mazie kociņi, kas pirms tam bija cīnījušies par eksistenci meža klāja tumsībā, strauji traucas augšup. Sēklas, kas varbūt pat daudzus gadus bija gulējušas sastingumā, pacietīgi gaidīdamas šādu brīdi, izdzen asnus, un jaunais augs traucas pretī zilajām debesīm, pirms citi augi spraugu atkal aizseguši. Tādējādi viena šā meža milzeņa nāve ir sākums jaunai dzīvei un izaugsmei ap milzīgo karkasu.

Slīpumā abpus kritušajam stumbram mēs kokos dzirdējām skaļus pīkstienus, čalošanu un čabēšanu. Izpētes nolūkos pagājuši tālāk no takas, ieraudzījām draiskojamies bariņu zirnekl- pērtiķu - tie karājās koku zaros un ēda kaut kādus rožainus pumpurus. Nosaukums dzīvniekiem ir ļoti piemērots, jo ar garajiem, spalvainajiem, tumšajiem locekļiem un garajām astēm (tās ir tik izveicīgas, ka pērtiķi prasmīgi lieto astes piektās kājas vietā) viņi tiešām atgādina dīvainus, milzīgus zirnekļus, kas auž savus tiklus starp koku zariem. Pretēji bļauru izrādītajai neviesmīlīgajai uzņemšanai, zirnekļpērtiķus mēs šķitām sajūsminājuši, un tie, iekārušies savās apbrīnojamajās astēs, šūpojās aizvien tuvāk un tuvāk, zemāk un zemāk. Viens no pērtiķiem likās īpaši interesējamies par Lī, jo viņa tikko bija sākusi remdēt slāpes ar apelsīnu. Šūpodamies no zara uz zaru, viņš visbeidzot nonāca piecpadsmit pēdu attālumā no Lī un blenza uz viņu ar tik dedzīgu interesi, kādā aizrautīgs antropologs vēro aborigēna ēšanas manieres. Lī atlauza daiviņu apelsīna un pastiepa pērtiķim; mums par pārsteigumu, tas bez vilcināšanās nolaidās vēl zemāk, sagrāba augli un iebāza mutē. Vēlāk zirnekļpērtiķi mums pa kokiem sekoja un ilgpilni blenza nopakaļ, līdz nepārprotami saprata, ka citi apelsīna piedāvājumi nesekos; tikai tad viņi atgriezās pie savām gaitām.

Alistērs bija vienojies ar kādu no pētniecības stacijai padotajiem medniekiem, ka tas pārmeklēs mežu, lai atrastu mums piemērotus filmēšanas tēlus; nākamajā dienā mednieks ieradās ar pirmo eksemplāru - divpirkstu sliņķi, kas ir viens no maniem mīļākajiem dzīvniekiem. Tie patiesi ir apburoši radījumi ar mazu galvu, pinkainu ķermeni, apaļām, mazliet izvalbītām zeltainām acīm un pastāvīgi sapņainā, labvēlīgā smaidā savilktu muti. Šie lēnie un maigie radījumi ļauj, lai tos kā vecus mēteļus pakarina, kur vien ienāk prātā, un tikai pēc apmēram pusstundu ilgas meditācijas pavisam lēni pavirzās kādas sešas pēdas tālāk. Sliņķi ir tiešām fantastiski radījumi. Viņi ir lieliski piemērojušies savai dīvainajai, ačgārnajai dzīvei koku galotnēs. Tā kā sliņķi lielāko daļu dzīves pavada ar kājām gaisā un pārtiek tikai no pavisam viegli sagremojamām lapām, to iekšējie orgāni atšķiras no citu zīdītāju orgāniem. Viņu vielmaiņa ir tikpat lēna kā kustības - vai arī kā birokrātija. Piemēram, viņi

var veselu nedēlu iztikt bez urinēšanas.

>

Protams, sliņķu kažoks aug atšķirīgi nekā citiem dzīvniekiem. Citiem zīdītājiem spalva aug virzienā no mugurkaula uz leju, tātad robežšķirtne, ja tā var izteikties, ir mugurkauls. Sliņķiem spalva aug gar vēdera malām un tālāk - mugurkaula virzienā, tāpēc, dzīvniekiem karājoties ar kājām gaisā, lietus ūdens vieglāk norit gar ķermeni. Kažokam piemīt ļoti dīvains piemērošanās veids - šūnu kārtas diagonāli pāri matiņiem veido īpašas vagas, kurās dzīvo divu veidu zilganzaļās aļģes. Tas piešķir dzīvnieku kažokiem zaļganu nokrāsu, kas nomaskē tos starp lapām, tātad sliņķi būtībā ir savdabīgi gaisa dārzi.

Vēl dīvaināk ir tas, ka sliņķu kažokā mitinās vairāku sugu vaboles un ērces, kā arī īpatnēji kukaiņi, ko sauc par sviļņiem. Visā pasaulē sastopami apmēram divpadsmit tūkstoši dažādu šo kožu veidu, un vairāki no tām ir patiesi dīvaini. Dažām, piemēram, vēdera lejasgalā ir tā sauktais timpanālais orgāns. Šis dzirdes orgāns spēj uztvert sikspārņu medību ultraskaņas saucienus, un tādējādi kodes spēj izvairīties no vajātāja. Dažu sviļņu kāpuri dzīvo uz ūdensaugiem vai tajos iekšā un vairākos gadījumos paši kļūst par ūdens dzīvniekiem, vienas sugas kāpuriem pat attīstās žaunas. Šim kodēm ir interesantas attiecības ar slinkiem. Kodes dēj oliņas slinka kažokā, un izškī- lušies kāpuri ēd kažokā atrodamās aļģes un, iespējams, arī pašu spalvu, tādējādi sliņķis kļūst ne tikai par tādu kā gaisa dārzu, bet arī staigājošu, pinkainu viesnīcu visiem šiem kukaiņiem.

Nākamā no meža atgādātā filmzvaigzne, kurai nācās stāties kameras priekšā, bija apburošs mazs radījums, kuru nebiju redzējis gadiem ilgi, kopš dažus biju iemantojis Gajanā. Tas bija pundurskudrulācis - vismazākais savas dzimtas pārstāvis, kas pieaudzis varētu ērti iekārtoties cilvēka saujā, atstājot vēl brīvu vietu. Tāpat kā sliņķis, arī šis sīciņais radījums lieliski piemērojies dzīvei kokos. Tā dzintarkrāsas kažokā spalva ir īsa, bieza un zīdaina. Tvērējastes gals ir kails, tādējādi padarot satvērienu ap zaru ciešāku. Pundurītim ir īss, cauruļveidīgs, viegli uzrauts snuķis un sīkas, kažokā paslēptas acis un ausis. Visneparastākais šajā dzīvniekā ir viņa pēdas. Priekšķepām ir resni, rožaini plaukstu spilventiņi un trīs gari, slaidi, asi nagi, no kuriem vidējais ir visgarākais. Nagi var piekļauties plaukstām cieši kā kabatas naža aizvāztie asmeņi. Uz pakaļkāju pēdām (vai, pareizāk sakot, papēžiem) ir muskuļots spilventiņš kausa formā, ar kura palīdzību skudrulācis spēj cieši piekļaut pēdu zaram. Pakaļkāju pirkstiem ir asi nagi un spilventiņi to pamatnēs, kas kopā ar papēžu piesūcekņa efektu veido pamatīgu tvērējmehā- nismu, nagus procesā nemaz neiesaistot. Briesmu brīdī pun- durskudrulācis apvij zaram asti un stingri iekrampējas tajā ar pakaļkājām (tādējādi aste un abas pakaļkājas veido trīsstūri), paceļ priekškājas virs galvas un, kad uzbrucējs pienācis pietiekami tuvu, gāžas uz priekšu, šķeldams ar bārdasnaža asajiem priekšējiem nagiem. Atšķirībā no sliņķa, kuram ir truli, tapām līdzīgi zobi bez emaljas, kas aug visā dzīves laikā, skudrulācim zobu nav vispār - tikai gara, lipīga mēle un ļoti muskuļots kuņģis, kas samaļ pulverī skudrulāča barību - koku skudras.

Mūsu skudrulācis visā filmēšanās laikā izturējās ar lielu pašcieņu un drīz tik ļoti pierada pie mums, ka starp epizodēm rāmi tupēja, pieķēries Lī pie pirksta, rūpīgi apvijis asti viņas īkšķim vai plaukstas locītavai. Kad pienāca laiks palaist viņu vaļā, pundurītis nepavisam nevēlējās pamest Lī roku un ilgi notupēja krūmos, dziļdomīgi mūs vērodams, līdz beidzot nozuda atpakaļ mežā.

Kaut arī bijām safilmējuši jūdzēm garas epizodes ar lap- graužu skudrām, rādot tās šķinām lapas no kokiem, nesam guvumu uz pūzni, tīrām savus mājokļus un veidojam milzīgas atkritumu kaudzes, sekot skudrām pazemē mēs nespējām. Alistēru tas tracināja.

-     Es gribu… vai zini… es domāju… nu, dārzus, - viņš stāstīja, noliecis galvu uz sāniem, lēni griezdams to, izskatīdamies pēc plati smaidoša, labvēlīga līķa striķa galā. - Sēņu dobes, vai ne… skaidrs?

-    Saldumiņ, vienīgais paņēmiens, kā tikt pie dārziem, ir tos izrakt, - Paula praktiski paskaidroja.

-      Jā, - Alistērs apcerīgi teica, kā vilciņš grozīdamies virs viena no pūžņiem, kas bija apmēram mazas deju zāles lielumā.

-    Vai tas iespējams? - Rodžers vaicāja. - Nav pārāk dziļi?

-    Nu, reizēm sēņu dobes atrodas pavisam tuvu zemes virspusei, - es atbildēju. - Bet skudrām tas nepavisam nepatiks.

-     Paula, sadabū kādas lāpstas, un mēs rokam, ja? - Rodžers dedzīgi ierosināja. - Rokam ārā mazos jardins des cham- pignons[19], labi?

-      Jā… lāpstas, - Alistērs teica, jaunās idejas iejūsmināts. - Dabū mums lāpstas.

Tā nu Paula devās nogurdinošā ceļā atpakaļ cauri mežam, lai sameklētu pētniecības staciju, un beidzot atgriezās ar vairākām lāpstām. Tieši tā izpaužas producenta darbs. Viņiem pieprasa vienā mirkli sagādāt pilnīgi jebko - sākot no četrriteņu autofurgona un beidzot ar trīsēdienu maltīti, no motorlaivas līdz pudelei viskija.

-    Tieši tas, kas vajadzīgs, - Alistērs uzslavēja.

Viņi abi ar Rodžeru satvēra lāpstas un sāka rakt. Man bija šāda tāda pieredze ar lapgraužu skudrām, tāpēc es paņēmu Lī un Paulu pie rokas un aizvedu tālāk no operācijas laukuma. Lapgraužu skudras kā suga ir ļoti veiksmīgi radījumi. Koloniju nodibina karaliene, kas savā kāzu lidojumā tādā kā somā atnes līdzi kumšķi sēņotnes pavedienu, kam jākļūst par jaunās kolonijas pārtikas audzi - gluži tāpat kā pirmie Amerikas pionieri veda sev līdzi maisus ar graudiem, ko iesēt ceļojuma beigās. Kad kāzu lidojums ir galā, karaliene bērnistabā iedēsta sēnes un rūpējas par tām ar īstu dārzkopja aizrautību, mēslodama ar saviem pamēsliem. ja sēnes iznīkst, kolonija neizveidojas; ja sēnes ieaugas, kolonija plaukst un izplešas proporcionāli sēņu lauku apmēriem, un galu galā pūzni var dzīvot pat vairāk nekā miljons iemītnieku. Es tikko biju to visu izskaidrojis Paulai, kad apmēram pusmiljons šā pūžņa iemītnieču nosprieda, ka Rodžera un Alistēra darbošanās apdraud viņu labklājību, un straumē metās protestēt. Pirms brīža Alistērs un Rodžers bija izskatījušies pēc diviem dedzīgiem dārzniekiem, kas uzrušina savas sparģeļu dobes, gatavodamies jaunajai ražai, - nākamajā mirklī tie jau izpildīja tādus lēcienus, iegriezienus un pas de deux[20], par kādiem viņus apskaustu Maskavas Baleta teātrī. Tam visam pavadījumā skanēja mežonīgi, drebelīgi sāpju kliedzieni, kuros vienlīdz bieži bija dzirdami gan zaimi, gan sulīgi lāsti.

-     jēziņ! - Alistērs spalgi ķērca, šoreiz valsēdams riņķi, nepieciešamības spiests. - Au, au, viņas kož! Sasodītie radījumi!

-    Au, au, merde alors[21]! - arī Rodžers spiedza, valsēja un sita pa biksēm. - Viņas kož!

Galvenā problēma bija tāda, ka Alistēram mugurā bija īsbikses un aizvēsturiski beisbola buči, kas nekādi nepasargāja kājas; tā nu skudras bariem traucās pa tām augšup kā pa koka stumbriem un ņēmās plosīt mūsu režisoru gabalos, ja vien iespējams, Rodžera stāvoklis bija vēl ļaunāks, jo viņš bija uzvilcis elegantas, diezgan pieguļošas bikses, pa kurām skudras tecēja augšup gan ātri, gan akurāti. Tās, kuras atradās ārpusē, koda cauri plānajam audumam tieši miesā. Iekšpusē tikušās centās uzskriet pēc iespējas augstāk, pirms ķerties pie uzbrukuma, rezultātā Rodžers tika sakosts visintīmākajās un vārīgākajās ķermeņa daļās. Skudru žokļi bija gana spēcīgi, lai sagrauztu cietas lapas, tāpēc spēja aši un viegli tikt galā ar plāno bikšu audumu, un gan Rodžera, gan Alistēra kājas noklājās ar asiņu plankumiem. Mēs aizrāvām viņus prom no kaujas epicentra un atbrīvojām no skudrām. Pēc tam Paula ar antibiotiku palīdzību ķērās pie pirmās palīdzības sniegšanas, tomēr pagāja labs laiks, pirms izdevās nolasīt pilnīgi visas skudras.

-    Tu redzēji? - Alistērs elsa, un viņa brilles bija jūtu uzplūdā aizmiglojušās. - Tie maitas gabali centās man nošķīt plikus kaulus!

-     Un kā ar mani? - Rodžers iejaucās. - Uzbruka maniem dzimumorgāniem. Mēģināja padarīt mani par einuhu!

Vēlāk abi ievīstījās tik daudzās drēbju kārtās, ka atgādināja Ņurbuli un Burbuli pirms kaujas; šoreiz viņiem izdevās atrakt mazu sēņu dārza stūrīti un to nofilmēt, lai kā skudras par to niknojās.

Viens no fantastiskākajiem dabas brīnumiem mežā, ko savā ziņā tikpat grūti nofilmēt kā skudru sēņu dārzu, ir neparastais stāsts par milzu vīģes koku un sīciņo vīģu lapseni. Šī dīvainā sadzīve atklāta pavisam nesen, un tā pierāda tropu meža dzīves neiedomājamo komplicētību - to, ka jebkurš augs vai dzīvnieks ir tikai viena sarežģītās ekosistēmas sastāvdaļa; bez lielajiem vīģes kokiem vīģu lapsenes iznīktu, savukārt bez šīm lapsenēm vīģes koki nespētu vairoties, to skaits pamazām samazinātos un suga visbeidzot izmirtu.

Vīģēm ir ļoti īpatnēja zieda struktūra, kas patiesībā vairāk atgādina augli nekā ziedu. Sīkā zieda aizmetnis atrodas iekšā vīģē, kas ar kātiņu piestiprinājusies pie koka. Augļa otrā galā ir niecīga atvere, ko gandrīz pilnīgi aizsedz zvīņas. Vīģes ziedi ir vīrišķie un sievišķie, un veids, kā putekšņi no viena zieda nokļūst otrā, ir tik apburošs, ka iedveš godbijību. Tas notiek šādi.

Pirmie vīģes kokā nobriest sievišķie ziedi, un to smarža pievilina vīģu lapseņu mātītes, kas pārnēsā putekšņus no citiem vīģes kokiem mežā. Lai tiktu klāt ziedam, lapsenei pa caurumiņu auglī jāielien vīģē iekšā, izlaužoties cauri zvīņu "durvīm". Tas nav viegli izdarāms, jo durvis ir šauras un stingras, bet lapsene - trausla, un, lauzdamās iekšā, tā bieži pazaudē spārnus un

taustekļus.

>

Kad lapsene sekmīgi iespraukusies vīģē, tā turpina rakties uz priekšu cauri sievišķā zieda irbulim, izmantodama savu garo dējekli, it kā tā veidotu naftas urbumu. Ir divu veidu ziedi: vieni ar īsiem, otri - ar gariem irbuļiem. Dabas nolūks bijis tāds, ka lapsenes dējeklis, lai sasniegtu dīgļsomu un iedētu tajā olas, spēj izurbties cauri vienīgi īsajiem irbuļiem. Garie irbuļi tiek tikai caururbti, tomēr šajā procesā tajos nonāk lapsenes nestie putekšņi. Tāda procesa rezultātā vīģes ziedos ar īsajiem irbuļiem attīstās lapsenes kāpuri, toties ziedos ar garajiem irbuļiem - sēklas. Jau tas vien ir gana neparasti, taču stāsta turpinājums ir vēl dīvaināks un maģiskāks.

Tālāk attīstās un iekūņojas lapsenes kāpuri. Šajā stadijā tie acīmredzot izdala kādu vielu, kas aizkavē vīģes nobriešanu, citādi, ja auglis nogatavotos, kamēr kūniņa vēl iekšā, šo bērnistabu kāds varētu apēst ar visu jauno lapseni. Visbeidzot kūni- ņas ir pilnīgi nobriedušas. Vispirms izšķiļas tēviņi; tie riņķo apkārt, apaugļodami vēl neizšķīlušās mātītes. Šajā brīdī vīģe faktiski ir pilnīgi noslēgta un atmosfēra tās iekšpusē par desmit procentiem sastāv no ogļskābās gāzes (ārpusē ogļskābā gāze ir tikai trīs simtdaļas procenta), bet šķiet, ka lapseņu tēviņus tas neuztrauc. Tomēr pēc kopošanās tēviņi izlaužas no bērnistabas, un ogļskābās gāzes līmenis strauji krītas. Šis fakts kaut kādā ziņā veicina gan mātīšu izšķilšanos, gan tēvišķo ziedu parādīšanos, un mātītes appūderējas ar to putekšņiem. Lapseņu tēviņi un mātītes kopīgiem spēkiem pārgrauž zvīņas vīģes galā, un mātītes aizlido, nesdamas sev līdzi gan putekšņus, gan spermu, un meklē citu vīģes koku ar sievišķajiem ziediem, lai dotu dzīvību jaunai kolonijai. Tēviņiem nav spārnu, tie nespēj pamest vīģi, tāpēc, savu dzīves uzdevumu paveikuši, turpat arī mirst.

Iedomājoties, ka vīģu lapseņu stāsts ir tikai viens no apbrīnojamajiem notikumiem, kādi noris itin visur tropu mežos, reizē nāk arī atziņa par to, cik komplicētā pasaulē mēs dzīvojam un cik traku haosu mūsu nesaprātīgā rīkošanās spēj izraisīt trauslajā ekosistēmu līdzsvarā.

Tropu meži visā pasaulē ir viena no varenākajām cilvēces balvām, taču mēs pret tiem izturamies tā, it kā tie būtu nevis milzīgas, pašatjaunojošās medikamentu, pārtikas, koku, krāsvielu, garšvielu un citu lietu krātuves, bet gan kaut kas bīstams. Mēs joprojām neapzināmies visas priekšrocības, kādas tropu meži dod cilvēkiem, un iznīcinām tos tik strauji, ka augu un dzīvnieku sugas izzūd ātrāk nekā tiek zinātniski aprakstītas. Ir aprēķināts, ka mežonīgos, pašnāvnieciskos uzbrukumos katru gadu tiek izcirsti un nodedzināti tropu meži simt desmit tūkstošu kvadrātkilometru jeb četrdesmit trīs tūkstošu kvadrātjūdžu platībā. Saskaņā ar optimistiskām prognozēm, tādā pašā tempā turpinot, visi šāda veida meži būs astoņdesmit piecu gadu laikā pilnīgi pazuduši. Ja tā notiks - un nekādi simptomi neliecina, ka cilvēce pēkšņi aptvers savu stulbumu un sāks rīkoties saprātīgi - klimata pārmaiņas var būt pilnīgi katastrofālas, jo meži kontrolē laika apstākļus, un bez to palīdzības iespējams ļoti īsā laikā auglīgus apvidus pārvērst tuksnešos. Es nemaz nerunāju par tiem labumiem, kādus jau esam atklājuši mežā un kādus vēl varētu atklāt. Mēs esam tik tikko pieskāru- šies zināšanu laukam par neaptveramo ekosistēmu, ko sauc par lietus mežu vai džungļiem. Mums nav ne jausmas par to, kādi nenovērtējami labumi varētu sagaidīt cilvēku starp kokiem, taču gandrīz vai maniakālā izšķērdībā iznīcinām kaut ko tādu, ko nekad nespēsim radīt no jauna, kaut ko cilvēcei ārkārtīgi vērtīgu - tomēr arī ko tādu, kas, prasmīgi kopts un izmantots, varētu atjaunoties paša spēkiem. Taču, turpinot darboties šādā tempā, pēc nepilniem simt gadiem, kuru laikā būs radītas miljoniem jaunas barojamas mutes, mums pārtikas audzēšanai būs atlikuši tikai tuksneši - gluži vienkārši tāpēc, ka būsim izturējušies pārāk negausīgi, nešpetni un absolūti savtīgi. Tas attiecas uz visiem, neatkarīgi no ādas krāsas, ticības vai politiskās pārliecības, jo, ja vien nesāksim rīkoties, turklāt ātri, mūsu bērniem nekad nebūs lemts nedz ieraudzīt visapburošāko un nozīmīgāko bioloģisko reģionu uz planētas - tropu mežu -, nedz arī izbaudīt tā sniegtos labumus.

PIEKTAIS KADRS

Labi vien bija, ka mēs nedevāmies no Barrokolorado (kur temperatūra sniedzās pāri simt grādiem) taisnā ceļā uz nākamo filmēšanas vietu, jo Raidingmauntinā, kad tur ieradāmies filmēt ziemeļu mežu ziemā, bija trīsdesmit grādu zem nulles. Vienkārši teikt, ka bija auksti, nozīmētu nepateikt neko. Kad izkāpu no mašīnas, manas ūsas piesala pie bārdas, bet Paulas puscollu garās skropstas pieauga ar tik biezu ledus kārtu, ka viņa vienīgi ar pūlēm spēja noturēt acis vaļā.

-     Jēēēzo, - viņa teica, nopētīdama sniegoto lauku ainavu, pelēkās, ledainās debesis un milzīgo baļķu būdu, pie kuras bijām ieradušies. - Laba vietiņa prakses sākšanai, vai ne, puiši?

-     Hmm… sniegs, es ceru… kaut arī gaisma nav pārāk laba. Vai sniegs neietekmēs dzīvniekus? - Alistērs vaicāja, piešķiebtu galvu cenzdamies iet pa apli, taču dziļais sniegs viņu pievārēja. Lī svieda viņam ar sniega piku, bet diemžēl netrāpīja.

Baļķu būda piederēja Bobam un Luīzei Sopukiem, burvīgam pārim, kuriem kopā ar kaimiņiem Čerilu un Donu Makdonal- diem šajā ceļojuma posmā pienācās būt mūsu saimniekiem un palīgiem. Nosaukdams mājokli par baļķu būdu, es nedomāju tās kurpju kastēm līdzīgās būves, kādas tik bieži redzamas filmās par vecajiem Rietumiem. Protams, šī milzīgā ēka bija celta no pamatīgiem priežu baļķiem, taču ar to arī visa līdzība beidzās. Ieejot būdā, varēja redzēt, ka viss apakšējais stāvs veido vienu lielu, istabās nesadalītu telpu. Jumts rēgojās kādas trīsdesmit pēdas virs ēšanai, sadzīvei un ēdienu gatavošanai atvēlētajām platībām. Kāpnes veda augšup uz guļamistabām zem dzegas, citas kāpnes - lejup uz citām guļamistabām un pagrabiem zem mājas. Tā bija viena no neparastākajām mājām, kādā man bija gadījies viesoties. Gan Bobs, gan Luīze bija teicami kulināri un bija sagatavojuši greznu maltīti, lai atkausētu mūsu četru stundu garajā braucienā no Vinipegas sasalušos ķermeņus: biezu zupu un pašceptu maizi, kurai sekoja tik lielas briež- gaļas porcijas, ka baidījos, vai mums par godu nav iznīcināta visa Kanādas briežu populācija. īstenībā Bobs teicami pārvaldīja savu teritoriju un katru gadu nomedīja tikai tik daudz briežu, lai pietiktu ziemas iztikai (parasti divus dzīvniekus), tādējādi nodrošinot gan atlasi, gan gardu gaļu.

Ar vakariņu palīdzību un pēc tam ar zināmu daudzumu tālredzīgi sagādātā ārstnieciskā skotu viskija manas ūsas atkusa no bārdas un Paula atkal spēja redzēt. Tajā brīdī tika ierosināts, ka viņa, Rodnijs (mūsu Kanādas sērijas operators) un Alistērs dosies izlūkos, bet mēs ar Lī apgūsim slēpošanas un sniegkurpju lietošanas mākslas noslēpumus. Es ļoti drīz atklāju, ka mana figūra - mana en bon point[22], kā to mīļi dēvē franču valodā, - nav radīta slēpošanai. Ja es paliecos uz priekšu, tad nokritu uz mutes sniegā, ja atliecos atpakaļ - novēlos uz muguras; ja man izdevās saglabāt majestātiski staltu stāju, tad es gāzos uz priekšu vai atpakaļ atkarībā no vēja virziena. Toties soļošana ar sniegkurpēm bija pavisam kas cits un mani pilnībā apmierināja. Sajūta bija apbrīnojama - brist pa dziļu sniegu un tomēr neiegrimt. Šādā veidā es jutos kā viens no jaukajiem putniem - rožu rikšotājiem (kaut arī krietni masīvs eksemplārs), kas staigā pa ūdensrožu lapām kā pa līdzenu lielceļu. Ar šīm kurpēm, kas atgādina tenisa raketes, iespējams stabili soļot pa tik dziļu sniegu, kādā bez īpašajiem apaviem varētu tikai klumpačot un jau pēc pāris soļiem zaudētu līdzsvaru. Sarežģījumus radīja vienīgi virziena maiņa: ja to neizdarīja pareizi, kurpes sapinās kopā un soļotājs ievēlās sniegā tā, ka piecelšanās prasīja pamatīgus pūliņus. Taču, kad šī māksla bija apgūta, jutos kā sargkareivis ar pārlieku lielām pēdām, kas parādes laukumā izpilda sarežģītu pilnu pagriezienu pa labi.

Ieguvuši zināmu meistarību soļošanā ar sniegkurpēm, mēs ar Lī devāmies izpētīt tuvāko apkārtni. Debesis bija šīfera pelēkas un tik blīvas, ka likās - tās nodārdētu kā no dzelzs, ja tām mestu ar sniega piku. No debesīm saujām kaisījās sniegpārsliņas mazas pastmarkas lielumā, biezas un mīkstas kā dzēšpaplrs. Sniegs zem kurpēm sīca un gurkstēja, taču citādi apkārt valdīja pilnīgs klusums, pasaule likās sniegā aizslāpusi. Izskatījās, it kā priedes kāds milzu maiznieks būtu apkaisījis ar pūdercukuru, zaļie zari bija ielikuši zem greznojuma svara. Vietumis varēja redzēt, ka baltā nasta noliekusi pat gluži lielus kokus, un bija pilnīgi skaidrs, ka nākamais sniegs tos izgāzīs ar saknēm. Mēs nonācām pie maza ezeriņa, kas zem sniega un ledus klājiena izskatījās kā apaļš un gluds piena šķīvītis. Gar malām redzējām ar sniegu pārklātus paugurus, no kuriem kā kokogles žagariņi cauri ledus kārtiņai spraucās ārā melni zari. Tās bija bebru mājas, kuru iemītnieki dziļi to dzīlēs snauda un gaidīja pavasari, kad piecas pēdas biezais ledus nokusīs un viņi varēs izpeldēt atbrīvotajā ūdenī.

Kad vasarā atgriezāmies Kanādā, mēs rītausmā vēlreiz apciemojām ezeru. Pārmaiņas bija iespaidīgas. Ūdens izskatījās zaļganzeltains, visu ezeru ieskāva biezas niedru audzes kā bārkstis ap Viktorijas laikmeta galdautu, un šur tur ūdens virsmu greznoja baltu ūdensrožu pudurīši. Saule bija tikko pacēlusies virs zaļajiem, vizošajiem kokiem un izvilinājusi no ezera miglas vālus, kuri kā smalki plīvuri trauslās šķeterēs vijās starp niedrēm un ūdensrozēm.

Mēs paņēmām kanoe un lēni īrāmies pāri ezeram uz brūno pakalnu - bebru mājokli, kas izskatījās pēc milzīga, nemākulīgi pagatavota Ziemassvētku pudiņa. Kad bijām veikuši pusi ceļa, zaļganzeltainā ūdens virsmu pēkšņi pāršķēla liela, brūna galva, un mūs visnotaļ aizdomīgi nopētīja sīku vilnīšu ieskauts bebrs. Mēs pārstājām airēt un vērojām prāvo grauzēju lēni un nosvērti peldam gar mājokļa ieeju kā sargkareivi, kas patrulē pils priekšā. Kad mēģinājām pieslidināt kanoe tuvāk, bebrs krita panikā - izslēja no ūdens airveidīgo asti, ar šāvienam līdzīgu troksni iezvēla pa ūdens virsmu un ienira. Pāris minūtes vēlāk viņš iznira citā vietā; ieraudzījis, ka mēs neesam aizbēguši, dzīvnieks vēlreiz spēcīgi uzsita pa ūdeni un no jauna ienira. Visu laiku, kamēr mēs braukājām laivā, viņš ik pa brīdim iznira citā vietā un ar pērkonīgajiem rībieniem centās mūs nobiedēt. Tas bija vienīgais bebrs, ko mēs redzējām, uzturēdamies Kanādā, un nevaru teikt, ka viņa uzvedībā būtu jaušama jelkāda viesmīlība.

Atgriezušies mājās, ieraudzījām Alistēru pacilātā omā, jo viņš bija saticies ar lielu baru baltastes briežu un diezgan neatsaucīgiem Ziemeļamerikas aļņiem un dzīvniekus arī nofilmējis; šī tikšanās, pēc Alistēra saprašanas, bija pierādījusi, ka šajā sasalušajā mežonīgumā vispār pastāv dzīvība. Tā kā savā četru stundu garajā braucienā no Vinipegas mēs bijām redzējuši tikai divas vārnas, es, jāatzīst, nevarēju Alistēram pārmest par viņa pārliecību, ka sasalušajos ziemeļos dzīvību pārstāv tikai cilvēki.

-     Rīt mēs iesim un mēģināsim nofilmēt tevi un Lī ar balt- astes briežiem un aļņiem, - Paula autoritatīvi paziņoja. Viņa bija aizmirsusi senās dienas Madagaskarā, kad bija tikai producenta palīdze un nēsāja iesauku "prodpals".

-    Vēlāk vakarā, - viņa turpināja, - mēs dosimies uz ezeru, un Alistērs vēlas, lai tu tur zvejotu pūces.

-     Ko tādu? - es pārvaicāju.

-    Zvejotu pūces - ar peli, - Paula paskaidroja.

-    Muldoņas, cik daudz jūs esat izdzēruši? - es noprasīju.

-    Nē, nē, saldumiņ, es runāju nopietni. Alistērs kaut kur lasījis, ka zinātnieki zvejo pūces, izmantodami par ēsmu beigtas peles, lai tādā kārtā tās noķertu un apgredzenotu vai darītu kaut ko tamlīdzīgu, - Paula skaidroja.

-    Nekad par tādām muļķībām neesmu dzirdējis, - es paziņoju, - un vispār, kāpēc pie ezera? Nezināju, ka Kanādas pūces dzīvo ūdenī.

-    Nedzīvo arī, vienkārši uz ezera ir vairāk vietas. Mežā mak- šķeraukla var sapīties kokos.

-    Nu, nezinu. Man tas izklausās pēc ārprāta, - es teicu. - Vai tu vari Alistēru vest pie prāta?

-    Nē, - Paula vienkārši atbildēja.

Tonakt mēs ar Lī pirmo reizi redzējām ziemeļblāzmu. No Boba un Luīzes viedokļa ziemeļblāzma bija kaut kas gluži parasts, tāpēc viņi pat nebija iedomājušies to pieminēt. Viņi bija laipni iekārtojuši mūs savā guļamistabā, un, apgūlušies lielajā, ērtajā divguļamajā gultā, mēs ieraudzījām tieši sev virs galvas milzīgu jumta logu. Es izslēdzu gaismu un acumirkli no pārsteiguma sastingu. Milzīgais debess jums virs mūsu galvām vienā mirklī šķita atdzīvojies. Samtaini melnajās debesīs iegravējās blāvi purpursarkanas, zaļas, zilas, rožainas un sar- maini baltas spirāles, plīvuri, šalles, mudžekļi un zari, kas izskatījās pēc mākoņiem, tomēr kustējās kā dzīvi. Ik mirkli tie pārveidojās, pašķīrās un saplūda, izšķīda un no jauna parādījās citā formā, katru reizi izgaismojoties no kādas malas un ar katru kustību mainoties krāsām. Tas nepārvarami atgādināja kaleidoskopu, kāds man bija piederējis bērnībā, - trīsšķaut- ņainu caurulīti - kā mikroskopu. Zem lēcas varēja palikt raibu papīru, vislabāk spilgtos, spīdīgos šokolādes papīriņus, un tad, caurulīti pagrozot, raksti brīnumainā veidā mainījās. Šobrīd šķita, ka jumta logs kļuvis par mana vecā kaleidoskopa lūciņu un tajā, man pašam nepieliekot nekādas pūles, pret debesīm attēlojas fantastiski raksti - daudz komplicētāki un brīnumaināki par jebkura šokolādes papīriņa radītajiem. Mēs gulējām un vērojām šo neticamo izrādi apmēram stundu, līdz beidzot gaismas apdzisa un izgaisa, atstājot vien samtaini melnās debesis kā zvaigznēm piekaisītu kurmjādu. Labi vien bija, ka izrāde beidzās, citādi mēs būtu to vērojuši līdz rītausmai un pieceltos no gultas gluži paguruši. Tas bija viens no pārdabiskākajiem, smalkākajiem un brīnišķīgākajiem fenomeniem, kādu biju redzējis.

Agri nākamajā rītā, tikuši galā ar bagātīgajām brokastīm, mēs devāmies uz mežu; bijām satuntulējušies tik daudzās drēbju kārtās, ka kustējāmies dīvaini stīvi - kā uz Mēness bez gravitācijas palīdzības. Vakardienas pelēcība pa nakti bija nozudusi, un debesis nu bija linu ziedu zilas; trauslās saules sasildīti, lieli sniega vāli kā sēņu cepurītes slīdēja nost no zariem un ar klusu šalcienu nobruka koku pakājē uz sniega paklāja.

Viens no mūsu mērķiem bija mēģināt nofilmēt neparasto dzīvi, kāda ris zem gludajiem, biezajiem sniega slāņiem. Nesen tika atklāts, ka pirmais sniega slānis, kad to pārsedz citi, maina struktūru. Sniegpārslas it kā sakūst kopā un tādējādi, no visiem aspektiem vērtējot, veidojas arī ledus kristāli vai lāstekas; šis sniega slānis pārvēršas ejās un smalkos kristāliņos vizošās ledus pilīs. Temperatūra šajos gaiteņos un pilīs, protams, ir pāris grādu augstāka nekā ārpusē, jo virsējās sniega kārtas darbojas kā izolācijas slānis. Tāpēc peles un citi sīkie grauzēji var ērti dzīvot pukak[23] slānī, ierokoties dziļāk līdz zāles saknēm, ar ko baroties, un arī tādi trausli radījumi kā kukaiņi vai zirnekļi šajos gaiteņos var pusmiegā gluži komfortabli pārlaist ziemu. Lai parādītu sniega lieliskās izolācijas īpašības, Alistērs vēlējās uzbūvēt sniega mājokli, ko Ziemeļamerikas indiāņi sauc par quinzhee, bet eskimosi - par igloo. Tāpēc, kamēr mēs kopā ar vienu pusi komandas devāmies meklēt dzīvniekus, otrā puse Alistēra vadībā atrada piemērotu vietiņu un ķērās pie quinzhee celtniecības.

Nebijām vēl tikuši necik tālu, kad ieraudzījām ceļmalā starp kokiem stāvam Ziemeļamerikas alni ar milzīgiem šokolādes brūniem ragiem. Aļņi ar lempīgajiem ķermeņiem un kājām un uzburbušajiem vīna dzērāju purniem ir ļoti dīvaina izskata radījumi. Man viņi vienmēr šķiet kā salikti kopā no dažādu atšķirīgu dzīvnieku nederīgām detaļām. Šis alnis vairākas minūtes sērīgi blenza uz mums, grozīdams ausis, tad izpūta no ba- lonveidīgā deguna divus milzīgus dvašas mākuļus un smagnēji aizsoļoja prom starp kokiem. Pieaudzis aļņu tēviņš, protams, ir apbrīnojams dzīvnieks - tik liels kā vezumnieku zirgs ar milzīgiem, plaukstveidlgiem ragiem kā gigantiskām akmeņozola lapām uz galvas. Mēs ari vēlāk pavasari vērojām aļņus ganāmies gar ezeriem un upēm un mielojamies ar ūdensrožu saknēm. Galvas iegrima zem ūdens un pēcāk atkal iznira ar dekoratīvi samudžinātām ūdensrožu vijām ap milzīgajiem ragiem.

Braucām tālāk, un desmit minūtes vēlāk mūsu redzeslokā nokļuva divi milzīgi staltbriežu tēviņi, kas majestātiski stāvēja ceļmalā ar žuburotiem ragiem kā apbrīnojamiem kaula svečturiem uz galvas. Kādu brīdi viņi blenza uz mums karaliskā nicinājumā un tad lēni un graciozi aizrikšoja, tik izveicīgi manevrēdami starp kokiem, ka masīvie ragi nesapinās zaros. Tikko staltbrieži bija nozuduši, parādījās vesels bars piparkūku brūnu baltastes briežu ar saslietām ausim un ieplestām nāsīm; dzīvnieki bailīgi blenza pāri sniega klajumiem ar lielajām, valgajām acīm. Ieraudzījuši mūs, brieži apstājās, nervozi drūzmēdamies cieši kopā, un ošņāja gaisu. Kādu mirkli šķita, ka viņi šķērsos ceļu tieši mums priekšā, taču tad visnervozākais no bara krita panikā, un tajā pašā brīdi viss bars sniega virpulī pagriezās un laidās prom, viņu blāvās pēcpuses kā dīvaini sirds formas šaujamie mērķi lēkāja starp ogļu melnajiem kokiem.

Mēs turpinājām ceļu cauri mirgojošajai, sasalušajai ainavai zem spoži zilajām debesīm un pēc pusstundas ieraudzījām kaut ko līdzīgu kastaņbrūnai lavīnai, kas vagoja cauri baltajai ielejai starp divām melnām kailu koku joslām. Kad bijām piebraukuši tuvāk, tas, mums par sajūsmu, izrādījās mazs bi- zonu bariņš - seši pinkaini dzīvnieki ar uzkumpušām mugurām, cieši kopā saspiedušies, airējās līdz pleciem dziļā sniegā, pamezdami aiz sevis baltas dvašas vērpetes. Ārdāmies cauri kraukstošajai, baltajai, neskartajai ielejai un atstādami aiz sevis uzlauztu sakulstīta sniega un zilu ēnu taku, bizoni nudien atgādināja sprogainas vilnas, muskuļotu plecu un vizošu ragu lavīnu.

Mēs vērojām viņus kādas desmit minūtes, līdz bars nozuda skatienam. Tikko grasījāmies no jauna iedarbināt mašīnas motoru, kad no koku tumšā mudžekļa pēkšņi izbrida milzīgs, vecs bizonu tēviņš. Viņš pastaigas solī slāja pa sniega klajumu, kas bija balts kā viesību galdauts, gāzelējoties bārda šūpojās, ragi slējās kā asi, izliekti loki, plato pieri un masīvos plecus klāja tumšu sprogu mežs, elpa no nāsīm cēlās viņam priekšā kā divi gubu mākoņi. Vecais tēviņš soļoja pa baltajām ārēm lēni kā pastaigā izgājis tukls, labi ģērbts bagātnieks. Sniegs šajā vietā nebija pārāk dziļš, tas sniedzās bizonam tikai līdz ceļiem. Dzīvnieks smagnēji kustējās uz priekšu, līdz bija aizvirzījies no kokiem kādus divsimt jardus. Tad viņš apstājās un iegrima pārdomās; elpa virs bizona sejas sabiezēja mākonī un sapinās pieres un plecu vilnā. Pēc tam viņš lēni pārlocīja savas kājas uz pusēm un apgūlās sniegā. Kādu mirkli pagulējis, tēviņš mežonīgi izšāva kājas gaisā un apvēlās uz muguras. Turpinādams spārdīties, dzīvnieks atkal apsviedās sākotnējā pozā, un tā nu nākamās desmit minūtes mums bija tas gods vērot viņu pieņemam sniega vannas - bizons valstījās uz priekšu un atpakaļ un no piepūles stenēja, viņa elpa strūkloja augšup sudraba mākoņos un sniegs baltām pikām lidoja uz visām pusēm. Visbeidzot, miesas šķīstīšanas nokausēts, lielais dzīvnieks, sāniem cilājoties, kādu brīdi elsodams pagulēja garšļaukus. Tad viņš pieslēja raženo rumpi kājās, pamatīgi nopurinājās, tā ka sniegs veseliem mākoņiem pašķīda no biezās vilnas, un milzīgi pašpārliecināti aizsoļoja pakaļ pārējam baram - bez šaubām, viņš bija tā vadonis. Bizons kā milzīgs, tumšs mākonis lēni, apcerīgi pārsoļoja pāri sniega klajumam un nozuda.

Atgriezušies mēs atradām Alistēru, piepūlē pietvīkušu, lepni soļojam apkārt piecas pēdas augstam koniskam sniega pauguram.

- Ģuinzhee, - viņš lepni paskaidroja, piešķiebis galvu uz vienu pusi un sirsnīgi aplūkodams sniega kaudzi. - Tagad vajag… jūs ziniet… sniegkurpēs un rakt.

Tā nu mēs ar savām sniegkurpēm piemīdījām sniegu pa virsu visai kaudzei un tad sākām rakt vienā tās malā prāvu caurumu - kā mazas baznīcas durvis. Mēs turpinājām rakties dziļāk, līdz bijām iztukšojuši visu kaudzes iekšpusi. Bija interesanti vērot, ka sniegs quinzhee ārpusē, tā sakot, bija tikai sniegs, taču iekšpusē atrodamās kārtas, kurām rakāmies cauri, jau sākušas kristalizēties un veidot izolācijas slāni. Ierāpusies quinzhee, Lī atklāja, ka temperatūra mūsu sniega būdas iekšpusē ir tikai kādu grādu virs sasalšanas robežas, kaut arī ārpusē joprojām bija mīnus trīsdesmit; iespējams, uz vispārējā aukstuma fona neko daudz siltāk nešķiet, tomēr ir pilnīgi pietiekami, lai izglābtu kādam dzīvību, ja gadītos situācija, kad šādā skarbā vidē jāpavada nakti.

Mēs tikko bijām beiguši darbošanos ar sniega būdu, kad mums par skatītājiem salaidās visdažādākie putni. Pirmā bija zīlīšu delegācija - trausli putniņi, tik smalki veidoti, ka varēja vien pabrīnīties, kā tie spēj pārdzīvot ziemas bardzību. Viņi rotaļājās pa kokiem, iekārās zaros ar kājām gaisā un čirpstināja, taču galu galā sagarlaikojās un aizlidoja. Nākamā ieradās grupiņa sarkankrūšu resnknābju - brīnišķīgas žubītes ar smagiem knābjiem un pārsteidzoši zeltainām un zaļganmelnām spalvām; tās šaudījās priežu zaru tumsībā kā mazas zelta uguntiņas. Sarkankrūšu resnknābji likās daudz nervozāki par zīlītēm un drīz vien aizlidoja meža drūmajā tumsā. Nākamais spārnotais ciemiņš pārmaiņas pēc bija daudz pārdrošāks. Tas bija Kanādas sīlis, vidēja lieluma putns ar glītu blāvi pelēku un melnu spalvu. Viņš pēkšņi izlaidās no meža un nosēdās tuvējā kokā. Sīlis lēkāja no zara uz zaru, ik pa brīdim pierimdams, un vēroja mūs, piešķiebis galvu uz sāniem, - šādos brīžos viņš mums nepārprotami atgādināja Alistēru. Cilvēki Kanādas sīļa prātā saistās ar ēdienu, tāpēc tie ir visdrosmīgākie no meža putniem. Pēc visu iespējamo kabatu pārmeklēšanas dienasgaismu ieraudzīja dažu cepumu atliekas un sauja zemesriekstu. Mēs turējām cienastu izstieptās rokās, un sīlis, mums par sajūsmu, gluži uzticīgi pielidoja klāt, notupās uz mūsu pirkstiem, kampdams knābī tik daudz kārumu, cik iespējams. Kad knābis bija pilns, putns palidoja nostāk un pēc tam rīkojās gauži neparasti. Noskatījis piemērotu zaru, viņš ar savām ārkārtīgi lipīgajām siekalām pielipināja barību pie tā. Šādā veidā putns savāca visus mūsu piedāvātos riekstus un cepumus un dažādos kokos izveidoja kādas septiņas vai astoņas kaudzītes - barības krātuves priekšdienām. Sīlis izskatījās nedaudz noskaities, kad mūsu krājumi beidzot izsīka, taču ap to bridi, saskaņā ar mūsu aprēķiniem, viņš bija nobēdzinājis desmit sīļiem pietiekamu barības krājumu veselai nedēļai.

Nāca jau vakars, kad tikām atpakaļ mājās, un Alistērs dega nepacietībā ķerties pie pūču zvejas filmēšanas. Bobs bija sagādājis mušiņmakšķeri un divas izbāztas peles par ēsmu. Mēs svinīgi aizsoļojām uz aizsalušo ezeru un uzgājām uz ledus. Te Bobs mani aši instruēja par makšķerauklas sviešanas paņēmieniem, jo es šādu mušiņmakšķeri nekad vēl nebiju lietojis. Viņš man vairākas reizes nodemonstrēja nepieciešamās rokas kustības, lai pele viegli kā spalva nolaistos uz ledus kādas trīsdesmit pēdas tālāk. Man tas izskatījās absolūti vienkārši, un es nekādi nevarēju saprast, kāpēc mušiņmakšķernieki par šiem sviedieniem saceļ tādu brēku. Es pašpārliecināti paņēmu makšķeri, paslēju tās galu pret debesīm un izdarīju, kā pašam nešaubīgi šķita, teicamu sviedienu.

Diemžēl sasodītā aukla kaut kāda iemesla dēl nevis atritinā-

>

jās un liegi noguldīja peli uz ledus, bet gan notēloja pātagu; rezultātā pele pāršķēlās uz pusēm - daļa ķermeņa aizlidoja pāri ezeram, bet manās rokās makšķerauklas galā palika tikai galva un priekškājas.

-     Saldumiņ, - Paula aizrādīja, kad bija kārtīgi izsmējusies, - tu zini, ka budžets mums neļauj tērēt peles līdz bezgalībai.

-    Mums paveicies, ka ir vēl viena lieka, - Alistērs teica.

-     Domāju, ka labāk gan pavingrināšos ar šo te pusīti, - es sacīju. - Negribu sabojāt arī otru.

-    Kad cilvēki vēros šo filmas daļu, manuprāt, viņi uzskatīs, ka pelei bijusi piešķirta nepareiza loma, - Alistērs teica un ņēmās konvulsīvi smieties pats par savu asprātību.

Es vēsi ignorēju šo vulgaritāti, nogāju klusā kaktiņā un ņē- mos vingrināties ar savu puspeli. Kad biju apguvis sviešanas mākslu, mēs piestiprinājām veselo peli auklas galā un sākām filmēt. Lieki teikt, ka neviena pūce mums tuvumā nerādījās.

Tā bija pēdējā nakts Raidingmauntinā, un mūs vēlreiz iepriecināja brīnišķīgs ziemeļblāzmas priekšnesums; divas vai trīs stundas gulējām gultā un vērojām, kā tur, augšā, debesīs, veidojas lentes, spirāles vai margojoši priekškari un viz pasteļ- toņos, it kā tajos būtu kāda apslēpta uguns, kā tie savienojas, pašķiras, nozūd un atkal parādās šķietami nebeidzamā skaistuma parādē. Skats bija pilnīgi neticami skaists, un uznāca kaisla vēlēšanās to visu uzgleznot, kaut arī bija pilnīgi skaidrs, ka neviens zīmējums nevarētu atainot debesīs iegravēto rakstu maģisko eleganci. Jutu, ka ziemeļblāzmas dēļ vien bija vērts drosmīgi stāties pretī Kanādas ziemai.

Mūsu nākamā vizīte Kanādā notika vasarā, kad šīs zemes lauku ainava izskatījās pavisam citāda, jo koki bija lapām klāti un itin visur auga puķes. Mūsu galamērķis bija Benfa, viens no Kanādas nozīmīgākajiem nacionālajiem parkiem, kas atrodas Klinšu kalnu vidū, un tur vērojami daži no visiespaidīgākajiem dabas skatiem pasaulē. Kalnu grēdas cita citai līdzās izskatījās kā akmenī attēlota milzīga jūras ainava vētras laikā. Gar to sāniem kā zaļa kažokāda augšup stiepās priežu meži, galotnēs zaigoja sniegs un šur tur nekustīgi vīdēja nelieli šļūdoņi, it kā pa klints seju būtu noritējis izkusis sveču vasks. Parks bija brīnišķīgs, jo aiz katra pagrieziena acis mieloja jaunas iespaidīgas un skaistas kalnu ainavas; ik reizi šķita, ka šai nu gan jābūt skaistākajai vietai parkā, taču pietika pagriezties ap nākamo stūri, kad tāds pieņēmums izrādījās aplams, jo parādījās kaut kas vēl pārsteidzošāks. Vietām klintis stiepās augšup tik stāvi, ka tikai to pakājes bija kokiem apaugušas, toties sniegs katrā brūnajā vai kanēļdzeltenajā galotnē rūpīgi klājās pār ieplakām un karnīzēm, it kā vientulīgajos kalnos būtu izklātas tikko mazgātas, iestērķelētas salvetes.

Mēs apstājāmies kādā stāvvietā atpūsties un zem kokiem lielos daudzumos atradām meža zemenes, kas lapu tumsībā vizēja kā mazi lākturīši, un bagātīgi pamielojāmies. Izrādās, ka gan grizli, gan melnajiem lāčiem, kas mitinās parkā, neizsakāmi garšo meža zemenes, tāpēc, uzturoties dziļi mežā, ir prātīgi turēt acis vaļā, lai pēkšņi neizrādītos, ka atrastajā zemeņu plantācijā jādalās ar lāci.

Mums pāri galvām slējās divas milzīgas, krokotas kalnu kores, un starp tām - karotes kausiņam līdzīga nefrītzaļa ieleja. Zaļajā klājienā vīdēja daži balti plankumi, kurus es no sākuma noturēju par sniega laukumiem, kamēr ieraudzīju vienu sakustamies un sapratu, ka tā ir maza grupiņa dzīvnieku, kurus sen jau biju vēlējies satikt, - Klinšu kalnu kazas. Lai šis vārds nevienu nemaldina - Klinšu kalnu kaza ir visu kazu karaliene, un ar mīksto, balto vilnu, kas ir vēl smalkāka par kašmiru, ar melnajiem nagiem, ragiem, purnu un acīm ir īsta dzīvnieku pasaules modes dāma. Atšķirībā no citiem kalnu nagaiņiem, šis kazas kustības nekad nav straujas vai nervozas, bet gan allaž mierīgas, lēnas un drošas. Patiesībā pat pārāk drošas - kāda kaza bija novērota mēģinājumā pārlēkt no viena šaura izciļņa augstā klinti uz citu, kas izrādījies pārāk tālu. Jebkurš cits dzīvnieks šādā situācijā iegāztos aizā starp abām virsotnēm, toties šī kaza, sapratusi savu kļūdu, bija gaisā mainījusi pozu, ar visām četrām atspērusies pret klinti, apmetuši atmugurisku salto un droši nosēdusies uz tā paša izciļņa, no kura pirms mirkļa gribējusi aizlēkt. Klinšu kalnu kazām ir pavisam nedaudz ienaidnieku, un ar tiem pašiem viņas pamanās labi tikt galā. Kāda kalnu kaza, ko bija vajājuši medību suņi, divus no tiem nogalinājusi ar ragiem, vēl vienu nogrūdusi no klints pretī nāvei, un pēcāk, kad pārējais bars bijis zaudējis dūšu un atkāpies, kaza aizsoļojusi tālāk tik mierīgi, it kā nekas nebūtu noticis. Citā reizē kāda kaza bija atrasta beigta - kritusi par upuri grizli uzbrukumam. Tomēr līdzās tai bija atrasts arī paša grizli līķis ar divām glītām ragu durtām brUcēm cauri ribām un cieši līdzās sirdij. Lācim neapšaubāmi bija tik tikko pieticis spēka nogalināt kazu, un tad viņš arī pats nobeidzies no kinžaliem līdzīgo ragu nāvējošajiem ievainojumiem. Mēs kādu laiku ar binokļiem vērojām kazas ganāmies spoži zaļajā zālē, tomēr nekādus aizraujošus piedzīvojumus ar grizli piedalīšanos nenovērojām. Kazas mierīgi ganījās, ik pa brīdim apstājoties un paveroties apkārt; garās, nopietnās, bālās sejas piešķīra dzīvniekiem atturīgu un cienījamu izskatu - kā vikāru bariņam baltos kažokos.

Viena epizode, ko mēs īpaši vēlējāmies nofilmēt, bija augstās kalnu pļavās dzīvojošo dīvaino, mazo grauzēju - pīkstētāju vasaras izdarības. Šie mazie radījumi ziemas mēnešus nepavada miegā, kā to dara tik daudzi kalnu iemītnieki, piemēram, resnie murkšķi. Toties viņi kļūst par fermeriem un vasarā drudžaini vāc zāli un lapas, ko sakrauj saulē žāvēties. Kad viena kaudzes puse ir labi izkaltusi, pīkstētājs uzmanīgi apveļ to otrādi, lai visa savāktā barība dabūtu pienācīgu daļu saules siltuma. Šīs siena gubiņas tiek saliktas slēptuvēs, kas ziemas mēnešos veido pīkstētāju pieliekamos kambarus; bez šo krājumu palīdzības tajā laikā, kad ielejas klāj sniegi, pīkstētāji nomirtu badā. Tikko parādās aizdomas par lietus tuvošanos, siena kaudzes tiek pārvietotas aizsegā un no jauna izliktas saulē tikai tad, kad negaiss ir garām.

Džofs Holroids, mūsu jaunais gids šajā reģionā, labāko vietu pīkstētāja fermeru gaitu novērošanai ieteica kalnu pļavu apmēram divdesmit jūdžu attālumā no viesnīcas. Agri no rīta mēs devāmies ceļā. Ieradušies kalnu grēdas pakājē, atstājām mašīnu un sākām divas jūdzes garo, gandrīz vertikālo kāpienu cauri kalnu lapegļu un priežu mežam. Sākdami kāpienu, mēs visapkārt dzirdējām kaut ko tādu, ko noturējām par putnu svilpošanu, - spriežot pēc neskaitāmajām dziesmām, mežā šo putnu mitinājās liels daudzums. Tomēr drīz vien mēs nonācām izcirtumā, un tur pie alas mutes tupēja radījums, kas bija flautas skaņām līdzīgās dziesmas vaininieks - resna zemes vāvere gaumīgā rūsas sarkanā un pelēkā kažokā. Izslējusies stīvi kā sargkareivis, tā tupēja pie savas mājas durvīm un, krūšu- kurvim cilājoties, ļāva skanēt savam muzikālajam brīdinājuma saucienam. Viņas valgās acis vērās uz mums ar vāverēm tik raksturīgo ciešo, mazliet plānprātīgo izteiksmi, mazās ķepiņas vokālajā piepūlē raustījās. Dzīvnieciņš nemaz nebija ļoti nobijies, jo ļāva Li pienākt četru vai piecu pēdu attālumā, pirms iespruka alas drošajā patvērumā. Džofs paskaidroja, ka tās esot Kolum- bijas zemes vāveres; dažādos kalnu nogāzes līmeņos esot sastopamas atšķirīgu sugu vāveres, tā ka zināmā mērā pēc apkārt redzamajām vāverēm varot spriest par to, cik augstu kalnos esam uzkāpuši.

Kāpjot augstāk, lapegles un priedes pamazām kļuva tievākas; mežs pamazām atdeva savu vietu mazākiem kalnu augiem, un koki salto ziemas vēju iespaidā bija kļuvuši sīki un nīkulīgi, vēji bija tos atzarojuši, pārvēršot priedes un lapegles par miniatūrajiem japāņu bonsai līdzīgiem pundurkociņiem. Vietumis starp šiem miniatūrajiem mežiem uzzibsnīja dzeltenas, tumši rožainas un sarkanas pundurkastilejas - eleganti un skaisti augi, kuru kātus un lapas klāja sīku matiņu migla. Šādi matiņi klāj daudzus kalnu augus un - ticiet vai ne - palīdz pasargāt augus no vismaz deviņus mēnešus ilgā ledainā aukstuma gluži tāpat, kā grizli ķermeni pasargā biezais vilnas kažoks.

Vietā, kur koki izbeidzās, mūsu priekšā pavērās ieleja - lekna un tik zaļa, ka liktu kaunā pat smaragda raktuves. Kalnu sānos ap ieleju vīdēja senu lavīnu atstātas rētas, taču pašas pļavas likās neskartas. Koši zaļo zāli izraibināja sīki augi - spilgti dzelteni retēji, dzelteni virši, maigi purpursārti tragant- zirņi, baltas smiltenītes un koši rožaini sūnu bezkāta plaukšķe- nes spilventiņi. Cauri ielejas vidum starp pelēko klintsakmeņu kaudzēm čaloja un mirdzinājās upīte; katra akmeņu kaudze bija tik glīti sakārtota, it kā visu ieleju tikko būtu iekārtojis kāds kalnu Capability Brauns [24] .

Mūsu uzmanību pēkšņi piesaistīja spalgs svilpiens, kas atbalsojās apkārtējos kalnos, - laiski atzvēlies saulē, uz akmeņu kaudzes tupēja resns, brūns murkšķis, izskatā mazliet līdzīgs milzīgai jūrascūciņai ar garu, pūkainu asti. Domāju, viņš izgrūda šo trauksmes signālu tikai ieraduma pēc, jo nepavisam neizskatījās uztraucies par mūsu klātbūtni. Pēc pāris minūšu uzturēšanās tiešā tuvumā murkšķis pat atļāva man pienākt pavisam klāt, pakasīt viņa resno kaklu un pakutināt ūsas. Tā bija brīnumaina sajūta - atrasties tādā vietā, kur dzīvnieki uzlūko cilvēku kā labvēlīgu būtni un kaut uz īsu brīdi ļauj tam ieskatīties viņu dzīvē.

Redzējām, ka mums priekšā ieleja sadalās divās daļās - augstākajā un zemākajā zonā, ko vienu no otras atdalīja stāva laukakmeņu krauja. Tālāk stiepās izrobotu akmeņu nogāze, ko bija kaudzēs sastūmušas kādreizējās lavīnas. Milzīgos klintsbluķus bija izgreznojuši pārakmeņojušies gliemežvāki un koraļļi - norāde, ka reiz, senos laikos, šie akmeņi klājuši senas jūras dibenu, kura zemes virsmas stihiskas pārvietošanās rezultātā pacēlusies līdz šīs augstās, pamestās ielejas līmenim. Tieši šeit, zem ļo- dzīgo, fosilijām greznoto akmeņu cietokšņa, mēs ieraudzījām savu pirmo pīkstētāju. Droši vien tā bija labu laiku tupējusi starp akmeņiem un mūs vērojusi, jo dzīvnieka pelnu pelēkais kažoks palīdzēja tam tik lieliski saplūst ar apkārtni, ka nekustīgs tas bija pavisam nemanāms. Pīkstētājs bija apmēram jūrascū- ciņas lielumā ar izteikti trusim līdzīgu fizionomiju, vienīgi acis bija lielākas un tumšākas, un mazās austiņas - pusmonētas formā. Aste nebija saskatāma, spalva spoža kā satīns. Dzīvnieciņš pablenza uz mums, tad izgrūda spalgu, pīkstīgu trauksmes saucienu, ielēca starp akmeņiem un nozuda. Pārmeklēdami apkārtni, mēs drīz atradām vairākas apmēram divpadsmit collas augstās siena kaudzes ap divām pēdām diametrā. Lielākoties kaudžu augšdaļā bija svaiga zāle vai lapas, tāpēc kļuva pilnīgi skaidrs, ka pīkstētāju ražas novākšana vēl turpinās. Izklausās dīvaini, taču šajā, zemākajā ielejas daļā pīkstētāji bija ļoti nervozi un tikai retumis pazibēja skatienam, kamēr pārskrēja no vienas plaisas starp akmeņiem uz citu. Toties augstākajā ielejā mēs satikām ārkārtīgi apzinīgus un apburošus pīkstētājus, kas bija pārāk aizņemti ar siena sagādi, lai pievērstu kādu uzmanību mūsu klātbūtnei. Upīte šajā vietā bija izgrauzusi gultni biezā, zaļā un čauganā, puķēm izraibinātā velēnā un kā bize zālē vijās un locījās pāri pļavai. Starp velēnām, kas bija līdzenas kā biljarda galds, tupēja mazs, resns pīkstētājs un pilnām mutēm čakli plūca zāli. Kad visbeidzot starp žokļiem neko vairs nebija iespējams iedabūt, tas aizsteidzās līdz savam mājoklim un starp akmeņiem izveidotajām siena gubām, izskatīdamies kā uzaudzējis nepiemēroti varenas, zaļas valzirga ūsas. Mēs sekojām pīkstētājam cauri sīko akmeņu nobirām un atradām tā māju zem gigantiska akmens automašīnas lielumā, un turpat netālu ieraudzījām divas jau pabeigtas siena kaudzītes un vienu pusgatavu krāvumu. Dzīvnieciņš bija tik ļoti aizrāvies ar laukkopību, ka ne uz mirkli nepārtrauca nopietno darbošanos, kad es apsēdos uz akmens trīs pēdu attālumā no siena gubām. Tiklīdz pīkstētājs bija pēc savas patikas ar ķepām sakārtojis atnesto zāles porciju, tas aši traucās atpakaļ uz pļavu, lēkādams pa akmeņiem kā gumijas bumba. Tur viņš vēlreiz piešķina pilnu muti zāles un atgriezās pie alas, kurai līdzās es sēdēju. Pāris pēdu attālumā no manis viņš apstājās, pāri raženajām, zaļajām ūsām pablenza manī ar tumšajām acīm, tad bezbēdīgi devās pie siena kaudzes un pievienoja tai savu neš- ļavu, rūpīgi sakārtodams zāli īstajā vietā. Interesanti likās tas, ka brīžos, kad zemākās ielejas pīkstētāji laida vaļā savus spalgos brīdinājuma svilpienus, mūsu pīkstētājs pārtrauca darbu un atsaucās, kaut ari vairākkārt atradās man tik tuvu, ka es būtu varējis izstiept roku un tam pieskarties. Dzīvnieciņš pilnīgi aukstasinīgi uztvēra faktu, ka septiņi cilvēki drūzmējas apkārt, filmē katru viņa kustību un ieraksta katru skaņu, viņš mūs ignorēja un turpināja strādāt tik steidzīgi, it kā no tā būtu atkarīga viņa dzīvība - un patiesībā tā arī bija. Vienīgais mirklis, kad viņš mazliet satraucās, bija tad, kad mēs palaidām pūķus, kas viņa brāļus zemākajā ielejā iedzina pilnīgā svilpšanas histērijā.

Kaut kad pētīdams materiālus, Alistērs bija uzgājis Konrāda Lorenča [25] eksperimentu ar vistām. lorencs bija uzmeistarojis lielu lidojošas zoss kartona siluetu. Kad viņš ļāva siluetam laisties pāri vistu baram, tās nekādu uzmanību nepievērsa. Taču, ja siluets virzījās pretējā virzienā, it kā lidotu atmuguriski, vistu reakcija bija vētraina. Šādā veidā zoss siluets atgādināja vanagu, tās garais kakls it kā kļuva par vanaga asti, bet zoss aste - par uzbrucēja mazo, apaļo galvu. Alistērs, protams, bija apņēmies palaist debesīs dažus pūķus, lai pārliecinātos, vai un kā tie iedarbosies uz plkstētāju, tāpēc bija iegriezies kādā veikalā To- ronto ķīniešu kvartālā un iegādājies divus ārkārtīgi elegantus vanagveidīgus pūķus. Tikko šie patiesi brīnišķīgie pūķi bija palaisti gaisā, tie atstāja ievērojamu iespaidu uz ielejas savvaļas radību. Murkšķi izkliedza pūķiem veltītas neķītrības, zemākās ielejas pīkstētājiem uznāca kolektīva nervu sabrukuma lēkme, un četras irbes, kas bija svinīgi nodevušās savām gaitām, metās skriet starp akmeņiem un nozuda skatienam, vienkārši pieplak- damas zemei. Mūsu pīkstētājs, kaut arī vēroja papīra vanagus ar zināmu satraukumu, bija tik dedzīgs fermeris, ka neļāva putnu klātbūtnei izjaukt siena sagādes grafiku. Laiku pa laikam tas apstājās un cauri zāles ūsām slāpēti iesvilpās. Reiz, kad pūķa ēna pāri zālienam slīdēja uz viņa pusi, pīkstētājs patiešām iespruka patvērumā, taču drīz atkal parādījās un turpināja darbu. Atcerēdamies visas brīnišķīgās apmeklētās un izbaudītās vietas, es šīs, Kamaskī kalnu pļavās pavadītās dienas ar pūķu laišanu uzskatu par savu mīļāko piedzīvojumu Kanādā. Gaiss reibināja kā vīns, spožā saules gaisma klāja zilas ēnas pār kalniem un lavīnu atstātajām rētām. Krāsu košums, mazo upīšu kūsājošais dzidrums un mierpilnais klusums bija brīnišķīgi. Tā bija viena no tām vietām pasaulē, kas ir tik burvīga, ka rodas vēlēšanās palikt tur uz visu mūžu.

SESTAIS KADRS

Kanādas meži, protams, ir izcili iespaidīgi, tomēr Anglijas mežaines arī var būt ārkārtīgi interesantas, skaistas un tikpat dzīvības pilnas. Lai parādītu lapu koku meža komplicēto burvību gan ziemā, gan pavasarī, mēs izvēlējāmies plašo, skaisto Ņūforestu [26] Hempšīrā. Apzīmējums "jaunais" ir zināmā mērā aplams, jo šo mežu sācis veidot jau Vilhelms Iekarotājs 1079. gadā, tātad patiesībā lielā, šalcošo koku josla ir gandrīz tūkstoš gadu veca. No mana viedokļa, tā bija veiksmīga izvēle, jo dažus gadus es tiku dzīvojis netālu no meža, un ar saviem bagātīgajiem un reti sastopamajiem floras un faunas krājumiem tas man bija brīnišķīga medību vieta.

Mūsdienās mežs klāj trīsdesmit astoņus tūkstošus hektāru vai apmēram astoņdesmit tūkstošus akru lielu teritoriju. Lielākoties tas ir atklāts mežs, tomēr teritorijā sastopamas arī senlaicīgas, dekoratīvas mežaines un zālaines, virsāji un krūmi. Sākotnēji mežs, protams, tika radīts kā karaliskās ģimenes medību rezervāts, kaut arī vietējiem ciematniekiem bija (un jopro-

jām ir) tiesības tur ganīt cūkas, govis, zirgus un citus mājdzīvniekus; vienīgi atsevišķi ierobežojumi radīti jauno kociņu aizsardzībai pret briežu un mājlopu postījumiem. Šobrīd mežs gan vairs nav karaliskais medību rezervāts, toties, pateicoties tā lielajam nozīmīgumam un retajām sugām, kas to apdzīvo, mežam piešķirts nacionālā dabas aizsardzības rezervāta statuss. Mūsu gids šajā skaistajā meža stūrīti, vienā no lieliskākajiem Eiropā, bija Saimons Devijs - gara auguma, izskatīgs jauns vīrietis, liels sava darba entuziasts, kas pārzināja mežu visos sīkumos.

Džonatans, dabiski, vēlējās apmesties tik tuvu mežam, cik iespējams, jo nekas nav tik kaitinoši un tik ļoti nekaisa laiku vējā kā nepieciešamība katru rītu veselu stundu braukt līdz filmēšanas vietai. Mums palaimējās - Džonatans bija atklājis Kazeņkalna viesnīcu, kas atradās pašā meža vidū. Vai laipnais, tomēr nomāktais viesnīcas īpašnieks kapteinis Provss arī uzskatīja, ka viņam palaimējies ar tādiem iemītniekiem kā mēs, tas ir strīdīgs jautājums. Mēs laikam gan bijām viņam krietns pārbaudījums, un pēc mūsu aizbraukšanas viņš droši vien nonāca pie domas, ka visas filmēšanas grupas varbūt nav gluži atzīstamas par nepieskaitāmām, tomēr pilnīgi noteikti uzvedas daudz ekscentriskāk par ciemata plānprātiņu baru. Mūsu ierašanās un incidents ar gultas pārklāju neapšaubāmi bija uzskatāms par labu sākumu.

Kaut kāda iemesla dēļ Džonatans pārmaiņas pēc bija sajutis cieņu pret cienījamajiem māksliniekiem un pirms mūsu ierašanās nolēmis uzkāpt augšstāvā un pārliecināties, vai istaba ir zvaigznēm piemērota. Nespēju iedomāties, kas bija izraisījis mūsu režisorā aizdomas, ka tik nevainojami vadītā viesnīcā kaut kas varētu būt nogājis greizi. Lai nu kā, viņš ieraudzījis div- guļamo gultu, apklātu ar gultas pārklāju, kas varbūt bija mazliet uzkrītošs, tomēr nekādā ziņā ne aizvainojošs; taču Džonatans pēkšņi juties pārliecināts, ka mēs ar Lī, ieraudzījuši šo neizskatīgo priekšmetu, būsim bezgala aizskarti savās mākslinieciskajās jūtās - apmēram tā, kā būtu juties nelaiķis lords Klārks, ieraudzījis grafīti uz Šartras katedrāles sienas. Norāvis aizvainojošo pārklāju no gultas, viņš to iestūķējis drēbju skapī. Šādā vīzē pārliecinājies, ka mūsu smalkās mākslinieku dvēseles netiks aizskartas, režisors bija devies mūs sagaidīt. Kamēr Džonatans bijis aizņemts ar sagaidīšanu, kapteinis Provss, kurš bija klāt visur un pārredzēja itin visu, arī bija pārbaudījis mūsu istabu, atklājis, ka gulta ir, tā sakot, kaila, pārmeklējis istabu, atradis gultas pārklāju un gādīgi uzklājis to vietā. Kad mēs ieradāmies viesnīcā, Džonatans, joprojām bažīdamies par cienījamo mākslinieku labsajūtu (šādas mokas pazīst tikai retais režisors), mums pa priekšu devās augšup ar vairākām mūsu somām un ieraudzīja aizvainojošo drēbes gabalu no mūsu gultas ņirdzam viņam sejā. Mokās ievaidējies, viņš to norāva no gultas un vēlreiz noglabāja drēbju skapī. Viņš tika galā tieši laikā, jo nākamajā mirklī mēs ar Lī kapteiņa Provsa pavadībā ienācām istabā. Kapteiņa vērīgais ērgļa skatiens pārslīdēja istabai un apstājās pie gultas. Viņa sejā iegūla dziļas neizpratnes izteiksme.

-    Tā, kur tad gultas pārklājs? - viņš noprasīja. Tas bija retorisks jautājums, tomēr Džonatans nosprieda, ka uz to pienāktos sniegt atbildi.

-    Gultas pārklājs? - viņš noķērkstēja.

-    Jā, - kapteinis Provss īsi atteica, - uz gultas bija pārklājs. Es pats to uzklāju. Nezināma iemesla dēļ kāds to bija ielicis skapī. Kur gan tas varētu būt palicis?

-    Tas ir skapī, - Džonatans klusi teica.

-    Skapī? - kapteinis pārjautāja. - Atkal?

-    Jā, - Džonatans apstiprināja.

-    Kā jūs to zināt? - kapteinis noprasīja.

-     Es to tur ieliku, - Džonatans sacīja tādā tonī, it kā atzītos bērna slepkavībā.

-    jūs to tur ielikāt? - kapteinis neticēja.

-    Jā, - Džonatans bēdīgi atkārtoja.

-    Vai jūs to tur ielikāt arī pirmajā reizē? - kapteinim, kā jau karavīram, acīm redzami patika būt skaidrībā par visiem faktiem.

-    Jā, - Džonatans nenoliedza.

-     Kāpēc? - kapteinis draudošā mierā noprasīja. Sekoja ilgs klusums, un mēs visi blenzām uz Džonatanu, kurš pamanījās nosarkt tik koši, ka par tādu toni lepotos jebkurš sevi cienošs heliotrops.

-     Tāpēc, ka domāju - viņiem tas nepatiks, - viņš paskaidroja, tādējādi noveldams vainu uz manu nabaga nevainīgo sievu un mani. Tomēr kapteini, kuram bija pieredze ar sliņķa rekrūšu brīvsoļiem un attaisnojumiem, kas vienmēr pie rokas, šī aizbildināšanās nesamulsināja.

-     Protams, - viņš ledaini teica, - ja Darela kungs vai kundze justos neapmierināti ar savu gultas pārklāju, viņiem pienāktos mani informēt, nevis jums vajadzētu to nobēdzināt skapī. Tomēr es nešaubos, ka Darela kungs un kundze nāks pie vienota slēdziena jautājumā par gultas pārklāja piemērotību un darīs man zināmu savu patiku vai nepatiku, neiesaistot procesā trešo personu. - To teicis, mūsu viesnīcnieks palocīja galvu un izgāja no istabas, turklāt tieši īstajā brīdī, jo nākamajā mirklī mēs ar Lī sabrukām nepārklātajā gultā nevaldāmā līksmības lēkmē.

Bija augusta vidus, un nākamajā rītā, kad sākām strādāt, mežs izskatījās brīnišķīgs. Dažviet tas joprojām vizmoja zaļgan- zeltains, citviet lapas jau mira, un lielie koki trauslajā rīta saulē izskatījās zeltainbrūni kā cukura sīrups, dzeltenbrūni kā šerijs vai rudi kā lapsas kažoks, starp zariem kā pūķa astes kustējās sīkas miglas grlstltes. Bija gana auksts, lai varētu saredzēt elpu, un it visur mirdzēja smalka rasas kārtiņa. Zeme bija melna un smaržaina kā Ziemassvētku kūka, starp stāvajiem krastiem vizēja un zagšus sačukstējās sīkas urdziņas, kas līču ločiem, vīdamās kā pa katedrāles ejām, ritēja starp milzīgajiem ozoliem un dižskābaržiem.

Pateicoties mitrajam gaisam un biezajam miklo, kritušo lapu klājienam, šis bija īstais sēņu laiks, tās visur bija redzamas pārpilnībā. To fantastiskās formas šķita Marsa ainavu iedvesmotas. Šķita, sēņu daudzveidībai un krāsām nav gala. Rožainas kā pūdercukurs, pelēkas un zīdainas kā roņāda, izvērstas uz augšu tā, ka plātnītes izskatījās pēc grāmatas lapām, citas kā vēja sapluinīti lietussargi, kā glezni vasaras saulessargi, kā ķīniešu cepures, vēl citas bija sadrūzmējušās kopā kā galdiņi pie franču kafejnīcas vai kā ūdenskritums gūzmoja lejup no koku mizas. Dažas sēnes izskatījās pēc komplicētiem koraļļiem vai apelsīna mizas sloksnēm; kanārijdzeltenas rūgtās sērsēnes, lapsas sarkanuma makstsēnes, blāvas karameļu krāsas saulsar- dzenes ar zvīņainām cepurēm kā kārniņu jumtiem vai blāvi brūnās zvīnenes ar kažokādai līdzīgām zvīņām.

Arī sēņu nosaukumi bija apburoši. Zinātniekiem, kas vāc un klasificē sēnes, laikam gan piemīt izteikti dzejiskas īpašības, kas ļauj piešķirt sēnēm tādus nosaukumus kā Plušķainā tintes cepure, Advokāta parūka, Raudošā atraitne, Penija bulciņa, Glumais Džeks un Dairada segli. Starp kokiem slēpjas Lakotā nāves cepure un ziloņkaula baltais Iznīcības eņģelis, kura nelīdzenā cepurīte tiešām atgādina kapakmeņu eņģeļu spārnus. Vēl tur bija milzīgas, plakanas, plāksnēm līdzīgas aknenes, tik cieši pieķērušās pie koku stumbriem, ka uz tām pat varēja sēdēt, tās nenolaužot, gluži kā uz sēžamspieķa. Bija ari apaļi un mīksti pūpēži, kas pieskaroties izšāva gaisā sīciņu sporu mākonīti - klusa, miglai līdzīga eksplozija, kas aizsūtīja nākamās paaudzes kā dūmu grīstes pāri meža klājam. Kādā nomaļā meža norā mēs ieraudzījām guļam milzīgu ozolu, kas krišanas brīdī droši vien bijis vismaz simt gadu vecs, jo stumbra diametrs sasniedza pilnas desmit pēdas. Šis milzīgais līķis droši vien bija rāmi dēdējis jau labu laiku un no parasta koka pārvērties par komplicētu sēņu dārzu. Visdažādāko sēņu bari, konsorciji, grupas, bataljoni, skupsnas un apmetnes kopā veidoja lielāko kolekciju, kādu biju redzējis kopš Huhujas apmeklēšanas Argentīnas ziemeļos pirms daudziem gadiem. Patiesību sakot, savā neziņā biju uzskatījis, ka tādu sugu pārbagātību ierobežotā vidē spēj radīt tikai tropi.

Tomēr no visām tur redzētajām sēnēm mani visvairāk aizrāva mušmires kā koši sarkanas apakštases, kas izgaismoja drūmo tumsu zem kokiem. Šis košais augs, ekstravagants kā trompetes pūtiens, ir indīgs - tas zināms jau kopš viduslaikiem, kad krietna namamāte mušu iznīcināšanas nolūkos lika savā pienotavā vai virtuvē šķīvīti ar pienu un šis sēnes gabaliņiem. Indes ietekmē iestājas tāds kā katalepsijas stāvoklis kopā ar konvulsijām un reiboni. Savādi, bet ziemeļbrieži mušmires acīmredzot dievina un uzklūp tām gluži tāpat, kā mēs mestos virsū viskija vai džina pudelei, ja gadītos tādu atrast zem koka, un, diemžēl jāatzīst, - mušmiru laikā viņi nepalaiž garām nevienu iespēju iesviķot. Vērodami ziemeļbriežus mielojamies ar mušmirēm un, iespējams, apskauzdami to nožēlojamo apreibināšanos, lapi eksperimentējot atklāja divus interesantus faktus. Mušmires var ēst, ja tās norij nesakošļātas, - to viņi arī darīja, lai panāktu vēlamo reibumu. Otrs fakts - var tikai pabrīnīties, kā viņi līdz tam nonākuši, - ja iedzer cita no mušmirēm apreibuša lapa urīnu, ar šādas "destilētas" devas palīdzību var panākt tieši tādu pašu efektu. Protams, kad lapi vazājas apkārt, mocīdamies ar pamatīgām paģirām, viņi visā vaino ziemeļbriežus.

Kaut ari mežs mūs ļoti valdzināja, Džonatana acis tas bija nepielūdzams ienaidnieks, kas cenšas viņu sarūgtināt ar savu mūžam mainīgo noskaņojumu. Ja filmēšanai vajadzīga saule, bija pārāk mākoņains; ja viņš vēlējās mākoņus, pārāk spoži spīdēja saule; ja režisoram kārojās lietus, debesis virs meža palika idilliski dzidras - un otrādi. No mūsu viedokļa raugoties, nabaga mežs pēc labākās sirdsapziņas darīja visu, kas viņa spēkos. Pēc Džonatana domām, tas izrīkojās tik ļaunprātīgi un ietiepīgi kā vējgrābslīga sieviete daudzkrāsainu lapu brunčos. Patiesību sakot, tieši lapu problēma dzina mūsu režisoru vislielākajā izmisumā. Tā kā mūsu mērķis bija filmēt rudenīgu mežu, Džonatanam nepietika ar milzum daudzajām kritušajām lapām un tikpat lielu daudzumu krāsainu lapu kokos, kuras gaidīja savu kārtu lidot lejup. Viņš kāroja nofilmēt lapas tieši lejup lidošanas brīdī. Un te nu mežs atkal uzvedās kā tracinošs, untumains sievišķis. Tas nodrošināja milzīgas kaudzes kritušu lapu un pilnas augsto koku galotnes ar vizošām zaļganzeltai- nām, rūsganām un kastaņbrūnām lapām, taču nevienai nebija atļauts lidot lejup - vismaz ne kameras priekšā. Kad kamera bija iesaiņota, lapas krita nebeidzamiem bataljoniem - bet, tiklīdz tā bija uzstādīta, lapas nelokāmi turējās pie zariem kā pielīmētas. Mēs sākām raizēties par Džonatana veselo saprātu, līdz pienāca diena, kad mēs bažījāmies, ka varbūt nāksies viņu ieslodzīt.

-     Rokā ir, - viņš uzrēja Paulai. - Rokā ir!

-      Kas, saldumiņ? - Paula apvaicājās, pamanījusi neprāta spīdumu mūsu režisora acīs.

-    Plastmasas maisi, - Džonatans triumfējoši paziņoja. - Tev vajadzēs doties uz pilsētu un dabūt man vairākus milzīgus, lielus, pamatīgus plastmasas maisus.

-    Protams, saldumiņ, - Paula mierinoši atteica. - Ko vien tu vēlies - bet kādam nolūkam?

-     Lapām, - Džonatans paskaidroja. Mēs visi uz viņu paskatījāmies. Putas viņam no mutes vēl nešļācās, tāpēc nolēmām satikt pa labam.

-    Kāds plastmasas maisiem sakars ar lapām? - es vaicāju, ne mirkli negaidīdams saprātīgu atbildi. Un tādu arī nesaņēmu.

-     Mēs salasīsim lapas maisos un aiznesīsim uz viesnīcu, - Džonatans skaidroja.

-     Un ko mēs ar tām iesāksim viesnīcā? - Lī gluži apburta vaicāja.

-    Izžāvēsim.

-    Izžāvēsim?

-    Jā, izžāvēsim, un tad sadabūsim trepes, uzkāpsim kokā un metīsim tās lejā, - Džonatans teica. - Tādā veidā es dabūšu kadrus ar krītošām rudens lapām.

Šis Napoleona cienīgais plāns gluži dabiski atkal noveda mūs konfliktā ar daudzcietušo kapteini Provsu. Paula tika aizsūtīta uz tuvējo ciematu un atgriezās ar četriem milzīgiem, sēru melniem maisiem. No uzbudinājuma gandrīz vājprātīgā Džonatana mudināti, mēs tos piebāzām ar izmirkušajām lapām un atgriezāmies Kazeņkalna viesnīcā, stiepdami līdzi pietiekami daudz potenciāla humusa, lai apgādātu pasaules lielākos botāniskos dārzus. Sakrāvām šo dabas velti viesnīcas hallē, un Džonatans devās meklēt kapteini Provsu. Kad abi atgriezās, mūsu režisors parādīja kapteinim četrus milzīgos plastmasas maisus, kuru formu saturs bija tiktāl izkropļojis, ka maisi atgādināja naidīgus gliemjveida izskata kosmosa iekarotājus.

-    Es vēlos, lai jūs mums palīdzētu tikt galā ar šiem te, - Džonatans vienkārši paziņoja. Kapteinis rūpīgi nopētīja maisus.

-    Ar šiem te? - viņš beidzot pārjautāja. - Vēlaties, lai es palīdzu?

-    Jā, - Džonatans apstiprināja.

-    Kas tur ir? - kapteinis apvaicājās.

-     Lapas, - Džonatans atteica.

-    Lapas? Kādas lapas? - Kapteinis atkal vaicāja. Kaut kas tāds ar viņu nekad vēl nebija atgadījies.

-    Rudens lapas, - Džonatans triumfējoši paziņoja. - Mēs tās salasījām mežā.

Kapteinis Provss izskatījās satriekts. Iepriekšējā karjera nekādā veidā nebija viņu sagatavojusi konfrontācijai ar viesi, kas piepeši nolicis viņam priekšā četrus maisus ar rudens lapām un pieprasa palīdzību.

-    Saprotu, - viesnīcnieks teica, aplaizīdams izkaltušās lūpas. - Un ko jūs grasāties ar tām darīt?

-    Izžāvēt, - Džonatans atbildēja pārsteigts, ka kapteinis pats nav nonācis pie šā loģiskā secinājuma.

-    Izžāvēt? - kapteinis pārvaicāja. - Izžāvēt?

-    Jā, jo tās ir slapjas, - Džonatans paskaidroja.

-     Bet kāpēc gan jūs vēlaties tās izžāvēt? - kapteinis vaicāja, pret savu gribu apburts.

-    Tāpēc, ka slapjas tās nekritīs, - Džonatans atteica, turklāt kapteiņa stulbums viņu darīja nepacietīgu.

-    Bet tās jau ir nokritušas, - kapteinis aizrādīja.

-    Zinu, - Džonatans aizkaitināts piekrita. - Tieši tāpēc tās izmirkušas, un tieši tāpēc mums tās jāizžāvē.

Laimīgā kārtā šajā mirkli atgriezās Paula, kas bija izgājusi, lai steidzami piezvanītu. Vienā mirklī viņa aptvēra situāciju.

-    Kapteini Provs, laikam gan man vajadzētu visu paskaidrot, un esmu pārliecināta, ka jūs vienīgais spējat mums palīdzēt, - viņa smaidīdama teica un iedarbināja savu piectūkstoš sveču spožo burvību.

-     Es būtu ļoti pateicīgs par zināmu skaidrību, - kapteinis piekrita.

Paula vienkārši un kodolīgi paskaidroja krītošo lapu drāmu. Jau iepriekš, papildus guļamistabām, kapteinis Provss bija laipni nodevis mūsu rīcībā istabu, kurā mēs noturējām scenārija sanāksmes un izlikām savu ekipējumu. Tā bija dīvaina telpa pirmajā stāvā, kaut kas līdzīgs Viktorijas laikmeta oranžērijai. Un nu Paula vienkārši vaicāja, vai mēs tajā drīkstētu arī izžāvēt pusi Ņūforestas. Fakts, ka kapteinis nelika mums nekavējoties aizvākties no viesnīcas, liecināja par viņa labo humora izjūtu un krietna viesnīcnieka iemaņām. Viņš mums izsniedza milzīgu kaudzi vecu The Times komplektu, uz kurām izklāt mūsu lapu gūzmu, kā arī lielu un atbaidošu, apmēram 1935. gadā ražotu elektrisko kamīnu, ar ko tās izžāvēt. Drīz vien kamīns izplatīja tādu karstumu kā versmojoša kurtuve, puse istabas bija izklāta ar avīzēm un uz tām žūstošajām lapām, bet Džonatans dūdoja un jauca tās ar mīlošiem pirkstiem. Mēs pārējie sadabūjām sev pa viskijam un vērojām viņu.

-      Izskatās pēc skatuves iekārtojuma kādai pašdarbnieku pantomīmai, - Kriss komentēja. - "Bērni mežā" vai kaut kas tamlīdzīgs.

-   Nē, - es prātīgi spriedu, - Hariss ir pārāk vecs bērna lomai. Drīzāk tā ir "Vētra". Vecais Kalibans, kas snaikstās pa savu garu māju.

-    Smejieties vien, - Džonatans mūs salti pārtrauca, turpinādams mīļi knibināties pa lapām, - tikai pagaidiet vien, kad mūsu priekšā no kokiem birs īstas rudens lapas!

Pēc divām dienām, kas lapas bija izžuvušas, mēs tās godbijīgi nogādājām atpakaļ mežā. Kopā ar lapām svinīgi aizvedām arī trepes un, paklausot Džonatana rīkojumam, atbalstījām pret milzīga ozola stumbru. Braiens, kuram šajā sērijā nekādas skaņas nebija jāieraksta, tika norīkots uzkāpt pa trepēm, nesot līdzi maisu ar lapām, aizrāpties pa zariem uz priekšu un Dabasmātes veidolā kaisīt lapas lejā. To viņš arī čakli darīja.

-    Kaisi viņas dabiskāk! - Džonatans nemitējās klaigāt.

-    Kā gan var lapas dabiski kaisīt no maisa? - Braiens no savas nedrošās laktas sarūgtināts atsaucās.

-     Kaisi maigāk! - Džonatans neatlaidās. - Ne tādām lielām čupām!

-    Jāsaka, jūs, puiši, tiešām neprātīgi nopūlaties, - Saimons ieminējās.

-    Nekādi izdevumi nav par lieliem, - es sacīju. - Ērihs fon Štroheims [27] reiz piestiprināja pie zariem trīsdesmit piecus tūkstošus mandeļziedu, jo filmēšana notika ziemā, kad koki kaili.

-    Dievs augstais, vai tas nebija dārgi? - Saimons vaicāja.

-     Bija gan, - es piekritu, - pat ļoti. Šis darījums ar lapām apliecina Harisa radniecību ar viņu.

-    Viņi tiešām ir radi? - Saimons ieinteresēts apvaicājās.

-     Jā, viņa īstais vārds ir Hariss fon Štroheims, viņš vārdu vienkārši mainījis.

-    Tātad tāpēc viņš ir tā apmāts ar lapām?

-    Tieši tā. Saprotiet, ar mūsu budžetu mandeļziedus nevar atļauties.

Kā jau teicu, Džonatans Ņūforestu neuzskatīja par pretimnākošu partneri. Tas tīšām bija izaudzējis sēnes ēnainos nostūros, kur nebija filmēšanai piemērotas gaismas. Tas atteicās kaisīt lapas, pielija slapjš, pievilkās ar miglu un vispār bija augstākajā mērā nepastāvīgs. Un tad nāca pēdējais piliens - jandāliņš ar pangām.

Katrs koks mežā, protams, pats par sevi ir atsevišķa ekosistēma. Koks regulē siltumu un mitrumu, lidz ar to veido savu klimatu, un tādējādi tas ir svariga pasaule, kurā, uz kura un ap kuru radījumi dzīvo vai vienīgi apmeklē to darījumu nolūkā - piemēram, lai ligzdotu. Ir aprēķināts, ka viens pats ozols spēj sniegt pajumti vairāk nekā trīs simtiem sugu (un dievs vien zina, cik katras sugas pārstāvjiem) - no putniem līdz naktstauriņiem, no kāpuriem līdz zirnekļiem. To radījumu vidū, kuriem ozols ir visa pasaule, minamas daudzo sugu pangas. Pangas ir tie dīvainie, dekoratīvie veidojumi, ko var redzēt mežā, un Džonatanu bija pilnīgi sajūsminājis tas, kā es biju aprakstījis pangas grāmatā "Dabaspētnieks - amatieris". Biju teicis tā:

Katra panga ir mājoklis kūniņu attīstībai. No dažām pan- gām kukaiņi izkūņojas jau vasarā, citas kļūst brūnas, un kukainis tās iekšpusē pārziemo. Bet ar to vien pangu stāsts nebeidzas, jo katrā gandrīz pilnīgi noteikti var atrast citus radījumus, kas vai nu parazitē uz pangas likumīgā saimnieka un veidotāja, vai vienkārši apmetušies tur bez maksas kā viesi. Zināms, ka parastajā ozola pangā, ko ļoti vienkārši atrast, var mitināties septiņdesmit piecu sugu kukaiņi kopā ar likumīgo iemītnieku - panglapsenes kūniņu.

Pie visa vainīga bija frāze "parastā ozola panga, ko ļoti vienkārši atrast". Džonatans bija apņēmies sadabūt dažas ozola pangas un nofilmēt Lī un mani tās vācam, pēc tam nogādāt London Scientific Films studijā (tajā notika visa mūsu programmas tuvplānu filmēšana) un ar mikrofilmēšanas iekārtas palīdzību iegūt gigantiskus visu septiņdesmit piecu dažādo kukaiņu izkūņošanās procesa tuvplānus. Jāatzīst, parasti jebkurā mežā pangu ir vairāk nekā saprašanas, taču šis gadījums bija īpašs. Agri no rīta mēs devāmies pangu medībās; Džonatans stiepa divus no milzīgajiem plastmasas maisiem, kuros vēl pavisam nesen bija atradušās lapas.

-     Vai esi pārliecināts, ka ar diviem maisiem pietiks? - es apvaicājos.

-     Tu teici, ka tās parasti ir viegli atrodamas, - Džonatans atteica. - Es gribu labi daudz.

-     Zini, vienā maisā, aptuveni rēķinot, varētu satilpt kādi divi tūkstoši pangu, tātad divos būs četri vai četrarpus tūkstoši.

-    Vienalga, - Džonatans stūrgalvīgi palika pie sava. - Es negrasos riskēt, gribu labi daudz.

Tā nu mēs iesoļojām mežā kā cūku bars trifeļu meklējumos.

Sākumā mēs pievērsāmies jaunajiem mežmalas ozoliņiem. Šie mazie kociņi pangu veidotājiem vienmēr bijuši cieņā, turklāt no mūsu viedokļa mazus kokus bija vieglāk pārmeklēt. Mēs laikam gan izpētījām vairākus simtus. Nekur nemanīja ne ozola pangas, ne vispār jebkādus šos izaugumus. Kā vienmēr, kad daba atteicās pakļauties, Džonatans ietiepās.

-     Klau, puiši! - Paula ieaurojās tā, ka pat no apmēram ce- turtdaļjūdzi liela attāluma mums visiem ievibrējās bungādiņas. - Pastāstiet vēlreiz, kā tās izskatās.

-    Kā mazi, brūni, pūstoši ābollši, - es atkliedzu.

Mēs turpinājām meklēt. Pametām gludos, jaunos bezpangu kociņus un devāmies dziļāk mežā pie augstākiem kokiem. Sākām meklējumus astoņos, un ap vienpadsmitiem es sāku ticēt, ka šis mežs ir apburts, - nospriedu, ka Džonatans to nolādējis. Nekad mūžā nebiju saskāries ar ko tādu. Nekad nebiju redzējis ozolu mežu bez ozolu pangām. Tas bija gluži kā doties uz Sa- hāras tuksnesi un neatrast tur smiltis. Taču apmēram pusdivpadsmitos Li sāka priekā mežonīgi klaigāt.

-    Atradu vienu! - vina sauca.

>

Mēs visi skriešus metāmies pie viņas.

-     Kur, kur - kur tā ir? - Džonatans aizsmacis ierējās. Li norādīja. Pie ozola zara, ko viņa turēja, bija pieaugusi panga. Tā nenoliedzami bija ozola panga, bet tik niecīga, sačokurojusies un nožēlojama, ka izskatījās pēc ļoti vecas liliputu ziloņa spiras.

-    Vai tā ir ozola panga? - Džonatans aizdomīgi noprasīja.

-    Jā, - es apstiprināju, - bet jāatzīst, ka esmu redzējis dūšīgākus eksemplārus.

-    Nu ko, tā ir vienīgā, - Džonatans teica, uzmanīgi nolupi-

nādams atradumu no zara. - Labāk ņemsim vien līdzi.

>

Kā vēlāk izrādījās, tā patiesi bija vienīgā, ko mežā atradām. Panga tika nogādāta Londonā tik godbijīgi kā kroņa dārglietas (pareizāk sakot, viena pati kroņa dārglieta), un cilvēki nedēļām ilgi sēdēja tai apkārt, turēdami kameras gatavībā, gluži kā zinātnieki, kas gaida kaut ko iznirstam no lidojošā šķīvīša. Nekas nenotika. Kad kļuva nepārprotami skaidrs, ka nekas neiz- kūņosies, Džonatans pangu ar nazi pārgrieza uz pusēm. Iekšā gulēja ļoti maza, pagalam beigta panglapsenes kūniņa. Filmēt dabu nav viegli, sevišķi ierobežotā laikā.

Nākamā nelielā aizķeršanās mums gadījās ar āpšiem - apbrīnojamiem radījumiem ar seniem ciltsrakstiem, kas gāzelējušies pa Anglijas mežainēm jau kopš tiem laikiem, kad cilvēki vēl izkrāsoja ķermeņus. Āpsis ir lielīgs, valdzinošs, brīnišķīgi veidots radījums, kam piemīt ievērojama inteliģence un šarms, un tas sagādā vērā ņemamu labumu kā viens no lauku nozīmīgākajiem plēsējiem, kas iesveļ bailes ikkatras dzīvās radības sirdī - no mitrenes līdz zaķēnam, no zemnieku vistas līdz vardei, pa ceļam uzlasot tārpus, gliemežus, vaboles, čūskas un ežus. Vārds "visēdājs" nozīmē "tāds, kas ēd visu", un āpsis apbrīnojami atbilst šim apzīmējumam. Viņš nenoniecina pilnīgi neko. Kaut arī āpša attieksmē pret dzīvi dominē jebkuras gaļas ēšana, tas bieži ēd saknes, sēnes, ogas un sēklas. Kopumā āpsis ir glīta un noderīga lauku ainavas sastāvdaļa; ja pat tas laiku pa laikam rada haosu kukurūzas tīrumā vai apiņu laukā, vai arī izlaupa vistu kūti, uz šo nogrēkošanos pret labām manierēm jāskatās caur pirkstiem, izceļot labumus, ko šis radījums sagādā.

Āpšu mājas vai apmetnes ir milzīgi komplicēti nebeidzamu eju un istabu veidojumi. Apmetne pāriet īpašumā no paaudzes uz paaudzi gluži kā Anglijas lauku mājas, un katra paaudze to paplašina un pilnveido, rezultātā senas apmetnes sazarojums ir tiešām ievērojams. Tā sastāv no guļamistabām, nomaļiem stūrīšiem, un tajās apmetnēs, kurās aug mazuļi, tiek pat izraktas īpašas mazmājiņas. Āpši izvēlas partneri uz mūžu un, būdami izcili civilizēti zvēri, saglabā labas kaimiņattiecības ar visiem kaimiņos dzīvojošajiem āpšu pāriem.

Pavisam nesen āpsi, kas neveikli šļūkājis pa zaļajām, krēslainajām Anglijas mežainēm jau tūkstoš gadu, sākušas vajāt divas atsevišķas tā saukto civilizēto cilvēku grupas. Lauksaimniecības ministrijas paspārnē darbojas veterinārķirurgu grupa, kas āpšus apsūdzējusi lopu tuberkulozes pārnēsāšanā (ko tie droši vien arī dara). Viņu problēmas risinājums saucās "nāvi āpšiem", un galu galā izcēlās milzu nemieri sakarā ar āpšu nosmacēšanu ar gāzi visnelāgākajos apstākļos. Man vienmēr licies, ka ministrijās nodarbinātajiem veterinārķirurgiem jebkurai problēmai ir tikai viena pieeja - nevis "atrisināt", bet "iznīcināt". Par laimi, sabiedrības skaļie protesti šai vienkāršotajai pieejai pielika punktu, āpšu sentēvu māju demolēšana un dzīvnieku iznīcināšana tika apturēta. Varētu domāt, ka nabaga āpšiem ar oficiālu, pēc savas koncepcijas ģermāniski šaušalīgu nogāzēšanas kampaņu būtu pilnīgi pietiekami, tomēr nē. Kad nu oficiālā ierēdniecība bija cietusi sakāvi, uzbrukums dzīvniekam sākās citā frontē. Tai cilvēku rases daļai, kurai pieres joprojām nav pārsniegušas neandertāliešu pieru platumu, par iecienītāko sportu kļuva āpšu medības ar terjeriem. Terjeri uzraka āpšu alas un plosīja dzīvniekus, kuri droši vien gada laikā sagādā videi vairāk labuma nekā šīs barbariskās cilvēces šausmas. Āpšu vajāšana simbolizē mūsu sabiedrības spektra divas galējības. Vienā galā birokrātiska manipulēšana, otrā - lieliskais, daudzslavētais darba cilvēks, kurš svīzdams un ņurdēdams dzenas pakaļ sāpēm un nāvei, aizraujot sabiedrību (jo tam kā romiešu pūlim patīk neliela asins nolaišana).

Mēs jau bijām tikuši pie brīnišķīgām epizodēm par āpšu pazemes dzīvi - to mums bija nofilmējis Ēriks Ešbijs, kurš bija atļāvis āpšiem izveidot apmetni zem savas kotedžas. Air divpusēja spoguļa palīdzību viņš varēja vērot un filmēt āpšus zem zemes. Lai pabeigtu āpšu sēriju, Džonatans tagad vēlējās nofilmēt Lī un mani stāvam pie āpšu mājokļa un pašu dzīvnieku iznirstam no alas mums pie kājām.

-      Tu sēdēsi pie āpšu mājas viņpus ielejai, - Džonatans izrīkoja, - un tad, tiklīdz sāks krēslot, āpši nāks ārā.

-    Vai āpšiem tu to esi pastāstījis? - es noprasīju.

-    Viņi nāks ārā, - Džonatans pārliecinoši apgalvoja. - Viņi nāks ārā, lai tiktu pie sviestmaizes.

-    Pie sviestmaizes? Kādas sviestmaizes? - Lī vaicāja.

-      Sviestmaizes ar zemesriekstu sviestu, - Džonatans paskaidroja.

-    Par ko tu runā? - Lī nesaprata.

-    Āpšiem, - Džonatans viszinīgi klāstīja, - neprātīgi garšo sviestmaizes ar zemesriekstu sviestu. Viņi ietu veselām jūdzēm, lai kādu dabūtu. Izvelc tādu sviestmaizi saitītē cauri mežam, un itin visi āpši no jūdzēm tālas apkārtnes tev sekos.

-    Kur tu esi ieguvis šo noslēpumaino informāciju? - es apvaicājos.

-     Izlasīju grāmatā par āpšiem, - Džonatans atteica. - Tur teikts, ka šis paņēmiens ir drošs.

-    Man tas liekas varen ekscentrisks, - es paziņoju. - Nekad neesmu dzirdējis par āpšu pievilināšanu ar zemesriekstu sviesta palīdzību.

-      Burundukiem garšo zemesriekstu sviests, - Lī aizrādīja - Memfisā es dārzā mēdzu viņus ar to barot, tāpēc nesaprotu, kāpēc lai tas negaršotu arī āpšiem.

-     Viņi no tā ir kā bez prāta, - Džonatans atkārtoja. - Par sviestmaizi ar zemesriekstu sviestu āpši darīs visu.

Tā nu mēs apbruņojāmies ar milzum daudzām sviestmaizēm un devāmies uz mežu, kur atradās plaša āpšu apmetne. Tomēr tā bija diezgan apdzīvota vieta, un daudzas pazīmes liecināja, ka visā apkārtnē mīņājušies cilvēki.

-   Nepavisam nevēlos izklausīties pēc pesimista, - es ieminējos Džonatanam, - bet kas notiks, ja āpši pēc mājiena neparādīsies?

-    Esmu par to domājis, - Džonatans teica, pametis skatienu pulkstenī. - Kuru katru minūti ieradīsies āpšu papildspēki.

-    Kādi papildspēki? - Lī vaicāja.

-      Kāds puisis, vārdā Deivids Čeifs, - Džonatans paskaidroja. - Viņam pieder divi pieradināti āpši. Kuru katru mirkli viņi visi būs klāt, mums vismaz būs pieradināti āpši, ja neviens savvaļas radījums neparādīsies.

Kameras tika uzstādītas, mēs ar Lī ieņēmām āpšu vērotāju pozīcijas. Lieki piebilst, ka neviens āpsis neparādījās. Tas nepavisam nebija pārsteidzoši, jo filmēšanas brigāde tomēr nevar izturēties pilnīgi klusi, lai kā censtos, un āpšiem ir ļoti asa dzirde. Tomēr pa to laiku bija ieradies druknais, bārdainais Deivids Čeifs, un furgonā kopā ar viņu atradās divi glīti, jauni āpši. Dzīvniekus, kas aizrautīgi ķepurojās un sprauslāja, izvilka no krātiņiem un palaida vaļā līdzās āpšu apmetnei.

- Tā, - Džonatans izrīkoja, - es gribu, lai tu saki kameras uzrunu: "Ir viens nemaldīgs paņēmiens, kā izvilināt āpsi no mājokļa. Gluži kā mums, cilvēkiem, šiem dzīvniekiem neprātīgi garšo sviestmaizes ar zemesriekstu sviestu, un ar sviestmaizes kā ēsmas palīdzību iespējams pat visneatsaucīgāko āpsi piespiest parādīties dienasgaismā." Tad tu nosviedīsi sviestmaizi pie alas ieejas, un āpši ar sajūsmu metīsies tai virsū.

Es paklausīgi noskaitīju savu kameras uzrunu un nometu sviestmaizi pie alas mutes. Gluži kā pēc pavēles abi āpši tai tuvojās, apostīja un tad steidzīgi atkāpās, enerģiski šķaudīdami un visos iespējamos veidos demonstrēdami izteiktu nepatiku. Bija vairāk nekā skaidrs, ka šis āpšu pāris sviestmaizi ar zemesriekstu sviestu par gardumu vis neuzskata. Un, protams, šis incidents vēl vairāk nostiprināja Džonatana pārliecību par Dabas- mātes absolūto nevēlēšanos sadarboties.

SEPTĪTAIS KADRS

Vākdams dzīvniekus visā pasaulē, es vienmēr esmu apbrīnojis savvaļas dabas bagātības, kādas iespējams atrast visparastākajā Anglijas lauku dzīvžogā.

Vairāk nekā tūkstoš gadu lopus un ražu apsargā biezais angļu dzīvžogs. Kad sakši pirmo reizi iebruka Britānijā, viņi sāka izcirst mežus - vai mūžamežus, kā tos mēdza saukt, - lai atbrīvotu vietu sējumiem un lopu ganībām. Lai šīs teritorijas iezīmētu un novērstu lopu aizklīšanu, tika veidoti dzīvžogi. Sakši drīz vien atklāja šim nolūkam ideālu augu - vilkābeli. To bija viegli ieaudzēt, vienkārši noliecot vai iespraužot zemē zarus, un drīz vien vilkābele pārvērtās biezā, necaurejamā, dzelkšņainā dzīvžogā - lopi tam netika cauri, tas teicami aizturēja vēju un kalpoja kā miniatūrs mežs savvaļas dzīvniekiem, tādējādi aizvietojot izcirstos lielos mežus. Ir aprēķināts, ka dzīvžogi kā šaha galdiņš visur laukos stiepjas apmēram pusmiljona jūdžu garumā. Līdztekus ražas un lopu sargāšanai un savvaļas dzīvnieku patvērumam dzīvžogi viduslaikos kalpoja cilvēkam par aptiekām, nodrošinot to ar daudziem ārstniecības augiem, kas dziedēja visu - no galvassāpēm līdz trūcei - un atvairīja tolaik tik aktīvo raganu uzbrukumus. Skaistajai, sniegbaltajai virzai nācās izārstēt asas sāpes sānos; vēsās, gaļīgās skābeņu lapas remdēja sadzēlumus, īpaši nātru radītos; ja gadījās savainoties vai tikt pie cirstas brūces, īstais meklējamais augs bija zilgalvīte; ja savukārt mokas sagādāja čūlas mutē vai kādās intīmākās, sāpīgākās vietās, palīdzēt spēja skaistās sud- rablapas. Viduslaiku cilvēks pret dzīvžogiem izturējās ar cieņu, jo tie bija elfu, laumiņu un feju iemīļota uzturēšanās vieta. No dzīvžoga uzglūnēja gan ļaunie burvji (ja noplūksi dzegužpuķi, iekodīs odze, ja noplūksi nevainīgo zilo veroniku, sacelsies vētra vai, vēl ļaunāk, notriekts putns izknābs acis), gan arī labie. Piemēram, ar gundegām varēja ierīvēt govīm tesmeņus, tā palielinot izslaukumu, vai arī piena fermā piekārt nātres, lai raganas nesakupinātu pienu.

Kādreiz dzīvžogus uzskatīja par vitāli svarīgiem un rūpīgi kopa, lai labumu gūtu gan cilvēki, gan dzīvnieki. Taču mūsdienās fermeri dzīvžogus uzskata par traucējošiem un nolīdzina šīs senās svētnīcas līdz ar zemi, lai izbrīvētu arvien lielākas un lielākas platības, kas nu pakļautas vēja un lietus ārdošajai ietekmei.

Mēs vēlējāmies parādīt filmā kādu no joprojām pastāvošajiem, senajiem dzīvžogiem un aptvert vismaz daļu tā nozīmīguma un skaistuma. Paies laiks, dzīvžogi kļūs par pagātni, un nozīmīga Britānijas mantojuma daļa pilnīgi izzudīs. Tāpēc vēlējāmies parādīt mazumiņu Anglijas lauku tādu, kādi tie bijuši tūkstošiem gadu, un izpētīt to. Nolēmām izmantot trīs aizvēsturiskus vai pa pusei aizvēsturiskus pārvietošanās līdzekļus. Džonatans bija Saseksā atradis brīnumainu dzīvžogu vietu, kas stiepās abpus zaļai, iegrimušai takai starp laukiem - šī taka bija, tā sakot, dabiska, grants vai šķembu nesabojāta, to apmirdzēja puķes un apsargāja augstas, sniegbaltiem ziediem piebērtas vilkābeles. Tā bija viena no zaļajām takām, kādu pazina Šekspīrs, viena no tām takām, kuras izmantoja Kenter- berijas svētceļnieki. Mūsu ceļojums uz šo burvīgo Anglijas lauku daļiņu, man par sajūsmu, sākās ar tvaika vilcienu.

Dažādās Britu salu vietās dzelzceļa entuziasti izglābuši senatnīgās tvaika lokomotīves, ar mīlestību tās atjaunojuši un ieguvuši atļauju īpašos dzelzceļa posmos tās izmantot. Izrādās, ka lokomotīves vadītāji, uzraugi, konduktori un citi apkalpes locekļi ikdienas dzīvē ir skolotāji, profesori, veikalnieki, aptiekāri vai vienkārši pensionēti dzelzceļa darbinieki, kas strādā bez samaksas, lai jaunākās paaudzes varētu izbaudīt, ko nozīmē ceļot ar īstu vilcienu, ieelpot burvīgo, sīvo ogļu, sodrēju un tvaika smaržu, ar satraukumu klausīties lokomotīves pūces brēcienam līdzīgo sirēnu, kā transā izjust vilciena raustīšanos, žvadzēšanu un šņākšanu, un pat pierast pie vilciena ritmiskās klaboņas. Mēs ar sajūsmu devāmies uz vilcienu, kas bija nosaukts burvīgā vārdā - par Pulkstenīšu dzelzceļu.

Lī sava mūža trīsdesmit trīs gados vēl nekad nebija braukusi tvaika vilcienā - šis atklājums mani, īstenu dzelzceļa entuziastu, satrieca līdz sirds dziļumiem. Mēs ieradāmies stacijā, kur vilciens mūs jau gaidīja - spīdēja un laistījās, ar švītīgu tvaika šalli pār vienu plecu, ar elegantiem vagoniem, kas pilnīgi atbilstoši bija apzīmēti ar pirmās, otrās un trešās klases nosaukumiem. Smagās durvis aizcirtās ar patīkamu, šķindošu plakšķi, iekšā bija lieliskas ādas jostas, ar kuru palīdzību varēja nolaist lejā logus, lai vieglāk dabūtu dzirksteles acīs vai sodrējus uz deguna - visu to, kas padara īstu ceļojumu ar vilcienu tik burvīgu. Džonatans, par spīti budžeta žņaugiem, bija metis piesardzību pie malas un rezervējis mums visu pirmās klases vagonu ar platiem, lieliski polsterētiem sēdekļiem, kuros kā mazas sēņu galviņas bija ietupinātas druknas stiprinājuma podziņas. Vagonā bija redzami koši krāsaini divdesmito gadu piejūras kūrortu ceļojuma plakāti, kuros jūra vīdēja tik zila, ka atlika vien brīnīties, kāpēc cilvēki jebkad devušies uz Vidusjūru. Bija milzīgi bagāžas plaukti, plati un gana stingri, lai noturētu jebkuru daudzumu ādas ceļasomu, cepuru kārbu, piknika grozu un citu nepieciešamu lietu. Mēs ar Lī apsēdāmies pie loga, bet Kriss un Braiens ar skaņu ieraksta iekārtu un kameru iespiedās vistālākajā stūrī, jo sērijas sākumā man vajadzēja uzrunāt kameru, vilcienam čukinoties cauri Anglijas laukiem. Dažādu tehnisku

iemeslu dēl ainu nācās uzņemt vairākas reizes, kas no mūsu abu

> » '

viedokļa bija teicami, jo tas nozīmēja, ka arī ar Pulkstenīšu dzelzceļu nācās ceļot vairākas reizes šurpu un turpu, tādējādi padarot burvīgo braucienu divtik garu, kā pienāktos.

Tomēr beidzot sākuma aina bija gatava, un mums negribīgi nācās kāpt no vilciena laukā. Tas apstājās jūdzēm tālu prom no civilizācijas, un mazajā koka piestātnē bija redzams liels, balts uzraksts - "FREŠFĪLDA. LŪDZU, SIGNALIZĒJIET, JA VĒLATIES APTURĒT VILCIENU". Mēs izkāpām uz ļodzīgās platformas un tad no bagāžas vagona atsvabinājām nākamo transporta līdzekli, ko grasījāmies izmantot šajā ceļojumā, - pamatīgu, mirdzošu tandēma velosipēdu.

Tā bija Džonatana spožā ideja; kaut arī es protestēju, ka pēdējo reizi tandēmā esmu braucis 1939. gadā, Džonatans kā parasti uzstāja, ka tas esot pagalam vienkārši. Braucamais bija atgādāts mūsu viesnīcā iepriekšējā vakarā, un mēs ar Lī nolēmām to pagalmā viesnīcas priekšā izmēģināt. Uzsākām braucienu diezgan ļodzīgi, jo Lī apgalvoja, ka labāk par mani protot mīt pedāļus. Velosipēds bija arī ārkārtīgi viegls, tāpēc nācās visai uzmanīties pagriezienos, citādi priekšējais ritenis sakļāvās kā putna spārns un braucējs atjēdzās grāvī. Tomēr drīz mēs apguvām šo mākslu un džinkstinājām apkārt pagalmam ievērojamā ātrumā, kad no viesnīcas nelaimīgā kārtā pēkšņi parādījās trīs vecas dāmas kopā ar kādu vīru, kas atgādināja vecā kaluma brigādes ģenerāli, un ņēmās steberēt pāri ceļam tieši mums priekšā. Es uzsitu pa bremzēm, tandēms iebuksēja granti, priekšējais ritenis sakļāvās un mēs ar sievu nogāzāmies mudžeklīgā kaudzē, neglābjami sapiņķējušies savā braucamajā. Trīs vecās dāmas spiedza, brigādes ģenerālis teica kaut ko, kas aizdomīgi izklausījās pēc "Nu ir gan!", līdz mēs ar Lī, izvalstījušies pa granti, beidzot pamanījāmies atraisīties viens no otra un piecēlāmies kājās. Brigādes ģenerālis ieskrūvēja acī monokli un nomērīja mūs ar skatienu no galvas līdz kājām. Mums abiem mugurā bija dabaspētnieku tērpi, kas pēc ilgas filmēšanās lietū izskatījās ārkārtīgi noplukuši.

- Ekskursanti! - brigādes ģenerālis teica, kad bija klusēdams mūs brīdi pētījis, un ielika šajā vārdā visu nicinājumu, kādu tīr- asiņu angļu vidusšķiras pārstāvis joprojām izjūt pret proletariātu. Tad, gādīgi aplicis rokas vecajām dāmām, viņš tās vedināja prom no nelāgās vietas. Tas nebija nekāds labais sākums.

Tomēr Frešfīldā, kad Melnais Bruņinieks ar griezīgiem atvadu svilpieniem, tvaika mākonī tīdamies, bija aizčukinājis tālāk, pavasara saulītē mums pāršalca maija lauku smaržu un skaņu vilnis. Itin visur debesīs bija iemargoti cīruļi ar dziesmām. Pāri laukiem skaļi un nemitīgi kūkoja dzeguzes un gaisu pildīja simtiem pavasara puķu smarža. Mēs manevrējām Margrietiņu (tā bijām nokristījuši savu tandēmu) lejup pa koka trapu uz izdedžiem klātu celiņu un tālāk pa šauru, slidenu taku, kas visbeidzot mūs noveda pie šaurās ejas starp vilkābeļu dzīvžogiem ar gubu mākoņiem līdzīgiem ziediem; augstās nogāzes abpus takai klāja safrāndzeltenu, mirdzošu gundegu armijas. Mēs uzkāpām Margrietiņai mugurā, jūtot saules karstumu plecos un dzirdot putnu dziesmas pildām ausis, un devāmies senās Anglijas meklējumos.

Džonatana izraudzītais lauku nostūris nemaz nevarētu būt vēl lieliskāks un šajā gadalaikā vēl skaistāks. Augstās nogāzes un dzīvžogi kvēloja no ziedu daudzkrāsainības - kanārijdzeltenās gundegas, sarkanās plaukšķenes, virzas baltās zvaigznītes, pulkstenīšu miglājs, vijolīšu mēļums un suņuburkšķu dīvainie, plakanie ziedu puduri, kas atgādināja blāvus dūmus. Pļavas starp dzīvžogiem bija plašas un leknas, tās izraibināja ziedi un varenu ozolu un dižskābaržu audzes, kuru tikko izplaukušās lapas meta vēsu ēnu. Kotedžas vai lielākās mājas bija pieklājīgi noslēptas koku audžu aizsegā, tāpēc nedūrās acīs un radīja iespaidu, ka lauki ir pilnīgi neapdzīvoti.

Beidzot mēs nonācām pie zemu iegrimušas, zaļas takas ar pamatīgiem dzīvžogiem gar malām; vienā pusē vilkābeles bija biezi, gandrīz necaurejami savijušās ap vientuļu ozolu, kura saknes sedza efeju tīkls. Tur mēs satikāmies ar Deivu Strīteru, kuram pienācās būt par mūsu gidu dzīvžogu pasaulē un kurš izrādījās teicams sava amata pratējs. Viņš bija slaids un tum- snējs, viņam piemita putna žirgtums, melnas acis un ziņkārīgs, knābjveida deguns. Deivs tik ļoti lepojās ar dzīvžogiem, it kā pats tos būtu stādījis, un pazina katru putnu, kukaini un augu, kas tos apdzīvoja. Ar Deiva palīdzību mēs atklājām šā senatnīgā, dzīvā mūra noslēpumus.

Lielākā daļa dzīvžogu savu vecumu mēra gadsimtos, taču dabaspētnieki ir ieviesuši gaužām vienkāršu paņēmienu, kā noteikt katra aptuveno rašanās laiku, jānomēra un jāiezīmē trīsdesmit pēdas garš posms gar dzīvžoga malu un tad, atgriežoties pa savām pēdām, jāsaskaita koki šajā posmā. Katrs koks nozīmē vienu gadsimtu. Izklausās nepierādāmi, taču tas balstās uz dabaspētnieku pārliecinošu detektīvu darbu. Kad dzīvžogi tika veidoti, fermeri izmantoja vienas vai varbūt divu sugu augus.

Gadu gaitā ieaugās ari citas sugas, kuru sēklas bija tur nonākušas kopā ar putnu mēsliem vai kuras noglabājušas vāveres un peles, kas aprok zemē krājumus un vēlāk aizmirst par savām slēptuvēm. Izpētot dzīvžogus, kuru vecums ir zināms, ticis izdarīts secinājums, ka temps, kādā ieaugas koki, ir aptuveni viena suga simt gadu laikā.

Tā nu mēs ar Lī soļojām gar savu dzīvžogu un savācām paraugus no dažādo sugu kokiem. Mēs atradām vairāk nekā desmit sugu, kas pierādīja, ka šis dzīvžogs stādīts laikā, kad vēl nebija uzcelts ne Londonas Tauers, ne Vestminsteras abatija. Apbrīnojami, kāda cieņa izrādīta šīm abām celtnēm, toties Anglijas dzīvžogus, kas vairāk nekā tūkstoš gadu darījuši tik daudz laba cilvēkiem un dabai, noslauka no zemes virsas, atskanot vien vārgiem protestiem par antibioloģisku brutalitāti. Ja kāds ierosinātu nojaukt Vestminsteras abatiju, lai atbrīvotu vietu kādam biroju kvartālam, vai sagraut Taueru, lai tajā vietā uzbūvētu jaunu Hiltona viesnīcu, saceltos neprātīgi protesti, kaut arī to tūkstoš gadu laikā, kopš pastāv šīs celtnes, tās sagādājušas cilvēcei ievērojami mazāk labuma nekā pieticīgie dzīvžogi.

Nemaz nerunājot par daudzajiem augiem, kuri gozējas koku pakājē vai kāpelē augšup pa dzelkšņainajiem zariem, dzīvžogi sagādā mājvietu ļoti daudziem dažādiem rāpuļiem, putniem un dzīvniekiem, dažus no kuriem mums izdevās nofilmēt. No mana viedokļa, viens no pievilcīgākajiem dzīvniekiem bija lauku pele - vismazākais zīdītājs Britu salās, kurš tomēr var lepoties ar to, ka viņu atklājis nevis kurš katrs dabaspētnieks - amatieris, bet pats Gilberts Vaits [28] . Savā burvīgajā grāmatā "Selbornas dabas vēsture" viņš šādi apraksta lauku peles parādīšanos zinātnes redzeslokā:

"Esmu noķēris un guldījis brendijā dažas peles, par kurām minēju iepriekšējās vēstulēs, jaunu tēviņu un mātīti ar mazuli. No dzīvnieku krāsas, formas, izmēriem un ligzdas veida es nešaubīgi secinu, ka šī suga vēl nav aprakstīta. Šis peles ir daudz mazākas un slaidākas par Reja Mus domesticus medius[29], tām vairāk piemīt vāverei vai susurim raksturīga krāsa; vēders ir balts, taisna līnija gar sāniem nodala vēdera un muguras krāsas. Peles nekad pašas nenonāk mājās, bet nokļūst stirpās un klētis kopā ar kūlīšiem, papilnam ražas laikā, veido ligzdas starp kukurūzas stiebriem virszemē, reizēm dzelkšņos. Katrā metienā tām dzimst līdz pat astoņiem mazuļiem mazā, apaļā ligzdā no zāles stiebriem vai kviešu lapām.

Vienu no šim ligzdām es atradu rudeni, ļoti mākslinieciski savītu no kviešu lapām, precīzi apaļu, apmēram kriketa bumbiņas lielumā; ieejas caurums bija prasmīgi aizdarīts, tā ka nebija iespējams atklāt, kur tas atrodas. Ligzda bija tik kompakta un cieši piepildīta, ka to varēja ripināt pa galdu un tā neizjuka, kaut ari tajā atradās astoņi kaili, akli pelēni. Ja ligzda tik precīzi pilna, kā gan mātīte spēj tikt klāt ikvienam no mazuļiem, lai to pazīdītu? Iespējams, viņa šim nolūkam izbrīvē caurumus dažādās vietās un pēc pabarošanas atkal aizdara; tomēr mātīte nekādā gadījumā nespētu pati iespiesties ligzdā pie mazuļiem, kas turklāt vēl ik dienas augtu lielāki. Šis lieliskais, auglīgais šūpulis, elegants instinktīvo pūļu piemērs, tika atrasts kviešu laukā, piekārts pie dzelkšņa galviņas."

Lauku pele pielāgojusies dzīvei kokos tāpat kā to darījuši daudzi Jaunās pasaules primāti. Tai ir izveicīgas pēdas, lai sakamptu zāles stiebrus, starp kuriem pele dzīvo, un tās astei izstrādājušās apbrīnojamas tveršanas spējas, tā ka pele tiešām ligzdas veidošanas laikā spēj iekarināties zāles stiebrā. Šis apaļās ligzdas, apmēram tenisa bumbiņas lielumā, galvenokārt ir savītas no svaigiem zāles stiebriem, kas reizēm sastiprināti kopā ar sakošļātām lapām. Šim bērnistabām - jo zāles ligzdās mātītes audzē mazuļus - ir divas izejas, un pašas ligzdas izpo- pētas ar sīki sasmalcinātiem zāles stiebriem, kas kalpo mazuļiem par mīkstu guļvietu. Dzimšanas brīdī pele sver apmēram vienu gramu; kā novērojis Gilberts Vaits, divi pelēni kopā sver tik, cik vara puspenijs. Katram pelēnu metienam tiek būvēta jauna ligzda, un labā gadā lauku pele spēj laist pasaulē līdz pat sešiem metieniem pa pieciem vai sešiem pelēniem katrā. Izklausās gluži pēc cilvēku praktizētās pārapdzīvotības. Tomēr jāatzīmē, ka tad, kad lauku peles pārlieku savairojas, peļu medniekiem (tādiem kā lapsas, zebiekstes, sermuļi, pūces un citi) iestājas laimes dienas un pilnīgi noteikti arī viņu ģimenēs sākas nesamērīgs pieaugums. Ja lauku pelēm klājies slikti un tās vairojas nepietiekamā daudzumā, arī plēsēju ģimenēm ir grūti laiki, tā ka to ģimeņu lielumu regulē peļu pieplūdums. Cik žēl, ka cilvēkiem mūsdienās ir tikai viens ienaidnieks - cilvēks pats. Taču cilvēki ir savairojušies tik neprātīgā daudzumā, ka viņu pašu sugas plēsoņas nespēj uzturēt populāciju līdzsvarā tikpat efektīgi, kā tas notiek dabā.

Vēl viens dzīvžogu iemītnieks ir ezis. Tie vienmēr bijuši mani iemīļotie dzīvnieki - jau kopš Grieķijā pavadītās bērnības, kad es ar pudelīti biju izbarojis četru ezēnu metienu, ko man bija atnesis kāds zemnieks, - viņš ežu lapu migu bija izracis savā laukā. Tikko dzimuši eži ir krēmkrāsā, un to adatas pavisam mīkstas - kā kaučuks. Augdami ezēni pamazām mainīja krāsu uz brūnu, adatas kļuva cietas un asas. Kā es atklāju, tie bija visai inteliģenti dzīvnieciņi, un man pat izdevās savējos iemācīt tupēt uz pakaļkājām un lūgties barības kumosus. Es mēdzu kopā ar tiem doties garās pastaigās pa laukiem, un ezīši rindiņā paklausīgi tecēja man pa pēdām. Viņi bija neticami žigli, un man vajadzēja turēt acis vaļā, jo, kad apvēlu baļķus vai akmeņus, meklēdams papildinājumus savai kolekcijai, ezēni mēdza uzklupt un apēst manus iekārotos kukaiņus. Kādu dienu tie meklēja ēdamo ap dažiem veciem vīnogulāju stumbriem; man vlndārzā kļuva par karstu, tāpēc es aizgāju uz ēnainu olīvu birzi kādus simts jardus tālāk un apsēdos. Es redzēju savus ežus, bet tie neredzēja mani. Pagāja neilgs brīdis, līdz viņi atklāja, ka esmu pazudis, un acumirklī tos pārņēma dziļš satraukums. Tie skraidīja apkārt, žēlabaini sapīkstēdamies; tad viens, piegrūdis degunu pie zemes kā suns, saoda manas pēdas un laidās mundrā riksī citiem pa priekšu. Viņi nepārprotami sekoja tieši pa manām pēdām, jo es, meklēdams atpūtas vietu, biju staigājis šurpu turpu, un eži verdziski sekoja manis atstātajām pēdām. Atraduši mani, viņi ņēmās sajūsmināti trokšņot un, spiegdami un sprauslādami, sakāpa man klēpī.

Atceros - kad dzīvojām Hempšīrā, mums dārzā auga milzīga, veca ābele. Kādu gadu bija ienākusies varena ābolu raža - vairāk, nekā māte spēja pārstrādāt, kaut arī viņa vārīja tonnām pikantās mērces un džema, tāpēc ļoti daudz augļu sakrita zemē, un mēs atstājām tos turpat sapūt un apmēslot zemi zem ābeles. Kādā gaišā pilnmēness naktī mani pamodināja spiedzieni, pīkstieni un urkšķēšana; nodomāju, ka vainojams iekarsis kaķu pāris, tāpēc atvēru logu, lai izteiktu viņiem savas domas, un tad pārsteigts ieraudzīju, ka trokšņotāji ir divi eži. Nobrīnījies, ko gan viņi tur dara, es uzvilku čības un izgāju mēnessgaismas pielietajā dārzā. Atklājās, ka ciemiņi mielojas ar puspuvušajiem āboliem, un rūgstošā ābolu sula iedarbojusies kā sidrs, tā ka abi eži bija absolūti noreibuši. Viņi streipuļoja apkārt kokam, pastāvīgi ietriekdamies tajā, žagojās, mētājās ar apvainojumiem un vispār uzvedās augstākajā mērā peļami. Ežu pašu labā man nācās abus uz nakti ieslodzīt garāžā, un nākamajā rītā es izlaidu mežā aiz mājas pagalam nomāktu un vainīga izskata kukaiņēdāju pāri.

Vēl viens radījums, ko mums palaimējās nofilmēt, bija zebiekste - mazākais un apburošākais no Britānijā mītošajiem plēsējiem. Šie mazie dzīvnieciņi, kopā ar asti apmēram divdesmit astoņus centimetrus gari, ir skaisti, aši un slaidi - sākot filmēšanu, mēs drīz vien atklājām, cik ļoti aši. Lai nofilmētu zebiekstes medības tuvplānā, mēs uzbūvējām dabiskam dzīvžoga posmam ārkārtīgi līdzīgu dekorāciju. Filmēšana notiek ar ātrumu divdesmit četri kadri sekundē - citiem vārdiem sakot, kamera filmējamo ainu katru sekundi nofotografē divdesmit četras reizes. Atklājām, ka mūsu zebiekste kustas tik ātri, ka nudien spēj pārskriet pāri dekorācijai fotouzņēmumu starplaikā - pilnīgi neiedomājama ātruma varoņdarbs.

Atceros - kad es savulaik strādāju par kopēju Vipsneidas zoodārzā, mēdzu savā brīvajā dienā ar velosipēdu braukt uz Tringa muzeju klausīties lekcijas par taksidermiju. Pa ceļam uz muzeju redzēju senlaicīgu furgonu; tajā dzīvoja vecs čigāns, kuru es bieži mēdzu apciemot, jo viņam piederēja neskaitāmi lutekļi, turklāt to skaits nemitīgi palielinājās. Manu uzmanību vecais vīrs (visi viņu sauca par Džetro) saistīja brīdī, kad es ar velosipēdu braucu garām viņa furgonam un pēkšņi apstājos kā pienaglots, jo ieraudzīju starp karavānas riteņiem rotaļājamies ne mazāk kā piecas zebiekstes. Nokāpu no sava braucamā un vēroju viņas spēlējam sunīšus; dzīvnieciņu ķermeņi bija tik lunkani, ka atgādināja kažokādā tērptas čūskas. Vecais Džetro ar bisi padusē iznāca no meža, nesdams divus nošautus trušus.

Viņš melodiski iesvilpās, zebiekstes pārtrauca rotaļu un traucās pāri zālei pie viņa, saslējās pakaļkājās un sīki, tarkšķoši klaigāja. Čigāns nosvieda trušus, un zebiekstes, šņākdamas un cīnīdamās, pavilka to ķermeņus zem furgona un ķērās pie ēšanas. Es karsti vēlējos iemantot šos spēcīgos, daiļos radījumus, tomēr vecais Džetro tos diemžēl nepārdeva, kaut arī es viņam solīju trīs mārciņas un desmit šiliņus - visu savu nedēļas algu.

- Ne, puis, es no viņām nešķiršos, - viņš sacīja, veltīdams zvēriņiem mīlas pilnus skatienus ar spožām, melnām acīm. - Pēc visām grūtībām, ar kādām es tās esmu uzaudzējis, nē. Es no tām nešķirtos pat par visu tēju, cik tās ir Ķīnā. Bet, paklau, es tevi paņemšu līdzi medībās ar šīm. Viņas ir drosmīgas, mazas mednieces.

Tā nu kādā vasaras naktī, kad pilnmēness bija tik balts un apaļš kā magnolijas zieds, es aizbraucu pie vecā Džetro. Pamielojušies ar pinti pašdarināta alus un porciju garda sautējuma, mēs devāmies ceļā; zebiekstes ņirbēja mums pa priekšu gar dzīvžoga malu, kas mēnessgaismā izskatījās tikpat krāšņi kā dienā. Vecais Džetro man paskaidroja, ka zebiekstes esot izstrādājušas pašas savu medību metodi. Viena vai reizēm divas ielīda truša alā, bet pārējās gaidīja ārpusē. Drīz vien divu ze- biekšu klātbūtne pazemē iedzina trusi panikā, tas izspruka no alas un uzskrēja tieši virsū gaidošajām zebiekstēm. Tās kā zibens barā metās medījumam virsū, un viena no trim nogalināja upuri ar zebiekstēm raksturīgo kodienu skaustā, augšējiem acu zobiem urbjoties smadzenēs. Nāve iestājās vienā mirklī. Bija apburoši vērot, kā zebiekšu lunkanā, klusā komanda kā čūskas dejo mēnessgaismā, reizumis acīm ieziboties. Vai zebiekstes tādā pašā veidā medī arī savvaļā, jautājums ir strīdīgs, bet šīs piejaucētās patiesi bija izstrādājušas medību paņēmienu, kas bija tikpat efektīvs, cik nāvējošs, un divu stundu laikā vecā Džetro mednieka somā jau atradās septiņi beigti truši. Dažus no tiem Džetro izmantoja zebiekšu un citu gaļēdāju kustoņu pārtikai (viņam piederēja ari pūces un vanagi, āpsis un sermulis), pārējos vai nu apēda pats, vai pārdeva tuvējā ciematā.

Vecais Džetro izmantoja dzīvžogus ap savu furgonu tāpat, kā to bija darījis viduslaiku cilvēks, - lai sagādātu sev pārtiku trušu vai irbju veidā, dažādus garšaugus un saknes ēdiena uzlabošanai, kā arī vāca augus, no kuriem darināja balzamus un ziedes un tirgoja tuvējo pilsētu tirdziņos; es pazinu vairākus cilvēkus, kas negāja ārstiem ne tuvumā, bet zāles pirka no viņa. Man bija draudzene, kas mocījās ar neglītiem izsitumiem, tie periodiski parādījās viņai uz pieres un kreisās plaukstas un radīja plašus iekaisumus. Neņemdams vērā viņas iebildumus un neticību, es meiteni aizvedu pie Džetro un pierunāju lietot vecā čigāna doto balzamu. Pēc trim lietošanas reizēm izsitumi nozuda un nekad vairs neparādījās.

Vienā no sērijas beigu epizodēm Džonatans vēlējās parādīt senlaicīgu pļavu, kādu dzīvžogi sargājuši jau gadsimtiem ilgi. Bijām sajūsmināti, kad režisors mūs aizveda uz izraudzīto. Plašo klajumu no trim pusēm ieskāva dzīvžogi, bet ceturtajā to norobežoja pavasara lapu svaigumā vizošs tumšs mežs. Pļava saules gaismā izskatījās mazliet ieslīpa, šur tur platas, zilganas ēnas meta vairāki ozoli, kas, spriežot pēc apkārtmēra, varēja būt vairākus simtus gadu veci. Tomēr visfantastiskākais šajā pļavā bija tās krāsa. Garā, leknā zāle bija nobārstīta ar gundegām kā ar dārgakmeņiem - tik spilgtā un piesātinātā dzeltenumā, it kā starp mežu un dzīvžogiem kāds no debesu mucas būtu izlējis kausētu zeltu. Mums vajadzēja pāri šim zelta galdautam aiziet uz pļavas vidu, lai sarīkotu pikniku; un brist līdz puslielam pa gundegām pāri šim nevainojami neskartajam zaļajam un zeltainajam laukumam, atstājot aiz sevis nobradātu taku, likās kā svētuma zaimošana.

Lai sērijas beigu epizodē parādītu sarežģīto dzīvžogu tīklu stiepjamies viscauri laukiem, Džonatans bija izprātojis izmantot gaisa balonu. Kaut arī vienmēr biju vēlējies izmēģināt šo iespaidīgo, arhaisko transporta līdzekli, es mazliet nervozēju, atcerēdamies savas bailes no augstuma. Tomēr šī iespēja bija pārāk lieliska, lai to palaistu garām, tāpēc piekritu iegrožot savus absurdos iebildumus un pacelties gaisā. Visu pasākumu vajadzēja izplānot kā militāru operāciju. Mēs grasījāmies lidot divreiz; pirmajā dienā ar mums kopā lidotu Kriss ar kameru, lai varētu balona grozā nofilmēt tuvplānus, kamēr pārējie mums sekotu mašīnā un filmētu no zemes. Otrajā dienā Kriss ar kameru sekotu balonam ar helikopteru, turklāt pilots būtu neviens cits kā pats kapteinis Džons Krudsons, kurš bija vadījis sarežģīto un riskanto Džeimsa Bonda filmu uzņemšanu. Mūsu balona kapteinis bija Džefs Veslijs, pieredzējis lidotājs, kas vārda tiešā nozīmē spēja nosēsties uz sešpensu monētas. Džonatans būtu vēlējies, lai ideālā variantā mūsu gaisa balons majestātiski nolaistos pašā gundegu lauka vidū, taču tas pārlieku sapostītu ziedus un zāli, tāpēc pirmajai balona nosēdināšanai nācās izvēlēties daudz plebejiskākas, labi noganītas pļavas.

Agri no rīta mēs ieradāmies ganībās, un balons jau gaidīja. Tas bija lielisks milzu briesmonis - daudz lielāks, nekā biju gaidījis, krāšņi nokrāsots sarkanām, dzeltenām un zilām svītrām. Zem balona zālē gozējās grozs - gluži kā milzum liels, vecmodīgs veļas kurvis; tajā atradās tik nozīmīgais balons ar butāna gāzi, ar kuras palīdzību bija iespējams pacelties gaisā. Mēs iepazināmies ar Džefu - druknu vīru blondiem matiem un zibošām, zilām acīm; ap viņu nepārprotami vējoja uzticamības dvesma. Džefs darīja zināmu, ka laika prognoze esot lieliska un viņš paredzot mums teicamu lidojumu. Lai grozā nofilmētu nepieciešamos tuvplānus, Krišam ar vienu kameru vajadzēja lidot mums līdzi, bet, filmējot platleņķa kadrus ar grozu centrā, kamerai vajadzēja atrasties attālāk. Šo problēmu mēs atrisinājām, piestiprinot ar tālvadības pulti vadāmu kameru gara alumīnija stieņa galā, un ar to varēja darboties no groza. Džonatans pilnīgi noteikti vēlējās radīt iespaidu, it kā Lī un es balonā ceļotu vieni, tāpēc mēs paņēmām līdzi lielu segu, un Džonatans paskaidroja Džefam, ka kapteinim vajag notupties un tikt apsegtam ik reizi, kad filmēsim. Džefs šai necieņas izrādīšanai piekrita ar lielisku humora sajūtu. Tā nu, saņēmuši šos pēdējā mirkļa norādījumus, mēs ierāpāmies grozā un sagatavojāmies pirmo reizi mūžā pacelties gaisā balonā. Enkura auklas tika atraisītas, un grozs mazliet sašķiebās, tad Džefs parāva auklu un milzīga, zila liesmu mēle mums virs galvas ar pamatīgu spēku rēkdama iešāvās balona dziļumos. Bija tā, it kā vaļā būtu palaists pūķis. Ar apdullinošo brāzmu palīdzību grozs līgani kā lifts cēlās gaisā. Mēs pacēlāmies divdesmit pēdu augstumā, tad trīsdesmit, un visbeidzot ieslīdējām debesīs virs koku galotnēm.

Sajūta bija brīnumaina. Brīžos, kad liesmas nerēca, valdīja absolūts klusums, un, vējā slīdot pa debesīm, tūkstoš pēdas zemāk varēja sadzirdēt cilvēkus sarunājamies. Bija dzirdama vilciena klaboņa, suņu rejas un lopu maurošana. Šīs sajūtas es varu salīdzināt tikai ar niršanu pie zemūdens klintīm, kad var ar seju lejup gulēt virmojošajā ūdenī un ļaut, lai sīkie ūdens virpulīši nes ķermeni pāri koraļļu dārziem. Labu gabalu zem mums, dzīvžogu ielenkumā, cik tālu vien sniedzās skats, kā lupatu sega stiepās lauki, vietām tos greznoja tumšas mežu klintis vai rotaļu ciematiņi. Balona ēna kā liela, zila sēne slīdēja pāri laukiem un dzīvžogiem, visai uzbudinot liellopus un liekot zirgiem uzvesties kā rodeo. Kaut arī balonā braucēji atrodas vēja varā, Džefs mums pierādīja, ka ir pietiekami daudz darāmā, lai balonu vadītu. Kādā brīdī vēja ātrums samazinājās, un balons nolaidās līdz koku galotnēm. Mēs slīdējām uz priekšu klusi un maigi kā migla, vienu mirkli groza dibens pat nošvīkstēja gar milzīga ozola augstajiem zariem. Mēs redzējām zaķi un lielus trušu barus, kurus satrauca resnā, koši krāsainā transporta līdzekļa tuvums. Redzējām stirnu pāri, kas saslietām ausīm saspringti stāvēja meža klajumā, un kovārņi, stipri vien sašutuši par šo nepiedodamo ielaušanos viņu gaisa telpā, nikni ķērca uz mums, kad lidojām pāri to ligzdām.

Bija aizraujoši slīdēt kādu piecdesmit pēdu augstumā pāri ciematiem un atsevišķām fermām un kotedžām, jo skaidri varēja redzēt ikvienu dārziņu, rūpīgi apkoptu un pilnu puķēm. Mūsu balona rēkoņa uzrāva visus suņus histēriskās rejās, bet cilvēki skrēja ārā no mājām, lai mums pamātu. Tiklīdz viņi saprata, ka mēs varam tos skaidri sadzirdēt un arī atbildēt, viņi vaicāja, kur mēs dodamies, un milzīgi uzjautrinājās, kad atbildējām, ka nezinām. Mēs slīdējām pāri ciemata skolai, visi bērni un skolotājs metās ārā pagalmā un vēroja mūsu ceļojumu. Bērni klaigāja un neizbēgami vaicāja, kurp mēs lidojam. Tikpat neizbēgami mēs atbildējām, ka nezinām. Bērniem tas likās gaužām smieklīgi, kāds mazs puišelis smējās tik sirsnīgi, ka novēlās zemē un ņēmās valstīties. Mēs slīdējām pāri izskatīgai sarkanu ķieģeļu savrupmājai ar burvīgu sārtu kārniņu jumtu. Dārzā auga krāšņas puķes un krūmi, un pats dārzs izskatījās kā izkāpis no pasakas. Mūsu pūķa rēkoņa izvilināja satrūkušos mājas saimnieku

un vina sievu dārzā.

>

-    Cik jums brīnišķīga māja! - es uzsaucu sievietei.

-    Un cik jums brīnišķīgs balons! - viņa atsaucās.

Tad pienāca laiks nosēsties, jo degviela gāja uz beigām. Kā jau vienmēr, kad ar balonu jānolaižas, lauki jūdzēm tālā apkārtnē izrādās vai nu apauguši ar miežiem vai kukurūzu, vai arī pilni ar histērisku govju vai aitu bariem, kuriem (un arī viņu īpašniekiem) uznāktu kolektīva nervu lēkme, ja balons nolaistos to vidū. Tomēr beidzot ieraudzījām pļavu, kurā neauga nekāda labība un negānījās lopi. Lai nonāktu tur, mums vajadzēja pārslīdēt pāri lielam briestošu miežu laukam un tad pāri koku joslai, pēc tam ļoti prasmīgi nosēsties, jo izraudzītā pļava bija šaura. Šajā mirklī vējš mūs piekrāpa. Mums vajadzēja nolaisties zemu pāri miežiem, izmanīgi tikt pāri kokiem un tad strauji traukties lejup uz pļavu. Laižoties pāri labībai, vējš pēkšņi aprima un balons ievērojamā ātrumā krita lejup. Džefs pastiprināja liesmu, mēģinādams atgūt augstumu, taču velti; grozs ietriecās miežos un tad lieliem lēcieniem kā ķengurs turpināja traukties pāri laukam. Mēs trīs reizes triecāmies pret zemi, gandrīz salauzdami kaulus, tad vējš no jauna satvēra balonu un, pametot aizmugurē izšķaidītās labības vālus, neprātīgā ātrumā sešu collu augstumā virs zemes nesa mūs pāri miežiem uz draudīgo koku joslu. Bīstamie, dzelkšņainie koki tuvojās arvien straujāk. Džefs izdarīja vienīgo iespējamo - parāva auklu, atvērdams vārstu, un karstais gaiss izplūda no balona. Mūsu lielais, košais, skaistais balons sačokurojās un saplaka, bet tā agonijas krampjos grozs tika apvelts uz sāniem, tā ka mēs kaudzē sabirām virsū nabaga Krišam. Pēdējā izrāvienā balons grozu kopā ar pasažieriem pamatīgā mudžeklī aizvilka vēl kādus piecdesmit jardus tālāk, tostarp mēs visiem spēkiem centāmies netikt pie lauztas rokas vai kājas. Visbeidzot trauciens rimās un mēs, nobrāzušies un aizelsušies, izrāpāmies no groza. Alumīnija stienis ar attālināto kameru bija saliecies un savijies kā korķviļķis, taču kamera laimīgā kārtā nebija cietusi. Tas, protams, bija svarīgāk par jebkuru no mums. Džonatans, Paula un komanda, kas mežonīgā ātrumā bija sekojuši mums divās mašīnās, strauji parādījās starp kokiem un izskatījās ārkārtīgi satraukti.

-    Vai ar jums viss kārtībā? - Džonatans uzsauca, nepārprotami redzēdams acu priekšā vīziju ar pāris lauztām cienījamā mākslinieka kājām.

-    Jā, viss kārtībā, - es atsaucos. - Tas bija tik vienkārši, kā divus pirkstus apčurāt!

Par laimi, viņi bija paņēmuši līdzi pudeli šampanieša, kuru, saskaņā ar tradīciju, pienācās tukšot, lai nosvinētu pirmo lidojumu gaisa balonā. Mēs to ar baudu izdzērām, stāvēdami izšķaidītajos miežos līdzās sava gaisa rumaka daudzkrāsainajām atliekām.

Par spīti šim diezgan biedējošajam finālam, kas līdzinājās katastrofai, mēs dedzīgi gaidījām lidojumu nākamajā dienā, kad mums līdzās lidos helikopters. Diemžēl no rīta laiks bija nepiemērots, taču agrā pēcpusdienā prognoze atkal uzlabojās, tā ka mēs vēlreiz devāmies lidojumā, un mums cieši pa pēdām sekoja Kriss, izliecies ārā no helikoptera.

Bija brīnišķīga, zeltaina pēcpusdiena, debesis dūmakainas un blāvi zilas kā neaizmirstulītes. Lauki šajā gaismā izskatījās patiesi iespaidīgi un daudzkrāsaini - smaragdzaļā zāle, zeltainās gundegas, gaiši dzeltenbrūnā, briestošā labība un tikko uzartā zeme kā sarkanīgi brūns velvets. Tiklīdz Kriss no helikoptera bija darījis zināmu, ka nofilmējis visus nepieciešamos kadrus, mēs izlaidām nabaga Džefu no segas apakšas un ļāvām arī viņam izbaudīt lidojumu. Lī, protams, nu jau bija tik ļoti aizrāvusies ar lidošanu, ka vēlējās, lai es nākamajā dienā nopērku balonu arī mums. Atzīstos, šī ideja mani kārdināja, tomēr nācās apslāpēt gan savu, gan sievas entuziasmu.

Saule norietēja un pārpludināja laukus ar maigu, zaļganzel- tainu gaismu, bet mēs turpinājām slīdēt debesīs klusi un nejaušībām pakļauti kā pienenes pūka. Un apgalvojām, ka šis ir vienīgais īstais ceļošanas veids.

ASTOTAIS KADRS

Nākamā filmēšanas vieta bija pilnīgs kontrasts. Mēs pametām košo, lekno, zaļo Anglijas lauku gobelēnu un pārvietojāmies uz Sonoras [30] tuksneša dīvaino ainavu. Lielākajai daļai cilvēku vārds "tuksnesis" uzbur iztēlē skarbu, kailu akmeņu un smilšu laukumu, kurā iznīkt viss dzīvais, bez pilītes ūdens. Dažos tuksnešos, protams, tā arī izskatās, tomēr pasaulē ir arī citi tuksneši - savādas, brīnišķīgas vietas, kurās mīt milzumdaudz dzīvnieku un augu, kas ir teicami pielāgojušies skarbajai videi. Viens no šiem neparastajiem planētas nostūriem ir Sonoras tuksnesis Amerikas dienvidrietumos, kur tūkstošiem kvadrātjūdžu ir ņudzošas dzīvības pilnas, nosētas ar visneparastākās formas kaktusiem un sezonas laikā - arī ar krāšņu savvaļas puķu miriādēm. Mēs vēlējāmies filmā attēlot, ka tuksnesim nav no-

teikti jābūt nelāgam, kā vairākums cilvēku iedomājas, tāpēc šī bija īstā vieta mūsu mērķa sasniegšanai.

Komandā šoreiz ietilpa Rodnijs Čarterss, mīļi saukts par Rodersu: drukns vīrs, kas visur gāja teciņus, pat ja bija apkāries ar smago filmēšanas aparatūru. Viņš vienmēr smaidīja, lai kādas grūtības gadījās, viņa acis bija ieslīpi vērstas augšup, padarot vaibstus gandrīz vai austrumnieciskus. Rodersa pārinieks Malkolms Kross - pievilcīgs jauns vīrietis ar krāšņām ūsām - izskatījās gluži kā viens no tiem pieklājīgajiem, smuidrajiem Anglijas jauniešiem, kas padarījuši impēriju tādu, kāda tā ir. (Tieši Malkolms pēc filmēšanas beigām uzrakstīja man vēstuli, kurā pastāstīja, cik ļoti viņam tā patikusi. Vēstules beigās viņš piebilda: "Es atgriezos mājās tik pacilāts, ka mana sieva tagad ir stāvoklī.") Jans Hendrijs ar kumšķaino bārdu un emocionālajām acīm, kuru dēļ līdzinājās padzīvojušai laumi- ņai, bija skaņu operators. Tomēr, par spīti nelaimīgajam no pasaku zemes padzītā izskatam, viņš nodevās darbam ar lielu degsmi.

Pirmā Sonoras tuksnesī pavadītā diena mums bija satriecoša. Bijām ieradušies vēlu vakarā, tāpēc nevarējām gūt skaidru priekšstatu par tuksneša izskatu, toties nākamās dienas rītausmā sakāpām mašīnās un braucām apskatīt filmēšanai Alis- tēra nolūkotās vietas. Jāsāk jau ar to, ka debesis izskatījās brīnumainas - gaiši rožainas ar assinssarkani iekrāsotu saullēkta pamali, piebārstītas ar lavandas krāsas un dzelteniem mākoņiem. Uz šā fona iezīmējās milzīgu saguaro kaktusu armija; dažus no dīvainiem, dzeloņainiem svečturiem līdzīgajiem kaktusiem vainagoja ziloņkaula baltu ziedu kroņi ar dzeltenu vidu. Saguaro jeb milzu cereji laikam gan ir visiespaidīgākie kaktusi pasaulē, jo spēj izaugt pat piecdesmit pēdas augsti un to biežņas mežos var plesties jūdzēm lielā plašumā. Kaktuss skaitās nobriedis, kad sasniedzis septiņu vai astoņu pēdu augstumu, bet šajā stadijā tas ir jau piecdesmit gadu vecs. No tāluma kaktuss izskatās rievots, it kā būtu darināts no bieza, zaļa velveta. Visā ieloču garumā aug stingru, melnu, apmēram divas collas garu dzelkšņu kušķi, asi kā zemādas injekciju adatas. Dzelkšņainā milža augšanas process ir lēns. Viss sākas no sīciņas sēklas, un pirmajos pāris gados kaktuss ir ļoti vārīgs, jo tam jāspēkojas ar varenām temperatūras svārstībām - no liesmaina karstuma līdz salnai, no sausuma līdz plūdiem. Šajā attīstības stadijā kaktusu var izspārdīt no zemes vai pilnīgi sabradāt brieži, vai daļēji apgrauzt truši un maisvaigu žurkas, tādējādi kavējot tā augšanu. Ja kaktuss spēj pārciest šīs briesmas, tālāk tas aug lēni, toties pārliecināti. Sasniedzis septiņdesmit piecu līdz simt gadu vecumu, kaktuss ir divpadsmit līdz divdesmit pēdu garš, un tad sāk attīstīties tā zari un veidoties īpatnējā daudzžuburu svečtura forma. Zaru skaits un izvietojums ir tik dažāds, ka nav iespējams atrast divus pilnīgi vienādus saguaro. Dažiem ir tikai divi zari, citiem divdesmit vai pat piecdesmit. Saguaro, kā jau visi kaktusi, ir sukulents un stumbrā un zaros spēj uzglabāt ievērojamu daudzumu ūdens kā milzīga, dzeloņaina muca. Tā miza ir bieza un vaskaina, tādējādi, protams, veidojas teicama Ūdens tvertne. Adatas ne tikai pasargā kaktusu no briežu un lielragu aitu uzbrukumiem, bet arī saaug tik biezas, ka spēj sagādāt stumbram un zariem gluži pieklājīgu daudzumu ēnas, trakajā karstumā saglabājot vēsumu. Kad saguaro mirst, mīkstums nopūst un pāri paliek skelets — kokaina, grozam līdzīga struktūra, kas kaktusa dzīves laikā palīdzējusi noturēt mucveidīgo stumbru un masīvos zarus. Šo skeletu iekšpusē var atrast īpatnējus, ap desmit, divpadsmit vai vēl vairāk collu garus koka veidojumus, kas atgādina izstieptas, bezformīgas holandiešu koka tupeles. Patiesībā tās ir putnu ligzdu atliekas. Milzīgo izmēru dēļ kaktusa iekšpuse vienmēr ir par vairākiem grādiem vēsāka nekā gaiss ārpusē, tāpēc ir ideāla vieta putnu ligzdošanai. Džilas dzenis, kas ik sezonu veido vairākas ligzdas, ir vainīgs pie tā, ka saguaro kļūst par kaut ko līdzīgu daudzdzīvokļu blokmājai. Tiklīdz dzenis izkalis kaktusā caurumu, kaktuss pašaizsardzības nolūkos izveido apkārt brūcei cietu, kokainu kārtu. Tās arī ir dīvainās, bezformīgās "tupeles", ko var atrast, kad kaktuss miris. Kad dzenis ligzdu pametis, viņa vietā nāk citi putni, tādi kā pūces, mušķērāji un čurkstes, un iespējams, ka vienas šādas blokmājas dzīvokļos izmitinājušies trīs vai četru dažādu sugu pārstāvji.

Kad bijām nobraukuši vairākas jūdzes pa tuksnesi, mēs apturējām mašīnas un izgājām cauri milzīgam kaktusu mežam. Saguaro bija visizcilākie no kaktusiem gan augstuma, gan varenā apkārtmēra dēļ, bet bija redzami arī citu apbrīnojamu sugu pārstāvji. Piemēram, Bigelova opuncijas - vidēja lieluma kaktusi ar daudziem diezgan strupiem zariem, tik biezi noauguši ar blāvi dzeltenbrūnām adatām, ka no tālienes izskatījās kā apvilkti ar kažokādu, tāpēc opunciju sānu zari tiešām apbrīnojami atgādināja tradicionālo spēļu lācīšu ķepas [31] . vēl bija dīvainie bodžumkaktusi ar augstiem stumbriem un gariem, nokareniem zariem; viss kaktuss bija noaudzis ar melniem, dzelkšņiem līdzīgiem žagariņiem, radot iespaidu, ka ikvienam bodžumam steidzīgi nepieciešams noskūties. Sīkajiem zariņiem lapas parādās vienīgi tad, ja kaktuss spēj nodrošināt nepieciešamo mitrumu. Kāds šos fantastiskos sukulentus ir tēlaini aprakstījis kā otrādi apgrieztus burkānus, kaut arī tie ir zaļi, nevis sarkani. Šie sešdesmit pēdas augstie kaktusi ar nokarenajiem, neskūtajiem zariem tiešām izskatās pēc visdīvainākajiem tuksneša augiem. Mums palaimējās - tobrīd visi kaktusi ziedēja, tāpēc tuksnesī valdīja krāsu pārbagātība. Ziedi bija gan zaļi kā nefrīts, gan dzelteni kā narcises, violeti kā virši, rožaini kā cik- lamenas, oranži un koši sarkani. Jebkurš cilvēks, kas pēkšņi nokļuvis tuksnesī, skatīdams šo dīvaino, dzelonaino formu un košo, vaskaino ziedu pārbagātību, nešaubīgi noticētu apgalvojumam, ka atrodas uz Marsa.

Kaut arī Sonora bija karsta vieta, gaiss bija tik sauss, ka karstumu patiesībā nemaz nejuta. Vajadzēja ļoti uzmanīties, darbojoties kaktusu mežā, jo bija iespējams nopietni apdegt saulē, pašam to pat neapzinoties. Ari kaktusi, protams, sagādāja papildu rūpes, jo ieskāva mūs no visām pusēm, tā sakot, ar ieročiem kaujas gatavībā. Piemēram, vajadzēja tikai paberzēties gar Bigelova opuncijām, un drīz vien atklājās, cik šo kaktusu pūkainais un mīkstais izskats ir maldinošs; tad nācās pavadīt apnicīgu stundu, plūcot ārā dzeloņus no krekla un biksēm. Alistērs, kurš vienmēr visur ietriecās un pastāvīgi klupa, lielāko daļu Sonorā pavadītā laika nodzīvoja īstās nāves briesmās. Reiz, mezdamies atmuguriski, lai iegūtu pareizo filmēšanai kāroto leņķi, viņš uzdrāzās tieši virsū izcili dzeloņainam un nelokāmam saguaro, kas tajā vietā bija stāvējis jau apmēram simt gadus un neredzēja iemeslu kaut kāda režisora dēļ pakāpties sāņus. Alistēra sāpju kaucienu pa vējam pilnīgi noteikti varēja sadzirdēt Londonā.

Mums ļoti paveicās, sadarbojoties ar Sonoras Tuksneša muzeja entuziasma pilno komandu, - šī unikālā un brīnišķīgā institūta ekspozīcijā bija ari dzīvi radījumi, nevis tikai izbāzeņi. Tādējādi mums, protams, bija izdevība aizņemties lielāko daļu filmzvaigžņu, turklāt tās lielākoties bija piejaucētas. Tomēr drīz atklājām, ka pieradums pie cilvēkiem var radīt grūtības filmēšanas gaitā. Mēs vēlējāmies atainot filmā tradicionālu ķirzaku ķeršanas paņēmienu, ko esmu sekmīgi lietojis visur pasaulē, šim nolūkam izmantojot nūjai piesietu makšķerauklu ar cilpu galā. Vajag tikai uzmanīgi tuvoties ķirzakai, maigi pārslidināt cilpu pāri tās galvai, strauji paraut - un medījums rokā. Lai nodemonstrētu šo tehnoloģiju, mēs aizņēmāmies vienu no Tuksneša muzeja vecākajiem iemītniekiem - lielu, cienījamu čakvellu. Šīs ķirzakas ir apmēram divas pēdas garas, tām ir tukls, rūsgani brūns ķermenis, plata galva ar Čērčila vaibstiem ļoti līdzīgu sejas izteiksmi (tikai bez cigāra) un masīva aste. Eksemplāru, ko bijām aizņēmušies, sauca par Džo, un viņš blenza uz mums nepārprotami naidīgi, it kā tikko būtu pabeidzis kādu pasaulsvarīgu runu. Mēs rūpīgi paskaidrojām Džo viņa lomu - teicām, ka viņam tikai ērti jāiekārtojas uz smiltīs guloša akmens un jānogaida, kamēr Lī no mugurpuses piezag- sies klāt un pārslidinās cilpu viņa resnajam kaklam; sajūtot cilpu savelkamies, viņam jāsāk spārdīties un mežonīgi cīnīties, it kā viņš būtu apjukusi savvaļas čakvella, nevis veterāns, kas pēdējos divdesmit piecus gadus baudījis privileģētu dzīvi Sonoras Tuksneša muzejā. Džo augstākajā mērā inteliģentā sejas izteiksme vedināja mūs ticēt, ka viņš instrukcijas sapratis un, tā kā šī bija loma bez teksta, spēs ar cieņu tikt ar to galā. Alistērs bija pārliecināts, ka mums darīšana ar uzlēcošu zvaigzni un pat atļāvās paplikšķināt Džo pa galvu un nodudināt, "laba čūska".

Taču, tiklīdz kameras bija uzstādītas un ar nūju un makšķerauklu apbruņojusies Lī jau gaidīja aizkulisēs, ar Džo notika dīvaina pārvērtība. Izlaidies uz akmens, viņš pēkšņi vairs nebija tā kustīgā čakvella, kādu mēs to pazinām un mīlējām. Viņu šķita pārņēmis tāds kā rāpuļu pasaules lampu drudzis, - Džo tupēja uz akmens pilnīgi nekustīgi un izskatījās pēc īsta taksidermijas meistardarba. Viņš nepamirkšķināja ne aci un nepakustējās pat tad, kad viņu auklas galā pacēla gaisā, un izskatījās kā līdz pēdējai iespējai piebāzts ar zāģskaidām. Vēl trakāk, šo transam līdzīgo stāvokli nekas nespēja satricināt. Mēs visi kliedzām, vicinājām dažādus priekšmetus viņa priekšā, kaisījām viņam pie deguna tādus gardus kumosus kā vaboles - viss velti. Džo joprojām palika nekustīgs kā izkalts akmenī. Viņš ar negodu tika nogādāts atpakaļ muzejā.

Ar čūskām mums veicās labāk. Pie mums ieradās Stīvens Heils, mūsu herpetoloģiskais gids un čūsku speciālists, piekrāvis sava furgona kravas nodalījumu ar raustelīgiem, čūsku pilniem maisiem - šis skats lika komandas bailīgākajiem biedriem steidzīgi atkāpties. Stīvena atvestā dimanta klaburčūska bija nelāgā omā un rībinājās kā muskešu zalves jau ilgi, pirms pienāca viņas kārta kāpt laukā no maisa un stāties kameras priekšā. Tā bija skaista čūska ar brīnišķīgiem rakstiem un visas viņai veltītās epizodes laikā rībināja bez mitas un nikni uzbruka itin visam, kas gadījās ceļā. Zināmu satraukumu radīja koraļļ- čūska, kuras rožainās, sarkanās, melnās un dzeltenās krāsas atgādināja nepanesami kliedzošu itāliešu zīda kaklasaiti, jo uzņēma pilnīgi negaidītu ātrumu un vienā acumirklī nozuda starp akmeņiem. Taču laikam gan visskaistākā un mīlamākā bija piecas pēdas garā karaļčūska, kuras spīdīgās, ahāta melnās zvīņas greznoja brīnišķīgas narcišu dzeltenas svītriņas. Viņai bija milzīgas, valgas, tumšas acis un ārkārtīgi labvēlīga sejas izteiksme, jo mutes kaktiņi bija mazliet piepacelti, un izskatījās, it kā čūska kautri smaidītu. Čūska rātni ļāva, lai Lī viņu sagūsta ar cilpu makšķerauklas galā, piespiež pie zemes ar žākli nūjas galā, lai atrod starp akmeņiem un zem tiem, lai filmē viņu atkal un atkal slīdam cauri kaktusu un citu augu audzēm un bez mitas cilā no rokas rokā; tā mīlīgi vijās ap Lī pirkstiem, rokām un kaklu. Tikai pašās beigās, kad Alistērs izrīkoja Li "nolikt to ķirzaku tur uz akmeņiem", čūska apvainojās, pagriezās un viņai iekoda. Par laimi, karaļčūskas nav indīgas.

Man personīgi viens no nozīmīgākajiem brīžiem, filmējot tuksnesī, bija tad, kad ieraudzīju savu allaž vismīļāko savvaļas putnu - zemesdzeguzi. Ar mežonīgajām acīm, smieklīgi izspū- rušo cekulu un lēkšojošo gaitu, kas tik ļoti atgādina visus jebkad redzētos garkājainos sportistus, zemesdzeguzes ir viskomiskākie un mīlamākie no putniem. Mums gadījās savāds piedzīvojums, kamēr filmējām epizodi, kuras mērķis bija parādīt, ka tuksneša skarbajos apstākļos pilnīgi nekas nedrīkst iet zudumā. Filmējām ligzdu ar trim zemesdzeguzes putnēniem, viens no tiem bija beigts. Kad māte to atklāja, viņa, mums par pārsteigumu, paņēma ligzdā guļošo beigto mazuli un cēla to priekšā vienam no pārējiem putnēniem. Tobrīd, kad grasījā- mies doties tālāk, putnēns jau bija veiksmīgi aprijis beigtā brāļa galvu un kaklu, kamēr ķermenis vēl šūpojās ārpusē. Kaut kas tāds zemesdzeguzei acīmredzot ir pavisam parasta lieta, jo šie putni reizēm nomedī čūskas, kas ir pārāk lielas, lai tās norītu vienā paņēmienā, tāpēc viņi norij tik daudz, cik spēj, un pārējo atstāj karājamies ārā no knābja. Kad čūskas pirmā porcija ir sagremota, zemesdzeguze norij atlikušo.

Tieši filmējot tuksnesī, mēs piedzīvojām vienu no tām briesmīgajām dienām, kas padara filmēšanu tik neaptveramu un itin visiem tajā iesaistītajiem tik kaitinošu. Vēlēdamies parādīt tuksnesi no visiem aspektiem, mēs bijām nofilmējuši kaktusu tuksnesi, krūmu tuksnesi, akmeņaino tuksnesi un zāļaino tuksnesi. Bija atlicis uzfilmēt tikai to, ko lielākā daļa cilvēku uzskata par tipisku tuksnesi, - smilšu kāpas jūdzēm tālu. Alistērs izlūkošanas gaitā apmēram piecdesmit jūdzes uz priekšu bija noskatījis šim mērķim ideālu vietu. Cik tālu sniedzoties skats, uz visām pusēm stiepjoties trīssimt un četrsimt pēdu augstas smilšu kāpas, kurām vējš un lietus piešķīris brīnišķīgi skulpturālas formas. Vēl labāk, tieši cauri šim apvidum sniedzoties galvenais ceļš, padarot piekļūšanu pavisam vieglu. Alistērs bārstīja par šīm kāpām tik jūsmīgas tirādes, ka es jau jutos cieši pārliecināts - Mongolijas, Gobi un Sahāras tuksneši to priekšā pilnīgi nobālētu. Tā nu mēs agri piecēlāmies, devāmies ceļā līdz ar rīta blāzmu, kas vērta debesis miglaini zeltainas ar sīkiem koši sarkaniem un purpurkrāsas mākonīšiem kā spalvām; bijām vairāk nekā sajūsmināti par izredzi nofilmēt tādus kadrus, kas spēs sacensties vai, nudien, pat pārspēt visu, ko Holivuda atainojusi Beau Geste[32] ainavās.

Piecdesmit jūdzes tālajos kāpu meklējumos Alistērs bija devies uz Kaliforniju nedēļas vidū, un viņu bija dziļi iespaidojis tur valdošais majestātiskais klusums. Šobrīd bija svētdiena, un pēc vairāku stundu ilga brauciena, ieradušies pie kāpām, mēs ieraudzījām no Alistēra stāstītā visai atšķirīgu ainavu. Taisnība, kāpas bija milzīgas un brīnišķīgi veidotas; taisnība, tās sniedzās visos virzienos jūdzēm tālu; taisnība, tās izskatījās tieši pēc Holivudas tēlotā tuksneša, un tā vien šķita, ka kuru katru mirkli pie horizonta parādīsies zirgā auļojošs Ramons Navarro [33] . tomēr Holivudas mīluļa vietā mūsu priekšā iznira, kā likās, trīs ceturtdaļas Kalifornijas iedzīvotāju un smirdīgas, ārkārtīgi trokšņainas kāpu mašīnas, kas šķaidīja smiltis uz visām pusēm. To tur bija simtiem - visas buksēja, valstījās, rēca, auroja un padarīja pat domu par skaņu ierakstu pilnīgi neiespējamu. Nudien, mēs tik tikko varējām sadzirdēt cits cita balsi, nemaz nerunājot par pusduci mašīnu, kas valsēja pa smiltīm mums degungalā, tādējādi vēl vairāk novēršot uzmanību, pilnas ar visai pieticīgi ģērbtām jaunām dāmām, kas ieradušās nopietnos precību nolūkos. Mēs izmisumā braucām tālāk, cerēdami atrast neapdzīvotu kāpu stūrīti, taču kāpu mašīnas visur zumēja kā iztraucēts lapseņu pūznis. Visbeidzot satriektais Alistērs ierosināja atgriezties atpakaļ uz to vietu, kur kāpas sākās (likās, ka tur nav tik daudz vasarnieku) un samierināties ar filmu bez skaņas. Pie stūres sēdēja Rodnijs, kurš nepavisam nelikās zinis par satiksmes noteikumiem, - viņš pašā lielceļa vidū strauji apgrieza mašīnu par simts astoņdesmit grādiem un traucās atpakaļ uz turieni, no kurienes bijām ieradušies. Kā likās, jau pāris sekundes vēlāk policistiem piebāztais "Lielā Brāļa" helikopters bija informējis kolēģus tur, lejā, par mūsu neiedomājamo noziegumu, un, sirēnām griezīgi gaudojot, mūs apdzina un apturēja policijas mašīna. Tumšā uniformā tērptais policists, kurš izrakstīja mums soda talonu, izskatījās biedējošs. Ja neņēma vērā šaujamo aiz jostas (mēs instinktīvi nojautām, ka ar to viņš varētu no četru tūkstošu pēdu liela attāluma trāpīt dūzim spēļu kārts vidū), arī tad viņa augumam piemita, tēlaini izsakoties, Everesta aprises, un viņš izskatījās ne tikai pēc lietpratēja boksā, karatē un džiudžitsā, bet arī pēc tāda, kas, pienācīgi izaicināts, spētu lidot labāk par Supermenu. Vispārējo draudu atmosfēru vēl vairāk sakāpināja viņa sirsnīgā, maigā balss. Pat Alistēru, kas parastos apstākļos nav nekāds autoritāšu respektētājs, šķita iebiedējis šis pieklājīgi runājošais vīrišķības iemiesojums, kas izskatījās tā, it kā spētu vadīt CIP bez citu palīdzības. Mēs padevīgi pieņēmām izrakstīto talonu.

Aizbraucām līdz vietai, kur kāpas beidzās, un Alistērs norādīja, ka vienā ceļa pusē kāpu mašīnu esot pa pilnam, bet otrā neesot nemaz. Tā nu mēs, paklausīdami sava režisora rīkojumiem, nobraucām no lielceļa uz grumbuļainas takas, kas veda cauri kāpām. Tajā pašā brīdī sapratām, kāpēc šajā pusē neredz kāpu mašīnas. Ceļa posmā, kas atradās vistālāk no lielceļa, mūsu mašīna iegrima līdz pat asīm. Paulai, Lī un man nācās soļot divas jūdzes līdz lielceļam un tad vēl divas jūdzes, līdz atradām autodarbnīcu ar piemērotu kravas mašīnu, kas varētu izvilkt mūsu iestrēgušo braucamo no kāpas. Atgriezāmies viesnīcā vēlu vakarā ārkārtīgi vīlušies un nokaitināti gan par to, ka nebijām varējuši pilnīgi neko nofilmēt, gan par to, ka esam policijai parādā divdesmit piecus dolārus.

Taču tā bija vienīgā nelāgā diena - pārējais tuksnesī pavadītais filmēšanas laiks izrādījās teicams. Laiks bija nevainojams, gaisa temperatūra lieliska - no saullēkta ar brīnišķīgajiem zaļajiem, rozā un lavandas krāsas mākoņiem, kas pamazām izbālēja, dodot vietu spožai saules gaismai, kas ietina kaktusus zeltainā migliņā, līdz pat vakaram, kad debesis, kas tuksnesī sazin kādēļ izskatās divtik augstas, vērtās tik koši sarkanas un purpurīgas, ka Tērnera saulriets salīdzinājumā izskatītos gluži mazasinīgs.

Visvaldzinošākais šo sēriju filmēšanā bija kontrasti. Vienu brīdi filmējām sniegos, tūlīt pēc tam jau svīdām tropu mežos. Vienu brīdi īrāmies laivā lejup pa upi Anglijā, nākamajā - pāri tropiskām zemūdens klintīm. Ari šoreiz izbaudījām kontrastu: no Arizonas gigantiskajiem kaktusu mežiem pārcēlāmies uz paugurainajām zālainēm Āfrikas dienvidos, uz lielo zvēru rezervātu ar brīnumaino, gluži kā no Raidera Hagarda [34] romāna nākušo nosaukumu - Umfolozi.

Brauciens uz šo brīnišķīgo rezervātu izvērtās par vienu no derīgākajām un biedējošākajām bioloģiska rakstura atklāsmēm, kādu jebkad biju kaut kur pasaulē pieredzējis. Nācās braukt jūdzēm tālu cauri paugurainai, zaļai zālainei, kas attāli atgādina Angliju. Tāpat neskaidri prātā nāk doma, ka droši vien meži tikuši izcirsti, lai atbrīvotu zemi zāles klajumiem, un šī vieta, kaut arī, pavirši uzlūkojot, izskatās lekna un zaļa, patiesībā ir izkaltusi un izdēdējusi, pārlieku noganīta un pārlieku apdzīvota. Tomēr tas viss nerada īsti pamatīgu iespaidu, pirms nav sasniegts pats rezervāts. Pēc ilgā brauciena cauri retajiem, zaļajiem, erodētajiem pakalniem priekšā pēkšņi parādās žogs, un aiz žoga - Āfrika, kāda tā bija pirms baltā cilvēka ierašanās un afrikāņu skaita pārmērīgā pieauguma. Tur ir brīnišķīgi, ar akāciju krūmiem apauguši pauguri, leknas pļavas, milzīgi, resnvēderaini baobabi - tāda dabas bagātība, kam grūti noticēt.

Tie lasītāji, kas, līdzīgi man, jau gandrīz aizgrīļojušies līdz kapa malai, varbūt atcerēsies Džūdiju Gārlendu [35] filmā "ožas burvis". Viņi atcerēsies, ka meitenes mājiņu viesuļvētra aiznesa viņpus varavīksnei. Līdz tam brīdim filma bija melnbalta, bet tad, tiklīdz mājiņa beidzot noveļas un Džūdija Gārlenda nedroši paver durvis, viss pārplūst ar viskošākajām krāsām. Ierašanās Umfolozi atstāja uz mani ļoti līdzīgu iespaidu. Mēs bijām ceļojuši pa cilvēka radītu un cilvēka paša izpostītu ainavu, tomēr visā pilnībā neapzinājāmies iznīcinātās sugas, jo, tā sakot, trūka krāsu filmas kontrasta. Taču, ierodoties pie vārtiem, kas sargā šo sākotnējās Āfrikas gabaliņu, pat tāds cilvēks kā es, kurš gaužām labi apzinās pasaules dabas aizsardzības problēmas, jūtas satriekts. Pēkšņi nāk apjausma, ka esmu ceļojis pa cilvēka radītu tuksnesi un nonācis pie oāzes aiz nožogojuma.

Ieejot parkā, atklājās ne tikai ārkārtīgs kontrasts augu valstī, bet pēkšņi visu ainavu atsvaidzināja dzīvnieki. Zebras, svītrainas kā Viktorijas laikmeta ieslodzītie, viegliem rikšiem skrēja līdzās mašīnai, rotaļīgi mētādamas gaisā pakavus. Kopā ar viņām draiskojās lāsumainās gnu, kuru īpatnēji izliektie ragi liek tām izskatīties tā, it kā dzīvnieki blenztu uz mums pāri brillēm. Gnu, par spīti savam lempīgajam augumam, ir pārsteidzoši veiklas. Gnu ganāmpulks, kas laižas dejā, pilnīgi atgādina baletu, jo viņas griežas, slienas uz pakaļkājām un dīžājas, vienu brīdi patiešām stāv uz galvas, bet nākamajā mirklī palecas gaisā, izpildot sarežģītu pirueti. Aulekšodamas cauri pamežam, zebras un gnu iztraucēja plūmju sarkanu strazdu barus un zemes degunradžputnu grupiņas ar milzīgiem, izliektiem knābjiem kā Feigina [36] deguns un koši sarkanām pasekstēm. Tie soļoja tik svinīgi kā sargkareivji postenī un blenza uz mums ar milzīgām, jūtīgām acīm biezu, ārkārtīgi seksīgu skropstu ielokā. Bijām braukuši cauri parkam apmēram jūdzi, kad ieraudzījām tā visievērojamākos iemītniekus - baltos degunradžus. Šie milzīgie, apbrīnojamie zvēri (lielākie sauszemes zīdītāji pasaulē tūlīt pēc ziloņiem) reiz jau bija novesti līdz iznīcības robežai. Par laimi, pašā pēdējā brīdī tika veikti pasākumi šo aizvēsturisko milžu aizsargāšanai, un tagad Umfolozi un citās Dienvidāfrikas vietās to populācija atjaunojas. Šis te bija milzīgs tēviņš un majestātiski soļoja starp kokiem, viņam bija prāva galva un uz četrstūrainā deguna - četras pēdas garš rags, izliekts kā austrumnieku zobens. Uz muguras viņam tupēja vairāki kukaiņēdāji putni kā greznumlietiņas uz kamīna dzegas. Slājot cauri zālei, degunradža masīvās kājas reizumis iztraucēja mazus dzīvnieciņus vai sienāžus, putniņi tad pacēlās spārnos no savas kustīgās laktas, noķēra kukaini un atgriezās uz degunradža muguras to notiesāt. Mēs apturējām mašīnu kādas trīsdesmit pēdas no dzīvnieka, arī viņš apstājās un mierīgi mūs nopētīja. Tad, dziļi nopūties, degunradzis šķērsoja ceļu mūsu priekšā un nozuda starp akācijām.

Nepilnu pusjūdzi tālāk mēs satikām, pēc manām domām, bariņu gandrīz vai visskaistāko zīdītāju pasaulē - žirafes. Viņas bija piecas - trīs mierīgi čabināja akāciju krūmu galotnes, bet pārējās divas tobrīd nepārprotami baudīja medusmēnesi, jo uzvedās gaužām smieklīgi, kā apreibušas. Abas stāvēja viena otrai pretī un bija pamanījušās apbrīnojami savīt kopā kaklus, vairāk atgādinot gulbjus nekā žirafes. Tās jūsmīgi skūpstījās, garās mēles baudkāri slīdēja vienai otras mutē tādā kaislē, kādu parasti gaida no franču filmas, bet kas prātā nepavisam nesaistās ar žirafēm. Kā jau visi mīlētāji, abi dzīvnieki neievēroja pilnīgi neko, izņemot viens otru, un pat nepamanīja, ka mēs izkāpjam no mašīnas un pienākam pavisam tuvu. Visbeidzot mēs nokļuvām pie izcili nepievilcīgu cementa ēku rindas, ko Dienvidāfrikas valdība bija uzbūvējusi, lai ļautu tūristiem justies mīlētiem un gaidītiem. Sajūta bija, kā dzīvojot kroplīgi projektētā publiskā mazmājiņā, taču to vairāk par visu kompensēja krāšņā apkārtne.

Operators šoreiz bija cits Rodnijs - Rodnijs Borlends un viņa sieva Moira. Viņi kopā bija uzņēmuši vairākas teicamas filmas par savvaļas dabu un lieliski pārzināja Āfrikas bušu.

Šajā filmēšanas reizē Alistēram bija garš un kvēls mīlas romāns ar kurmi. Šāds apgalvojums droši vien prasa nedaudz sīkāku izskaidrojumu. Biju paziņojis, ka negrasos doties uz Dienvidāfriku, ja man netiks ļauts satikties ar dzīvnieku, kas mani ilgstoši bija turējis savas burvības varā, - ar zelta kurmi. Ir vairākas šo savādo dzīvnieku sugas, un tie, kaut ari saglabājuši ievērojamu līdzību ar Eiropas kurmjiem, no pēdējiem krietni atšķiras, jo zelta kurmju kažoks ir ārkārtīgi zīdains un kvēlo kā zelta šķetere. Ielāgojis manas vēlmes, Alistērs bija pamatīgi nopūlējies, līdz atradis cilvēku, kas Durbanā [37] savā dārzā izracis zelta kurmi un nogādājis mums filmēšanai. Tas bija apburošs radījumus ar tik sīkām actiņām, ka dzīvnieciņš šķita pazaudējis brilles. Kurmis bija apmēram piecas collas garš un izskatījās pēc pūkaina zelta stienīša, kas skraida apkārt pa kasti ar zemi. Kā lielākajai tiesai kukaiņēdāju, zelta kurmja apetīte bija negausīga un nepiesātināma, un labas omas uzturēšanai tam katru dienu bija nepieciešami kādi trīssimt jardi kāpuru. Neizskaidrojama iemesla pēc Alistēram šis jocīgais, mazais dzīvnieciņš kļuva pārmēru simpātisks, viņš pats saraka kurmja brokastu, pusdienu un vakariņu tiesai milzīgus daudzumus kāpuru un pa nakti turēja dzīvnieku savā istabā. Tā kā Makta- višs visu nakti pavadīja, cenzdamies izrakties laukā no kastes, Alistērs godīgi atzina, ka ir zinājis daudz rāmākus istabas biedrus. Kaut arī zelta kurmis ir ārēji līdzīgs Eiropas kurmim, šīs sugas nav radniecīgas, un līdzība izveidojusies gluži vienkārši tāpēc, ka abi kurmji vienādi pielāgojušies rokošam dzīvesveidam un tādējādi iemantojuši līdzīgas īpašības - piemēram, spēcīgās priekškājas zemes rakšanai, rudimentāras acis un spēcīgus snuķus zemes līdzināšanai. Kā jau teicu, Maktavišs gandrīz visos apgaismojumos izskatījās zeltains, taču zināmos leņķos krītoši saules stari spēja viņa kvēlojošo kažoku padarīt zaļu, violetu vai purpursarkanu - zīdītājam kaut kas tāds ir nudien pārsteidzošs. Kādu nakti Maktaviša rosība vainagojās panākumiem. Viņš atrada vājo vietu savā kastē un ar spēcīgajām priekškājām paplašināja to, līdz izveidojās caurums. Alistērs pie brokastu galda gluži satriekts darīja zināmu, ka pamodies gluži kurmjbrīvā zonā. Par laimi, mēs jau bijām nofilmējuši Makta- višu visās nozīmīgākajās ainās, pirms viņš bija izcīnījis brīvību.

Viena no īpatnībām, kuru vēlējāmies atainot filmā, bija dažādo savannā mītošo nagaiņu atšķirīgie ganīšanās paņēmieni - piemēram, žirafe noēd akāciju galotnes, savukārt kudu antilope mielojas ar zemāko zaru lapām. Šādā veidā sadalot ganīšanās teritoriju dažādos līmeņos, mazinās konkurence un pieejamais barības apjoms tiek vienmērīgāk sadalīts. Mēs nolēmām, ka labākais paņēmiens to visu nodemonstrēt būtu parādīt filmā divas galējības - dzīvniekus, kas ēd lapas no pašām koku galotnēm, un dzīvniekus, kas ganās viszemākajā līmenī. Tālab mēs piemēram izraudzījāmies žirafi un bruņurupuci.

Vispirms ar pamatīgām pūlēm mums palaimējās sameklēt zem baobaba tupošu lielu, miegainu bruņurupuci. Alistērs arvien vairāk uztraucās par faktu, ka neviens no bruņurupučiem neizrāda vēlēšanos sadarboties, tāpēc, ieraudzījis šo transā iegrimušo rāpuli, ar priekpilniem kliedzieniem izlēca no mašīnas, paķēra bruņurupuci rokās un piespieda pie savas krūts, jāsaka, tas nav gudrākais, ko darīt arī ar pilnībā atjēgušos bruņurupuci. Savukārt atļauties ko tādu ar bruņurupuci, kurš, kā izskatās, mierīgi atpūšas zem baobaba un pie sevis atkārto vienu no Tenisona [38] garākajiem un garlaicīgākajiem dzejojumiem, vispār ir rupjš jebkuru pieklājības normu pārkāpums. Visiem bruņurupučiem ir liels un ietilpīgs urīnpūslis, un šis rāpulis nebija izņēmums. Teikt, ka Alistērs izmirka līdz ādai, nozīmētu nepateikt neko. Viņš jutās augstākajā mērā sarūgtināts.

-    Neviens man neteica, ka bruņurupuči čurā! - viņš žēlabaini atkārtoja atkal un atkal. - Neviens man neteica, ka viņi čurā tik raženi!

Mēs ielikām savu iztukšīto bruņurupuci kastē, cik spēdami nosusinājām Alistēru un devāmies meklēt žirafi. Kā jau vienmēr gadās, neviena žirafe, protams, nerādījās. Parastos apstākļos visa apkārtne būtu raiba no žirafēm, bet nu mēs nespējām sadzīt pēdas pat vienai. Pēc vairāku stundu ilgas braukāšanas apkārt mēs tomēr beidzot vienu atradām - starp akācijām lavījās milzīgs tēviņš ar brīnišķīgiem raibumiem.

Alistēra lieliskā ideja bija tāda, ka man jātuvojas žirafei, nesot bruņurupuci padusē. Kad būšu ticis žirafei tik tuvu, cik tā atļaus, man vajadzēs nolikt bruņurupuci zemē, pagriezties pret kameru un sākt stāstījumu par žirafes paradumu apskru- bināt koku galotnes, paskaidrot, ka zemākos līmeņos ganoties antilopes, un tad pašā apakšā parādoties tādi zālēdāji kā šis bruņurupucis. Tajā brīdī man vajadzēja noliekties un pacelt bruņurupuci rokās. Kā lielākā daļa Alistēra ideju, arī šo bija vieglāk izklāstīt nekā izpildīt.

Izkāpu no mašīnas un, nesdams sašutušo, šņācošo bruņurupuci rokās, tuvojos žirafei. Žirafe vēroja manu tuvošanos ar pilnīgas neizpratnes izteiksmi sejā. Visa garā, laimīgā mūža laikā liktenis nekad nebija ļāvis dzīvniekam nojaust, ka reiz tā pusdienas iztraucēs cilvēks ar protestējošu bruņurupuci rokās, un nu viņš nepavisam nebija pārliecināts, vai kāro izbaudīt šādu piedzīvojumu. Žirafe satraukumā drebulīgi nosprauslājās un aizgāja akāciju otrā pusē, redzama palika tikai viņas galva.

-    Nav labi, - Alistērs nošņācās. - Es gribu visu rumpi.

Es lēni sekoju žirafei apkārt akācijām, un tā tikpat lēni atkāpās, saglabādama starp sevi un mani labu gabalu dzelkšņainā koka. Es turpināju soļot dzīvniekam pakaļ, un labu laiku mēs gājām apkārt kokam riņķī vien, it kā dejotu vecmodīgu valsi.

-     Nekas nesanāks, - es teicu Alistēram, - tev vajadzēs pārvietot to sasodīto kameru.

Kamera tika pārvietota, un pēc ilgas valsēšanas apkārt akācijai mēs ar žirafi beidzot nonācām pozīcijā, kādu režisors vēlējās.

-     Teicami, - Alistērs sajūsmināts uzteica. - Tagad liec to čūsku zemē un stāsti par zebru.

Tā nu es noliku bruņurupuci zemē, izslējos un ilgi, daiļrunīgi stāstīju par žirafes un pārējo nagaiņu ēšanas paradumiem.

-     Un tā, - es noslēgumā teicu, - barojoties ar šādu izlases paņēmienu, barība tiek vienmērīgi sadalīta no koku galotnēm līdz pat zālei, kurā barojas, lūk, šādi dzīvnieki.

Es noliecos, lai paceltu bruņurupuci, un pārsteigts secināju, ka nekāda bruņurupuča nav. Viņš šādam rāpulim neticamā ātrumā bija meties prom un atradās piecdesmit pēdu attālumā, traukdamies pēc miera un patvēruma akāciju audzēs. Lieki teikt, ka viss kadrs bija sabojāts.

Saskaņā ar vēl vienu Alistēra ģeniālo ideju, man vajadzēja uzsākt šo sēriju, tā sakot, stāvot roku rokā ar balto degunradzi. Šī ideja viņu tik ļoti pārņēma, ka mēs veselas trīs dienas nedarījām neko citu, kā vien braukājām apkārt, meklēdami baltos degunradžus. Nebija grūtību tos atrast, jo parkā šo dzīvnieku bija papilnam. Grūtības sagādāja pūliņi pierunāt viņus sadarboties ar Alistēru. Mēs atradām raženu mātīti un viņas tuklo mazuli tupam līdzās ūdenskrātuvei, kuru tie draudzīgi dalīja ar bifeli. Bifeļa muguru un plecus viscaur klāja sakaltuši, saplaisājuši dubļi, atgādinot saliekamās bildītes. Degunradža mātīte un viņas mazulis nenojauta par mūsu klātbūtni, un iespējams, ka es būtu ticis pietiekami tuvu, lai aina tiktu nofilmēta Alistēram pa prātam, ja vien bifelis nebūtu iztraucējis. Līdz vēderam iebridis ūdenskrātuvē, viņš šķita iegrimis bifeļiem raksturīgajā apstulbumā, kāds šos radījumus vienmēr pārņem ūdens tuvumā; ieraudzījis mani izkāpjam no mašīnas, bifelis pēkšņi pamodās. Tobrīd masīvais rumpis bija tik dziļi iegrimis dubļos, ka, pūloties tikt laukā, viņa kājas iesprūda, un dzīvnieks, mežonīgi kuldams ūdeni, nogāzās uz sāniem. Degunradži, gluži dabiski, to uztvēra par brīdinājumu, ka kaut kas nav lāgā, un tāpēc, kad bifelis beidzot tika uz kājām, visi mundros rikšos pameta ūdenskrātuvi un nozuda kokos. Līdzīgi notikumi atkārtojās atkal un atkal. Degunradži ir tuvredzīgi, taču kompensē šo trūkumu ar ārkārtīgi asu dzirdi un tikpat labu ožu. Viņi arī ir ārkārtīgi aizdomīgi, droši vien sliktās redzes dēļ, kaut arī man joprojām paliek noslēpums, no kādiem gan ienaidniekiem tik masīvs dzīvnieks varētu baidīties. Taču visi pūliņi nostatīt mani līdzās degunradzim cieta neveiksmi, un tā vien likās, ka mums nāksies pamest Dienvidāfriku bez tā efektīgā sērijas sākuma kadra, ko mūsu režisors uzskatīja par tik nozīmīgu.

Atausa pēdējās dienas rīts, un Alistērs, kaut arī mēs visi apkārt izmisumā stenējām, uzstāja, ka nepieciešams vēl pēdējais mēģinājums, lai nofilmētu mani kopā ar degunradzi. Bija ļoti agrs, un, manuprāt, tāpēc arī mums palaimējās - masīvais, vecais tēviņš, ko mēs galu galā atradām, izskatījās ļoti apstulbis, it kā tikko būtu izkāpis no gultas. Mēs uzmanīgi braucām pāri savannai viņam tuvāk un turējāmies pretvējā. Kad atradāmies kādu četrdesmit pēdu attālumā no degunradža, mēs izslēdzām motoru un čukstus apspriedāmies; milzīgais dzīvnieks tostarp stāvēja un aizdomīgi vicināja ausis. Viņš neskaidri nojauta, ka notiek kaut kas nelāgs, tomēr nebija īsti pārliecināts, kas tieši. Vēl viens punkts mūsu labā bija tas, ka degunradzim pa muguru netekalēja kukaiņēdāji putni, jo parasti tie nekavējoties sacēla trauksmi, liekot savam rumakam lumpačot prom.

-    Tā, - Alistērs čukstēja, - tagad es gribu, lai tu izkāp no mašīnas, pieej tik tuvu, cik iespējams, tad pagriezies pret kameru un sāc ievada uzrunu.

-    Paldies, - es atteicu, - un tu pats pa to laiku slapstīsies mašīnas drošībā?

-    Garā es būšu ar tevi, - Alistērs apsolīja.

Tā nu es izkāpu no mašīnas, sirsnīgi cerēdams, ka visi manis lasītie stāsti par to, cik viegli izvairīties no degunradžiem viņu sliktās redzes dēļ, būs patiesi. Kad biju pametis drošo patvērumu mašīnā un soļoju degunradzim tuvāk, tas kaut kādu iemeslu dēļ likās izaugam divreiz lielāks. Elpu aizturējis un cenzdamies neuzkāpt nevienam sausam zariņam, es lēnām lavījos tuvāk. Degunradzis nolaida masīvo galvu, nosprauslājās un savēcināja ausis ar pātagas plīkšķiem līdzīgu troksni, kas nebija pati iedrošinošākā no jebkad dzirdētām skaņām. Viņa rags izskatījās divreiz garāks par Eifeļa torni un vēl daudzas reizes smailāks. Nonācu apmēram divdesmit pēdu attālumā un nolēmu, ka vēl tuvāk degunradzim nevēlos iet. Tad, dziļi ievilcis elpu, es paļāvīgi griezu zvēram muguru, starojoši uzsmaidīju kamerai, cenzdamies neizrādīt, cik ļoti esmu nobijies, un sāku savu sērijas ievada runu. Biju ticis līdz pusei, kad aiz muguras sadzirdēju tādu čabēšanu un stampāšanos, kas laupīja man vairākus dzīves gadus. Gaidīju, ka kuru katru mirkli uzlidošu gaisā līkam zobenam līdzīgā raga galā. Pametu ašu skatienu pāri plecam, pūlēdamies izskatīties bezrūpīgs, un sev par neizsakāmu atvieglojumu secināju, ka degunradzis pagriezies un iet prom no manis, pie sevis īgni sprauslādams. Es atvieglots pagriezos pret kameru un pabeidzu ievadrunu, kā pats sev glaimodams iestāstīju, - bez trīsām balsī; tomēr pagriezt muguru divtūkstoš mārciņu smagam degunradzim bija viens no grūtākajiem uzdevumiem, kādus man Dienvidāfrikā nācies paveikt.

DEVĪTAIS KADRS

Tā nu mēs no Āfrikas savannas atgriezāmies Anglijas pavasari. Agrs pavasaris Anglijā var būt brīnišķīgs - ar blāvi zilām debesīm, sviestdzeltenu gaiļbiksīšu vītnēm rotātiem krastiem, dūmaini zilu pulkstenīšu pilniem mežiem, gundegu zeltītiem laukiem un pirmo pumpuru maigo vizmu koku zaros, saulei spīdot vāri, toties silti.

Tomēr nekas tāds nenotiek, ja vajag uzņemt filmu.

Nākamajai sērijai vajadzēja būt veltītai Anglijas dīķiem un upēm, kas ir vienlīdz aizraujoši, īpaši pavasarī, kad visi ūdens radījumi - no krupjiem līdz tritoniem, no ūdriem līdz viendienītēm - uzsāk vairošanās sezonas aktivitātes.

Tikai ne šajā pavasarī.

Šis pavasaris bija filmētāja "sapnis" - ar svinpelēkām debesīm, arktisku aukstumu kopā ar lietu, krusu, slapjdraņķi un visbeidzot, kad jau domājām, ka esam izbaudījuši laika untumus pilnā apjomā, - arī sniegu. Brīnumskaistais dīķis, kuru Džonatans bija izraudzījies caurspīdīgā, izsmalcinātam šerijam līdzīgā dzintara krāsas ūdens dēļ, šķita pārvērties par dūņainu,

necaurredzamu zupu, kurā neko nebija iespējams saskatīt. Mūsu otro filmēšanas vietu - Vajas upi, kas parasti mundri traucās pa akmeņaino gultni, dzidra kā šķidrs stikls - dūņas un sanesas bija pārvērtušas par kaut ko līdzīgu visnepievilcīgākajai lavas straumei, ko nelāgā noskaņā izvēmis gremošanas traucējumu nomocīts vulkāns. Lieki teikt, ka uz Džonatanu tas viss atstāja graujošu iespaidu, un ik reizi, paskatījies ārā pa logu, viņš garā, tā sakot, meta plinti krūmos. Mēs steidzāmies no vienas filmēšanas vietas uz citu (tās, gluži dabiski, atradās katra savā zemes malā), cerēdami, ka laiks būs uzlabojies, taču velti. Paula jutās izmisusi, jo producentes pienākums bija rūpēties, lai komandā valdītu labs noskaņojums, bet tas šajā klimatā bija neiespējami. Turklāt dažādo sēriju tapšanas gaitā viņa un Džonatans bija visai negudri līdz neprātam iemīlējušies un pēc filmēšanas pabeigšanas nolēmuši apprecēties, un Džonatans normālas laulības dzīves sākumā nevarēja darīt neko dabiskāku kā vainot valdošajos nemīlīgajos laika apstākļos savu saderināto. Tas mums visiem bija pārbaudījumu pilns laiks.

-     Klausies, saldumiņ, - Paula gaužām saprātīgi ieminējās, - kāpēc gan mums nefilmēt Lī vagojam krāces? Tajos kadros nav svarīgi, cik ūdens ir dūņains.

-    Kāda laba doma! - iesaucās Lī, jo viņa dega nepacietībā pirmo reizi izmēģināt kanoe airēšanu sakultajos ūdeņos. - Tā arī darīsim, Džonatan.

-   Tāds sadists kā tu noteikti jutīsies labāk, riskēdams ar manas sievas dzīvību krācēs, - es aizrādīju.

-    Jā, - Džonatans drūmi piekrita, - laikam tā arī būs jādara.

Tā nu mēs sasaiņojām mantību un no dūņainā dīķa braucām

uz Vajas upi, kas krāca un locījās starp melnajiem akmeņiem. Ūdens tumšie murskuļi, rēkdami un čalodami, pamatīgās putu šļakatās meta loku ap akmeņiem. Nevaldāma entuziasma pārņemta, Lī ietērpās koši sarkanā ūdenssportista tērpā un piedienīgā spilgti dzeltenā aizsargķiverē. Pēc tam viņa tika iespīlēta slaidā, trausla izskata kanoe un pirmajai un vienīgajai mācību stundai nolaista ūdenī upes rāmā tecējuma vietā. Sievietēm raksturīgajā perversitātē viņa pusstundas laikā jau vadīja kanoe tikpat profesionāli (vai labāk) kā viņas instruktors.

Tā visa mērķis bija parādīt, kā kanoe airētājam jāizmanto upes spēks savā labā: ūdens spiediens par dzinējspēku, straume par stūri un mutuļu loki par atpūtas vietu, kaut ko līdzīgu stāvvietai ūdenī. Pēc tam mēs to ilustrētu ar radījumiem, kas mitinās šajos trauksmainajos ūdeņos, izdzīvošanai izmantojot tieši tos pašus paņēmienus. Kamera tika nostiprināta uz akmeņiem balto ūdeņu malā, un Lī, iekīlēta laivā, kādu ceturtdal- jūdzi augstāk pa straumi gaidīja signālu laisties savā pirmajā krāču nobraucienā. Kanoe priekšgalam bija piestiprināta maza kameriņa, no tās vads stiepās gar laivas malu līdz podziņai blakus Lī sēdvietai. Bija paredzēts, ka viņai, sasniedzot sakultos ūdeņus, jānospiež poga un šādā veidā jānofilmē tuvplāna kadri, kuros viņa ar kanoe traucas pa viļņiem, ūdenim šļāco- ties viņai pāri. Otrai kamerai krastā pa to laiku vajadzētu tvert vidējā plāna kadrus. Tā nu kanoe traucās uz priekšu, viegli lēkādama starp melnajiem, robainajiem akmeņiem, paslējās un ietriecās vizošajā straumē, trauslās laiviņas purngals ieurbās putu mutuļos kā cūka, kas meklē trifeles baltu rožu pušķī. Jāatzīst, Lī tika galā ar laivu tik viegli, it kā būtu to darījusi visu mūžu, tomēr es vēroju sievu ar satraukumu un atvieglots dziļi nopūtos, kad viņa iegriezās rāmākā vietā un apstādināja laivu. Tieši tad mēs atklājām, ka Lī gan bija iedarbinājusi mazo kameru laivas priekšgalā, taču sparīgajos centienos noturēties, lai viņu neapsviestu kāds akmens, acīmredzot ar airi nospiedusi podziņu vēlreiz, tādējādi kameru izslēdzot. Neko darīt, nācās vien visu braucienu atkārtot. Tā nu laiva tika atkal nogādāta ceturtdaļjūdzi augšup pa straumi, mana sieva (kas tobrīd, protams, jau uzskatīja sevi par vecu jūras vilku) iesprostota kanoe un vēlreiz traucās lejup uz krācēm, laivai slīdot un lēkājot kā lasim nārsta laikā. Par laimi, šoreiz kamera nostrādāja.

Savādi iedomāties, ka visas lielās pasaules upes - Amazone, Nīla, Misisipi - sākas tikpat pieticīgi: pāris glāžu tilpuma avotiņš burbuļo no zemes, un tikai vēlāk, ūdenim steidzoties uz jūru, pieņemas ātrumā un spēkā, no smalkas ūdens tērcītes pārvērzdamies platā, majestātiskā upē. Vienalga, lielas vai mazas, - upes ir zemes vēnas un artērijas un visā savā vizošajā garumā dod mājvietu un pārtiku plašam radījumu klāstam, kas dzīvo tajās vai līdzās tām.

Var saprast visdažādāko radījumu izvēli, kas atraduši savu mierpilno pasaulīti dīķī, taču ievērojami grūtāk ir pieņemt faktu, ka daudzi citi dzīvnieki pielāgojušies dzīvei krietni straujākās vietās - upēs. Mēs jau bijām dabiskajā vidē nofilmējuši visneparastākos no viņiem, tādējādi aptuveni gūstot ieskatu viņu izmantotajos paņēmienos, kā izdzīvot šajā mutuļojošajā ūdens virpulī. Ņemsim, piemēram, parastās makstenes kāpuru. Tos var ieraudzīt jebkurā rāmā dīķī, ievīstījušos zīdainā čaulā, no ārpuses nomaskējušos ar smiltīm vai sīkiem augu atlieku gabaliņiem. (Jaunībā es mēdzu diezgan nekaunīgi vilkt kāpurus ārā no to mājokļiem un tad sagādāt tiem daudzkrāsainus materiālus, no kuriem veidot jaunas čaulas, - piemēram, saberztu ķieģeli vai šīferi, tādējādi iegūstot daudzkrāsainas makstenes kāpuru apvalkus.)

Rāmos dīķa ūdeņos slēptuvei pietiek ar augu daļiņu segu, toties straujā upē kāpuriem nepieciešams kaut kas spēcīgāks, kas palīdzētu noturēties uz vietas un neaiztraukties līdzi straumei; tāpēc tie izmanto sīkus olīšus, kas attiecībā pret kāpuriem ir lieli kā laukakmeņi. Pētot strautu akmeņaino gultni, reizēm ar pārsteigumu var novērot, ka šķietamā mazā oļu kaudzīte pēkšņi sāk pārvietoties. Citas makstenes sugas kāpurs nevis veido sev zīda kulbu, bet izmanto citu paņēmienu, kā tikt galā ar straumi un vērst to sev par labumu. Tas sev par mitekli izvēlas aliņu starp oļiem, aizvērpj ieejai priekšā tīklu un salipina akmentiņus ap alas muti, lai tos neaiznestu straume. Tad kāpurs iekārtojas kā Viktorijas laikmeta vecmeita, kas lūr cauri mežģīņu aizkaram, un pacietīgi gaida, līdz upe dāsni piepildīs šo viņa tīklu ar barību.

Vēl kāds radījums, kurš, par spīti sīkajam augumam un trauslajai miesasbūvei, teicami tiek galā ar mežonīgajiem dzīves apstākļiem (tādam sīkam radījumam tas droši vien ir kā dzīvot zem Niagāras ūdenskrituma), ir knišļa kāpurs. Šis dīvainais radījums izskatās pēc sīciņa, pagara tārpiņa ar milzīgām Edvarda laikmeta ūsām. Viņš no gļotām darina uz akmeņiem kaut ko līdzīgu gļotu adatu spilventiņam un pieķeras pie tā ar vairāku asu, ķermeņa pakaļgalā novietotu āķīšu palīdzību. Tad kāpurs saslienas uz spilventiņa un izsijā no ūdens garām plūstošās pārtikas drusciņas. Ir dīvaini vērot, kā šis radījums acīmredzot uztur sevi ar paša ūsu palīdzību. Vēl viens apbrīnojams šīs vides iemītnieks ir sānpeldes garnele. Tā izskatās līdzīga pludmalēs bieži sastopamajai tā sauktajai smilšu sānpeldei, kurai pārbraucis tvaika veltnis un saspiedis gluži plakanu, tā ka garnelei nākas peldēt uz sāniem, taču patiesībā šāda tieva, plakana ķermeņa forma straumē rada vismazāko pretestību un ļauj garnelei šaudīties no vienas plānas plaisas strauta dibenā uz citu, stingri tajā iesprūstot, lai negaidīts ūdens grūdiens to neaizrautu lejup pa straumi.

Beidzot Džonatans, par spīti laika apstākļiem, pamatoti jutās apmierināts. Papildus nepieciešamajiem pārejas kadriem ar Lī un mani viņš tagad bija nofilmējis arī seskus ar brīnumskaistiem raibumiem un lieliskās peldētājas - ūdens strupastes, elegantās ūdeles un lauču mazuļu ģimeni dzeltenos pūku džemperos un koši sarkanām sejām, kuras vedināja domāt, ka radījumi pastāvīgi mokās ar augstu asinsspiedienu. Tie dīvainā kārtā atgādina pankus, kas lielā daudzumā vazājas apkārt, taču ir nesalīdzināmi pievilcīgāki. Mēs nofilmējām ari virteni skaistu gulbju - šīs upes žirafes majestātiski slīdēja pa ūdeni, dziļi ienira, lai sasniegtu ūdenszāles, un tad eleganti pameta guvumu pāri plecam, lai ar to pamielotu pūkainu, pelēku jau- nuļu flotili, kas nogaidoši peldēja pieaugušajiem pakaļ.

Vēlāk mēs atstājām upi un atgriezāmies pie dīķa, kurš joprojām bija dūņains, tomēr vairs ne tik atbaidošs kā agrāk. Te mums vajadzēja uzņemt vairākas epizodes, vienā darbojoties ar laivu, citā - rādot mani staigājam pa ūdeni. Dīķi ir īpašas, mazas pasaules, un no tiem atkarīgas ārkārtīgi daudzu radījumu dzīvības. Nelaimīgā kārtā visā valstī dīķu skaits samazinās - tie top nosusināti un aizbērti, jo dabu mīlošie angļu fermeri dīķus uzskata par nevērtīgām ūdenskrātuvēm, kas stājas ceļā ražai vai ganībām. Fakts, ka milzīgs daudzums dzīvu radību - sākot no vardēm, krupjiem un spārēm un beidzot ar mikroskopisko sīkbūtņu miriādēm - spēj dzīvot tikai noteiktā dīķī, augsti izglītoto moderno sabiedrību nesatrauc.

Par laimi, dažiem cilvēkiem tas joprojām rūp, viņi vēlas palīdzēt un negrasās iznīdēt dabu pavisam. Ir, piemēram, teicamā, Karaliskās dabas aizsardzības sabiedrības vadītā Varžu novērošanas programma. Anglijā pastāv "varžu zvani" - tas nozīmē, ka ir īpaša "karstā līnija", kuras numuru ziņo pa vietējo radio un drukā vietējās avīzēs; cilvēki piezvanot var pastāstīt, kad pirmo reizi šajā gadā novērojuši varžu vai krupju nārstošanu grāvjos, dārzu dīķos vai aizvien vairāk izzūdošajos dabiskajos dīķos. Eksperti iegūtos datus atzīmē liela mēroga apvidus kartēs un tādējādi iegūst priekšstatu par abinieku daudzumu vairošanās vietās. Vardes, protams, visā dzīves laikā cieši turas savu dzimšanas vietu tuvumā, toties ar krupjiem saistās īpaši smaga problēma. Tikko krupēni izkāpj no dīķa, tie izklīst plašā apkārtnē, jo krupju ādai nav nepieciešams pastāvīgs mitrums kā vardēm. Tuvojoties vairošanās sezonai, pieaugušie krupji savukārt tūkstošiem vien lec atpakaļ uz dīķiem vai ezeriem, kuros nākuši pasaulē. Protams, daudzos gadījumos viņiem mērķa sasniegšanas vārdā jāšķērso ceļi vai pat šosejas, un tā katru gadu tūkstošiem krupju tiek sabraukti. Nīderlandē, kur cilvēki šķiet līdzjūtīgāki pret savvaļas dabu, migrējošo krupju vajadzībām ir ierīkotas pazemes pārejas. Britānijā līdz tādiem smalkumiem vēl nav aizdomājušies, toties ir centieni to kompensēt ar uzrakstiem "PALĪDZIET KRUPIM ŠĶĒRSOT CEĻU". Cilvēki, kas pret krupjiem izturas ar iejūtību (un kurš gan tā neizturētos, ja ikviens no šiem radījumiem teorētiski ir princis?), dodas uz krupju iecienītākajām ceļu šķērsošanas vietām ar spaiņiem, atkritumu tvertnēm vai citiem traukiem un, kad salasījušies lieli abinieku bari, savāc tos iegādātajos konteineros un pārnes pāri ceļam drošībā. Jācer, ka skauti metīs pie malas savu tradicionālo, laikietilpīgo nodarbošanos - tantiņu vešanu pāri ceļam - un tās vietā koncentrēs uzmanību krupju glābšanai.

Protams, mēs jau bijām nofilmējuši diezgan daudzas epizodes par dīķi un ieguvuši gaužām izcilu materiālu. Piemēram, mums bija epizode par dīvainām, mazām zivtiņām - spidiļ- ķiem, kuras izmanto saldūdens gliemenes par kaut ko līdzīgu bērnauklēm. Vairošanās sezonā spidiļķu mātītei parādās neparasti garš, balts, mazliet ieliekts dējeklis, kas izskatās kā darināts no baltas plastmasas; tad viņa sava vīra pavadībā dodas meklēt piemērotu bērnaukli. Apmēram četras vai piecas collas garās saldūdens gliemenes uz sāniem guļ dūņās un atgādina ovālus, mazliet saplacinātus akmeņus. Vienā gliemežnīcas galā atrodas divi šifoni - viens ieelpošanai, otrs izelpošanai. Gliemene pa vienu no tiem iesūknē ūdeni, izkāš visu tajā atrodamo barību un izfiltrēto ūdeni pa otru šifonu izšļāc ārā. Abi šifoni izskatās pēc mazām, apaļām mutēm; briesmu gadījumā gliemežnīca sakļaujas un abas atveres cieši aizdarās. Šķiet, ka spidiļķi to zina, tāpēc, izvēlējušies sev auklīti, sapulcējas gliemenei apkārt un vairākas reizes piesit tai ar galvu. Nabaga molusks, protams, krīt panikā, un abi šifoni potenciālo briesmu priekšā cieši aizveras. Tomēr abi spidiļķi turpina taranēt gliemežvāku, līdz gliemene nospriež, ka pastāvīgā bungošana nekādu ļaunumu neradīs, tāpēc viņa atslābinās un šifoni atsāk darboties parastajā režīmā. Tieši to zivis ir gaidījušas. Mātīte uzpeld virs gliemenes, iesprauž savu garo dējekli izelpas šifonā un iznērš ikrus, kas atgādina mazas, baltas galda tenisa bumbiņas. (Pirms šis process tika nofilmēts sērijas vajadzībām, vienmēr bija pastāvējis uzskats, ka zivs šim nolūkam izmanto ieelpas šifonu.) Tikko ikri iznērsti, virs gliemenes uzpeld tēviņš un tos apaugļo. Reizēm gadās, ka, izvelkot dējekli, mātīte izrauj ārpusē arī kādu ikru. To viens no vecākiem nekavējoties apēd. "Santīmu nepacelsi - latu nesakrāsi" dabā ir likums, nevis tikai sakāmvārds. Kad viss dējums novietots gliemenē un apaugļots, vecāki par to aizmirst, un pārējais process tiek atstāts bērnaukles ziņā. Tas ir ļoti interesanti, jo viss turpmāk notiekošais ir gauži satraucošs. Vienlaikus ar mazo spidiļ- ķīšu izšķilšanos nārsto arī pati gliemene, no tās ikriem izšķiļas jaunās gliemenītes, kas šajā stadijā izskatās pēc sīciņām kastaņetēm ar āķīšiem. Ar šiem āķiem mazās gliemenes pieķeras spidiļķu mazuļiem, un mazās zivtiņas, izpeldot no savas gliemežvāka bērnistabas brīvībā, vienlaikus iznes dīķī glieme- nīšu perējumu, kas galu galā atdalās no spidiļķiem un tālu prom no vecākiem veido jaunas gliemeņu dobes.

Mēs nofilmējām arī neparasta zirnekļa aktivitātes. Dīķa dibens gan ir pēdējā vieta, kur meklēt zirnekļus, tomēr tieši tur neparastais ūdenszirneklis būvē sev māju. Starp ūdenszāļu stiebriem tas uzbūvē visīstāko ūdenslīdēja kupolu - otrādi ap- vērstu zīda tasi, ko vēlāk piepilda ar gaisa burbulīšiem, kurus, pieķērušos pie spalvainajām kājām, nones lejup mājā no ūdens virsmas. Visapkārt kupolam viņš noauž tiklu tāpat kā jebkurš zirneklis un no savas zemūdens mājas uzglūn, līdz tajā iemaldās kurkulis, ūdensvabole vai tamlīdzīgs radījums, tad metas upurim virsū un to noķer. Sen agrāk kāds dabaspētnieks bija aprakstījis, kā zirneklis atbrīvojas no gaisa kupolā, kad tas kļuvis elpošanai nederīgs, un savāc jaunu; tā kā tas ticis novērots tikai vienu reizi, cilvēki nodomāja, ka dabaspētnieks kļūdījies, taču tagad mēs nofilmējām visu šo dīvaino procesu. Zirneklis uzrāpjas sava kupola augšpusē, ieplēš zīdā mazu plaisiņu, saķer kājās atbrīvojušos gaisa burbuli un uznes līdz ūdens virsmai; atpakaļceļā zirneklis atnes uz mājokli svaiga gaisa lodīti, rīkodamies kā mājas saimniece, kas pēc kokteiļu ballītes iztukšo pelnu traukus un atver logus.

Droši vien visapburošākie dīķa pavalstnieki, ko mums izdevās nofilmēt, bija planārijas. Mūsu nofilmētās sugas pārstāvji bija dīvaini, eklēra formas radījumi, kas slīd pāri dūņām tik viegli kā dzīvsudraba lodītes un izskatās kā darināti no slapja, melna samta. Tie, protams, ir plakantārpi un mazliet atgādina ūdenī mītošus kailgliemežus. Planārijas ir hermafrodīti, katram radījumam ir gan vīrišķie, gan sievišķie orgāni, un tie ražo gan olas, gan spermu. Tomēr vienas planārijas ražotās olas jāapaugļo citas planārijas spermai. Tās galvenokārt pārtiek no beigtiem kurkuļiem vai sīkām zivtiņām, plosot un sūkājot sava upura gaļu. Planārijas gan spēj ļoti ilgi iztikt bez barības, tomēr tādā gadījumā tās pamazām kļūst arvien mazākas un mazākas, jo vārda tiešā nozīmē ēd pašas sevi. Vēl viens neparasts šo savādo, mazo radījumu dzīves aspekts - tās caur muti gan ēd, gan izkārnās. Viņu vairošanās apraksts izklausās kā pārņemts no zinātniskās fantastikas, jo planārijas ne tikai dēj olas, bet arī no nejauši uz pusēm pārdalīta dzīvnieka izaug divi jauni. Dažu sugu pārstāvji pat izmanto kaut ko līdzīgu virves vilkšanai kā normālu vairošanās paņēmienu, pārraujoties vidū pušu, lai tādā kārtā palielinātu populāciju. Ar Amerikas sugu planāri- jām tika veikti vairāki aizraujoši eksperimenti, kas pierādīja, ka ar viegla elektrības trieciena palīdzību viņas var iemācīt izvēlēties melnu vai baltu cauruli kā pareizo izeju no labirinta. Vēl vairāk - ja šādu planāriju pārgriež uz pusēm, abas pusītes atceras iemācīto. Vēl jo apbrīnojamāk - izrādās (kaut arī līdz galam tas nav izpētīts), ja neapmācīta planārija apēd apmācītu, neapmācītā "manto" apmācītās sugasmāsas zināšanas, ja tas tiesa, tad šis fakts noteikti ir viens no ievērojamākajiem dzīvnieku uzvedības paraugiem. Tas būtu gluži tā, it kā skolnieks apēstu pienācīgi uzceptu skolotāju un tā tiktu pie viņa zināšanām un pieredzes. Tas, protams, atgādina cilvēku pasaulē valdošo ticējumu, ka uzvarētā pretinieka apēšana pēc kaujas nodrošina viņa drosmes un spēka pāriešanu pie uzvarētāja.

Nu mēs bijām nonākuši pie divām epizodēm, no kurām vienā bija darīšana ar laivu, bet otrā - ar ierīcēm, ko mēs jokojot saucām par ūdenskurpēm; tās bija nepieciešamas, lai attēlotu staigāšanu pa ūdeni. Šīs kurpes bija kaut kas ļoti dīvains. Ja spējat iedomāties divas slaidas, sešas pēdas garas kanoe laivas, savienotas ar nūjām, un katra no laivām beidzas ar kaut ko līdzīgu delfīna pusastei no gumijas vai plastmasas, jums radīsies priekšstats par šo dīvaino pārvietošanās līdzekli. Tās izmanto šādi: katru kāju cauri audekla pārsegam iemauc savā kanoe, tad satver stūri - garu nūju, kas sniedzas līdz pašam kuģa priekšgalam, un pēc tam ar kāda cilvēka palīdzību tiek ūdenī. Nonākot ūdenī, jāsāk stampāties ar kājām kā soļojot uz vietas. Šīs kustības rada ārkārtīgi pārsteidzošu efektu uz delfīna pusastēm - katra no tām sāk plivināties uz augšu un leju, tādējādi dzenot cilvēku uz priekšu. Viss process ir diezgan grūts un nogurdinošs un liek darboties itin visiem kāju muskuļiem, par kuru eksistenci iepriekš nav bijis ne jausmas. Bīstamu šo pasākumu padarīja tas, ka, ja gadījās zaudēt līdzsvaru un nokrist, bija ārkārtīgi grūti atbrīvot kājas no kurpju audekla pārsega, tāpēc pastāvēja reāla iespēja noslīkt, pirms kāds pagūtu atsteigties palīgā.

Džonatana atrastā airu laiva bija lielisks, apmēram desmit pēdu garš amatniecības paraugs, vidusdaļā plata, tādēļ pēc formas atgādināja resnu vaboli, un krāsa no tās lobījās platās strēmelēs kā nepiesardzīga saules vannu baudītāja āda. Tā nu, kamēr es savās ūdenskurpēs stampājos pa dīķa virsmu, Džonatans kopā ar filmētāju brigādi airējās man nopakaļ. Kad visi ūdenspastaigas kadri bija gatavi pēc mūsu cienījamā skaņu operatora patikšanas, Braiens (kurš bija skaudīgi vērojis manu priekšnesumu) cieši apņēmās arī pats izmēģināt laimi. Mēs viņu sekmīgi iedabūjām ūdenī, un viņš cēlā gaitā apsoļoja visapkārt dīķim. Jau kāpjot krastā, beidzot gadījās ķibele. Sasniedzot seklumu, Braiens nez kāda iemesla dēļ zaudēja līdzsvaru, novēlās uz sāniem un nu ūdenskurpēs iesprūdušām kājām gulēja divas pēdas dziļā ūdenī, izmisīgi cenzdamies noturēt galvu virs ūdens. Viņam palaimējās, ka ūdens tik sekls un bija iespējams ar vienu roku atspiesties pret dīķa dibenu, vienlaikus turot galvu virs ūdens. Ja ūdens būtu bijis dziļāks un mēs neatrastos turpat līdzās, Braiens pilnīgi noteikti būtu noslīcis.

Nākamajai epizodei vajadzēja tēlot Lī un mani airējam laivu, kamēr es izklāstu, ka dabaspētniekam - amatierim nav jātērē daudz naudas sarežģītam ekipējumam, - izmantojot nedaudz atjautības, viņš spēj pielāgot savām vajadzībām ikdienišķus priekšmetus: piemēram, atliecot drēbju pakaramā vadzi, var izveidot lielisku abordāžas kāsi, ar kura palīdzību aizķert ūdenszāļu kumškus dīka vidū un atvilkt līdz krastam. Ikvienam da- > > >

baspētniekam - amatierim zināms, ka visinteresantākie ūdenszāļu puduri vienmēr atrodas pašā ūdenskrātuves vidū un to sasniegšanai nepieciešams zināms aprīkojums. Tikt pie šiem idilliskajiem kadriem ar mani un Lī lēni airējamies pāri rāmajiem dīķa ūdeņiem ar salmu cepurēm galvā izrādījās mazliet sarežģītāk, nekā varētu iedomāties. Jāsāk jau ar to, ka laiva nebija īpaši liela, tātad pakaļgalā bez manis un Lī nevienam citam vietas vairs īsti neatlika. Galu galā operators, operatora palīgs, skaņu operators, režisors un visbeidzot arī Lī un es bijām sakāpuši mūsu daudzcietušajā braucamrīkā, iegremdējot laivu gandrīz līdz lUpai, un manai daudzcietušajai sievai nācās airēt, vizinot visu komandu šurpu turpu pa dīķi, līdz Džonatans jutās apmierināts ar iegūtajiem kadriem.

Tad mēs pametām uzplūdušo dīķi un mitros, aukstos Anglijas laukus un traucāmies pāri Atlantijas okeānam uz vietu, ko tikai sev vien zināmu iemeslu dēļ amerikāņi dēvē par Lielo ābolu - uz Ņujorku. Šeit mēs Paulas uzraudzībā, Alistēra režijā un Rodersa kameras priekšā grasījāmies parādīt, ka aizrautīgs dabaspētnieks - amatieris pat milzīgā un modernā pilsētā var atrast nodarbošanos. Alistērs mūs sveica savā raksturīgajā manierē - ar platu smaidu, zaigojošām acīm un uz vienu pusi piešķiebtu galvu, jo prasmīgais kārējs šķita ērti novietojis cilpas mezglu zem viņa kreisās auss.

- Tārpi, - viņš sveicieniem pa vidu teica, - tārpi, sitās pret zemi kā lietus lāses… kapsēta… papilnam dzīvības kapsētā.

Es centos iztēloties visas kapsētas, kurās bija gadījies iegriezties, - gan askētiskas kā slimnīcas palātas, gan ķērpjiem aizaugušas, kurās tikai ar mačetes palīdzību varēja atsegt laika gaitā izbalojušos uzrakstus uz červeļainajiem kapakmeņiem. Nekad gan nebiju atrāvis kādam zārkam vāku, lai zem tā atklātu dzīvību. Pati ideja par dzīvību kapsētā šķita visai novatoriska un tieši atbilstoša Alistēra šaušalīgajai humora izjūtai, tāpēc mēs devāmies uz Kalveri kapsētu.

Šī bija visai neparasta kapsēta: tajā atradās ne tikai parastie, plebejiskajai publikai domātie kapakmeņi, bet arī kroplīgi miniatūri mauzoleji, kas atgādināja klonētus Akropoles un Sv. Pāvila katedrāles krustojumus un kuros, cik es nopratu, parasti glabājās kāda Luidži Vermičelli vai Parmas Gvido mirstīgās atliekas. No mana viedokļa visšausminošākais bija tas, ka šī kapsēta izvietota lēzenā kalnu nogāzē, ikviens piemineklis izskatījās tik spoži balts kā jebkura jelkad redzēta kalnu slēpošanas trase vai tikko uzdīgusi sēne, un, veroties lejup cauri savādajai mirušo piemiņas ainavai (kas uzdzina domas, ka Dievs laikam gan bijis prasmīgs konditors), acu priekšā parādījās Ņujorkas siluets, kas izskatījās precīzi kā šis pašas kapsētas palielināts spoguļattēls. Tiks piedots ikvienam, kas vaicās, kur beidzas debesskrāpji un kur sākas kapi. īstenībā pat uzmācas domas, vai debesskrāpji nav tādi paši milzīgi mauzoleji un vai ir vērts izmantot tik daudz vērtīgas zemes, lai apliecinātu, ka šie cilvēki patiesi ir miruši. Tomēr izrādījās, ka man nav taisnība, - mēs tiešām atklājām kapsētā papilnam dzīvības. Ne tikai tārpi darbīgi urba ejas augsnē, to uzardami un apgādādami ar skābekli, bet starp kapakmeņiem jaunuļus audzēja fazāni un Kanādas zosis, un mauzolejos, kas veseliem akriem bija būvēti itāliešu pīšļu uzglabāšanai, bija apbērnojušies jenoti un lapsas. Es domāju, cik gan jauki, ka pat Ņujorkā cilvēks var mirt ar mierinošo apziņu, ka viņam uz krūtīm ģimeni dibinās kāds sirsnīgs un draudzīgs jenots.

Laikam gan īsteni piederējās, ka no šī milzonīgā līķu salidojuma mēs tālāk devāmies uz Ņujorkas izgāztuvi. Ir gaužām noderīgi pavērot, kādu neiedomājamu atkritumu daudzumu saražo cilvēkveidīgo dzīvnieku kopums, kas mitinās vienuviet un uzvedas tik izšķērdīgi, kā vienīgi cilvēkveidīgie dzīvnieki to spēj. Te gulošā milzīgā, ņudzošā, daudzkrāsainā atkritumu kaudze auga stundām vien. Cilvēku izšķērdība manī bieži izraisījusi riebumu, jo esmu vērojis cilvēkus Āfrikā un Dienvidamerikā izdzīvošanas nolūkos izmantojam katru skārda bundžas gabaliņu, katru īsāko auklas galiņu un visniecīgāko papīra strēmelīti īkšķa naga lielumā, taču tajās pašās valstīs (piemēram, Argentīnā) esmu pa viesnīcas logu redzējis garāmbraucošus atkritumu vākšanas ratus, kas piekrauti ar tikko aizsāktiem maizes klaipiem un bifštekiem Britu enciklopēdijas biezumā, kam tikai izgriezta vidusdaļa, bet ar to pupu un dārzeņu daudzumu, kas salādēts šajos ratos, veseli indiāņu ciemati varētu pārtikt mēnešiem ilgi. Esmu vērojis ģimenes Ziemeļamerikā, kā man savā nevainībā šķita, mokāmies ar kādām dziedzeru slimībām, līdz aptvēru, ka šī ļumošā tukluma izraisītājs ir pārēšanās. Kādas gan dzīres būtu sanākušas hotentotiem, ja šie cilvēki kristiešu misionāru lomā būtu aizzvārojušies uz to apdzīvotajiem attālajiem apgabaliem! Protams, kaijas šo gigantisko atkritumu kaudzi uzskatīja par labāko restorānu Ņujorkā un laidelējās virs tās tūkstošiem - griezās, klaigāja, kāvās un gardu kumosu meklējumos nira iekšā atkritumos. Bija zināmā mērā mierinoši apzināties, ka šī neiedomājamā izšķērdība vismaz atpelnās, nodrošinot iztiku šo skaisto putnu bataljoniem.

Mēs turpinājām filmēt Ņujorku - šo visnolaistāko, atbaidošāko, netīrāko, skaistāko un aizraujošāko pilsētu pasaulē. Kā jau teicu, mēs filmējām dzīvo dabu kapsētās un pilsētas izgāztuvēs, rādījām, kā graustu rajonos dzīvo klaiņojoši suņi un kaķi, kā šajos cementa džungļos izdzīvo baloži un žurkas, pat parādījām, ka cementa, stikla un hroma dzīvoklī piecpadsmit vai divdesmit stāvu augstumā joprojām iespējams atrast tādu dzīvu radību kā zvīņenes televizorā, prusakus paklājā un peles aiz paneļiem.

Tad pienāca lielā diena, kurai nozīmīgumu piešķīra Astoņdesmit septītā kvartāla cīņa.

Viena no mūsu palīdzēm bija apburoša dabaspētniece, vārdā Helēna Rosa Rasela, kas bija daudzus gadus studējusi Lielā ābola floru un faunu un uzrakstījusi vairākas ārkārtīgi interesantas grāmatas par dzīvo dabu lielpilsētā. Viņa zināja, uz kuru debesskrāpju jumtiem ligzdo lielie piekūni, kurās vietās visērtāk atrast žurkas un kuros golfa laukumos jenoti visbiežāk nočiepj visas golfa bumbiņas. Ar tādām noslēpumainām zināšanām bagātas dāmas palīdzība bija ārkārtīgi vērtīga. Viens no aspektiem, ko vēlējāmies atainot, bija bagātīgais dzīvības klāsts, kāds atrodams vietā, ko Amerikā dēvē par neapdzīvotu un ko Anglijā droši vien dēvētu par apvidu pēc bumbas sprādziena. Ir patiesi apbrīnojami, kā daba ielaužas pat lielu pilsētu vidienē. Parasti pirmie parādās ķērpji un sūnas, tālāk seko nezāles, un pēc tam starp ķieģeļiem un drazām sāk spraukties pat koki. Kad augi iekarojuši pozīcijas, ierodas bezmugurkaulnieki - daudzkāji, zirnekļi, gliemji - un tiem cieši pa pēdām seko visdažādākie putni, peles un reizēm pat krupji un čūskas. Tādējādi neapdzīvota vai bumbas sprādzienā cietusī vieta dabaspētnieka amatiera acīs ir floras un faunas ārkārtīgas daudzveidības pārpilna.

Alistērs bija atradis teicamu filmēšanas vietu mūsu vajadzībām. Laukums atradās uz 87. ielas stūra, to no divām pusēm ierobežoja augstas ēku sienas un no pārējām divām - pastāvīgi satiksmes straumes pilnas ielas. Pašu laukumu galvenokārt izmantoja suņu īpašnieki savu mīluļu izskraidināšanai, tāpēc tas bija, maigi izsakoties, bagātīgi mēslots. Ar savām gružu, vecu skārdeņu un apdrukātu papīru (viens no tiem vēstīja "POLICIJAS IECIRKNIS") kaudzēm šī vieta bija lieliska visdažādāko nezāļu audzelībai, tur kuploja pat daži gluži dūšīgi kociņi. Vairākās vietās bija izveidojušās peļķes, kuras vietējie baloži un zvirbuļi izmantoja par peldbaseinu, kas apgādāts ar bāru. Tādējādi mūsu neapdzīvotajā vietā mitinājās zirnekļi, gliemeži, daudzkāji, putni un suņi, turklāt naktī tur neapšaubāmi parādījās arī peles, žurkas un kaķi. Tikai no viena viedokļa šī vieta bija nepiemērota - tur nedzīvoja Amerikas kokonvērpēji. Tas bija mūsu posta cēlonis.

Kokonvērpēji ir vieni no Amerikas galvenajiem kaitēkļiem, tomēr, par spīti radītajam kaitējumam, tie patiesi ir aizraujoši radījumi - gluži kā cilvēki. Naktstauriņa mātīte pēc kopošanās sadēj lielu daudzumu olu, kāpuri attīstās olas iekšpusē, taču paliek sastinguši guļam līdz nākamajam pavasarim. Tie spēj izturēt ļoti zemas temperatūras, aizvietojot daļu ķermeņa šķidruma ar glicerīnu, kas Amerikas kokonvērpēju organismā ir antifrīza aizstājējs. Kad pienāk pavasaris, kāpuri izšķiļas un kā vienota ģimene (jo tāda tā tiešām ir) ķeras pie savas mājvietas - telts aušanas. Šīs teltis kāpuriem ir ļoti nozīmīgas, jo īstenībā darbojas kā miniatūras siltumnīcas. Teltis ir izvietotas tādā veidā, lai gan rītos, gan pēcpusdienās uztvertu maksimāli daudz saules gaismas. Zinātnieki ir konstatējuši - kad temperatūra ārā ir piecdesmit divi grādi, kāpuru apdzīvotajā zīda jumolā tā sasniedz simt divus grādus [39] .

Kad kāpuri uzdrošinās atstāt savu telti un doties meklēt koku lapas pārtikai, tie no aužamorgāna zem galvas izlaiž zīda pavedienu. Pārvietodamies pa zariem, tie šādā veidā rada tievus zīda lielceļus, kurus uztur kārtībā un paplašina viņu brāļi un māsas. Taču tā ir tikai daļa stāsta. Nu mēs nonākam pie pētījuma neparastās daļas - savā ziņā - pie dabas detektīvstāsta atrisinājuma. Zinātnieki nākuši klajā ar atziņu, ka ikviens kāpurs uz sava zīda lielceļa atstāj iesmaržotu taku, kas vēsti viņa biedriem, kādos virzienos izdevīgāk doties pēc pārtikas, tādējādi šie zīda lielceļi ir arī iesmaržoti norādījumi uz, tā sakot, labākajiem lapu lielveikaliem; taču zinātniekus interesējis, kas tā par vielu, ko kāpuri izdala no vēdera lejasdaļas un kas darbojas kā vadsmarža - gluži kā Chanel Nr. 5 smaržu mākonis, ko aiz sevis pamet daiļa sieviete, šķērsodama istabu. Vienīgi kāpura smarža norāda uz barības vietu, bet sievietes - uz iespējamu labvēlību. Abi aicinājumi izteikti vienādi, taču dažādiem mērķiem. Un tad ārkārtīgi inteliģentā un saprātīgā pētniece Dženisa Egerlija izdarīja neparastu atklājumu. Viņa novēroja, ka viens no daudzajiem viņas pētītajiem kāpuriem rāpo precīzi pa līniju, ko viņa bija ar zīmuli ievilkusi savā piezīmju burtnīcā. Vai zīmuļa atstātajā takā bija kas tāds, kas atgādina noslēpumaino kāpuru smaržu? Tā arī izrādījās, un turpmāki ar dažāda veida zīmuļiem veiktie pētījumi pierādīja, ka vērša tauki vai hidrogenizēta zivju eļļa, ko daži ražotāji izmanto zīmuļu grafīta izgatavošanai, satur kādu komponentu, kas kāpuriem iejūsminoši atgādina sulīgās, zaļās lapas. Vēlāk tika atklāts - lai kas ir šī noslēpumainā substance, Amerikas kokonvērpēji ir gana jutīgi, lai pēc tās atšķirtu noteiktas markas dažādas cietības zīmuļus. Pētījumi turpinās, un, bez šaubām, gaismā nāks vēl citi apbrīnojami fakti. Tomēr, apbruņojušies ar šīm zināšanām, mēs jutām, ka nespēsim atainot savvaļas dabu lielpilsētā, neietverot stāstījumā dažus kokonvēr- pēju privātās dzīves noslēpumus, kuri, būdami galvenie lapu iznīcinātāji, ir tik nozīmīga pilsētas norišu sastāvdaļa.

Taču, kā jau minēju, lai gan mūsu jaukajā neapdzīvotajā laukumā auga jauns ķiršu kociņš - viens no kāpuru iemīļotākās barības avotiem -, kokonvērpēji šeit nebija atrodami. Apspriede augstākajā vadības līmenī konstatēja faktu, ka principā budžets pieļauj ārkārtas izdevumus, un Helēnai tika uzdots atgādāt uz mūsu tukšo laukumu dažus kāpurus no savas pilsētas daļas (kur tie zēla un plauka par spīti nīdēšanai), lai mēs tos varētu iemitināt jaunajā ķiršu kociņā un nofilmēt. Pēc tam mēs tos atkal bargi aizraidītu atpakaļ uz Helēnas apdzīvoto pilsētas dalu. >

Ķērāmies pie darba. Šajā brīdī mēs - ne jau pirmo reizi - bijām pateicīgi Paulas aurošanas spējām, jo dažus kadrus nācās filmēt no mājas jumta viņpus dzīvas satiksmes pilnai ielai, tādā kārtā Paulas balsene un plaušas tika pamatīgi izvingrinā- tas, izkliedzot mums rīkojumus; pats fakts, ka viņa spēja nevainojami izrīkot mūs no piecstāvu mājas augstuma viņpus ielai, par spīti nemitīgās satiksmes straumes vibrēšanai, rēkoņai un taurēšanai turpat lejā, varen liecināja par mūsu producentes balss stiprumu un skaidro dikciju. Mēs pabeidzām galveno kadru filmēšanu, un nu pienāca kokonvērpēju kārta. Viņi tika godbijīgi izcelti no furgona; katrs ķiršu koka zars, uz kura kāpuri atdusējās, bija rūpīgi ievīstīts muslīnā. Mēs viņus uzmanīgi aiznesām pie sava ķiršu koka, kurš - saliecies un deformēts, gluži kā bērns graustu rajonā - joprojām drosmīgi turējās pretī Ņujorkai un ignorēja pilsētas centienus viņu iznīdēt. Zari ar atvestajiem kāpuriem, to darinātajām teltīm un autostrādēm tika rūpīgi piesieti pie mūsu kociņa zariem, tā ka no malas tas viss izskatījās, ja vien iespējams, vēl dabiskāk nekā īstenībā. Šajā brīdī mēs ievērojām, ka mums piebiedrojusies kāda dāma un, muti pavērusi, vēro mūs ar nedaudz apātisku interesi.

-    Ko jūs te dara? - viņa noprasīja, neveikli zvārodama šaurajās biksēs un džinsu jakā ietērpto torsu.

Alistērs pagriezās pret viņu un plati, labsirdīgi uzsmaidīja, piešķiebis galvu uz vienu pusi. Par laimi, pirms viņš paspēja vēl vairāk apmulsināt jau tā apstulbušo vaicātāju, iejaucās Paula.

-    Mēs veidojam filmu par dzīvo dabu lielpilsētā, - viņa teica. - Mēs gribam parādīt, ka pat pašā Ņujorkas sirdī var atrast ko dzīvu.

-    Vai tāpēc tie mošķi ir te? - dāma noprasīja.

-    Jā, - Paula laipni atteica. - Tos sauc par Amerikas kokon- vērpējiem.

-     Bet šie te nedzīvo, - dāma aizrādīja. - Jūs tos atnes'.

-    Nu, jā. Redziet, mēs te nevienu neatradām, tāpēc filmēšanai nācās dažus atgādāt, - Paula teica, dāmas ciešā neandertā- lietes skatiena viegli satraukta. Dāma izskatījās tā, it kā tikko būtu viena pati izslaucījusi Sarkano laukumu pēc Pirmā maija demonstrācijas.

-    Ja te neviena nebij', kāpēc jūs tos atnes'? - dāma vaicāja.

-    Filmēšanai. - Alistērs noskaldīja, jo tobrīd centās izlemt, vai kāpuriem vajadzētu līst no labās puses uz kreiso vai no kreisās puses uz labo, un prātoja, vai kāpuri pakļausies viņa komandai.

-     Bet tā ir krāpšana, - dāma paziņoja, pamozdamās no le- tarģijas un pieņemdama viduseiropiešiem raksturīgo strīda pozīciju - mazliet iepleta kājas un iespieda rokas sānos. - Jūs tos atnes' šurp un šie te nedzīvo. Tā ir krāpšana. Jūs tos mošķus te atnes' tīšām.

-     Protams, mēs tos šurp atnesām, - Alistērs sakaitināts atcirta, jo viņa domu gājiens bija pārtraukts. - Ja mēs tos nebūtu atnesuši, te neviena nebūtu, ko nofilmēt.

-    Tā ir krāpšana, - dāma neatlaidās. - Tā nav patiesība.

-    Vai jūs nesaprotat, kundze, - es kā samierinātājs iejaucos sarunā, - tādā ziņā deviņdesmit procenti filmu par savvaļu, arī Volta Disneja veidotās, ir krāpšana? Viss filmēšanas process ir zināmā mērā krāpšana. Taču ne lielāka par to krāpšanu, ko dara portreta vai dabas ainavas gleznotājs, jo viņš, tā sakot, pagriež dabu savām vajadzībām izdevīgākā pozā.

-     Volts Disnejs nekrāpjas, - dāma paziņoja, sākdama demonstrēt īstu zobenzobu tīģera kareivīgumu, kas iestidzis tādā kā intelektuālā darvas bedrē. - Volts Disnejs ir amerikānis. Jūs gan krāpjas, un krāpjas mūsu pagalmā.

-    Mums ir pilsētas mēra atļauja, - Paula teica.

-    Vai jums ir 87. ielas kvartāla biedrības izdota atļauja krāpties? - dāma noprasīja, uzpūzdamās kā tītars, kas grasās sākt buldurēšanu.

-     Pilsētas mērs taču noteikti ir augstāka prioritāte? - Paula vaicāja.

-    Nekas nav augstāka prioritāte par 87. ielas kvartāla biedrību, - dāma paziņoja.

-     Ziniet… dažos… debesskrāpjos… papilnam dzīvības… kāpuri… - Alistērs teica, krizdams izmisumā.

-    Es iešu uz 87. ielas kvartāla biedrību, - dāma paziņoja, - un noskaidrošu, kāpēc jums atļauts krāpties.

Viņa aizsoļoja tādā gaitā, it kā grasltos viena atbrīvot Ļeņin- gradu, un mēs visi atviegloti uzelpojām. Tomēr atvieglojumam bija īss mūžs. Alistērs tobrīd izkliedza rīkojumus kokon- vērpējam, kurš nepavisam nesaprata angļu valodu, kad mūsu dāma atgriezās kopā ar vēl kādu sievieti; tā atgādināja vienu no tām kašķēm, kuras mēdz izšķilties no čakstes olas - ar kareivīgām acīm kā lāzera stariem, vienu no tām personām, kas itin visā saskata visļaunāko. Kopā ar viņu - acīmredzami rezervista lomā - nāca vīrietis, kas izskatījās kā pirms daudziem gadiem veidots no kartona un kopš tā laika nemitīgi atradies lietū.

-    Kas te notiek? - Čakstes dāma noprasīja.

Paula pacietīgi izskaidroja viņai par filmu, ko mēs cenšamies uzņemt; Alistērs tostarp aizkaitināts turpināja riņķot.

-      Bet ko jūs darāt ar mūsu pagalmu? - dāma apsūdzoši noprasīja, it kā runa būtu par karalisko botānisko dārzu, nevis neapdzīvotu laukumu, kurā nācās līdz ceļiem brist pa suņu mēsliem.

-     Viņi krāpjas ar dabu, - Neandertāliešu dāma apsūdzēja. - Viņi te sanesuši papilnam mošķu.

-    Mošķus? - Čakstes dāma, acis zibinādama, noprasīja. - Kādus mošķus?

>

-    Šos, - Alistērs norādīja. - Tie ir tikai Amerikas kokonvērpēji.

-    Kokonvērpēji? - Čakstes dāma spiedza. - Jūs atnes' kokon- vērpējus uz mūsu pagalmu?

-    Šeit neviena nebija, - Paula atteica.

-    Jā, un mēs te nevienu negribam, - Čakstes dāma noskaldīja.

-    Bet mēs taču viņus atnesām tikai filmēšanai, - Paula pretojās. - Mēs tos atkal aiznesīsim.

-     Mēs negribam savu tukšo pagalmu pilnu ar kokonvērpē- jiem, - Čakstes dāma nu jau ķērca pilnā balsī.

-    Cik pretīgi, - Kartona vīrs teica. - Divdesmit piecus gadus strādādams par žurnālistu, es nekad nebiju dzirdējis par dabas viltošanu.

-     Ja jūs divdesmit piecus gadus esat bijis žurnālists, jums gan vajadzētu saskarties ar krietni daudz melu, - es diezgan skarbi teicu. - Jums taču noteikti jāsaprot, ka praktiski ikviena dabas filma, ko esat redzējis, tajā vai citā veidā ir viltojums.

-     Viņš teica, ka Volts Disnejs krāpjoties, - Neandertāliešu dāma paziņoja, acīmredzot uzskatīdama to par tikpat šaušalīgu noziegumu kā Jēzus autentiskā krusta izmantošana par iekuru malku.

-    Pretīgi, - Kartona vīrs teica. - Neviens īsts žurnālists nenolaistos līdz krāpšanai.

-      Un neapvainotu Voltu Disneju, - Neandertāliešu dāma piebalsoja.

-    Dievs augstais, - Alistērs ievaidējās, - tūlīt kļūs tumšs.

-     Mēs neesam izdarījuši neko citu, - Paula pacietīgi skaidroja, - kā piesējuši divus zarus ar dažiem Amerikas kokonvērpē- jiem pie šī ķiršu koka. Kad būsim beiguši tos filmēt…

-    Kad būsiet beiguši krāpšanos ar tiem, - Kartona vīrs sašutis pārtrauca. - Kaut ko tādu neviens īsts žurnālists nedarītu.

-    Kad būsim beiguši tos filmēt, - Paula atkārtoja, - mēs tos aizvāksim.

-    Kur jūs tos liksiet? - Čakstes dāma noprasīja.

-   Atpakaļ uz turieni, kur tie dzīvo, - Alistērs noskaldīja, - pilnīgi noteikti uz veselīgāku Ņujorkas rajonu nekā šis.

-    Kas vainas 87. ielai? - Čakstes dāma sašuta.

-    Jā, un kas jūs tādi esat, lai nāktu šurp un kritizētu 87. iecirkni? - Kartona vīrs piebalsoja. - Jūs turklāt esat anglis, vai varbūt bostonietis.

-     Paklausieties, - Paula mēģināja vēlreiz, - mēs piecās minūtēs būsim visu nofilmējuši, tad visu savāksim un atstāsim jūsu pagalmu pavisam tukšu.

-    Mēs nepieļausim, ka mūsu pagalmu izmanto krāpšanai, - Čakstes dāma teica. - Tas ir mūsu pagalms.

-    Bet mēs taču neko ļaunu nedarām, - Paula skaidroja. - Es domāju, ka tie cilvēki, kas ved šurp suņus, galu galā nodara vairāk posta.

-   Jūs te atnes' mošķus, - Neandertāliešu dāma atkārtoja, - un pirms mēs pagūsim atjēgties, visa 87. iela būs mošķu pilna.

-    Augstais dievs, - Alistērs stenēja, - tas ir smieklīgi!

-    jums tas varbūt liekas smieklīgi, bet mums ne, - Čakstes dāma noskaldīja. - Jūs te ierodaties, pieberat visu mūsu pagalmu pilnu ar kokonvērpējiem, un domājat, ka mums nekas nebūtu sakāms.

-    Vai tu domā, ka Alfrēdam Hičkokam nācās saskarties ar šādām problēmām? - es vērsos pie Alistēra.

-    Es pieprasu, lai jūs aizvācat savus mošķus, - Čakstes dāma iesaucās.

-    Es piekrītu, - Kartona vīrs piebalsoja.

-    Mēs tos tik un tā aizvāksim, - Alistērs kliedza, - tikko būsim nofilmējuši!

-    Mēs nepieļausim nekādu krāpšanos savā pagalmā! - Čakstes dāma kliedza pretī.

Šī smieklīgā saruna turpinājās, kamēr tie trīs padarīja situāciju neciešamu, un bija arī kļuvis tik tumšs, ka mums nācās pārnest savus kāpurus atpakaļ uz furgonu. Tikai tad, kad Čakstes dāma redzēja kāpurus ievietotus mašīnā un droši ieslēgtus aiz septiņām atslēgām, viņa jutās apmierināta.

Kaut arī incidents radīja vilšanos un dusmas, vēlāk atceroties nācās atzīt, ka tam piemita zināma burvība. Bija jauki apzināties, ka kaut kur šajā milzīgajā, nekaunīgajā un acīmredzami vienaldzīgajā pilsētā bija cilvēki, kas gatavi stāties tāda suņu piegānīta pagalma sardzē.

DESMITAIS KADRS

No Ņujorkas kņadas un steigas bija patīkami atgriezties Eiropā, īpaši tāpēc, lai ķertos pie darba vienā no manām vismīļākajām valstīm - Grieķijā, kas ar savu zilo jūru, debesim un dzirkstoši dzidro gaisu ir burvīgākā vieta pasaulē.

Saskaņā ar ačgārno, televīzijas programmu filmēšanai tipisko kārtību, pirmā plānotā sērija tika filmēta pati pēdējā. Visas programmas pamatdoma bija iemācīt, kā kļūt par dabas- pētnieku - amatieri, tādēļ, pēc Džonatana domām, nebija labākas vietas tās sākšanai par Korfu salu, kur man bērnībā pirmo reizi bija modusies kaislība pret dzīvniekiem. Es biju ļoti priecīgs par šo ideju, jo ilgus gadus nebiju apmeklējis salu, par spīti visu manu draugu dedzīgajiem lūgumiem, un Lī nekad vēl to nebija redzējusi.

Par spīti tūrisma industrijas attīstībai un ar to saistītajam prastumam un zaimiem, šai salai joprojām piemīt īpaša burvība, un es degu nepacietība parādīt Lī tos nostūrus, kuri joprojām palikuši tādi paši kā tolaik, kad es vēl biju zēns. Mums paveicās, jo vairāk tāpēc, ka mana draudzene Anna Pītersa dzīvoja Korfu, tekoši runāja grieķiski un apsolīja mums savus pakalpojumus. Kādu laiku Anna bija mana sekretāre un tika pavadījusi mani filmēšanas ekspedīcijās uz Sjerraleoni, kā arī sarežģītos dabas aizsardzības ceļojumos uz Austrāliju un Pata- goniju, tātad pazina ne tikai filmēšanas grūtības, bet arī tieši ar dzīvnieku filmēšanu saistītās šaušalīgās problēmas.

-     Kur mēs apmetīsimies? - es vaicāju Džonatanam.

-    "Korfu pilī", - viņš atbildēja.

Es neticīgi blenzu uz mūsu režisoru. "Korfu pils" bija salas vecākā un cienījamākā viesnīca, celta pašā divdesmitā gadsimta sākumā. Tā bija viltīgi uzbūvēta (kā tikai šā vārda cienīgs arhitekts to būtu varējis iecerēt) piedrazotā līcī pilsētas nomalē, kur jūrā ietecēja notekūdeņi no visas Korfu kanalizācijas sistēmas. Šis novietojums visai apkārtnei (īpaši vasarā) piešķīra tik bagātīgu aromātu, ka pat suņi centās no tās izvairīties.

-     Kas to ierosināja? - es vaicāju.

-    Anna, - Džonatans atteica.

Es blenzu uz Annu un nodomāju, ka ilgā dzīvošana Korfu sabojājusi viņas pēdējās smadzeņu paliekas.

-    Vai tu esi zaudējusi prātu? - es noprasīju. - Pirmkārt, mēs visi savās gultās nosmaksim, otrkārt - maksa par istabām būs kādi desmit miljardi drahmu par sekundi, un treškārt, ja vēlamies paturēt tauriņus un bruņurupučus pa rokai, tik aristokrātiskā graustā kā tā viesnīca tas nebūs iespējams.

-    Viss jau ir nokārtots, - Anna mierināja. - Pirmkārt, viesnīcas vadītājs - ļoti jauks vīrs, vārdā Žans Pjērs - ļaus mums tur dzīvot ar īpašām atlaidēm, otrkārt - notekūdeņu problēma tagad ir atrisināta, bet, treškārt, - un tas ir kaut kas apbrīnojams -, Žans Pjērs ir līdz neprātam aizrautīgs herpetologs.

Pirms atbildēt, es ierāvu pamatīgu, mierinošu malku B&S.

-    Nu es saprotu, ka tu esi jukusi, - ar pārliecību teicu. - Korfu ir ekscentriska vieta, taču atsakos ticēt, ka pat šeit iespējams atrast herpetologu, kas vada vienu no labākajām viesnīcām uz salas.

-     Bet tā ir patiesība, - Anna apgalvoja. - Viņam ir dzīvoklis viesnīcas augšējā stāvā, viņš tajā tur čūskas, bruņurupučus un visdažādākās ķirzakas. Vēl vairāk, viņš apsolīja noķert jebkurus rāpuļus, ko mēs vēlētos filmēt.

Es padevos. Reiz pagātnē Korfu bija piebāzta ar dīvainībām un pārsteigumiem tik cieši kā burvju mākslinieka lāde, un es sapratu, ka tā nav zaudējusi neko no savām spējām pārsteigt.

Sala kā dīvains, greizs kinžals izgūlusies zilajā Jonijas jūrā starp Grieķijas un Albānijas piekrasti. Pagātnē tā bija gājusi cauri ducim dažādu tautību roku, no katras piederības ielāgojusi to, ko uzskatījusi par noderīgu, un pārējo aizmirsusi, tādējādi saglabājot savu individualitāti. Atšķirībā no daudzām citām vietām Grieķijā, Korfu ir zaļa un koša, jo venēciešu valdīšanas laikā tikusi izmantota par eļļas krātuvi - tolaik salā tika sastādīts tūkstošiem olīvkoku, tāpēc šobrīd lielāko salas daļu apēno milzīgie, greizie stumbri un sudrabainzaļo lapu vainagi. Starp olīvu birzīm stiepjas zaļganmelno ciprešu pamācošie pirksti, daudzi no tiem sastādīti birzīs kā līgavas pūrs. Tas viss kopā padara ainavu noslēpumainu - košas saules gaismas pielietu, cikāžu trīselīgās dziesmas appludinātu, zilās, rāmās jūras ielokotu. No visām brīnišķīgajām un apburošajām šīs planētas vietām, kuras man bijusi tā laime apmeklēt, Korfu manās acīs visvairāk līdzinās vietai, ko varētu saukt par mājām, jo tieši šeit saules gaisma iedzīvināja manu aizrautīgo interesi par dzīvo pasauli visapkārt.

Lidojumu grafika untumu dēļ mums izdevās pāris stundu pavadīt Atēnās - pietiekami ilgi, lai garāmejot aši aplūkotu Akropoli, veikli pamestu aci uz sardzes maiņu pie karaļa pils un tad zināmu laiku veltītu teicamai maltītei ostas ūdensmalā: tādas jūras veltes spēj pagatavot vienīgi grieķi. Pēc tam mēs lidojām tālāk uz Korfu.

Kad nonācām salā, jau bija tumšs; milzīgs, dzeltens mēness lēja pāri ceļam tik spožu gaismu, ka skaidri varēja saskatīt olīvkokos tīto ainavu, un mēness atspīdums vēja saceltajos viļņos jūrā izskatījās kā miljoniem virs ūdens izkaisītu pureņu ziedlapiņu. Kad bijām iztukšojuši pudeli teicamas, blāvi dzin- tardzeltenas retsinas, kurā varēja sagaršot itin visus nekad neredzētos priežu mežus, un pamielojušies ar brīnumgardu vietējo zivi, likāmies gulēt; mūsu miegu nespēja traucēt pat mēness, kas šķita notupies tieši uz balkona margām.

Nākamajā rītā, kamēr ēdām brokastis, ieradās Žans Pjērs un tika mums stādīts priekšā. Viņš bija maza auguma tum- snējs cilvēks ar humorpilnām brūnām acīm un apburošu smaidu. Par satraukumu citiem viesnīcas iemītniekiem, kuri baudīja rīta maltīti starp puķu dobēm, viņš no vairākiem audekla maisiem izcēla vienu no milzīgākajiem zalkšiem, kādu jebkad dzīvē biju redzējis, brīnišķīgu dzeltenvēderi, kas izskatījās kā lieta no bronzas, un tad ar burvju mākslinieka žestu, kurš izvelk no cepures trusīti, izbēra uz patio akmens flīžu grīdas tumšu, zaļganmelnu Eiropas purva bruņurupuču kaskādi ar dzelteniem plankumiem un zeltainām acīm kā leopardiem.

- Baidos, ka tas ir viss, ko esmu jums sadabūjis, - viņš kā atvainodamies teica; bruņurupuči tostarp atguvās un steidzīgi muka prom starp galdiem. Pēc piecām aizrautīgu medību minūtēm viņi bija sadzīti vienkopus un salikti atpakaļ maisā.

-    Kur jūs tos noķērāt? - es vaicāju,

-    Agri piecēlos un devos uz Skotini ezeru, - viesnīcnieks atbildēja. - Tas atrodas salas vidū.

-    O, es to lieliski pazīstu! - es teicu. - Tā bija viena no manām iemīļotākajām medību vietām.

-    Tur mēs nofilmēsim epizodi ar purva bruņurupučiem, - Džonatans paziņoja. Viņš pirms pāris nedēļām bija devies pamatīgā izlūkošanas braucienā uz Korfu. - Mēs nofilmēsim tevi pie ezera, un visi šie bruņurupuči tur jau gaidīs. Jūs abi ar Lī lēni tuvosieties viņiem. Viņi tostarp nodosies tādām bruņurupuču izdarībām kā…

-      Kā nekustīgai tupēšanai uz akmeņiem, - es pabeidzu domu. - Vai esi viņiem to pateicis? Vai esi katram izsniedzis scenārija eksemplāru? Vai savus kontraktus viņi ir izlasījuši? Es atsakos darboties kopā ar purva bruņurupuču baru, kuri nav lasījuši līgumus, nedara to, ko no viņiem prasa, neklausa norādījumus un - par visu visļaunāk - aizmirst savus tekstus. Ielāgo, ka uz spēles likta mana reputācija.

-    Labi, labi, - Džonatans noteica, uzmezdams man Hītklifa cienīgu skatienu, - esmu pārliecināts, ka tie uzvedīsies nevainojami.

-    Kur mēs tos turēsim? - es vaicāju.

-    Varbūt jūsu vannā? - Žans Pjērs pavisam nopietni ierosināja.

Tas izklausījās gluži tā, it kā "Kleridža" vai Valdorfa "As- torijas" [40] pārvaldnieks būtu ierosinājis luksusnumurā turēt Āfrikas kārpaino mežacūku baru.

-    Laba doma, - LI teica, - un, kad paši gribēsim nomazgāties, varam tos izlasīt laukā.

-     Pareizi, - Žans Pjērs piekrita, - ziepes un karstais ūdens viņiem nepatiks.

Es nodomāju, ka šāda saruna iespējama vienīgi Korfu. Tāpēc mēs aizgājām uz savu istabu, nesdami līdzi bruņām klātās filmzvaigznes, ielaidām vannā ūdeni un sabērām tās iekšā. Zinājām, ka čūskas jutīsies labi turpat maisos. Tad mēs devāmies uz pašiem salas ziemeļiem - uz vietu, ko sauca Koloura; Džonatans tur vēlējās nofilmēt manu "ierašanos" Korfu ar caique- mucveidīgo, koši krāsaino grieķu zvejas laivu, kas ir raksturīga Grieķijas ainavas sastāvdaļa.

Bija dzidri zila diena, skaidra kā kristāls, un saule - gluži patīkami karsta. Jūra bija zila un rāma, no Albānijas brūnajiem, robainajiem kalniem nāca pavisam niecīga vējpūsma, un Grieķijas krastu pāri ūdens klajumam varēja redzēt pavisam skaidri. Braucot cauri olīvu birzīm, plašā, sudrabaini zaļā lapotne nodrošināja vēsu ēnu; milzīgie, greizie stumbri, kas bija rievoti kā pumeks un katrs - neatkārtojams kā pirksta nospiedums, izskatījās pēc formu zaudējušām kolonnām, uz kurām kā katedrāles jumts balstās lapotne. Drīz vien olīvkoku ēnu vēsums palika aiz muguras, un nu mēs braucām pa ceļu, kas līkumu līkumiem vijās gar Pantokratoru - lielāko Korfu kalnu. Reizumis ceļš nolaidās gandrīz stāvus lejup līdz pašai vizošajai jūrai, virs tā slejoties kalna akmeņainajām nogāzēm. Starp rūsganajām, zeltainajām un baltajām klintīm kā tumšas bultas slīdēja sarkanastes bezdelīgas, čakli darinot savas dīvainās ligzdas, kas izskatījās kā no dubļu piciņām veidotas kianti vīna pudeļu pusītes.

Drīz vien mēs braucām lejup uz jūru pa stāvu, līkumotu ceļu, ko no abām pusēm ieskāva neticami garas, tumši zaļas cipreses - seni milži jau tad, kad mēdzu te braukt 1935. gadā. Drīz vien mēs tālāk lejā ieraudzījām Kolouras ostu kā mazu ieloku, tās vienā malā atradās laikam gan visskaistākā villa Korfu salā - tā piederēja maniem senajiem draugiem Pemai un Dis- nejam Voganiem-Hjū. Ostā bija noenkurota mūsu caique - lielisks, pamatīgs braucamais, nevainojami tīrs un vizošs savā zili baltajā krāsojumā.

Pema un Disnejs mūs sagaidīja visai sirsnīgi, jo nebijām tikušies vairākus gadus. Viņi laipni atļāva mums sakraut filmēšanas ekipējumu savas brīnišķīgās mājas priekšā un nofilmēt viņu skaisto dārzu, dāsni cienāja ar atvēsinātiem dzērieniem un pat ļāva mums izmantot sava bruņurupuča Karutersa talantus. Neko vairāk no draugiem nevar prasīt. Tā nu mēs sarīkojām viņu mājas priekšā tādu jucekli, kādu vienīgi filmēšanas grupa spēj radīt, un, kamēr komanda uzstādīja aparatūru, devāmies aplūkot laivu un pārliecināties, ka tā sagatavota jūras braucienam. Te nu, Džonatanam par šausmām, sākās nelaime.

Laivas skata sākumā man vajadzēja teikt: "Tiklīdz esam piedzimuši, mums visiem ir interese par apkārtējo pasauli. Pavērojiet ikvienu cilvēkbērnu - vai, galu galā, jebkuru citu jaunu radījumu - un redzēsiet, ka tas nemitīgi iepazīst pasauli un mācās, liekot lietā visas savas maņas. Jo jau kopš dzimšanas brīža mēs esam ļoti sarežģītās un aizraujošās pasaules pētnieki. Tomēr pieaugot cilvēki reizēm zaudē interesi par pasauli sev apkārt, toties daži jūt šo dzinuli visu mūžu. Šiem cilvēkiem ir laimējies. Tos sauc par dabaspētniekiem - amatieriem."

Lai padarītu sakāmo vēl iespaidīgāku, Džonatans bija nolēmis, ka laivā kopā ar mums jābūt bērnam - mēs visi kopā pētītu lielu bļodu ar jūras radījumiem. Šim nolūkam viņš bija nodrošinājies ar Kolouras ostas rotas - mazas kafejnīcas - īpašnieka meitas, ļoti skaistas, sešgadīgas meitenītes pakalpojumiem.

Tomēr tieši pirms mūsu ierašanās mazā bija pastrādājusi kādu nejauku nedarbu (mēs nekad tā arī nenoskaidrojām, ko tieši) un viņas māte bija izdarījusi Grieķijas standartiem pilnīgi neticamu lietu - meitu pamatīgi nopērusi. Rezultātu viegli iedomāties. Džonatans atrada mazo cienījamo mākslinieci kā nelaimes čupiņu mirkstam asarās; viņa atteicās runāt, atteicās vilkt mugurā savu labāko kleitu un vispār darīt jebko. Pema, Anna un es - vienīgie grieķiski runājošie mūsu kompānijā - velti nopūlējāmies pieglaimoties, pierunāt un pārliecināt. Pat Džonatana dāsnais piedāvājums, ignorējot budžeta iespējas, pacelt samaksu no desmit drahmām [41] uz divdesmit neradīja nekādu iespaidu.

-     Bez bērna mēs to ainu nevaram filmēt, - Džonatans uzstāja. - Dieva dēļ, Anna, dari kaut ko!

-     Ko tu gribi, lai es darītu? - Anna noprasīja. - ja bērns to negrib darīt, tu nevari viņu piespiest.

-    Tad sameklē kādu, kas to izdarīs, - Džonatans atcirta.

Tā nu nabaga Anna tika nosūtīta uz tuvāko ciematu jauna

cienījamā mākslinieka meklējumos.

-    Vai tai noteikti jābūt meitenei, vai arī zēns būs labs diezgan? - viņa pirms došanās ceļā vaicāja.

-    Manis pēc tas var būt kaut hermafrodīts, ka tikai bērns, - Džonatans pārskaities atteica.

Nākamo pusstundu, gaidīdami Annas atgriešanos, mēs ar Lī pavadījām, meklēdami seklajā ūdenī rekvizītus - aizkaitināta izskata vēžus - vientuļniekus, kas mitinājās koši krāsainos gliemežvākos, vēl citus gliemežvākus ar to likumīgajiem iemītniekiem un lielus, dzelkšņainus zirnekļkrabjus ar ūdenszāļu un sūkļu kažokiem, kurus šie radījumi maskēšanās nolūkos bija iedēstījuši sev uz muguras. Šī plašā dzīvo rekvizītu kolekcija mazliet remdēja mūsu režisora niknumu, kaut arī viņš joprojām palika viegli aizkaitināts, un mēs ar raizēm gaidījām Annas atgriešanos.

Drīz vien viņa pārradās, triumfējoši vezdama sev līdzi glītu, apmēram desmit gadus vecu zēnu. Brīdī, kad mašīna ar vīriešu dzimuma cienījamo mākslinieku apstājās, no kafejnīcas, plati smaidīdama, iznāca jaunā kleitā ģērbusies mazā meitene.

-    Paskat vien, saldumiņ, - Paula sajūsmināta iesaucās, - nu mums ir divi bērni.

-   Vai tu domā, ka mūsu budžets spēs divus pavilkt? - es nopietni vaicāju Džonatanam. Viņš tikai uzmeta man niknu skatienu.

Atlikušo dienas daļu mēs pavadījām, filmēdami epizodi ar caique, kas izvērtās diezgan komplicēta, jo papildus skatiem uz klāja (kurus uzņemt bija grūti, tomēr ne pārāk sarežģīti) Džonatans vēlējās no augstas vietas kalnos nofilmēt panorāmisku skatu ar visu ostu un Pemas un Disneja māju, caique majestātiski piepukšķinot piestātnē. Tā kā mūsu rīcībā nebija rācijas, laivai nācās riņķot apkārt, gaidot instrukcijas, kamēr Džonatans rāpās augšā uz nolūkoto vietu kalnos un es viņu uzmanīgi vēroju ar tālskati. Kad Džonatans pamāja ar roku, mēs izlīdzinājām laivas gaitu un iestūrējām ostā. Lieki teikt, ka šo kadru nācās filmēt vairākas reizes, jo tas bija vissarežģītākais. Visbeidzot Džonatans jutās tik apmierināts, cik vien režisors to spēj; mēs savācām mantas un devāmies garā, karstā ceļā atpakaļ uz pilsētu, un mūsu prātus pilnībā bija pārņēmušas domas par dzērieniem ar ledu, tīrām drēbēm un gardu ēdienu.

Bruņurupuči joprojām atradās vannā.

Nākamajā dienā gadījās cita liksta. Džonatans bija sadzinis pēdas vienai no villām, kurā es kopā ar ģimeni biju dzīvojis Korfu, un nolēmis, ka tā ir visfotogēniskākā un piemērotākā vieta garai epizodei filmā. Pēc daudziem komplicētiem telefona zvaniem Annai bija izdevies Atēnās sameklēt villas īpašnieku, lai no viņa iegūtu atļauju filmēšanai mājā un tās apkārtnē; taču izrādījās, ka villa izīrēta naktskluba īpašniekam un ka jāiegūst arī viņa atļauja. Naktskluba īpašnieku sadzīt rokā bija vēl grūtāk nekā pašu villas saimnieku, jo naktsklubu īpašnieki rādījās būt noslēpumaini radījumi ar izteikti naksnīgu dzīvesveidu, tāpēc dienas laikā nebija runājami, savukārt līdz ar tumsas iestāšanos tie kā Drakulas pameta savus zārkus un ņēmās laidelēties šurpu turpu pa pilsētu, tādējādi kontaktēties ar viņiem bija ārkārtīgi sarežģīti. Visbeidzot Annai laimējās viņu atrast kādā līdz šim nezināmā kapā, un cilvēks paziņoja, ka nekādā gadījumā nepieļaus filmēšanu villā. Pēc ilgas lūgšanās Annai beidzot izdevās viņu pierunāt atslēgt māju, taču tikai paša klātbūtnē. Viņš darīja Annai zināmu savas ierašanās dienu un apsolīja, ka pats atslēgšot mums villu. Lai dievs žēlīgs Džonatana nerviem! Lielā diena pienāca, taču šis vīrs acīmredzami nerādījās.

-     Kāpēc gan mēs nevarētu doties uz māju un nofilmēt vismaz apkārtni un verandu? - Anna saprātīgi ierosināja. - Varbūt viņš atbrauks rīt.

-    Jā, laikam gan tā vajadzēs darīt, - Džonatans domīgi piekrita, - vai arī pafilmēsim Potamosā un cerēsim, ka viņš ieradīsies ar rītdienas lidmašīnu.

Tā nu mēs devāmies uz Potamosu - burvīgu ciematiņu, kas varonīgi centās noturēties uz kalna nogāzes; glītās, daudzkrāsainās mājas ar arkveidīgajām verandām izskatījās tieši tādas, kādas tās atcerējos redzējis pirms četrdesmit gadiem. Zem katras arkas vīdēja bezdelīgu ligzda ar platmutīgiem putnēniem, un zem katras ligzdas - kartona kaste, kurā sakrist bezdelīgu mēsliem, ar kuriem šie putni tik dāsni un izšķērdīgi da- lijās. Man prātā atausa grieķu teiciens, ka nams nekļūst par mājām, pirms zem dzegas nav parādījusies bezdelīgu ligzda. Vērodams, kā pieaugušie putni kukaiņu pārpilniem knābjiem šaudās pie ligzdas, lai pieķertos tās malai un piebāztu mazuļu platās mutes, es nospriedu, ka šīs bezdelīgas laikam gan ir to putnu mazmazmazmazmazmazmazmazmazmazmazbērni, kurus bērnībā tiku vērojis tieši zem šim pašām dzegām. Kad bijām nofilmējuši bezdelīgas un vēl dažas ainas ciematā, mēs atgriezāmies viesnīcā.

Bruņurupuči joprojām atradās vannā.

Nākamais rīts atausa dzidrs un skaidrs. Ieradās lidmašīna no Atēnām, bet mūsu cilvēka tajā nebija.

- Pie velna ar vinu, - Džonatans nošnācās. - Mēs tik un tā

> ' >

brauksim uz villu un tur filmēsim.

Māja bija tā, kuru es savā bērnības apraksta grāmatā biju nosaucis par Sniegbalto villu. Tā atradās lielā, mūžvecā olīvu birzī, māju apēnoja milzīgs magnolijas koks, oleandri ar rožainiem un baltiem ziediem un vīnogulājs pāri verandai, kas sezonas laikā bija pilns baltu, garenu vīnogu ķekariem. Tomēr, kamēr braucām pa akmeņaino, bedraino pievedceļu un apstājāmies mājas priekšā, es ievēroju, ka villa vairs nav sniegbalta. Kādreiz baltās sienas bija blāvas un mitruma plankumu izraibinātas, apmetumā rēgojās lielas plaisas, zaļie slēģi izbalojuši un no tiem lobījās krāsa. Par spīti panīkumam, villa joprojām bija pamanījusies saglabāt elegantu izskatu, tomēr es brīnījos, kā gan kāds spēj tik brutāli izturēties pret tik skaistu un apburošu ēku.

Kamēr tika izkravāts ekipējums, es vadāju Lī pa aizaugušo dārzu starp olīvkokiem un gremdējos nostalģijā. Lūk, te bija veranda, kurā mani dažādie dzīvnieki tika radījuši īstu haosu kādās no mūsu daudzajām viesībām: žagatas izbēga, piedzērās no vīna lāmas un tieši pirms viesu ierašanās sapostīja rūpīgi klāto galdu, bet zem galda uzglūnēja mana niknā kaija Aleko un knāba viesiem kājās, kad tie sēdās vakariņot. Šī bija siena, kurā mitinājās mans vismīļākais gekons Džeronīmo; reiz viņš uz manas guļamistabas sienas izcīnīja nāves kauju ar divreiz par sevi lielāku dievlūdzēju. Apmēram simt jardu attālumā no villas atradās ģimenes kapela - viena no tām burvīgajām, miniatūrajām baznīciņām, kas vārda tiešā nozīmē izraibinājušas Grieķijas laukus, celta dievs vien zina kad un veltīta kāda mazpazīstama svētā šādam vai tādam brīnumam. Konkrētā baznīciņa bija no ārpuses nokrāsota rožaina; tā bija prāvas istabas lielumā ar īpatnējiem, saliekamiem sēdekļiem draudzei un jaunavas Marijas un bērna bildi virs altāra. Nu tā izskatījās noplukuši un pamesta, rudens lapu ķīlis bija atspiedis durvis vaļā un tās kaudzēm izkaisījušās pa grīdu. Savulaik grīda bija izslaucīta un izrotāta, sēdekļi nospodrināti, abpus Marijai un bērnam pastāvīgi dega divas mazas eļļas lampiņas, kuru spīduma tikko pietika gleznas apgaismošanai, un vāzē zem attēla vienmēr atradās svaigi ziedi. Tagad visapkārt jautās sabrukums, nebija ne lampiņu, ne ziedu. Atceros, reiz es vēlu vakarā atgriezos no ekspedīcijas un redzēju, ka nejauši kāds atstājis mazās baznīciņas durvis atvērtas. Nolicis tauriņu tīklu un kolekcionāra somu, es devos tās aizvērt un ieraudzīju apbrīnojamu skatu. Tobrīd bija jāņtārpiņu sezona, un, ieskatījies pa durvīm baznīcā, es ieraudzīju, ka Marijas portretu gluži vai appludinājusi narcišu dzeltenā mazo eļļas lampiņu gaisma, bet piedevām pa atvērtajām durvīm baznīcā bija salaidušies dučiem jāņtārpiņu un nu lēni slīdēja pa to kā zaļganbaltas, zibošas zvaigznītes; citi tostarp rāpoja pa sēdekļiem un sienām. Vairāki bija nolaidušies uz Marijas portreta un izgreznojuši to kā kustīgi, margojoši dārgakmeņi. Aizgrābts ilgi vēroju šo brīnišķīgo, pārdabisko skatu, bet tad pavadīju nogurdinošu pusstundu, ķerdams jāņtārpiņus ar tauriņu tīklu un palaizdams brīvībā ārpusē, jo baidījos, ka, baznīcā ieslodzīti, tie varētu nobeigties; darbodamies es spriedu, ka Marijas portretam noteikti ir ļoti žēl šķirties no tik izsmalcināta baznīcas rotājuma.

Kad atgriezāmies no baznīcas, man pretī nāca Džonatans ar viltīgu vainas izteiksmi sejā, turēdams rokā stikla gabalu.

-    Redzi, - viņš teica, paceldams stiklu augstāk, - es tikai paskatījos iekšā pa vienu no aizmugurējiem logiem, kad šis te stikls ievēlās man rokās. Ja iebāzīšu roku pa logu, varētu to atvērt un mēs tiktu villā iekšā.

Es nopūtos.

-     Neesmu pārliecināts, tieši kāds sods Grieķijā draud par ielaušanos mājā, bet domāju, ka vairāki gadi ieslodzījumā, un grieķu cietumi ir bēdīgi slaveni ar savu komforta trūkumu.

.- Neviens taču neuzzinās, - Lī drošināja, - ja vien mēs ieliksim to stiklu atpakaļ.

-     Un kas notiks, ja īpašnieks ieradīsies tieši tad, kad mēs izklaidēsimies villā? - es apjautājos.

-    Nesāksim brēkt pirms laika, - Džonatans stingri paziņoja. - Vismaz tiksim pie verandas ainām.

Tā nu mēs ielauzāmies villā. Bija divi iemesli, kāpēc mums vajadzēja tikt iekšā un atvērt durvis. Pirmkārt, bija nepieciešami kadri, kad mēs ar Lī muļķīgi blenžam laukā pa dažādiem logiem un staigājam iekšā un ārā pa durvīm; otrkārt, mums bija nepieciešama elektrība, lai varētu filmēt vakara un nakts ainas. Tam visam bija nepieciešams diezgan daudz laika, un bija jau pavisam vēls, kad mēs beidzot sakravājām mantību un, rūpīgi aizslēguši villu un atlikuši vietā stiklu, devāmies nogurdinošā atceļā uz "Korfu pili".

Bruņurupuči joprojām atradās vannā.

Nākamais rīts mums bija brīvs, jo Paulai un Džonatanam vajadzēja iet uz muitu un izdabūt tai cauri mūsu kāpurus. Laikam gan šis paziņojums prasa zināmus paskaidrojumus. Filmēšana Korfu no tauriņu kāpuru (vismaz mūs interesējošās sugas) pieejamības viedokļa notika nepareizā gadalaikā, tāpēc mēs bijām spiesti importēt kāpurus no plaši pazīstamas tauriņu audzētavas Anglijā. Lieki teikt - kaut arī Korfu ir tik ievērojama ar savu ekscentriskumu, pat grieķu muitnieki jutās apjukuši, kad pēc stingrā pieprasījuma atvērt ārkārtīgi aizdomīgo saini, viņu acu priekšā parādījās raibeņu, kāpostu balteņu un dižtau- riņu kāpuru gūzma savu iecienīto augu barības ligzdiņās. Annas paskaidrojumus, ka visu šo sugu tauriņi tik un tā sastopami Korfu, muitas ierēdņi uzklausīja ar salti nedraudzīgu skatienu. Ja jau tie tāpat atrodami Korfu, muitnieki vaicāja, kāpēc gan par tik dārgu naudu jāieved no Anglijas? (Izskaidrot grieķu muitas ierēdnim ar dzīvnieku filmēšanu saistītos sarežģījumus ir praktiski neiespējami.) Pēc tam virsroku ņēma nācijas lepnums, un muitnieki aizrādīja - ja jau tādi paši kāpuri sastopami Korfu, kāpēc neizmantot vietējos? Vai grieķu kāpuri ir kaut kādā veidā mazvērtīgāki par britu kāpuriem? Grieķija jau gadiem ilgi bijusi slavena ar savu tauriņu kāpuru iespaidīgajiem izmēriem, kvantitāti un kvalitāti. Grieķu kāpuri, kā tas visiem zināms, ir labākie visā pasaulē. Kas par aprēķinu tādā gadījumā vest iekšā lielu daudzumu Anglijas kāpuru (kas pilnīgi noteikti ir mazvērtīgāki) un, iespējams, aplaist Korfu kāpurus ar kādu nāvējošu slimību? Laiks lēni un garlaicīgi vilkās uz priekšu, un tostarp sakarsušajiem un aizkaitinātajiem Paulai, Annai un Džonatanam nācās parakstīt ar zvērestu apliecinātus galvojumus, ka ikkatru kāpuru personīgi pārbaudījuši Karaliskās vete- rinārķirurģijas koledžas, Karaliskās ķirurģijas koledžas, Lauksaimniecības ministrijas un Londonas Zooloģijas biedrības speciālisti. Tika parakstītas ari Grieķijas valdībai adresētas garantijas un solījumi samaksāt dāsnu kompensāciju, ja Anglijas kāpuri izraisīs kaut viena vienīga (par visiem vislabākā) Korfu kāpura nāvi. Tika sniegtas arī garantijas, ka mūsu kāpuri nekādā veidā nesamaitās Korfu kāpurus, nonākot ar tiem kontaktā, un pēc filmēšanas tiks ar kaunu izraidīti no Korfu un nosūtīti atpakaļ uz Angliju, lai tur galu galā pārvērstos par gauži mazvērtīgiem tauriņiem. Visi trīs atgriezās viesnīcā, ļimdami no pārpūles, tomēr triumfējoši nesdami Anglijas kāpurus sev līdzi.

Vēlāk pēcpusdienā mēs devāmies atpakaļ uz villu. Loga rūts vēlreiz gluži nejauši izvēlās no rāmja, mēs atslēdzām durvis un ķērāmies pie darba. Kāpuri kā sadarbības partneri filmas uzņemšanā, līdzīgi lielākajai daļai dzīvnieku, nav nekāda medusmaize. Tie vai nu tup nekustīgi kā muzeja eksponāti, vai arī auļo pa saviem barības augiem tādā ātrumā, ka grūti tiem izsekot ar kameru. Kad bijām beiguši filmēt kāpurus, mēs centāmies nofilmēt pārējos kukaiņus, kurus Lī, Anna un es šo pāris dienu laikā bijām čakli vākuši kopā, - tīģervaboles, skarabejus, cikādes un tamlīdzīgi. Visi kukaiņi bija rūpīgi ieslodzīti daudzos podiņos un sērkociņu kastītēs. Zēna gados Korfu man nebija pieejama visa bagātīgā kolekcionēšanas aparatūra, kāda ir mūsdienu jauno dabaspētnieku rīcībā, tāpēc izlīdzoties nācās lielā mērā izmantot atjautību. Mūsu villā netika aizmests neviens trauks vai ievārījuma burka, kartona kastes bija zelta vērtē, tāpat kā skārda bundžas; taču vislabākās bija sērkociņu kastītes, jo tās bija vieglas un ērti pārnēsājamas, turklāt pietiekami mazas, lai gūstekņi neskraidītu pa tām apkārt un nesa- vainotos. Vienlaik man piederēja vairāki simti kastīšu, kuras es ņēmu līdzi ekspedīcijās, un atgriežoties tās visas bija pilnas - tāds kā sērkociņu kastīšu zvērudārzs. Protams, kaut arī sērkociņu kastītes man bija ārkārtīgi noderīgas, reizēm tās izraisīja tračus. Man joprojām dzīvā atmiņā diena, kad es netīšām atstāju vienu savu kastīti uz kamīna malas, un mans vecākais brālis (kas pat vislabākajā noskaņojumā nebija dzīvnieku mīļotājs) to atvēra, lai aizsmēķētu cigareti, un rezultātā viņam uz rokas uzrāpās skorpionu mātīte ar veselu kravu mazuļu uz muguras. Es labprāt izvairītos no turpmāko notikumu atstāstīšanas. Tomēr šīs filmēšanas laikā es iepriecināts konstatēju, ka vienkāršā sērkociņu kastīte nav zaudējusi savu noderīgumu, - nepaklausību izrādīja tikai to iemītnieki, jo vai nu krita nost no ziediem, uz kuriem bija uztupināti, vai arī nekavējoties pacēlās spārnos un laidās prom; tā nu ap laiku, kad bijām nonākuši līdz tā sauktajam "gaismas zuduma punktam" (kad kļuva pārāk tumšs un pat režisors negribīgi atzina, ka turpināt filmēšanu nav iespējams), mēs savācām savus mazvērtīgos kāpurus un atgriezāmies pilsētā.

Bruņurupuči joprojām atradās vannā.

Nākamā diena, kā arī visas citas, atausa saulaina, debesis bija zilas kā zivju dzenīša spārns. Kamēr mēs niekojāmies ap brokastīm, parādījās Džonatans, acīmredzami būdams nepieredzēti labā omā. Viņš pasūtīja savu parasto pieticīgo rīta maltīti (sausās brokastis, kafiju, grauzdiņus, marmelādi, desiņas, šķiņķi, ceptas olas un ceptus kartupeļus, nobeidzot ar augļu salātiem un krējumu), tad atlaidās krēslā un mums starojoši uzsmaidīja.

-    Šodien, - viņš teica tādā tonī, it kā apsolītu bērnam izjādi ar ziloni vai kaut ko tikpat aizraujošu, - mēs filmēsim epizodi ar čūskām. Žans Pjērs mums palīdzēs.

-    Tu domā, ar dzeltenvēderi? - es vaicāju.

-    jā, - režisors apstiprināja, - ar dzeltenvēderi.

-    Vai drīkstu aizrādīt, ka "dzeltenvēdere" ir nepareizs nosaukums? - es teicu. - Patiesībā tā ir liela bezkāju ķirzaka.

-    Bet tā izskatās pēc čūskas, - Džonatans protestēja, jo juta, ka Dabasmāte jau atkal viņu nodevusi.

-    Tomēr, - es turpināju, - tai ir rudimentāras kājas un, ja viņu neuzmanīgi paņem rokās, aste nokritīs gluži kā ķirzakai.

-   Ak dievs, - Džonatans šausmās ievaidējās, - tā tikai mums vēl trūkst, lai sasodītā radījuma aste noveltos tieši ainas vidū! Kāda velna pēc es vispār uzņemu filmas par dzīvniekiem?

Tā nu mēs kopā ar Žanu Pjēru un savām rāpulīgajām film- zvaigznēm devāmies uz olīvu birzi, kuru Džonatans bija atzinis par visfotogēniskāko visā salā, - kaut arī grūti saprast, kā viņš izvēlējies, jo itin visas olīvu birzis bija tik burvīgas. Es darīju viņam zināmu, ka dzeltenvēdere (vai tik viegli izrunājamā šā rāpuļa Eiropas vārdā - sheltopusik) pārvietojas ar gaismas ātrumu, tāpēc tā jāfilmē tādā vietā, kur rāpuli var viegli noķert. Džonatans apgalvoja, ka esot ņēmis to vērā. Man par pārsteigumu, izrādījās, ka režisors teicis patiesību: ieradušies birzī, mēs ieraudzījām tās vienā malā ēzeļu ratiņus, ko no abām pusēm apsargāja raupja akmeņu krāvuma siena, tādējādi veidojot līkumotu, čūsku palaišanai piemērotu tekni, kaut arī tā būvēta citiem nolūkiem.

-   Tā, - Džonatans teica, - tagad es gribu, lai tu un Lī sāktu iet te, no šī olīvkoka, un tad, kad būsiet sasnieguši tur to krūmu, jūs pēkšņi pamanīsiet zālē dzeltenvēderi un to noķersiet.

-    Pagaidi! - es iebildu. - Ja mums pirms tā radījuma noķeršanas būs vēl jānostaigā piecdesmit jardu, tas jau atradīsies kādas piecas jūdzes tālāk.

-    Un ko tu iesaki? - viņš noprasīja.

-     Viņu vajag palaist vaļā tieši tad, kad mēs pienāksim pie krūma, - es atbildēju.

-    Kā? - Džonatans vaicāja.

Es paskatījos uz vietu takas malā, kur vajadzēja notikt rāpuļa sagūstīšanai. Takas likums tajā vietā veidoja nelielu ieloci, attiecīgi līkumu meta ari akmeņu siena, veidojot nelielu iedobumu.

-    ja kāds paslēptos tur tajā līkumā, viņš varētu čūsku palaist vaļā tieši tad, kad mēs pienāksim klāt, - es ierosināju.

-    Kurš to darīs? - Džonatans vaicāja.

-    Es, - pieteicās Žans Pjērs, viesnīcas "Korfu pils" herpeto- loģiskais pārvaldnieks, kas nu jau bija izģērbies līdz viduklim un gatavs darbam.

-    Lai notiek, - Džonatans norīkoja. - Aizejiet līdz tai vietai un paskatīsimies, kā tas izskatās.

Turēdams rokās maisu ar čūsku, Žans Pjērs pakalpīgi aizrikšoja līdz žoga līkumam un nostājās tajā.

-    Tā neder. Mēs jūs redzam, - Džonatans kliedza. - Mazliet noliecieties!

Žans Pjērs paklausīgi notupās.

-    Joprojām nav labi! - Džonatans kliedza atkal. - Jūsu galva ir redzama. Gulieties!

"Korfu pils" pārvaldnieks nostiepās uz vēdera putekļos. Ja viesnīcas iemītnieki viņu šobrīd redzētu, skats tiem pilnīgi noteikti dotu vielu pārdomām.

-    Teicami! - Džonatans uzsauca. - Palieciet tur un atlaidiet čūsku tieši pirms tam, kad Džerijs un Lī nonāk jums līdzās.

Tā nu Žans Pjērs zem svelmainajiem saules stariem gulēja uz vēdera putekļos, kamēr mēs pāris reižu izmēģinājām šo ainu. Beidzot viss bija sagatavots. Izšķirošajā brīdī dzeltenvēdere tika palaista vaļā un, man par lielu pārsteigumu, uzvedās gluži nevainojami: pāršāvās pāri mūsu takai un tad saritinājās zāles pudurī pie akmeņu sienas, kur to varēja viegli sagūstīt, neriskējot noraut asti. Žans Pjērs piecēlās kājās - viņa muguru klāja sviedri, priekšpusi - smalki, balti putekļi, bet sejā rotājās lepns smaids. Kad bijām visos nepieciešamajos tuvplānos nofilmējuši skaistās dzeltenvēderes spīdošo ķermeni, maziem bronzas ķieģelīšiem līdzīgās zvīņas, rudimentārās pakaļkājas un pievilcīgo galvu ar sīkajām acīm un platā, labvēlīgā smaidā savilkto muti, mēs palaidām rāpuli vaļā un vērojām, kā tas gludeni kā ieeļļots aizlokās cauri krūmiem. Ap to laiku gaisma sāka zust, tāpēc atpūzdamies pamielojāmies ar atsvaidzinošu arbūzu, kas bija rožains kā saulrieta mākonis, savācām savas mantas un devāmies atpakaļ uz "Korfu pili" kopā ar viesnīcas pārvaldnieku, kurš bija sakarsis, noguris un nojaucies ar putekļiem, tomēr triumfa pārpilns par savu pirmo kinolomu.

Bruņurupuči joprojām atradās vannā.

Nākamajā dienā pie brokastu galda Džonatans, ārdāmies cauri barības kalniem, atkal bija dzīvespriecīgā noskaņā.

-     Šodien, - viņš paziņoja, piebāzis pilnu muti ar desu un olām, - mēs filmēsim pie ezera - nu, ziniet, Skotini.

-     Ko mēs tur filmēsim? - es apvaicājos.

-    Purva bruņurupučus, - režisors ar baudu paskaidroja.

-    Purva bruņurupučus? - es neticīgi pārvaicāju.

-    Jā, - Džonatans apstiprināja un tad, pārpratis mana noskaņojuma cēloni, satraukts noprasīja, - tev taču tie vēl ir, vai ne?

-    Ak, jā, - es atbildēju. - Vienīgi šķiet, kas mūsu vanna bez bruņurupučiem vairs nebūs tāda, kā agrāk. Mēs tiem esam gauži pieķērušies.

-    Jauki, - Džonatans sacīja. - Es baidījos, ka tie varbūt aizbēguši vai noticis kas tamlīdzīgs.

-     Diemžēl nē, - es atteicu.

-     Nu, - Džonatans turpināja, - tādā gadījumā viss izskatīsies tā. Mēs nofilmēsim tevi un Lī ierodamies pie ezera, un tu varētu pastāstīt, kā savulaik bērnībā mēdzi bruņurupučus ķert. Mēs nofilmēsim vardes un tritonus, un to zalkti, ko Žans Pjērs noķēris, un tad purva bruņurupučus. Tu skaidrosi Lī, cik vienkārši ir noķert purva bruņurupučus…

-     Izlūdzos piedošanu, - es Džonatanu pārtraucu, - bet vai tu kādreiz esi redzējis purva bruņurupuci kustībā?

-    Ak, būs jau labi, - Džonatans bezrūpīgi atvairīja šo domu. - Mums galu galā ir astoņi gabali. Vienam no tiem noteikti jābūt astoņdesmitgadīgam večukam, kas kustēsies lēnāk par citiem.

Džonatans aizkustinoši ticēja, ka agri vai vēlu viņa rīcībā būs dzīvnieks, kas paklausies rīkojumiem. Visā filmēšanas gaitā viņš stūrgalvīgi turējās pie šīs pārliecības, taču tā nekad neguva pierādījumu.

-      Neviens no mūsu bruņurupučiem nav astoņdesmitgadīgs, - Lī man paklusām ieminējās. - Kad mēs tos izņemam no vannas, lai paši nomazgātos, visi šaudās apkārt kā traki.

-     Zinu, - es teicu. - Neļausim, lai tas iedragā Džonatana patētisko ticību Dabasmātei. Var jau būt, ka gadīsies brīnums.

Tā sākās lielā purvu bruņurupuču diena. Dzīvnieki tika izvākti no mūsu vannas (tādējādi, bez šaubām, iepriecinot istabenes, kurām vajadzēja uzkopt mūsu numuru) un ievietoti piemērotā konteinerā, un tad mūsu konvojs devās ceļā; tajā ietilpa trīs transporta līdzekļi, jo Žans Pjērs, ko bija apskurbinājusi kinematogrāfiskā veiksme dzeltenvēderu dīdītāja lomā, devās mums līdzi, lai savaldītu arī zalkti. Diena bija ārkārtīgi karsta, un mēs priecājāmies, kad ceļš beidzot ienira plašo olīvu biržu vēsajā, vizošajā patvērumā. Jaunībā šīs olīvu birzis man bija maģiska vieta. Pieaugušajiem, kas soļoja garām dobumai- najiem stumbriem ar sudrabaini zaļo lapu vainagu, olīvkoki bija vienkārši ainavas rota un tīkamas ēnas radītāji, toties man tie bija kā apslēptas dzīvās mantības krātuves. Dobumu miriā- des katrā kokā dāvāja patvērumu dučiem dažādu dzīvu radību - no pūcēm līdz vāversusuriem, no žubītēm līdz melnajām žurkām. Pareizajā gadalaikā varēja novērot pa koku stumbriem augšup rāpjamies dīvainus, tikko no zemes izlīdušus kuprainus radījumus ar izvalbītām acīm. Kamēr tos vēroju, radījumiem pārsprāga muguras āda, un no turienes lēni un ar pamatīgu piepūli izspraucās cikāde ar riekstbrūnu ķermeni un sudrabainiem spārniem - īstenā vasaras vēstnese, kas ar savu dziesmu lika vibrēt visai salai. Starp olīvkoku saknēm varēja atrast daudzkājus zīmuļa garumā vai krupjus ar sudrabainu ādu un zaļiem plankumiem, kuru dēļ tie atgādināja viduslaiku pasaules kartes ar greizi iezīmētiem kontinentiem. Visapkārt bija kukaiņi - tauriņi, skudrulauvas un bizmārītes, trauslās zeltactiņas, kas uz augu kātiem dēja olas slaidas kājiņas galā, un kā ahāts melnās mēslu vaboles, kas pa pāriem vēla mēslu bumbuļus, lai apraktu tās par bērnistabām saviem mazuļiem. Kāds man reiz teica, ka nevarot saprast, ko es saskatot olīvu birzīs - tās esot tik garlaicīgas un nedzīvas. Manās acīs šīs birzis apdzīvoja nebeidzama, aizraujoša dzīvu radību procesija, pavasaros tās pārpludināja ziedi, it kā starp lielajiem, tumšajiem, grubuļainajiem stumbriem kāds būtu iztukšojis krāsu kasti. Lai nu kādas bija olīvu birzis, taču nekādā ziņā - garlaicīgas un nedzīvas.

Visbeidzot mēs pa akmeņaino taku cauri olīvu birzīm bijām aizkratījušies līdz Skotini - koku ieskautam gandrīz apaļam, septiņus vai astoņus akrus lielam ezeram ar prāvu, niedrēm apaugušu salu vidū un nefrītzaļām ūdenszālēm pilnu seklo ūdeni. Gluži tāpat kā olīvkoki šķita nedzīvi dažiem cilvēkiem, arī šis ezers izskatījās nedzīvs, tomēr es zināju, ka tas ir vesela pasaule, kuras dziļumos mīt dīvainas, mikroskopiskas būtnes, kas šaudās, valstās, raustās un laidelējas: draudīgi spāru kāpuri, mazas zivtiņas, tritoni, vardes, čūskas un purva bruņurupuči. Atceros - reiz jaunībā es biju te medīdams pavadījis veselu dienu, un mazais ezeriņš bija sagādājis tik bagātīgu daudzveidīgo radījumu klāstu, ka drīz vien es biju izlietojis visu kolekcionāra ekipējumu un biju spiests savu vērtīgo guvumu nešanai izmantot drēbes, rezultātā atgriezos villā gluži pliks, par lielu uztraukumu un apjukumu manai mātei.

Kad nu Džonatans bija izložņājis visu apkārtni un atradis piemērotas vietas filmēšanai, kameras tika uzstādītas, un mēs ķērāmies pie pirmās epizodes, kurā zvaigznes loma pienācās zalktim. Mūsu čūsku dīdītājs, aizmirsis par viesnīcas vadīšanu un viesu ēdināšanu, līdz jostas vietai kails, uzrotījis bikses, basām kājām lēkāja pa ūdeni un dubļiem, pierunādams izskatīgo rāpuli pakļauties Džonatana rīkojumiem. Čūska uzvedās lieliski, tā slīdēja pa dubļiem, locījās pa zāli un visbeidzot iepeldēja ezerā, tā ka lielā, skaistā galva pacēlās augstu virs Ūdens virsmas, atstājot aiz sevis platus V formas vilnīšus.

-     Un nu izrādes nagla, - Džonatans paziņoja, pārlieku sapriecājies par panākumiem ainā ar zalkti, - purva bruņurupuči. Tā, es gribu, lai jūs noliekat trīs bruņurupučus zālē tur, krastā. Tad jūs ar Lī nāksiet un ieraudzīsiet tos gozējamies saulē, tu pielavīsies un vienu noķersi, kamēr pārējie iečāpos ūdenī.

-    Viņi būs prom no tā krasta, pirms tu pagūsi izteikt "Džonatans Hanss", - es pareģoju.

-    Ak, lai nu kā, pamēģināsim, - Džonatans stūrgalvīgi paziņoja.

Tā Žans Pjērs paņēma trīs bruņurupučus un novietoja vajadzīgajā pozā, arī mēs ar Lī ieņēmām savas vietas.

-    Sākam, motoru! - Džonatans sauca.

Žans Pjērs palaida bruņurupučus vaļā un palēcās atpakaļ, lai tiktu laukā no kadra. Li un es paspērām vienu soli. Visi trīs bruņurupuči kā sacīkšu mašīnas, kas atlaidušas bremzes Le- mānas [42] sacensībās, noskrēja lejup pa krastu, ieplunkšķēja ūdenī un nozuda

-     Sasodīts, - Džonatans teica. - Mums nāksies turēt viņus ciet ilgāk.

-    Neaizmirsti, ka tev tikai pieci vien atlikuši, - Li aizrādīja.

-     Pamēģināsim ar nākamajiem trim, - Džonatans izrīkoja. - Esmu pārliecināts, ka šoreiz mums izdosies.

Vēl trīs bruņurupuči tika novietoti labu gabalu no krasta; Žans Pjērs tos stingri turēja ciet, kamēr Džonatans nokliedzas - "Motoru!"

Šoreiz bruņurupuči uzvedās citādi. Tie acīmredzot nemanīja ūdeni, tāpēc nezināja, uz kuru pusi skriet. Kādu mirkli tie šaudījās riņķi vien un tad metās tieši virsū kamerai un izskrēja starp statīva kājām. Mēs atkal un atkal centāmies bruņurupuču skrējienu novirzīt uz ezera pusi, bet rāpuļi ar tikai bruņurupucim vai ēzelim piemītošu stūrgalvību atkal un atkal nesās pretējā virzienā. Mēs izmisumā aiznesām tos līdz vietai, kur bruņurupuči tik tikko spēja saskatīt ūdens vizēšanu; rezultātā visi trīs nesās lejup un nozuda ezerā tikpat dedzīgi kā iepriekšējie.

Džonatana fizionomijā nu bija iegūlusi viņa visizteiktākā Hītklifa izteiksme. Mēs mēģinājām vēlreiz ar vienu no diviem atlikušajiem rāpuļiem, un šis bruņurupucis nodemonstrēja jaunu taktiku. Viņš ievilkās bruņās un sastinga kā akmens. Nekas uz pasaules nespēja piedabūt radījumu pakustēties. Tad, kamēr mēs apspriedāmies par šo stūrgalvību, bruņurupucis pēkšņi atdzīvojās un aiztraucās lejup pa krastu pretī brīvībai, pirms vēl kāds no mums spēja viņu apturēt. Nu mums bija atlicis vairs tikai viens bruņurupucis, un stāvoklis jau kļuva izmisīgs. Džonatans nevēlējās riskēt, tāpēc mēs bruņurupuča sagūstīšanas ainu nofilmējām atpakaļgaitā, tātad pirmajā kadrā Lī vilka tīklu ar bruņurupuci ārā no ūdenszālēm, it kā tikko būtu to noķērusi. Tad mēs rāpuli seklumā palaidām vaļā un nofilmējām to aizpeldam, pēc tam sekoja aina, kurā mēs ar Lī steidzāmies lejup pa krastu un izlikāmies ķeram radījumu ciet. Kad visi šie fragmenti bija rūpīgi izgriezti, izrediģēti un salikti kopā pretstatījumā, rezultāts pārsteidzošā kārtā bija gaužām iespaidīgs. Tomēr ainas veidošana šādā paņēmienā mazliet paplosa nervus, jo nav nekādas pārliecības, vai tā būs izdevusies, iekams atsevišķie fragmenti montāžas telpā nav apskatīti kopumā. Pēc tam mēs šajā pēdējā filmēšanas dienā palaidām visus dzīvniekus vaļā, sakravājām mantas, pametām mazo ezeru rāmi spīguļojam starp olīvkokiem un noguruši, taču priecīgi atgriezāmies pilsētā.

Bruņurupuču vannā vairs nebija.

Mēs ar neizsakāmu baudu izplunčājāmies vannā, un tad abi pavadījām vakaru, klaiņodami pa Korfu vecajām, šaurajām ieliņām, apciemojām manus visdažādākos draugus, izdzērām pārlieku daudz retsinas, dziedājām, ēdām jēra cepeti un ceptas garneles. Mēs zinājām, ka priekšā mūs gaida divas nedēļas To- ronto, kuras pavadīsim, ieslēgti bezgaisa telpā filmas montāžas un skaņu ierakstu studijās, daudzas reizes skatīdamies cauri jardu jardiem filmas, rakstīdami piezīmes un tad ierunādami tās filmā - apnicīgs, garlaicīgs darbs, ar kuru jātiek galā, pirms filma gatava. Bet tas viss vēl tikai priekšā, un šī nakts piederēja mums.

Bija jau ļoti vēls, kad mēs pa krastmalu atgriezāmies viesnīcā. Augstu debesis dzidrā mēness sejā kā neskaidras ēnas iezīmējās kalnu un krāteru vaibsti, tas lāsmoja kā perlamutrs un ievilka savas gaismas svēdras tumšajā, samtainajā jūrā. Kaut kur kokos sasaucās divas auspūces, šķindinot kā divi mazi zvaniņi, un siltais, smagais gaiss bija jūras, ziedu un koku smaržas pārpilns.

VAI ESAT DZIRDĒJUŠI PAR DŽERSIJAS BRĪVĀS DABAS AIZSARDZĪBAS TRESTU?

Džeralda Darela īpašais aicinājums

Ja manu grāmatu lasīšana jums sagādājusi prieku, es gribētu norādīt, ka šīs grāmatas nekad nebūtu uzrakstītas, ja pasaulē nebūtu savvaļas dabas. Šobrīd daudzi dzīvnieki pasaulē ir ārkārtīgi bezcerīgā stāvoklī, un tie uz visiem laikiem pazudīs no zemes, ja viņiem nepalīdzēs. Esmu centies darīt visu, kas manos spēkos, un vēlos, lai jūs man palīdzētu. Ja jums sagādājušas prieku manas grāmatas, ja mani aprakstītie dzīvnieki jūs ieinteresējuši un uzjautrinājuši, lūdzu pievienojieties manam trestam un palīdziet šajā pasākumā, kas, es ticu, ir augstākajā mērā svarīgs un neatliekams.

Mums nepieciešama nauda, lai radītu ideālus apstākļus dzīvnieku kolonijām, kuras mēs izveidosim,.. .lai radītu zinātniskas laboratorijas, kurās dzīvniekus varētu rūpīgi pētīt, .. .lai paplašinātu un daudzveidotu Veterināro nodaļu, kurā dzīvnieki saņemtu vislabāko aprūpi.

Jūs allaž esat mani atbalstījuši kā rakstnieku, kurš raksta par brīvo dabu. Lūdzu atbalstiet arī manus pūliņus to saglabāt.

Jersey VJildlife Preservation Trust

Les Augrēs Manor, Trinity, Jersey, Channel Islands.

Hbn. Director: Gerald Durrell

Please send me details of how I may become a member of the Trust.

NAME (Block letters) ADDRESS

Izdevniecība

NORDlK ieSaka !

Eksotiski piedzīvojumi, komiskas situācijas ar cilvēku un dzīvnieku piedalīšanos, vitalitāte un dzīvesprieks Džeralda Darela grāmatās "Plekstes filejas", "Mātes izprecināšana", "Saskarsme ar dzīvniekiem", "Putni, zvēri un radinieki", "Ai-ai un es", "Mana ģimene un citi zvēri", "Zvēru sabiedrībā", "Jaunais Noass" u. c.

VAICĀJIET GRĀMATNĪCĀS! Grāmatu pārdošanas daļa: Jēzusbaznīcas ielā 7a, tālr. 7225669

nordik

PASKAIDROJUMI

[1] grāmatas oriģinalais nosaukums ir How to Shoot an Amateur Naturalist (šeit un turpmāk - tulkotājas piezīmes).

[2] balto bruņinieks (white Knight) - tels L. Kerola gramata "Alise Aizspogulijā".

[3] hītklifs (heathcliff) - tēls E. Bronti romānā "Kalnu aukas".

[4] sidnejs smits (sir William Sidney Smith, 1764-1840) - britu admirālis, ievērojams karavadonis franču revolūcijas un Napoleona kara laikā.

[5] gariga - zemi, reti mūžzaļi krūmi, puskrūmi un daudzgadīgi lakstaugi, kas aug sausās, akmeņainās Vidusjūras kalnu nogāzēs.

[5] glenmorangie - slavens skotu viskijs.

[6] džonatans ironizē, izmantodams Alfrēda Tenisona (Alfred Tennyson, 1809-1892) poēmas In Memoriam (1850) frāzi "Dabas nežēlīgais, sārtais vaigs" ("Nature, red in tooth and claw").

[7] rūdolfs nurijevs (rudolfnureyev, 1838-1993) - leģendārs baletdejotājs, sevišķi izcils lēcienos.

[8] urija hips (uriah heep) - nelietīgs un zaglīgs "pazemīga klerka" tels C. Di- kensa romānā "Deivids Koperfilds".

[9] 1 mārciņa = 0,4536 kilogrami.

[10] ventre-a-terre (fr.) - liela ātrumā.

[11] sus scrofa (lat.) -eirāzijas mežacūka.

[12] smitsona institūts (smithsonian institution) - britu zinātnieka džeimsa Smitsona (James Smithson, 1765-1829) 1826. gadā Amerikas Savienotajās Valstis dibināta organizācija ar mērķi "vairot un izplatīt zināšanas cilvēku vidū" (tā teikts Smitsona testamentā).

[13] saucisson (fr.) - desa.

[14] cote d'azur - Vidusjūras piekraste no Francijas līdz Itālijai, slavena ar dārgiem kūrortiem.

[15] copacabana - tikpat dārga piekraste Riodežaneiro.

[16] madre de dios! (spāņu) - Svētā Dievmāte!

[17] nāves jūras tīstokļi (Dead Sea Scrolls) - liels daudzums aizvēsturisku bībelisku un agrīnās jūdu kultūras tekstu, kas laika posmā no 1947. līdz 1956. gadam atrasti vienpadsmit Kumrānas alās Nāves jūras piekrastē. Šie tekstu ruļļi tiek uzskatīti par unikālāko atradumu manuskriptu jomā, kas pilnībā pārvērtis priekšstatu par Bībeles radīšanas procesu un sniedzis jaunu ieskatu senās Palestīnas kā jūdaisma un vēlāk - kristietības šūpuļa - kultūras un vēstures attīstībā.

[18] 1/4 akrs = 1011,7 kvadrātmetri.

[19] jardins des champignons (fr.) - sēņu dārzi.

[20] pas de deux (fr.) - padēdē, baletā - divu partneru deja.

[21] merde alors! (fr.) - sūds tāds!

[22] en bon point - figūras apaļumi.

[23] pukak- komplicētas, trauslās, režģveidlgās sniega kristālu kārtas nosaukums eskimosu valodā.

[24] capabilitj brown - slavens angļu 18. gadsimta dārzu un parku projektētājs, īstajā vārdā Lanselots Brauns, taču vienmēr bijis pazīstams ar pievārdu Capability (ļoti spējīgs).

[25] konrāds lorencs (konrād lorenz, 1903-1989) - austriešu zoologs un eto- logs, Nobela prēmijas laureāts psiholoģijā un medicīnā (1973) par indivīdu un grupu uzvedības modeļu studijām, par pamatu ņemot zivju un putnu, īpaši meža zosu pētījumus.

[26] new forest (angl.) - jaunais mežs.

[27] erihs fon Štroheims (Erich von Stroheim, 1885-1957) - izcils austriešu izcelsmes amerikāņu režisors, aktieris, rakstnieks, producents un kostīmu mākslinieks.

[28] gilberts vaits (gilbert White, 1720-1793) - mācītājs Selbornas ciematā Hempšlrā, Anglijas pirmais ekologs. Viņa grāmatu "Selbornas dabas vēsture" (The Natūrai History of Selborne, 1789) uzskata par vienu no visu laiku labākajiem un iespaidīgākajiem darbiem dabaszinātņu jomā, kas ieguldījis modernās ekoloģijas zinātnes stūrakmeņus.

[29] mus domesticus medius (lat.) - mājas pele.

[30] sonora, sonoras tuksnesis - apvidus Meksikas ziemeļrietumos, kas robežojas ar ASV un Kalifornijas lici.

[31] bigelova opunciju nosaukums angļu valoda ir Teddy Bear Chollas (teddybear - rotaļu lācītis).

[32] beau geste ("skaists žests") - slavena amerikāņu režisora Viljama Velmana (William Wellman) 1939. gadā uzņemta filma ar Gariju Kūperu (Gary Cooper) galvenajā lomā. Filmas darbība notiek tuksnesī.

[33] ramons navarro (ramon Navarro, 1899-1968) - slavens amerikāņu aktieris, "mēmā kino" zvaigzne, īpašu slavu iemantojis par lomu filmā "Ben Hurs" (1925), kuras darbība arī galvenokārt notiek tuksnesī.

[34] sers henrijs raiders hagards (s/r henry rider haggard, 1856-1925) - angļu rakstnieks, slavenā romāna "Ķēniņa Zālamana raktuves" (King Solomon's Minēs, 1885) autors.

[35] džūdija gārlenda (judy garland, 1922-1969) - slavena amerikāņu aktrise, aktrises un dziedātājas Laižas Minelli māte. Dorotijas lomā filmā "Ožas burvis" (Wizard of Oz, 1939) saņēmusi goda "Oskaru" - par izcilu bērna lomas atveidošanu uz ekrāna.

[36] feigins - tēls Čārlza Dikensa romāna "Olivers Tvists", nelietīgs tips, kas skolo bērnus zagšanas mākslā.

[37] durbana - pilsēta Dienvidāfrikas Republika.

[38] alfrēds tenisons (alfred Tennyson, 1809-1892) - angļu dzejnieks.

[39] 52° un 102° pec farenheita - attiecīgi apmēram 11° un 39° pēc Celsija.

[40] claridges, waldorf Astoria - pazīstamas augstākās klases viesnīcas Londonā.

[41] 10 drahmas - nepilni 2 santīmi.

[42] lemana - pilsēta francija, kura notiek ikgadējas 24 stundu autosacīkstes.

Content

Darels Džeralds Tiešā trāpījumā

Džeralds Darels Tiešā trāpījumā

PRIEKŠVĀRDS

TERMINI

PIRMAIS KADRS

OTRAIS KADRS

TREŠAIS KADRS

CETURTAIS KADRS

PIEKTAIS KADRS

SESTAIS KADRS

SEPTĪTAIS KADRS

ASTOTAIS KADRS

DEVĪTAIS KADRS

DESMITAIS KADRS

VAI ESAT DZIRDĒJUŠI PAR DŽERSIJAS BRĪVĀS DABAS AIZSARDZĪBAS TRESTU?

PASKAIDROJUMI